
Este ciudat că, în ciuda importanţei lor majoritatea 
dintre noi ştiu foarte puţin despre modelele de 
comportament automat. Oricare ar fi motivul actualei 
situații, este vital să înțelegem că suntem teribil de 
vulnerabili față de oricine le cunoaşte modul de 
funcţionare. 

În funcție de motivele pentru care o persoană 
doreşte să le folosească, oricare dintre tehnicile de 
obținere a supunerii tratate în această carte poate fi 
folosită pentru a face bine sau râu. 

Realitatea sugerează că ritmul mereu mai accelerat 
şi cantitatea zdrobitoare de informații specifice vieții 
moderne vor face ca supunerea negândită datorată 
modelelor de comportament automat să fie din ce în ce 
mai răspândită în viitor. Prin urmare, va fi tot mai 
important pentru membrii societăţii să înțeleagă exact 
care sunt principiile psihologice care influențează tendinţa 
de a te supune unei solicitări şi cum sunt folosite armele 
de influențare de maeştrii în psihologia supunerii. 

Această carte sapă adânc şi scoate la lumină 
mecanismele de supunere ascunse în inimile şi în creierele 
noastre. 

Pentru toţi cei care se ocupă de vânzări aceasta este 
cea mai importantă din cărţile scrise în ultimii 10 ani. 

Psihologia Persuasiunii este o lectură obligatorie 
pentru oamenii care sunt sau aspiră la funcţii de 
conducere. 

Informaţiile din cartea lui Cialdini sunt o adevărată 
mină de aur pentru omul supra-solicitat al prezentei 


civilizații. 

PSIHOLOGIA PERSUASIUNII şi-a căpătat locul de 
cea mai importantă carte publicată vreodată despre acest 
subiect datorită valorii practice a informaţiilor oferite. În 
cuprinsul ei, distinsul psiholog Robert B. Cialdini, doctor 
în filosofie, explică de ce unii oameni sunt remarcabil de 
convingători şi cum putem să-i învingem cu propriile lor 
arme. Veţi afla cele şase secrete psihologice care se află în 
spatele impulsului nostru puternic de a ne supune, cum 
pot fi ele folosite de persoane iscusite fără a fi detectate, 
cum să ne apărăm împotriva lor şi cum să punem la lucru 
acele secrete în folosul propriu. Această carte 
indispensabilă îţi garantează două lucruri: niciodată nu te 
vei mai simţi obligat să spui „da“, când de fapt gândeşti că 
ar fi în interesul tău să spui „nu“ şi cu siguranţă vei avea 
mai multă influenţă decât ai avut vreodată. 

Doctorul în filosofie Robert B. Cialdini susţine cursuri 
universitare şi postuniversitare despre persuasiune şi 
influenţă socială la University of North Carolina şi 
Columbia University. El este în prezent şeful catedrei de 
psihologie şi membru al Consiliului de Conducere al 
Arizona State University, 


Dedic această carte lui Chris care străluceşte în ochii 
tatălui său 


MULŢUMIRI 


O multime de oameni merită mulţumirile şi 
aprecierea mea pentru contribuţia pe care şi-au adus-o la 
apariţia acestei cărţi. Mai mulţi colegi ai mei din mediul 
academic au citit întregul manuscris în forma sa iniţială şi 
au făcut comentarii pertinente care au consolidat în bună 
măsură versiunea finală. Aceşti colegi sunt Gus Levine, 
Doug Kenrick, Art Beaman şi Mark Zanna. În plus, 
versiunea iniţială a fost citită de câţiva membri de familie 
şi prieteni - Richard şi Gloria Cialdini, Bobette Gorden şi 
Ted Hali - care mi-au oferit nu doar un foarte necesar 


sprijin emoţional, dar şi comentariile lor pline de 
substanţă. 

Un al doilea grup, mult mai mare, mi-a oferit sugestii 
utile pentru anumite capitole sau grupe de capitole: Todd 
Anderson, Sandy Braver, Catberine Chambers, Judy 
Cialdini, Nancy Eisenberg, Larry Ettkin, Joanne Gersten, 
Jeff Goldstein, Betsy Hans, Valerie Hans, Joe Hepworth, 
Holly Hunt, Ann Inskeep, Barry Leshowitz, Darwyn Linder, 
Debbie Littler, John Mowen, Igor Pavlov, Janis Posner, Trish 
Puryear, Marilyn Rall, John Reich, Peter Reingen, Diane 
Ruble, Phyllis Sensenig, Roman Sherman şi Henry 
Wellman. 

Anumite persoane şi-au adus aportul în mod special 
în stadiile de început. John Staley a fost primul expert 
editorialist care a recunoscut potenţialul proiectului. Jim 
Sherman, Al Goethals, John Keating şi Dan Wegner au 
oferit recenzii apreciative în faza iniţială, ceea ce a 
încurajat atât autorul, cât şi editorii. William Morrow şi 
preşedintele de atunci al editurii, Larry Hughes, mi-au 
trimis o scurtă, dar entuziastă notă care a constituit un 
sprijin semnificativ pentru realizarea sarcinii ce-mi stătea 
în faţă. Ultima, dar nu şi cea mai puţin importantă, este 
Maria Guarnaschelli care a crezut de la început, la fel de 
mult ca şi mine, în cartea pe care voiam s-o scriu. Datorită 
influenţei ei editoriale a rezultat această carte, mult 
îmbunătăţită. Îi sunt extrem de recunoscător pentru 
îndrumarea ei pătrunzătoare şi pentru eforturile ei 
susţinute. 

În plus, aş da dovadă de neglijenţă dacă nu aş 
menţiona priceperea şi eficienţa lui Sally Carney în ce 
priveşte pregătirea manuscrisului, precum şi sfaturile 
înțelepte ale agentului meu literar, Robert Brandes. 

În sfârşit, de-a lungul întregului proiect, cea care mi- 
a stat cel mai mult alături a fost Bobette Gorden care a 
trăit fiecare cuvânt împreună cu mine. 


INTRODUCERE 


Acum pot să recunosc deschis. Toată viaţa mea am 
fost un tip care nu poate refuza pe cineva. De când pot să- 
mi amintesc am fost o pradă uşoară pentru tot felul de 
vânzători de fleacuri, persoane care strâng fonduri şi alţii 
de soiul acesta. Este adevărat că numai unii dintre aceşti 
oameni căutau să mă înşele. Alţii - reprezentanţii unor 
anumite agenţii caritabile, de pildă - aveau cele mai bune 
intenţii. Nu are importanţă. M-am trezit cu o frecvenţă 
alarmantă în posesia unor nedorite abonamente la tot felul 
de reviste sau a unor bilete la balul lucrătorilor din 
salubritate. Probabil că acest lung statut de fraier este 
responsabil pentru interesul meu în studierea tendinței de 
a te supune. Am căutat să aflu care sunt factorii care fac 
ca o persoană să răspundă cu „da” altei persoane şi ce 
tehnici sunt mai eficiente pentru obţinerea acordului. M- 
am întrebat de ce o solicitare făcută într-un anumit fel va fi 
respinsă, în timp ce o formulare puţin diferită a aceleiaşi 
solicitări va avea succes. 

Prin urmare, ca psihosociolog am început să fac 
cercetări privind psihologia supunerii. La început 
cercetarea a luat forma unor experimente efectuate, în cea 
mai mare parte, în laboratorul meu împreună cu colegi 
studenți. Am vrut să aflu ce principii psihologice 
influențează tendinţa de a te supune unei solicitări. In 
prezent, psihologii ştiu destul de puțin despre aceste 
principii - care sunt ele şi cum funcționează. Am 
considerat aceste principii ca fiind arme de influențare şi 
le vom analiza în capitolele următoare pe câteva dintre 
cele mai importante. 

După un timp am realizat că munca mea 
experimentală, deşi absolut necesară, nu era suficientă. Ea 
nu-mi permitea să evaluez valoarea principiilor în lumea 
din afara laboratorului de psihologie şi a campusului 
studenţesc unde le cercetam. A devenit clar că, dacă voiam 
să înţeleg pe deplin psihologia supunerii, era nevoie să 
lărgesc sfera cercetărilor. Era necesar să-i studiez pe 
profesioniştii puterii de convingere - pe acei oameni care 
au aplicat principiile asupra mea toată viaţa. 


Ei ştiu ce anume funcţionează şi ce nu pentru 
obţinerea acordului. Ca în orice alt domeniu 
supravieţuieşte doar cel foarte bine pregătit. Sarcina 
acestor oameni este să ne determine să ne supunem şi 
câştigarea existenţei lor depinde de asta. Cei care nu ştiu 
să-i determine pe oameni să spună „da”, sunt îndepărtați 
curând; cei care reuşesc, rămân şi prosperă. 

Desigur, profesioniştii puterii de convingere nu sunt 
singurii care cunosc şi folosesc aceste principii pentru a-şi 
atinge scopurile. Toţi folosim aceste principii şi le cădem 
victimă, în cadrul interacțiunii noastre zilnice cu vecinii, 
prietenii, partenerii de viaţă şi copiii noştri. Dar, faţă de 
noi ceilalţi, experţii puterii de convingere au mult mai mult 
decât o înţelegere vagă a acestor principii. Gândindu-mă la 
toate acestea, mi-am dat seama că aceşti oameni 
reprezentau cea mai bogată sursa de informaţii despre 
puterea de convingere. Timp de aproape trei ani, am 
combinat studiile experimentale cu un program categoric 
mai distractiv de imersiune sistematică în lumea 
profesioniştilor puterii de convingere - agenţi de vânzări, 
oameni care strâng fonduri, persoane care fac recrutări, 
cei care se ocupă de publicitate şi alţii. 

Scopul meu a fost să observ, din interior, tehnicile şi 
strategiile folosite cel mai des şi cu cea mai mare eficienţă 
de către o gamă largă de specialişti ai puterii de 
convingere. Programul de observaţii a luat, uneori, forma 
unor interviuri cu aceşti specialişti, iar alteori a fost vorba 
de interviuri cu duşmanii lor naturali (ca, de pildă, ofiţeri 
de poliţie care se ocupă de trişorii la jocuri de noroc sau 
reprezentanţii lor pentru protecţia consumatorilor). Alteori 
a fost vorba de o analiză intensivă a materialelor scrise 
prin care tehnicile de convingere sunt transmise de la o 
generaţie la alta, precum manuale de vânzări şi alte lucrări 
asemănătoare. 

Totuşi, cel mai adesea, cercetarea mea a avut loc sub 
forma observaţiei ca participant direct. Acest tip de 
observaţie este o metodă de cercetare prin care 
cercetătorul devine un fel de spion. Cercetătorul se 


infiltrează voit şi sub o falsă identitate în mediul de 
interes, devenind un membru cu drepturi depline al 
grupului ce va fi studiat. 

Prin urmare, atunci când am vrut să analizez tacticile 
de convingere ale organizaţiilor care vând enciclopedii 
(sau aspiratoare, sau fotografii portret, sau lecţii de dans) 
răspundeam unui anunţ din ziar pentru cursuri de instruire 
în vânzări şi-i lăsam să mă înveţe metodele lor. Folosind 
abordări similare, dar nu identice, am fost în măsură să mă 
infiltrez în agenţii de publicitate, agenţii pentru relaţii 
publice şi organizaţii de strângere a fondurilor pentru a le 
cerceta tehnicile. Multe dintre faptele prezentate în 
această carte provin deci din experienţa mea ca 
profesionist al puterii de convingere sau ca voluntar într-o 
gamă largă de organizaţii a căror menire este să ne facă să 
spunem „da”. 

Din ceea ce am învăţat în cei trei ani de observaţii ca 
participant direct cel mai instructiv a fost să aflu că, deşi 
există mii de tactici diferite pe care le folosesc experţii 
puterii de convingere pentru a face oamenii să spună „da”, 
majoritatea se încadrează în şase categorii de bază. 
Fiecare dintre aceste categorii este guvernată de un 
principiu psihologic fundamental care conduce 
comportamentul uman şi prin aceasta îşi împrumută 
puterea acestor tactici. Cartea de faţă este organizată în 
funcţie de aceste şase principii, câte unul pentru fiecare 
capitol. 

Aceste principii - consecvenţa, reciprocitatea, dovada 
socială, autoritatea, simpatia, raritatea - sunt tratate 
fiecare din punctul de vedere al funcţiei lor în societate şi 
al modului în care este exploatată enorma lor putere de 
către  profesioniştii puterii de convingere care le 
încorporează cu abilitate în solicitările lor pentru vânzări, 
donaţii, concesii, voturi,  consimţământ etc. Merită 
observat că nu am inclus printre cele şase principii regula 
simplă a interesului material conform căreia oamenii vor 
să obţină cât mai mult şi să plătească cât mai puţin pentru 
opţiunile lor. 


Prin această omisiune nu vreau să spun că dorinţa de 
a maximiza beneficiile şi a minimiza costurile nu ar fi 
importantă în luarea deciziilor noastre. Nici nu am vreo 
dovadă că profesioniştii puterii de convingere ignoră 
puterea acestei reguli. 

Este adevărat exact contrariul: în cercetările mele, 
am văzut adesea experţi ai puterii de convingere folosind 
(uneori cu onestitate, alteori fără) abordarea irezistibilă 
„îţi pot oferi o reducere”. Am optat ca în această carte să 
nu tratez separat interesul material deoarece îl văd ca pe 
un dat motivaţional, ca pe un factor subînţeles care trebuie 
luat în consideraţie, dar nu necesită o analiză extinsă. 

Fiecare principiu este examinat şi din punctul de 
vedere al capacităţii sale de a produce o supunere 
automată din partea oamenilor, adică un impuls de a spune 
„da” fără a gândi mai întâi. Realitatea sugerează că ritmul 
mereu mai accelerat şi cantitatea zdrobitoare de informaţii 
specifice vieţii moderne vor face ca această formă 
deosebită de supunere negândită să fie din ce în ce mai 
răspândită în viitor. Prin urmare, va fi tot mai important 
pentru membrii societăţii să înţeleagă exact care sunt şi 
cum sunt folosite armele de influențare. 

A trecut câtva timp de când a fost publicată prima 
ediţie a acestei cărţi. Intre timp s-au întâmplat unele 
lucruri despre care simt că merită să le acord un loc în 
această nouă ediţie. Mai întâi, cunoaştem mai mult decât 
înainte despre procesul de influențare. Studiul puterii de 
convingere şi al supunerii a avansat, iar paginile care 
urmează au fost adaptate pentru a reflecta acest progres. 
Pe lângă o aducere la zi generală a materialului, am inclus 
informaţii care a miau fost sugerate de relatările unor 
cititori ai primei ediţii a prezentei lucrări. 

Aceste comentarii evidenţiază experienţele unor 
persoane care după ce au citit cartea au recunoscut modul 
în care a acţionat asupra lor, într-o anumită împrejurare, 
unul dintre principiile prezentate şi mi-au scris pentru a-mi 
descrie evenimentul. Relatările lor, care apar în secţiunea 
Scrisori de la cititori, aflată la sfârşitul fiecărui capitol, 


ilustrează cât de uşor şi cât de des putem cădea victime 
forţei de influențare. 

Doresc să mulţumesc următoarelor persoane care, fie 
direct, fie prin asistenții lor, au contribuit la secţiunile 
Scrisori de la cititori din această ediţie: Pat Bobbs, Mark 
Hastings, James Michaels, Paul R. Nail, Alan J. Resnik, 
Daryl Retzlaff, Dan Swift şi Karla Vasks. în plus, aş dori să 
invit noii cititori să-mi trimită relatări asemănătoare 
pentru o posibilă publicare într-o viitoare ediţie. Aceste 
relatări îmi pot fi trimise la: Department of Psychology, 
Arizona State University, Tempe, AZ 85287-1104. 


ROBERT B. CIALDINI 
Capitolul 1 
ARME DE INFLUENŢARE 


Orice lucru trebuie făcut atât de simplu cât este 
posibil, dar nu mai simplu de atât. 
ALBERI EINSTEIN 


Într-o zi am primit un telefon de la o prietenă care şi- 
a deschis recent un magazin de bijuterii indiene în 
Arizona. Era uluită de o situaţie curioasă. Tocmai i se 
întâmplase ceva fascinant şi s-a gândit că eu, ca psiholog, 
i-aş putea da o explicaţie. Era vorba despre un anumit lot 
de bijuterii cu turcoaze pe care, la un moment dat, nu 
putea să-l vândă. 

Era vârful sezonului turistic, magazinul era 
neobişnuit de asaltat de clienţi, bijuteriile cu turcoaze erau 
de bună calitate în raport cu preţul pe care-l cerea ea şi, 
cu toate acestea, nu se vindeau. Prietena mea a încercat 
câteva şiretlicuri specifice vânzărilor pentru a scăpa de 
ele. A încercat să atragă atenţia asupra lor schimbându-le 
locul de expunere într-o zonă centrală; niciun efect. Le-a 
spus vânzătorilor să le promoveze insistent şi tot fără 
niciun succes. 


În final, în noaptea dinaintea plecării într-o călătorie 
pentru achiziţii în afara oraşului, exasperată fiind de 
situaţie, i-a mâzgălit un bilet şefei vânzătorilor: „Tot ce se 
află în această casetă de expunere se va vinde la X 1/2 din 
preţ”, sperând să scape astfel de bijuteriile în cauză, chiar 
cu pierdere. Atunci când s-a întors, câteva zile mai târziu, 
n-a fost surprinsă să afle că toate bijuteriile fuseseră 
vândute. A fost şocată să descopere că, datorită faptului că 
angajata înţelesese din biletul ei mâzgălit „1/2” ca fiind „2” 
- întregul lot de bijuterii a fost vândut la un preţ dublu faţă 
de cel iniţial! 

Şi de aceea m-a sunat pe mine. Mi-am dat seama ce 
s-a întâmplat şi i-am spus că, dacă voia să-i explic lucrurile 
cum trebuie, este bine să mă lase să îi spun o poveste. l-am 
povestit despre modul în care se creează o relaţie între 
curcani şi pui lor, fapt descoperit de o ştiinţă relativ nouă 
numită etologie - studiul animalelor în habitatul lor 
natural. 

Cloştile de curcan sunt mame bune - iubitoare, 
atente şi protectoare. Ele îşi petrec majoritatea timpului 
îngrijind, încălzind, curăţând şi strângând puii sub ele. Dar 
există ceva neobişnuit în comportamentul lor. Practic tot 
acest comportament matern este declanşat de un singur 
lucru: sunetul scos de pui. 

Alte caracteristici de identificare ca mirosul puilor, 
felul cum arată sau cum se simt la atingere par să joace un 
rol minor în declanşarea comportamentului matern. Dacă 
un pui scoate respectivul sunet, mama lui va avea grijă de 
el; dacă nu, mama îl ignoră sau câteodată chiar îl ucide. 

Faptul că mamele curcan se bazează în exclusivitate 
pe sunetul scos de pui a fost ilustrat într-un mod 
spectaculos de expertul în comportament animal, M. W. 
Fox prin descrierea unui experiment în care au fost 
implicaţi o cloşcă de curcan şi un dihor împăiat.! 

Pentru cloşcă, dihorul este un duşman natural a cărei 


1 Numele acestui cercetător al vieţii animalelor este cu adevărat chiar 
Fox (Vulpe). Vezi monografia sa din 1974 pentru o descriere completă a 
experimentului cu curca şi cu dihorul. 


simplă apropiere este salutată cu cârâituri, ciupituri şi 
zgârieturi mânioase. 

Experimentatorii au constatat că, şi atunci când un 
dihor împăiat era tras cu o sfoară spre o cloşcă, reacţia era 
un atac furios şi imediat. Dar atunci când acelaşi dihor 
împăiat avea înăuntru un mic casetofon care reproducea 
sunetul puilor de curcan, mama nu doar că accepta dihorul 
care se apropia, dar îl şi trăgea sub ea. Atunci când 
casetofonul era oprit, dihorul avea parte de un nou atac 
violent. 

Cât de ridicolă pare o femelă de curcan în această 
situaţie: ea va îmbrăţişa un duşman natural doar pentru că 
scoate sunetul specific puilor şi va neglija sau chiar îşi va 
omori proprii ei pui doar pentru că nu scot acel sunet. 
Curca arată ca un automat a cărui instincte materne sunt 
sub controlul acelui singur sunet. Specialiştii spun că acest 
tip de comportament este departe de a fi specific doar 
curcanului. Ei au reuşit să identifice modele mecanice de 
acţiune, la o largă varietate de specii. 

Numite modele fixe de acţiune, ele pot implica 
secvenţe complicate de comportament ca, de pildă, 
ritualuri de curtare şi împerechere. O caracteristică 
fundamentală a acestor modele este aceea că secvențele 
de comportament care-l compun apar practic în acelaşi 
mod şi în aceeaşi ordine de fiecare dată. 

Este aproape ca şi cum aceste modele 
comportamentale ar fi înregistrate pe o bandă aflată în 
interiorul animalului. Atunci când vine timpul pentru 
curtare, este pusă banda pentru curtare; când vine vremea 
să fie crescuţi puii, este pornită banda cu comportamentul 
matern. Clic şi se activează comportamentul adecvat; 
bâzzz, banda porneşte şi se derulează secvenţa de 
comportament standard. 

Cel mai interesant lucru în toate acestea este modul 
cum se activează banda. De pildă, când un mascul 
acţionează pentru a-şi apăra teritoriul, imixtiunea unui alt 
mascul din aceeaşi specie este cea care pune în mişcare 
banda cu comportamentul de apărare teritorială care 


include vigilenţă dârză, ameninţare şi, dacă este nevoie, 
comportament de luptă. Dar există o ciudăţenie. Nu 
prezenţa masculului rival în sine este declanşatorul, ci o 
anumită caracteristică, numită caracteristica 
declanşatoare. 

Adesea, această caracteristică declanşatoare va fi 
doar un aspect minor în cadrul întregului reprezentat de 
intrus. Câteodată o nuanţă de culoare poate fi 
caracteristica declanşatoare. Experimentele au arătat că, 
de exemplu, un măcăleandru mascul va acţiona ca şi cum 
un măcăleandru rival ar fi intrat pe teritoriul său şi va 
ataca furios chiar şi o grămadă de pene roşii luate de pe 
pieptul unui măcăleandru. 

În acelaşi timp, el va ignora practic o replică 
împăiată a unui măcăleandru mascul fără pene roşii pe 
piept; rezultate similare au fost obţinute şi cu o altă specie 
de păsări cu gât albastru pentru care declanşatorul 
comportamentului de apărare teritorială este o anumită 
nuanţă de albastru a penelor de pe pieptul rivalului.? 

Înainte de a ne bucura cu îngâmfare de uşurinţa cu 
care pot fi păcălite animalele de nişte caracteristici 
declanşatoare care le fac să reacționeze complet nepotrivit 
faţă de o situaţie dată, ar trebui să înţelegem două lucruri. 
Mai întâi că modelele fixe de comportament, 
automatismele funcţionează foarte bine în majoritatea 
timpului. 

De exemplu, deoarece numai puii sănătoşi perfect 
normali scot acel piuit specific, este logic ca o cloşcă de 
curcan să răspundă cu un comportament matern doar la 
acel unic sunet specific. 

Reacţionând doar la acest singur stimul, cloştile de 
curcan se vor comporta aproape întotdeauna corect. Este 
nevoie de un trişor ca acel om de ştiinţă care a făcut 
experimentul pentru a face ca răspunsul lor automat să 
pară prostesc. 

Al doilea lucru important de înţeles este acela că şi 


2 Sursele pentru informaţiile despre măcăleandru şi despre pasărea cu 
gât albastru sunt, respectiv, lucrările lui Lack (1943) şi Peiponen (1960). 


noi, oamenii, avem comportamente preprogramate; şi, cu 
toate că ele funcţionează de obicei în avantajul nostru, 
caracteristicile declanşatoare care le activează pot fi 
folosite pentru a ne păcăli să le folosim în momente 
nepotrivite.’ 

O formă asemănătoare de acţiune umană automată a 
fost bine demonstrată printr-un experiment al specialistei 
în psihologie socială Ellen Langer de la Harvard. Un 
principiu bine cunoscut în legătură cu comportamentul 
uman spune că, atunci când cerem cuiva să ne facă o 
favoare, vom avea mai mari şanse de succes dacă oferim 
un motiv. 

Oamenilor le place pur şi simplu să aibă un motiv 
pentru ceea ce fac. Langer a demonstrat acest fapt deloc 
surprinzător solicitând o mică favoare unor oameni care îşi 
aşteptau rândul pentru a folosi maşina de copiat a unei 
biblioteci. Scuzaţi-mă, am cinci pagini de copiat. Imi daţi 
voie să folosesc maşina de copiat înaintea dumneavoastră? 
Vă rog asta deoarece sunt foarte grăbită. 

Eficienţa acestei solicitări însoţite de un motiv a fost 
aproape totală: 94% din cei întrebaţi i-au permis să treacă 
în faţă. Să comparăm acest procent de succes cu rezultatul 
obținut când ea a spus doar: Scuzaţi-mă, am cinci pagini 
de copiat. Îmi daţi voie să folosesc maşina de copiat? In 
această situaţie, doar 60% dintre cei întrebaţi au aprobat 
solicitarea ei. La prima vedere, pare că diferenţa crucială 
între cele două solicitări a fost informaţia suplimentară 
furnizată de cuvintele „deoarece sunt foarte grăbită”. Dar 
un al treilea tip de solicitare încercat de Langer a arătat că 
nu acesta este adevăratul motiv. Se pare ca nu întreaga 
secvenţa de cuvinte, ci doar primul cuvânt, „deoarece”, 
este cel care a produs diferenţa. 


3 Deşi există mai multe asemănări importante între oameni şi animale 
în cazul acestui gen de răspuns automat, sunt şi câteva diferenţe 
importante. Secvenţele de comportament automat la oameni sunt mai 
degrabă învăţate decât înnăscute, sunt mai flexibile faţă de cele foarte 
rigide ale animalelor şi răspund la un număr mai mare de factori 
declanşatori. 


În loc să introducă un motiv raţional pentru a obţine 
aprobarea la cel de-al treilea tip de solicitare a folosit 
cuvântul „deoarece” şi apoi, fără să adauge alte informaţii, 
a reafirmat doar un lucru evident: Scuzaţi-mă, am cinci 
pagini. Imi daţi voie să folosesc maşina de copiat? Vă rog 
asta deoarece trebuie să fac nişte copii. Rezultatul a fost 
că, din nou, aproape 93% au fost de acord deşi nu a fost 
adăugat niciun motiv raţional şi nicio informaţie nouă 
pentru a justifica acordul solicitat. 

La fel cum piuitul specific declanşează la curcan un 
răspuns matern automat - chiar când acest sunet vine de 
la un dihor împăiat - tot aşa cuvântul „deoarece” a 
declanşat automat o reacţie de supunere din partea 
subiecţilor psihologului Langer, chiar şi atunci când nu li 
se oferea niciun motiv în plus ca să se supună. Clic şi 
bâzzz, banda porneşte!“ 

Deşi unele dintre constatările suplimentare ale lui 
Langer arată ca sunt multe situaţii în care comportamentul 
uman nu funcţionează mecanic, ca şi cum ar fi înregistrat 
pe bandă, este uimitor, totuşi, cât de des se întâmplă acest 
lucru. 

De pildă să ne gândim la comportamentul bizar al 
clienţilor acelui magazin de bijuterii care s-au repezit la 
nişte bijuterii cu turcoaze numai după ce preţul lor a fost 
dublat din greşeală. Nu văd nicio logică pentru acest 
comportament decât dacă este privit ca un comportament 
mecanic. 

Clienţii, cei mai mulţi oameni cu dare de mână aflaţi 
în vacanţă, având puţine cunoştinţe despre turcoaze, au 
folosit un principiu standard - un stereotip - pentru a-i 
ghida la cumpărături: „scump = bun”. 

Astfel, turiştii care voiau bijuterii „bune”, au 


4 Poate că răspunsul de felul „pentru că... doar pentru că”, obişnuit la 
copii atunci când li se cere să-şi explice comportamentul, provine din 
observaţia lor isteaţă despre neobişnuita putere pe care adulţii par s-o 
atribuie cuvintelor pentru că. Cititorul care doreşte să găsească o 
tratare sistematică a studiului privind copiile şi conceptualizarea lui o 
poate face studiind lucrarea lui Langerdin 1989. 


considerat piesele cu turcoaze ca fiind în mod sigur mai 
valoroase şi mai de dorit decât altele deşi nimic nu se 
schimbase cu excepţia preţului. 

Preţul în sine a devenit o caracteristică 
declanşatoare semnalând calitatea; şi doar o creştere 
spectaculoasă a preţului a condus la o creştere 
spectaculoasă a vânzărilor printre cumpărătorii avizi de 
calitate. Clic şi bâzzz, banda porneşte. 

Este uşor să învinuieşti turiştii pentru deciziile lor 
prosteşti. Dar o privire mai atentă oferă o viziune mai 
îngăduitoare. Aceşti oameni crescuseră cu regula „Obţii 
exact ceea ce plăteşti” şi care au văzut această regulă 
confirmându-se mereu şi mereu în viaţa lor. Nu a durat 
mult ca să dea acestei reguli înţelesul „scump = bun”. 

Acest stereotip a funcţionat pentru ei destul de bine 
în trecut deoarece, în mod normal, preţul unui articol 
creşte în raport cu valoarea sa; de obicei, un preţ mai 
mare reflectă o calitate mai bună. 

Aşa că, atunci când s-au aflat în situaţia de a dori să- 
şi procure bijuterii cu turcoaze de bună calitate fără să 
aibă prea multe cunoştinţe despre turcoaze, este de înţeles 
că ei s-au bazat pe preţ ca şi caracteristică de încredere 
pentru determinarea calităţii bijuteriilor. 

Deşi probabil că nu au realizat acest lucru, atunci 
când au reacţionat numai la caracteristica preţ, ei au luat- 
o pe scurtătură şi şi-au asumat un mare risc. În loc să-şi 
mărească şansele învățând minuţios despre aspectele care 
indică valoarea bijuteriilor cu turcoaze, ei s-au bazat doar 
pe un indiciu - acela despre care ştiau că este asociat, de 
obicei, cu calitatea unui articol. 

Au pariat pe ideea că preţul singur le poate spune tot 
ce aveau nevoie să ştie. De data aceasta, pentru că cineva 
a confundat „1/2” cu „2” au pariat greşit. Dar, pe termen 
lung, luând în consideraţie totalitatea situaţiilor din viaţa 
unei persoane, alegerea unei astfel de scurtături poate 
reprezenta cea mai raţională abordare posibilă. 

Cei care se ocupă de publicitate ştiu asta şi prin 
reclamele create încearcă să comunice că, desigur, scump 


înseamnă bun. Există suficient de multe produse pe cât de 
scumpe pe atât de bune încât regula „scump = bun” să fie 
cât se poate de valabilă pentru societatea de consum şi 
respectată în mod automat. 

De fapt, comportamentul stereotip, automat, este 
predominant în multe dintre acţiunile umane deoarece, în 
numeroase cazuri, este cea mai eficientă formă de 
comportament iar în alte cazuri este pur şi simplu necesar. 

Noi toţi trăim într-un mediu cu influenţe extraordinar 
de complicate, un mediu complex aflat în rapidă 
schimbare. Pentru a face faţă acestui mediu, avem nevoie 
de scurtături. Nu este omeneşte posibil să recunoaştem şi 
să analizăm toate aspectele legate de fiecare persoană, 
eveniment şi situaţie pe care le întâlnim. Nu dispunem de 
timpul, energia sau capacitatea de a face aşa ceva. 

De aceea trebuie să folosim foarte des stereotipuri şi 
reguli proprii pentru clasificarea lucrurilor după câteva 
caracteristici-cheie pentru ca apoi să putem răspunde fără 
să gândim când apare una dintre caracteristicile 
declanşatoare. 

Uneori comportamentul nu va fi adecvat situaţiei, 
deoarece nici cele mai bune stereotipuri sau caracteristici 
declanşatoare nu funcţionează de fiecare dată. Dar 
acceptam imperfecţiunea lor deoarece nu există altă 
alternativă. 

Fără aceste stereotipuri ne-am bloca evaluând, 
catalogând şi adaptând în timp ce momentul acţiunii ar 
zbura. Şi, după toate indiciile, ne vom baza pe stereotipuri 
într-o măsură şi mai mare în viitor. Pe măsură ce stimulii 
care ne saturează viaţa continuă să devină mai complecşi 
şi mai variabili, vom depinde tot mai mult de scurtături 
pentru a putea face faţă. 

Renumitul filosof britanic Alfred North Whitehead a 
recunoscut această caracteristică inevitabilă a vieţii 
moderne când a afirmat că „civilizaţia avansează prin 
extinderea numărului de operaţiuni pe care le putem 
efectua fără să ne gândim la ele”. Să luăm, de exemplu, 
„pProgresul” reprezentat de cuponul pentru reduceri de 


preţuri care permite consumatorului să presupună că va 
beneficia de o achiziţie cu preţ redus prezentând acest 
cupon. 

Măsura în care am învăţat să operăm mecanic 
bazându-ne pe această presupunere este ilustrată de 
experienţa unei firme producătoare de cauciucuri pentru 
automobile. Au fost expediate cupoane de reducere care, 
datorită unei erori de tipărire, nu ofereau nicio reducere 
primitorilor, dar care au produs din partea clienţilor un 
răspuns egal cu cel al cupoanelor corecte care ofereau o 
economie substanţială. 

Ideea evidentă şi instructivă este aceea că ne 
aşteptăm ca aceste cupoane de reducere să realizeze două 
sarcini. Nu doar să ne economisească banii, dar şi să ne 
economisească timpul şi energia mentală necesară pentru 
a lua decizii. 

În lumea de astăzi avem nevoie de primul avantaj 
pentru a face faţă tensiunilor financiare; dar avem nevoie 
şi de cel de-al doilea avantaj pentru a face faţă unui aspect 
potenţial mai important: tensiunea asupra creierului. 

Este ciudat că, în ciuda folosirii pe scară largă în 
prezent şi a conturării importanţei lor tot mai mari în 
viitor, majoritatea dintre noi ştiu foarte puţin despre 
modelele de comportament automat. Poate că este aşa 
tocmai din cauza modului mecanic în care apar. Oricare ar 
fi motivul actualei situaţii, este vital să scoatem în evidenţă 
una dintre proprietăţile acestor comportamente: ele ne fac 
teribil de vulnerabili faţă de oricine le cunoaşte modul de 
funcţionare. 

Pentru a înțelege pe deplin natura acestei 
vulnerabilităţi, să mai aruncăm o privire la cercetările 
etologilor. Se dovedeşte că aceşti experţi în comportament 
care folosesc piuituri înregistrate pe banda şi grămezi de 
pene colorate nu sunt singurii care au descoperit cum să 
activeze benzile de comportament automat ale diferitelor 
specii. 

Există un grup de organisme care au un 
comportament cunoscut sub numele de mimetism şi care 


copiază caracteristicile  declanşatoare specifice altor 
animale în încercarea de a le păcăli şi a le face să 
pornească benzile comportamentale corecte într-un 
moment nepotrivit. Organismul mimetic va exploata acest 
comportament total inadecvat în propriul beneficiu. 

Să luăm, de exemplu, şiretlicul fatal al femelei 
ucigaşe a unei specii de licurici (Photuris) aplicat 
masculului altei specii de licurici (Photinus). In mod logic 
masculii Photinus evită cu grijă contactul cu femelele 
Photuris, pentru că le ştiu însetate de sânge. 

Dar, după secole de experienţă, femelele-vânător au 
identificat o slăbiciune a victimelor lor - un cod special de 
variaţie a luminozităţii prin care membrii speciei victimă 
îşi comunică unul altuia că sunt gata de împerechere. 
Cumva, femela Photuris a descifrat codul de curtare al 
speciei Photinus. Imitând variaţia luminozităţii semnalelor 
de împerechere ale victimei, femela ucigaşă este capabilă 
să se ospăteze cu trupurile masculilor ale căror benzi de 
curtare se declanşează automat  aruncându-i în 
îmbrăţişarea morţii şi nu a dragostei. 

Se pare că insectele sunt cele care exploatează cel 
mai crunt automatismele victimelor lor; nu este ceva 
neobişnuit ca victimele să fie, la propriu, păcălite de 
moarte. Dar apar şi forme de exploatare mai puţin dure. 
Există, de pildă, un mic peşte răpitor care profită de un 
program neobişnuit de cooperare pus la cale de membrii 
altor două specii de peşti. 

Peşti mai mari, pe de o parte, şi o specie de peşti 
mult mai mici pe de altă parte, colaborează în beneficiul 
ambelor părţi. Peştii mici îi curăţă pe cei mari care le 
permit să se apropie şi chiar să le intre în gură pentru a 
culege ciuperci şi alţi paraziți care s-au lipit de dinţii şi 
branhiile lor. Este un aranjament minunat! 

Peştii cei mari sunt curăţaţi de paraziţii dăunători, iar 
peştii cei mici obţin cu uşurinţă hrană. În mod normal, 
peştii cei mari devorează orice alţi peşti mai mici care sunt 
atât de nesăbuiţi încât să le treacă prin apropiere. Dar 
când se apropie peştii curăţători, peştii cei mari se opresc 


brusc din mişcare şi plutesc cu gura deschisă şi aproape 
imobili drept răspuns la dansul unduios executat de peştii 
curăţători. 

Acest dans pare să fie caracteristica declanşatoare 
care activează spectaculoasa pasivitate a peştelui cel 
mare. Elementul declanşator îi oferă şi micului nostru 
peşte răpitor şansa de a profita de ritualul de curăţire. 

Acest peşte se va apropia de prădătorul mai mare 
copiind mişcarea unduioasă a peştelui curăţător ceea ce va 
produce automat o stare de linişte şi nemişcare a peştelui 
cel mare. Apoi micul vânător va smulge rapid o bucată 
bună de carne din peştele mai mare şi se va îndepărta ca o 
săgeată înainte ca victima năucită să-şi poată reveni.” 

Există o puternică dar tristă asemănare cu jungla 
umană. Sunt şi printre noi oameni care imită caracteristici 
declanşatoare pentru tipurile noastre de comportament 
automat. Spre deosebire de secvențele mai mult instinctive 
ale răspunsului animalelor, comportamentul uman automat 
se dezvoltă, de obicei, pe baza unor principii psihologice 
sau stereotipuri pe care am învăţat să le acceptăm. 

Deşi forţa lor variază, unele dintre aceste principii 
posedă o imensă capacitate de a influenţa acţiunea umană. 
Am fost supuşi acţiunii lor atât de devreme în viaţă şi ele 
au acţionat în atâtea situaţii de atunci încoace, încât noi 
toţi percepem rareori la nivel conştient puterea lor. Pentru 
unii fiecare dintre aceste principii este o posibilă armă 
gata de a fi folosită - o armă de influențare automată. 

Există un grup de oameni care ştiu foarte bine care 


5 Sursele pentru informaţiile despre licurici şi despre peşti sunt lucrările 
lui Lloyd (1965) şi Eibl-Eibesfeldt (1958). Chiar dacă aceste creaturi par 
nişte exploatatori rapace, ele sunt întrecute în această privinţă de o 
specie de gândaci. Folosind o serie de declanşatori pe bază de miros şi 
pipăit, aceşti gândaci determină două specii de furnici să-i protejeze, 
să-i îngrijească, să-i hrănească în stadiul de larve şi să-i adăpostească 
pe timpul iernii când sunt adulţi. Răspunzând mecanic la trucurile 
declanşatoare ale gândacilor, furnicile îi tratează ca pe alte furnici. În 
interiorul cuiburilor de furnici, gândacii răspund ospitalităţii gazdelor 
mâncându-le ouăle şi larvele; cu toate acestea, ei nu sunt atacați 
niciodată (Holldobler, 1971) 


sunt armele de influențare automată şi care le folosesc în 
mod obişnuit şi cu pricepere pentru a obţine ceea ce vor. 
Ei merg de la un eveniment social la altul, cerându-le 
altora să se supună dorințelor lor; frecvenţa cu care au 
succes este uluitoare. Secretul eficienţei lor stă în felul în 
care îşi formulează cererea, în felul cum se înarmează cu 
una sau alta dintre armele de influențare care acţionează 
în mediul social. Pentru a face aceasta, poate fi suficient 
un singur cuvânt bine ales care angrenează un puternic 
principiu psihologic şi declanşează în noi banda unui 
comportament automat. 

Şi în mod sigur cei care exploatează comportamentul 
uman învaţă repede cum să profite la maxim de tendinţa 
noastră de a răspunde mecanic, în concordanţă cu aceste 
principii. 

Să ne întoarcem la prietena mea, patroana 
magazinului de bijuterii. 

Deşi ea prima dată a avut de câştigat din întâmplare, 
nu i-a trebuit mult timp ca să înceapă să exploateze 
regulat şi cu intenţie stereotipul „scump = bun”. Acum, în 
timpul sezonului turistic, de la început ea încearcă să 
accelereze vânzarea unui articol greu vandabil mărindu-i 
substanţial preţul. Ea susţine că acest procedeu este 
minunat de eficient. 

Atunci când îl foloseşte pentru turişti nebănuitori - 
aşa cum face frecvent - obţine o rată a profitului enormă. 
Şi chiar dacă iniţial procedeul nu are mare succes, ea 
marchează produsul cu „redus de la  ” şi-l vinde la preţul 
original profitând totuşi de reacţia la stereotipul „scump = 
bun” care apare în faţa preţului umflat. 

Prietena mea nu este deloc originală în ce priveşte 
acest ultim mod de folosire a regulii „scump = bun” pentru 
a atrage în cursă turiştii care caută o afacere bună. 

Omul de cultură şi scriitorul Leo Rosten ne dă 
exemplul fraţilor Drubeck, Sid şi Harry, care aveau o 
croitorie bărbătească în cartierul unde a crescut Rosten 
prin 1930. Ori de câte ori Sid, vânzătorul, avea un nou 
client care încerca un costum în faţa oglinzii cu trei laturi, 


el spunea că are o problemă de auz şi, pe când discuta cu 
clientul, îi cerea în mod repetat să vorbească mai tare. 

De îndată ce clientul găsea un costum care-i plăcea şi 
întreba de preţ, Sid îl striga pe fratele său, croitorul şef, 
care se afla în camera din spate: „Harry, cât costă acest 
costum?”.  Uitându-se pe deasupra lucrului său şi 
exagerând cu mult preţul adevărat al costumului, Harry 
răspundea cu voce tare: „Pentru costumul acela minunat 
din lână 100%, patruzeci şi doi de dolari.” 

Pretinzând că nu a auzit şi făcându-şi mâna pâlnie la 
ureche, Sid întreba din nou. Harry repeta: „patruzeci şi doi 
de dolari”. În acest moment, Sid se întorcea spre client, 
zicând: „Spune că douăzeci şi doi de dolari”. Cei mai mulţi 
se grăbeau să cumpere costumul şi s-o şteargă din 
magazin cu chilipirul înainte ca săracul Sid să descopere 
„greşeala”. 

Există mai multe caracteristici comune majorităţii 
armelor de influențare automată ce vor fi descrise în 
această carte. Am discutat deja despre două dintre ele: 
procesul aproape mecanic prin care puterea acestor arme 
poate fi activată, fapt din care derivă şi posibilitatea 
exploatării acestei puteri de către oricine ştie cum s-o 
declanşeze. 

O a treia caracteristică este modul în care armele de 
influențare automata îşi împrumută forţa acelora care le 
utilizează. Să nu se înţeleagă de aici că aceste arme sunt 
ca un fel de bâte mari ce-ţi sar în ochi şi sunt folosite de o 
persoană ca s-o ciomăgească pe o alta şi s-o supună. 

Procesul este mult mai sofisticat şi mai subtil. Dacă 
execuţia este corespunzătoare, exploatatorii acestor arme 
n-au nevoie să mişte nici măcar un deget pentru a obţine 
ceea ce vor. Este necesar doar să elibereze forţele mari de 
influențare care există deja într-o situaţie şi să le îndrepte 
către ținta dorită. In acest sens, abordarea este 
asemănătoare artei marţiale japoneze numite jiu-jitsu. 

O femeie care utilizează jiu-jitsu va folosi împotriva 
oponentului doar un minim din forţa ei. În locul forţei 
proprii, femeia va folosi acţiunea inerenta a unor legi fizice 


ca legea gravitaţiei, legea pârghiilor, legea momentului 
mecanic, legea inerţiei. Dacă ştie cum şi unde să pună la 
lucru aceste legi, ea poate învinge cu uşurinţă un adversar 
mai puternic fizic. 

La fel se întâmplă şi cu cei care exploatează armele 
de influențare automată care acţionează în mod natural în 
societate. Ei pot angaja puterea acestor arme împotriva 
țintelor vizate în timp ce îşi folosesc la minim forţa 
personală. 

Această ultimă caracteristică a armelor de 
influențare permite acestui tip de exploatatori să obţină un 
avantaj suplimentar enorm: capacitatea de a manipula fără 
să para că manipulează. Chiar şi victimele tind să 
considere actul lor de supunere ca fiind determinat mai 
degrabă de forţe naturale decât de planurile persoanei 
care profită de el. lată un exemplu în acest sens. Există un 
principiu al percepţiei umane, şi anume principiul 
contrastului, care afectează modul în care vedem diferenţa 
dintre două lucruri atunci când sunt prezentate unul după 
altul. Mai simplu spus, dacă al doilea obiect este suficient 
de diferit faţă de primul, vom avea tendinţa să-l vedem şi 
mai diferit decât este în realitate. 

Astfel, dacă ridicăm mai întâi un obiect uşor şi apoi 
un obiect greu, vom aprecia că al doilea obiect este mai 
greu decât dacă am fi ridicat doar obiectul greu, fără să-l 
ridicăm mai întâi pe cel uşor. Principiul contrastului este 
consacrat în domeniul psihofizicii şi se aplică nu doar 
percepţiei asupra greutăţii, ci tuturor felurilor de 
percepții. Dacă vorbim cu o femeie frumoasă la o 
petrecere şi apoi ni se alătură una mai puţin atractivă, a 
doua femeie ni se va părea încă şi mai puţin atractivă 
decât este în realitate. 

De fapt, studiile despre principiul contrastului de 
percepţie realizate la universităţile statelor Arizona şi 
Montana sugerează ca putem fi mai puţin satisfăcuţi de 
atractivitatea fizică a iubitei sau a iubitului din cauza 
modului în care ne bombardează mass media cu exemple 
de modele nerealist de atractive. 


În cadrul unui studiu, studenţii au apreciat o 
fotografie a unui membru obişnuit al grupului, de sex opus, 
ca fiind mai puţin atractiv dacă au privit mai întâi 
reclamele dintr-o revistă. În alt studiu, nişte studenţi, 
colegi de cameră, au făcut aprecieri asupra fotografiei unei 
femei necunoscute pentru o posibilă întâlnire oarbă. Cei 
care au făcut aceasta în timp ce priveau serialul TV 
„îngerii lui Charlie” au considerat femeia pentru întâlnirea 
oarbă ca fiind mai puţin atractivă comparativ cu cei care 
au apreciat-o în timp ce se uitau la un alt program de 
televiziune. 

După cât se pare, frumuseţea ieşită din comun a 
femeilor din serialul „îngerii lui Charlie” au făcut ca femeia 
pentru întâlnirea oarbă să pară mai puţin atractivă.5 

O simpatică demonstraţie privind contrastul de 
percepţie este folosită uneori în laboratoarele de 
psihofizică pentru a-i familiariza pe studenţi cu acest 
principiu într-o manieră directă. 

Fiecare student stă pe rând în faţa a trei găleți cu 
apă: una cu apă rece, una cu apă la temperatura camerei 
şi una cu apă fierbinte. După ce pune o mână în apă rece şi 
una în apă fierbinte, studentului i se spune să bage ambele 
mâini simultan în găleata cu apă la temperatura camerei. 

Expresia consternării amuzate care apare imediat 
spune totul: deşi ambele mâini sunt în aceeaşi găleată, 
mâna care a fost în apă rece dă senzaţia că ar fi acum în 
apă fierbinte, în timp ce mâna care a fost în apă fierbinte 
dă senzaţia că ar fi acum în apă rece. Ideea este că acelaşi 
lucru - în acest caz apa la temperatura camerei - poate fi 
făcut să pară foarte diferit funcţie de natura evenimentului 


6 Studiile au fost realizate şi prezentate de Kenrick şi Gutierres (1980) 
care avertizează că oamenii ireal de frumoşi portretizaţi în mass media 
(actori, actriţe, modele) ne pot face să fim mai puţin satisfăcuţi de 
înfăţişarea unor posibili parteneri romantici disponibili în jurul nostru. 
Lucrări mai recente ale acestor autori aduc noi argumente care arată că 
expunerea faţă de atracţia sexuală exagerată a unor nuduri de tineri 
frumoşi (ca în Playboy sau Playgirl) face ca oamenii să devină mai puţin 
mulţumiţi de atracţia sexuală a soţului/soţiei sau a partenerului de viaţă 
(Kenrick, Gutierres şi Goldberg, 1989 


care l-a precedat. În mod sigur această micuță şi simpatică 
armă de influențare oferită de principiul contrastului nu 
rămâne neexploatată. Marele avantaj al acestui principiu 
este că, pe lângă faptul că funcţionează bine, rămâne 
practic nedetectabil. 

Cei care-l folosesc pot profita de influenţa lui fără să 
pară în vreun fel că au aranjat situaţia în favoarea lor. 
Vânzătorii de confecţii cu amănuntul sunt un bun exemplu. 
Să presupunem că un bărbat intră într-un magazin elegant 
şi spune că vrea să-şi cumpere un costum în trei piese şi 
un pulovăr. 

Dacă ai fi în locul vânzătorului, ce produse i-ai arăta 
mai întâi pentru a-l face să cheltuiască cât mai mulţi bani? 
Magazinele de confecţii îşi învaţă personalul de vânzări să 
vândă mai întâi articolele scumpe. Bunul simţ ar sugera 
exact opusul: dacă un bărbat tocmai a cheltuit o mulţime 
de bani pentru a cumpăra un costum, el ar putea să nu 
dorească să mai cheltuiască foarte mulţi bani şi pe un 
pulovăr. Dar vânzătorii ştiu mai bine. 

Ei se comporta în concordanţă cu ceea ce sugerează 
principiul contrastului: vând întâi costumul deoarece, când 
vine vremea să se uite la pulovere, chiar şi cele scumpe nu 
vor părea că au preţuri mari în comparaţie cu costumul 
deja cumpărat. Un bărbat se poate împotrivi ideii de a 
cheltui 95 de dolari pe un pulovăr, dar dacă tocmai a 
cumpărat un costum de 495 de dolari, un pulovăr de 95 de 
dolari nu mai pare excesiv de scump. Acelaşi principiu se 
aplică asupra unui bărbat care doreşte să cumpere 
accesorii (cămaşă, pantofi, curea) asortate la un nou 
costum. Contrar părerii de bun simţ, faptele susţin 
tendinţele specificate de principiul contrastului. 

Analiştii în domeniul motivaţiei vânzătorilor, Whitney, 
Hubin şi Murphy afirmă: „Interesant este că, şi în cazul în 
care un bărbat intră într-un magazin de confecţii cu 
intenţia clară de a cumpăra doar un costum, el va plăti 
aproape întotdeauna mai mult pentru orice fel de accesorii 
cumpără, dacă le achiziţionează după ce a cumpărat mai 
întâi costumul.” 


Este mult mai profitabil pentru vânzători să prezinte 
mai întâi articolul scump, nu doar pentru că altfel ar 
pierde influenţa datorată acţiunii principiului contrastului, 
ci şi pentru că ar face chiar ca acest principiu să acţioneze 
împotriva lor. 

Prezentând mai întâi un produs mai ieftin şi apoi unul 
scump, acesta din urmă ar părea chiar şi mai costisitor 
decât este, un rezultat deloc dorit de majoritatea 
organizaţiilor de vânzări. Prin urmare, exact la fel cum 
este posibil să faci ca apa din aceeaşi găleată să pară mai 
caldă sau mai rece, funcţie de temperatura apei pe care ai 
încercat-o mai înainte, tot aşa este posibil să faci ca preţul 
aceluiaşi articol să pară mai mare sau mai mic, funcţie de 
preţul unui articol prezentat mai înainte. 

Folosirea inteligentă a contrastului de percepţie nu 
este limitată în niciun caz doar la domeniul confecţiilor. Am 
dat peste o tehnică ce foloseşte principiul contrastului în 
timp ce investigam, sub acoperire, tacticile de obţinere a 
acordului folosite de către cei de la agenţiile imobiliare. 
Pentru a învăţa „cum se trag sforile”, însoţeam într-o 
sâmbătă un agent imobiliar care prezenta diferite case 
potenţialilor clienţi. Agentul - pe care-l vom numi Phil - 
trebuia să-mi arate trucuri care să mă ajute în perioada de 
început. 

Un lucru pe care l-am observat imediat a fost acela 
că, ori de câte ori Phil începea să arate case unui nou grup 
de potenţiali clienţi, el începea cu câteva case indezirabile. 
L-am întrebat despre asta şi a început să râdă. Aceste case 
erau ceea ce el numea proprietăţi „aranjate”. Agenţia 
imobiliară menținea una sau două case dărăpănate pe lista 
ei prezentându-le cu preţuri umflate. 

Nu aveau intenţia să le vândă clienţilor ci să le arate 
astfel încât adevăratele proprietăţi oferite de agenţie să 
beneficieze de pe urma comparaţiei. Nu tot personalul de 
vânzări folosea aceste case „aranjate”, dar Phil o făcea. El 
spunea că îi plăcea să vadă cum ochii potenţialilor clienţi 
se luminau când le arăta casa pe care intenţiona cu 
adevărat să le-o vândă, după ce văzuseră mai întâi câteva 


case prăpădite. „Casa pentru care vreau să le obţin 
acordul de cumpărare arată într-adevăr minunat după ce 
au văzut mai întâi câteva dărăpănături”. Vânzătorii de 
automobile folosesc principiul contrastului aşteptând mai 
întâi până când a fost negociat preţul unei maşini noi, ca 
mai apoi să sugereze, unul după altul, accesorii ce pot fi 
adăugate. Prin prisma unei achiziţii de cincisprezece mii 
de dolari, vreo sută de dolari sau cam aşa ceva, necesari 
pentru o frumuseţe de radio FM, pare o sumă neînsemnată 
prin comparaţie. 

Acelaşi lucru este valabil şi pentru cheltuieli 
suplimentare cu accesorii ca geamuri fumurii, oglinzi 
retrovizoare duble, cauciucuri albe sau ornamente speciale 
pe care vânzătorul le poate propune pe rând. Şmecheria 
este să prezinţi fiecare accesoriu independent unul de 
altul, astfel încât fiecare preţ mic să pară neînsemnat când 
este comparat cu cel deja stabilit şi care este mult mai 
mare. 

După cum o poate dovedi un cumpărător de maşini 
cu ceva experienţă, multe preţuri care iniţial păreau mici 
s-au umflat prin adăugarea preţurilor acelor aparent 
necostisitoare accesorii. În timp ce clientul stă cu 
contractul semnat în mână, întrebându-se ce s-a întâmplat 
şi negăsind pe nimeni să învinovăţească în afară de sine, 
vânzătorul de maşini priveşte calm, cu acel zâmbet de 
cunoscător al unui maestru jiu-jitsu. 

Am văzut cândva într-un ziar o foarte reuşită 
caricatură ce atrăgea atenţia asupra modului în care poate 
fi folosit principiul contrastului pentru schimbarea 
percepţiei asupra unor evenimente neplăcute. 

În caricatură era surprins momentul în care 
preşedintele unei companii prezenta acţionarilor un raport 
de activitate defavorabil. Acesta pur şi simplu le cerea 
acţionarilor nemulţumiţi să raporteze pierderile companiei 
la imensitatea Universului. Da, un întreg Univers pentru 
aplicarea principiului contrastului. 


SCRISORI DE LA CITITORI 


De la părinţii unei studente 


Dragă mamă şi tată, 

De când am plecat la facultate am fost cam leneşă la 
scris şi îmi pare rău că nu v-am scris mai devreme. O să vă 
povestesc totul chiar acum dar, înainte de a citi mai 
departe, vă rog să staţi jos. Nu veţi citi mai departe până 
nu vă aşezaţi jos, de acord? 

Ei bine, acum îmi merge destul de bine. Fractura de 
craniu şi comoţia cerebrală, pe care le-am căpătat când am 
sărit pe fereastra camerei mele pentru că s-a produs un 
incendiu, la puţin timp după sosirea mea aici, s-au vindecat 
destul de bine acum. 

Am petrecut doar două săptămâni în spital şi acum 
pot să văd aproape normal şi mai am dureri de cap 
îngrozitoare doar o dată pe zi. 

Din fericire, incendiul din clădire şi saltul meu de la 
fereastră au fost observate de un lucrător de la staţia de 
benzină din apropiere şi el a fost cel care a chemat 
pompierii şi ambulanţa. El m-a vizitat de câteva ori la 
spital şi, cum n-aveam unde să locuiesc din cauză că 
arsese căminul studenţesc, a fost destul de amabil să mă 
invite să locuiesc în apartamentul lui. 

De fapt, este o cameră la subsol, dar a fost drăguţ din 
partea lui. Este un băiat grozav, ne-am îndrăgostit unul de 
altul şi plănuim să ne căsătorim. Incă n-am stabilit data, 
dar cu siguranţă va fi înainte să se vadă că sunt gravidă. 

Da, mamă şi tată, sunt gravidă. Ştiu cât de mult vă 
doriţi să fiţi bunici şi ştiu că veţi întâmpina cu bucurie 
copilul şi-i veţi acorda aceeaşi dragoste, devotament şi 
grijă delicată pe care mi le-aţi oferit şi mie pe când eram 
copil. 

Motivul pentru care am întârziat căsătoria este acela 
că prietenul meu are o infecţie minoră care ne împiedică 
să trecem testele de sânge pre-maritale şi eu n-am avut 
grijă şi am luat infecția de la el. 

Acum că v-am spus toate astea, vreau să vă spun că 


n-a fost niciun incendiu în cămin, n-am avut nicio comoţie 
cerebrală şi nicio fractură de craniu, n-am fost internată în 
spital, nu sunt gravidă, nici logodită, nu am nicio infecţie şi 
nu am vreun prieten. Adevărul este că am luat note mici la 
Istoria Americii şi la Chimie şi am vrut să vedeţi aceste 
note din perspectiva potrivită. 


Fiica voastră iubitoare, Sharon 


Poate că Sharon a luat o notă mică la chimie, dar 
merită nota maximă la psihologie. 


Capitolul 2 


REGULA RECIPROCITĂŢII 
Ştim cu toţii cum că mai întâi trebuie să dai şi apoi să 
iei... şi să tot iei... 


Plăteşte-ţi fiecare datorie ca şi cum Dumnezeu însuşi 
şi-ar fi scris nota de plată. 
RALPH WALDO EMERSON 


Acum câţiva ani, un profesor universitar a încercat 
un mic experiment. El a trimis felicitări de Crăciun unui 
grup de oameni absolut străini. Deşi se aştepta la o 
oarecare reacţie, răspunsul pe care l-a primit a fost uimitor 
- au început să curgă felicitări de Crăciun adresate lui de 
către oameni care nu-l întâlniseră şi nu auziseră despre el 
niciodată. 

Cei mai mulţi dintre cei care i-au trimis o felicitare de 
răspuns, nu au pus întrebări niciodată despre identitatea 
necunoscutului profesor. Ei au primit felicitarea de la 
profesor clic şi bâzzz, au trimis automat o felicitare de 
răspuns. Deşi încercat într-o sferă restrânsă, acest studiu 
evidenţiază foarte bine acţiunea uneia dintre cele mai 
puternice arme de influențare - regula reciprocităţii.” 


7 O descriere exactă a studiului cu felicitările de Crăciun este oferită de 
Kunz şi Woolcott (1976). 


Această regulă spune că ar trebui să încercăm să 
răsplătim în într-un mod asemănător gestul unei alte 
persoane. Dacă o femeie îţi face o favoare, ar trebui, la 
rândul tău, să-i acorzi o favoare; daca un bărbat îţi trimite 
un cadou de ziua ta, ar trebui să-ţi aminteşti să-i trimiţi, la 
rândul tău, un cadou de ziua lui; dacă o familie te invită la 
o petrecere, ar trebui să te asiguri că-i inviţi şi tu la o 
petrecere. În virtutea regulii reciprocităţii, suntem obligaţi 
la răsplătirea favorurilor, darurilor, invitaţiilor şi altele 
asemenea. Este atât de obişnuit să răspunzi în aceeaşi 
manieră când primeşti asemenea lucruri încât expresia „îţi 
rămân recunoscător” a devenit sinonimă cu „mulţumesc”, 
nu numai în limba engleză, dar şi în alte limbi. 

Aspectul impresionant al regulii reciprocităţii şi al 
simțului obligaţiei care derivă din ea constă în 
universalitatea pe care o are în cultura umană. Acest 
aspect este atât de răspândit încât, după studii intensive, 
sociologul Alvin Gouldner a afirmat că nu există societate 
umană care să nu respecte această regulă. 

Regula este valabilă în orice tip de societate 
influenţează orice fel de schimburi. Într-adevăr, se prea 
poate ca sistemul dezvoltat de îndatorare rezultat din 
regula reciprocităţii să fie o caracteristică definitorie a 
culturii umane. 

Cunoscutul arheolog Richard Leakey atribuie esenţa 
naturii umane sistemului de îndatorare bazat pe 
reciprocitate: „Suntem fiinţe umane pentru că strămoşii 


8 Anumite societăţi au oficializat regula reciprocităţii transformând-o în 
ritual. Exista, de exemplu, obiceiul oficializat numit „Vartan Bhanji” de a 
face schimb de daruri şi care se practică în mod obişnuit în unele 
regiuni din Pakistan şi India. Gouldner (1960) remarcă în legătura cu 
acest obicei: 

„Este... de observat că sistemul împiedică eliminarea totală a 
obligaţiilor restante. Astfel, cu ocazia căsătoriei, oaspeţilor li se 
dăruiesc la plecare dulciuri. Cântărindu-le în mână, gazda poate spune 
„Acestea cinci sunt ale tale”, ceea ce înseamnă „Acestea sunt 
recompensa pentru ceea ce mi-ai oferit tu mai înainte” şi apoi mai 
adaugă câteva dulciuri spunând: .Acestea sunt ale mele”. Cu viitoarea 
ocazie, ea va primi înapoi ceea ce a oferit plus o cantitate suplimentară 
care trebuie înapoiată ulterior, ş.a.m.d. 


noştri au învăţat să-şi împartă hrana şi cunoştinţele în 
cadrul unei reţele oneste de obligaţii”*, spune el. 

Lionel Tiger şi Robin Fox, antropologi recunoscuţi 
pentru cercetările privind condiţiile socio-culturale de 
evoluţie a speciei umane, au văzut această „reţea a 
îndatorării” ca un mecanism de adaptare specific fiinţei 
umane, mecanism care a permis diviziunea muncii, 
schimbul diverselor forme de bunuri, schimbul unor 
variate servicii (făcând posibilă dezvoltarea specializării) şi 
crearea unei mulţimi de interdependenţe care leagă 
indivizii în comunităţi de înaltă eficiență. t° 

Orientarea spre viitor, inerentă obligaţiei, este 
decisivă pentru capacitatea de a produce progres social în 
viziunea celor doi savanţi, Tiger şi Fox. Un sentiment al 
obligaţiei viitoare, puternic şi împărtăşit pe scară largă, a 
însemnat enorm pentru evoluţia societăţii umane deoarece 
a însemnat că o persoană îi poate da ceva (de exemplu, 
hrană, energie, asistenţă) alteia cu încrederea că nu va 
rămâne în pierdere. Pentru prima dată în istoria evoluţiei, 
un individ putea oferi o varietate de resurse fără a renunţa 
practic la ele. 

Creşterea încrederii a avut drept rezultat scăderea 
inhibiţiei naturale faţă de tranzacţiile care trebuie iniţiate 
de un individ ce îşi furnizează resursele personale altuia. 
Au devenit posibile sisteme sofisticate şi armonioase de 
întrajutorare, dăruire a talentelor naturale, apărare şi 
schimburi comerciale care au adus imense beneficii 
societăţii care le deţinea. Având asemenea consecinţe 
evident pozitive la nivel cultural, nu este deloc 
surprinzător că regula reciprocităţii este tot mai adânc 
implantată în noi în timpul procesului de socializare prin 
care trecem toţi. 

Nu ştiu o ilustrare mai bună pentru cum poate 
principiul reciprocităţii să aibă efecte puternice chiar şi 
după o lungă perioadă de timp decât povestea uimitoare a 
cinci mii de dolari, ajutor social care a fost trimis de 


9 Citatul este din Leakey şi Lewin (1978) 
10 Pentru o analiză mai completă, vezi Tiger şi Fox (1971). 


cetăţenii din Mexic oamenilor nevoiaşi din Etiopia. 

In 1985, Etiopia putea susţine pe drept cuvânt că era 
supusă celor mai mari suferinţe şi lipsuri din lume. 
Economia ei era în ruină. Aprovizionarea cu hrană era 
devastată de ani de secetă şi război intern. Locuitorii ei 
mureau cu miile datorită foametei şi bolilor. În această 
situaţie, nu am fost surprins să aflu despre o donaţie de 
cinci mii de dolari din partea celor din Mexic pentru acea 
ţară aflată în adâncă sărăcie. 

Dar îmi amintesc cum am rămas cu gura căscată 
citind într-un scurt articol de ziar că se insista ca ajutorul 
să se întoarcă de unde venise. Oficialităţile Crucii Roşii 
etiopiene au hotărât să trimită banii înapoi pentru 
ajutorarea victimelor cutremurului care avusese loc în acel 
an în Mexico City. 

Este în acelaşi timp o năpastă personală şi o 
binecuvântare profesională că, ori de câte ori sunt 
nedumerit de vreun aspect al comportamentului uman, mă 
simt împins să cercetez mai profund. În acest caz, am 
căutat să descopăr o relatare completă a poveştii. Din 
fericire, un jurnalist care a fost la fel de uluit ca şi mine de 
acţiunea etiopienilor a cerut o explicaţie. Răspunsul pe 
care l-a găsit este o confirmare elocventă a principiului 
reciprocităţii: în ciuda nevoilor enorme care subjugau 
Etiopia, banii au fost trimişi înapoi pentru că Mexic mai 
ajutase Etiopia şi în 1935, când fusese invadată de Italia. 
Având această informaţie am continuat să mă simt copleşit 
dar nu am mai fost nedumerit. 

Necesitatea de a întoarce o favoare a depăşit mari 
diferenţe culturale, depărtarea, foametea acută şi interesul 
propriu imediat. Mai simplu spus, chiar şi după o jumătate 
de secol, împotriva tuturor forţelor adverse, recunoştinţa a 
triumfat. 

Nu este nicio îndoială că societăţile umane 
dobândesc un avantaj cu adevărat semnificativ respectând 
regula reciprocităţii şi, prin urmare, ele se asigură că 
membrii lor sunt instruiți s-o respecte şi să creadă în ea. 

Fiecare dintre noi a fost învăţat să se conformeze 


acestei reguli şi fiecare cunoaşte sancţiunile sociale şi 
disprețul aplicat oricui o încalcă. Eticheta pe care o punem 
unei asemenea persoane este încărcată de conotaţii 
negative - mitocan, ingrat, nerecunoscător. Deoarece 
există un dezgust general pentru cei care iau şi nu fac 
niciun efort să dea înapoi, vom fi dispuşi deseori să facem 
concesii nejustificate pentru a evita să fim consideraţi ca 
făcând parte dintre cei nerecunoscători. 

Tocmai spre astfel de concesii vom fi conduşi deseori 
de indivizi care încearcă să câştige de pe urma spiritului 
nostru de recunoştinţă. Pentru a înţelege cum poate fi 
exploatată regula reciprocităţii de către cei care o 
recunosc ca fiind o sursă reală de influenţă, ar trebui să 
examinăm cu atenţie un experiment realizat de profesorul 
Dennis Regan de la Cornell University.!! 

Subiectul care participa la experiment trebuia să 
evalueze, împreună cu un alt subiect, calitatea unor picturi 
ca parte a unui aşa-zis experiment de „evaluare artistică”. 
Al doilea subiect - pe care-l vom numi Joe - era, de fapt, 
asistentul doctorului Regan. 

Cu scopul de a demonstra cum acţionează regula 
reciprocităţii, experimentul a presupus două situaţii 
diferite. Într-una din situaţii, Joe îi făcea câteva mici 
favoruri, nesolicitate, adevăratului subiect. Într-o scurtă 
pauză de odihnă, el a părăsit camera pentru câteva minute 
şi s-a întors cu două sticle de Coca-Cola, una pentru sine şi 
una pentru subiect, spunând: „L-am întrebat (pe 
conducătorul experimentului) dacă pot să-mi cumpăr o 
Cola, el a spus că este în regulă, aşa că am cumpărat o 
sticlă şi pentru tine”. 

În cealaltă situaţie studiată, Joe nu i-a făcut 
subiectului nicio favoare; el s-a întors după pauza de două 
minute cu mâinile goale. În toate celelalte privinţe, Joe s-a 
comportat identic în ambele tipuri de situaţii. 

Mai târziu, după ce toate picturile au fost evaluate şi 
conducătorul experimentului a părăsit pentru un timp 
camera, Joe i-a cerut subiectului să-i facă o favoare 


11 Experimentul este descris oficial în lucrarea lui Regan (1971) 


personală. El a mărturisit că vindea bilete de tombolă şi 
că, dacă vindea cele mai multe bilete, ar fi câştigat un 
premiu de 50 de dolari. Solicitarea făcută de Joe 
subiectului era ca acesta să cumpere câteva bilete de 
tombolă la preţul de 25 de cenți bucata: „Oricâte ai 
cumpăra ar fi de ajutor şi cu cât mai multe, cu atât mai 
bine.” 

Constatarea esenţială a studiului privea numărul de 
bilete pe care le cumpărau subiecţii în cele două situaţii 
diferite. Fără îndoială, Joe a avut mult mai mult succes în 
vânzarea biletelor de tombolă subiecţilor care se 
bucuraseră anterior de o favoare din partea lui. S-ar părea 
că, simțindu-se datori, aceşti subiecţi au cumpărat de două 
ori mai multe bilete faţă de cei care nu primiseră anterior 
nicio favoare. 

Deşi studiul lui Regan reprezintă o demonstraţie 
destul de simplă despre felul cum funcţionează regula 
reciprocităţii, el ilustrează mai multe caracteristici 
importante ale acestei reguli. O dată ce le analizăm mai 
amănunţit ne vor ajuta să înţelegem cum poate fi utilizată 
în mod profitabil regula reciprocităţii. 


REGULA RECIPROCITĂŢII 
ESTE AIOTPUIERNICA 


Unul dintre motivele pentru care regula reciprocităţii 
poate fi folosită atât de eficient ca instrument pentru 
obţinerea acordului altor persoane este puterea ei. Regula 
reciprocităţii posedă o putere teribilă producând deseori 
un răspuns afirmativ la o solicitare care ar fi refuzată cu 
siguranţă dacă nu ar exista un sentiment de îndatorare. 

Unele dovezi despre modul cum forţa acestei reguli 
poate învinge alţi factori care, în mod normal, influenţează 
aprobarea unei solicitări, pot fi văzute într-un al doilea 
rezultat al studiului lui Reagan. Pe lângă interesul său în 
ce priveşte impactul regulii reciprocităţi asupra obţinerii 
unui acord, Reagan a mai fost interesat să observe felul 
cum simpatia pentru o persoană afectează tendinţa de a 


aproba solicitarea acelei persoane. Pentru a evalua cum a 
afectat simpatia faţă de Joe deciziile subiecţilor de a 
cumpăra bilete la tombolă, Reagan le-a cerut să 
completeze mai multe fişe de evaluare care indicau cât de 
mult îl simpatizează pe Joe. 

Apoi a comparat gradul lor de simpatie cu numărul 
de bilete pe care le cumpăraseră de la Joe. A existat o 
tendinţă semnificativă ca subiecţii să cumpere cu atât mai 
multe bilete de tombolă cu cât îl simpatizau mai mult pe 
Joe. 

Acest rezultat, luat ca atare, nu este deloc 
surprinzător. Majoritatea dintre noi ar fi ghicit că oamenii 
sunt mai dornici să facă o favoare unei persoane pe care o 
simpatizează. 

Lucrul cel mai interesant în legătură cu experimentul 
lui Reagan este acela că relaţia între simpatie şi obţinerea 
acordului a fost complet anulată în situația în care 
subiecții au primit o Cola de la Joe. Pentru cei care-i 
datorau o favoare, nu a fost important dacă îl simpatizau 
sau nu; ei au avut un sentiment de obligaţie de a-i înapoia 
favoarea şi aşa au şi procedat. Subiecţii care au declarat 
că nu-l plac pe Joe au cumpărat tot atâtea bilete de 
tombolă câte cumpăraseră şi cei care au indicat că îl plac. 

Regula reciprocităţii este atât de puternică încât, pur 
şi simplu, a anihilat influenţa unui factor - simpatia pentru 
solicitant - care afectează în mod normal decizia de a-ţi da 
acordul. 

Să analizăm care sunt implicaţiile. Oameni care în 
mod obişnuit ne displac - agenţi de vânzări dubioşi sau 
nedoriți, cunoştinţe dezagreabile, reprezentanţi ai unor 
organizaţii ciudate sau necunoscute - îşi pot spori mult 
şansele de a ne determina să facem ce doresc ei 
acordându-ne doar o mică favoare înainte de a ne face o 
solicitare. Să luăm un exemplu cu care mulţi dintre 
americani s-au întâlnit deja. Societatea religioasă Hare 
Krişna este o sectă având rădăcini vechi de secole în 
oraşul indian Calcutta. 

Dar povestea ei spectaculoasă în era modernă a 


început în anii 1970 când a cunoscut o dezvoltare 
remarcabilă, nu numai în ce priveşte numărul adepților, ci 
şi în ceea ce priveşte bogăţia şi proprietăţile. Creşterea 
economică a fost finanțată printr-o varietate de activităţi, 
dintre care activitatea principală şi încă cea mai vizibilă 
este solicitarea de donaţii pe care o fac membrii Societăţii 
în locuri publice. În prima perioadă a istoriei acestui grup 
în SUA, solicitarea de contribuţii s-a făcut într-o manieră 
memorabilă pentru oricine a văzut-o. Grupuri de adepţi ai 
lui Krişna - adesea cu capul ras şi purtând nişte veşminte 
largi, sandale, mătănii şi tălăngi - cutreierau străzile 
cântând monoton şi legănându-se la unison în timp ce 
cerşeau bani. 

Deşi era foarte eficientă în ceea ce priveşte captarea 
atenţiei, această formulă de strângere de fonduri n-a 
funcţionat prea bine. Americanul mediu îi considera pe 
adepţii Krişna ca fiind nişte ciudaţi, ca să nu spunem mai 
mult, şi nu era dornic să le dea bani pentru a-i sprijini. 
Societăţii Krişna i-a devenit clar destul de repede că are o 
problemă de relaţii publice. 

Oamenilor cărora li se cereau contribuţii nu le plăcea 
cum arătau adepţii Krişna, cum erau îmbrăcaţi şi cum 
acționau. Dacă societatea Krişna ar fi fost o organizaţie 
comercială obişnuită, soluţia ar fi fost simplă: schimbarea 
lucrurilor care nu plac publicului. Dar Hare Krişna este o 
organizaţie religioasă, iar modul în care arată membrii, se 
îmbracă şi acţionează este legat în parte de factori 
religioşi. 

Deoarece în orice confesiune, factorii religioşi sunt 
rezistenți la schimbare din considerente practice, 
conducerea societății Krişna s-a confruntat cu o adevărată 
dilemă. Pe de o parte existau credințe, moduri de 
îmbrăcare şi de taiere a părului care aveau o semnificație 
religioasă; pe de altă parte sentimentele mai puţin pozitive 
ale publicului american faţă de aceste lucruri amenințau 
bunăstarea financiară a organizaţiei. Cum să procedeze? 

Decizia adepților Krişna a fost strălucită. Ei au 
schimbat tactica de strângere a fondurilor într-una care 


făcea să nu Fie necesar ca persoanele ţintă să aibă 
sentimente pozitive faţă de solicitanţi. Ei au început să 
folosească un procedeu de solicitarea a donațiilor care 
folosea regula  reciprocităţii şi care, după cum a 
demonstrat studiul lui Reagan, este suficient de puternică 
pentru a învinge factorul lipsei de simpatie pentru 
solicitant. Noua strategie implică tot solicitarea de fonduri 
în locuri publice cu mult trafic pedestru (aeroporturile sunt 
favorite), dar acum, înainte de a solicita o donaţie, 
persoanei ţintite i se dă un „cadou” - o carte (de obicei, 
Bhagavad Gita), revista societăţii Back to Godhead sau, în 
versiunea de cost cea mai eficientă, o floare. Trecătorul 
neavizat care se trezeşte cu o floare pusă în mână sau 
prinsă la haină n-o poate da înapoi sub niciun motiv, chiar 
daca insistă că n-o vrea. „Nu, este darul nostru pentru 
tine”, spune solicitantul, refuzând să accepte darul înapoi. 

Numai după ce adeptul Krişna a implicat astfel forţa 
regulii reciprocităţii pentru a influenţa situaţia, persoanei 
țintă i se cere o contribuţie pentru societatea Krişna. 
Această strategie, de a da înainte de a solicita, i-a adus un 
succes teribil societății Krişna generând câştiguri 
economice la scară mare şi finanţarea unor construcții ca 
temple, afaceri, case, şi alte proprietăţi aparţinând celor 
trei sute douăzeci şi unu de centre din Statele Unite şi din 
străinătate. 

Ca persoană din afară, este instructiv să vezi cum 
regula reciprocităţii a început să-şi micşoreze utilitatea 
pentru adepţii Krişna, nu pentru că ar fi mai puţin 
puternică în societate, ci pentru că am găsit căi de a-i 
împiedica pe adepţii Krişna să-i folosească influenţa asupra 
noastră. 

După ce au căzut victimă tacticii lor o dată, mulţi 
călători sunt acum vigilenţi faţă de prezenţa în aeroporturi 
şi gări a solicitanţilor îmbrăcaţi în veşmintele societăţii 
Krişna şi îşi „ajustează” drumul pentru a evita întâlnirea cu 
ei sau se pregătesc dinainte să se apere de „cadourile” 
solicitanţilor. 

Deşi societatea Krişna a încercat să contracareze 


această vigilenţă sporită instruindu-şi adepţii să se 
îmbrace modern şi îngrijit pentru a evita recunoaşterea 
imediată atunci când cer contribuţii (unii chiar duc genţi 
de voiaj sau geamantane, ca şi cum ar fi călători obişnuiţi 
nici măcar această deghizare nu mai este eficientă pentru 
secta Krişna. 

Prea multe persoane cunosc acum trucul pentru a 
mai accepta în locuri publice cadouri nesolicitate. Mai 
mult, administratorii aeroporturilor au iniţiat o serie de 
acţiuni concepute spre a ne preveni asupra adevăratei 
identități şi a intenţiilor membrilor Krişna. 

Astfel, este acum o practică obişnuită de a restrânge 
activitatea  solicitanţilor Krişna la anumite zone ale 
aeroportului şi de a face cunoscut publicului că membrii 
Krişna acţionează în acele zone. Faptul că am ales să 
luptăm cu adepţii Krişna mai ales prin evitare în loc să ne 
opunem forţei oferirii unor daruri este o dovadă a valorii 
regulii reciprocităţii pentru societate. Regula 
reciprocităţii, care face ca tactica lor să fie eficientă, este 
prea puternică - şi benefică societăţii - ca să dorim s-o 
încălcăm. 

Politica este o altă arenă în care regula reciprocităţii 
îşi demonstrează puterea. Tactica reciprocităţii apare la 
toate nivelurile: 

e La vârf, oficialii aleşi se angajează în „rostogolirea 
buşteanului” adică într-un schimb de favoruri care fac din 
politică un loc de ciudate coterii. Votul nejustificat al unuia 
dintre reprezentanţii aleşi pentru promovarea unei legi sau 
a unei măsuri poate fi interpretat adesea ca o favoare 
întoarsă celui care a promovat legea. Analiştii politici au 
fost uimiţi de capacitatea lui Lyndon Johnson de a trece 
prin Congres atât de multe proiecte de legi, chiar de la 
începutul mandatului său. Chiar şi membrii ai Congresului 
despre care se credea că se vor opune puternic 
propunerilor sale ajungeau să le voteze. 

O cercetare mai atentă a analiştilor politici a 
dezvăluit că nu priceperea politică a lui Johnson era cauza, 
ci numărul mare de favoruri pe care a avut abilitatea să le 


ofere altor congresmeni în timpul mulţilor ani în care a 
deţinut puterea în Cameră şi în Senat. Ca Preşedinte, el a 
fost capabil să obţină votul Senatului pentru un număr cu 
adevărat remarcabil de legi într-un timp scurt apelând la 
întoarcerea unor favoruri. Este interesant că tot regula 
reciprocităţii poate fi făcut responsabilă de problemele pe 
care le-a avut Jimmy Carter cu aprobarea de către Congres 
a programului său, în prima perioadă a administraţiei sale, 
în ciuda puternicei majorităţi democrate atât în Camera, 
cât şi în Senat. Carter a venit la Casa Albă din afara 
cercurilor conducătoare din Congres. El şi-a făcut 
campanie ca reprezentant al celor din afara Washington- 
ului, accentuând că nu este îndatorat nimănui din acele 
cercuri. Mare parte din dificultăţile sale legislative pe care 
le-a avut la începutul mandatului pot fi puse pe seama 
faptului că nimeni din acele cercuri nu îi era îndatorat lui. 

e La un alt nivel, putem recunoaşte puterea regulii 
reciprocităţii în disponibilitatea corporațiilor şi a 
persoanelor fizice de a oferi daruri şi favoruri oficialităților 
din justiţie şi din corpul legislativ, precum şi în seria de 
restricţii legale adoptate împotriva unor asemenea daruri 
şi favoruri. 

Chiar şi în cazul contribuţiilor politice legale, 
acumularea de obligaţii se află adesea la temelia scopului 
declarat de a susţine un candidat favorit. O privire asupra 
listei firmelor şi organizaţiilor care contribuie în egală 
măsură la campaniile Ambilor candidaţi favoriţi în 
alegerile importante reprezintă dovada existenţei unor 
asemenea motive. Un sceptic care cere o dovadă directă 
despre întoarcerea favorurilor aşteptată de cei care fac 
contribuţii politice, ar trebui să se gândească la Charles H. 
Keating Jr, care a recunoscut acest lucru cu toată 
sinceritatea, şi care a fost ulterior declarat vinovat pentru 
multiple acuzaţii de fraudă în conturile de economii ale 
tarii şi dezastrul privind împrumuturile externe. Fiindu-i 
adresată întrebarea dacă a existat vreo legătură între cei 
1,3 milioane dolari cu care a contribuit la campaniile a 
cinci senatori şi acţiunile ulterioare ale acestora în 


interesul său împotriva unor legi federale, el a afirmat: 
„Vreau s-o spun în modul cel mai deschis: Cu siguranţă am 
sperat să existe o legătură.” 

e La nivelul cel mai de jos, organizaţiile politice locale 
au învăţat că principalul mod de a-şi păstra candidaţii în 
fotoliile lor este să se asigure că ei furnizează votanţilor o 
gamă largă de mici favoruri. Agenţii electorali de 
circumscripție din multe oraşe lucrează încă eficient în 
această manieră. 

Dar cetăţenii obişnuiţi nu sunt singurii care oferă 
sprijin politic contra unor mici favoruri personale. În 
timpul primei faze a campaniei prezidenţiale din 1992, 
actriţa Sally Kellerman a fost întrebată de ce şi-a asociat 
numele şi eforturile posibilului candidat democrat Jerry 
Brown. 

Răspunsul ei a fost: „Acum douăzeci de ani, i-am 
rugat pe zece din prietenii mei să mă ajute să mă mut. Ela 
fost singurul care a venit.” 


Desigur, acţiunea regulii reciprocităţii poate fi 
observată şi în domeniul comercial. Deşi numărul 
exemplelor posibile este mare, să analizăm două exemple 
familiare legate de „mostrele gratuite”. Ca tehnică de 
marketing, mostrele gratuite au o istorie lungă în care şi- 
au dovedit eficienţa. 

În majoritatea cazurilor, o cantitate mică din 
produsul respectiv este oferită potenţialului client în 
scopul declarat de a-i permite să-l încerce şi să vadă dacă 
îi place. Fireşte, aceasta este o dorinţă justificată a 
producătorului: să demonstreze publicului calitățile 
produsului. Cu toate acestea, frumusețea mostrei gratuite 
consta în faptul ca este în acelaşi timp un dar şi astfel 
poate antrena regula reciprocității. Intr-o adevărată 
manieră jiu-jitsu, promotorul care oferă mostre gratuite 
poate elibera forța naturală a îndatorării inerentă unui dar, 
în timp ce îşi păstrează aparența inocentă că are doar 
intenţia de a informa. 

Un loc favorit pentru oferirea de mostre gratuite este 


un magazin universal unde clienţilor li se oferă adesea 
cubuleţe dintr-un anumit sortiment de brânză sau salamuri 
pentru a le încerca. Multor oameni li se pare dificil să 
accepte o mostra de la un asistent întotdeauna zâmbitor, 
să înapoieze scobitoarea şi să plece. 

Ei cumpără mai degrabă o cantitate din produsul 
respectiv chiar dacă nu le-a plăcut în mod special. O 
variantă foarte eficientă a acestui procedeu de marketing 
este ilustrată de cazul unui vânzător dintr-un magazin 
universal din Indiana, citat de Vance Packard în The 
Hidden Persuaders, care a vândut uluitoarea cantitate de 
500 kg de brânză în doar câteva ore scoțând brânza afară 
şi invitând clienţii să-şi taie singuri felii ca mostre gratuite 
pe care să le guste. 

O variantă diferită a tacticii mostrei gratuite este 
folosită de corporaţia Amway, o companie cu o creştere 
rapidă care produce şi distribuie, printr-o vastă reţea de 
vânzări directe, produse pentru gospodărie şi îngrijire 
personală. Compania, care a crescut de la o mică afacere 
desfăşurată într-un subsol, aşa cum era acum câţiva ani, a 
ajuns acum o afacere cu o cifră de vânzări de un miliard şi 
jumătate de dolari pe an, foloseşte un set de mostre. Acest 
set conţine mostre din produsele Amway - sticle cu lac de 
mobilă, detergenti, şampon, spray dezodorizant sau pentru 
insecte, lichid pentru curăţat geamuri - care sunt duse la 
client într-o geantă special concepută sau, pur şi simplu, 
într-o pungă de plastic. 

Manualul confidenţial pentru o carieră de succes în 
Amway îi învaţă pe vânzători să lase setul de mostre acasă 
la un client „pentru 24, 48 sau 72 de ore fără niciun cost 
sau obligaţie şi să-i spună să încerce produsele... Este o 
ofertă pe care nimeni nu o poate refuza.”. La sfârşitul 
perioadei de încercare, reprezentantul Amway se întoarce 
şi ia comanda pentru acele produse pe care clientul vrea 
să le cumpere. 

Deoarece puţini clienţi folosesc, într-un timp atât de 
scurt, întregul conţinut al unui recipient, chiar şi dintr-un 
singur produs, reprezentantul poate lua produsele rămase 


în setul de mostre pentru a le prezenta următorului 
potenţial client aflat în casa vecină sau peste stradă şi 
procesul reîncepe. Mulţi reprezentanţi Amway au mai 
multe seturi de produse care circulă în zona lor în acelaşi 
timp. 

Desigur, acum noi ştim deja că un client care a 
acceptat să folosească setul de mostre a fost atras în 
capcana influenţei regulii reciprocităţii. Mulţi asemenea 
clienţi cedează unui sentiment de obligaţie şi comandă 
acele produse pe care le-au încercat şi din care au 
consumat chiar şi parţial. 

Şi, desigur, Amway Corporation ştie că aşa vor sta 
lucrurile. Chiar şi într-o corporație cu un excelent 
coeficient de creştere ca Amway, setul de mostre a dus la 
creşteri remarcabile în ce priveşte vânzările. Rapoarte ale 
distribuitorilor către firma mamă vorbesc despre un efect 
remarcabil: 


De necrezut! Niciodată n-am văzut un asemenea 
entuziasm. Produsele se vând cu o viteză incredibilă şi de 
abia am început... Distribuitorii din zona noastră au folosit 
seturile de mostre şi am înregistrat o creştere uluitoare a 
vânzărilor (de la un distribuitor din Illinois). 

Cea mai grozavă idee de vânzări cu amănuntul pe 
care am folosit-o vreodată!... Clienţii cumpără, în medie, 
cam jumătate din produsele din setul cu mostre atunci 
când mergem să-l ridicăm... într-un cuvânt, este 
formidabil! Nu am văzut niciodată un răspuns ca acesta în 
întreaga noastră organizaţie (de la un distribuitor din 
Massaschusettes). 


Distribuitorii Amway s-au declarat uluiţi - desigur, 
fericiţi, dar cu toate acestea uluiţi - de puterea 
senzaţională a setului de mostre. Fireşte, după ce am 
parcurs împreună informaţiile despre cum funcţionează 
regula reciprocităţii, eu şi cu voi nu avem de ce să fim 
surprinşi. Regula reciprocităţii guvernează multe situaţii 
de pură interacţiune interumană, situaţii în care nu se 


pune nici problema banilor, nici a schimburilor comerciale. 
Probabil că ilustrarea mea favorită a enormei forţe pe care 
o exercită arma de influențare care este reciprocitatea 
vine tocmai dintr-o asemenea situaţie. 

Omul de ştiinţă european, Eibl-Eibesfeldt a făcut o 
relatare despre un soldat german din al doilea război 
mondial a cărui sarcină era să captureze soldaţi inamici 
pentru a-i interoga. Datorită stării de război, era extrem de 
dificil ca o armată să treacă peste fâşia de pământ aşa-zisă 
a nimănui care se află între poziţiile ocupate de cele doua 
forţe inamice; dar nu era la fel de dificil ca un singur 
soldat să se târască peste această fâşie de pământ şi să se 
strecoare în poziţiile inamice ca să culeagă informaţii sau 
să ia prizonieri. 

Armatele care au participat la al doilea război 
mondial aveau experţi care procedau astfel în mod regulat 
pentru a captura vreun soldat inamic care era apoi supus 
la interogatorii. Expertul german din povestea noastră 
realizase deseori cu succes asemenea misiuni şi a fost 
trimis din nou. 

O dată în plus el a trecut cu pricepere peste zona 
neutră dintre poziţiile inamice şi a surprins un soldat 
singur aflat în tranşeea lui. Soldatul, care nu avea nicio 
bănuială şi mânca în acel moment, a fost dezarmat cu 
uşurinţă. Captivul speriat, având în mână doar o bucată de 
pâine, a făcut atunci probabil cel mai important gest din 
viaţa lui. El i-a întins inamicului o bucată din pâinea lui. 
Atât de afectat a fost germanul de acest dar încât nu şi-a 
mai putut îndeplini misiunea. 

El l-a părăsit pe binefăcătorul său şi s-a întors cu 
mâna goală, gata să înfrunte mânia superiorilor săi. 

O  evidenţiere la fel de fascinantă a puterii 
reciprocităţii vine din relatarea unei femei care şi-a salvat 
viaţa, nu prin oferirea unui dar, aşa cum a făcut soldatul 
capturat, ci refuzând un dar şi obligaţiile puternice care ar 
fi venit o dată cu el. Femeia, pe nume Diane Louie, era o 
locuitoare a aşezării Jonestown din Guyana, când, în 
noiembrie 1978, conducătorul aşezării, Jim Jones, a 


chemat la sinuciderea în masă a tuturor rezidenţilor iar 
majoritatea s-au supus şi au băut dintr-o cadă un lichid 
otrăvit. Diane Louie nu s-a supus ordinului pe care l-a dat 
Jones şi a fugit în junglă. 

Ea atribuie dorinţa ei de a proceda astfel unui refuz 
anterior de a accepta favoruri speciale din partea lui Jones 
atunci când avusese nevoie. Ea a declinat oferta acestuia 
de a primi hrană specială în timp ce era bolnavă deoarece 
„ştiam că o dată ce acceptam privilegiile oferite eram în 
puterea lui. Nu am vrut să-i datorez nimic”. 


REGULA RECIPROCITĂŢII 
OBLIGA LA DATORII NEDORITE 


Anterior am sugerat că regula  reciprocităţii 
funcţionează într-o astfel de manieră încât, atunci când 
acceptăm mai întâi o favoare din partea unor persoane 
necunoscute, chiar dacă ne displac sau nu sunt binevenite, 
aceste persoane au mai multe şanse de a obţine acordul 
nostru pentru solicitările lor. Totuşi, mai există un aspect 
al regulii reciprocităţii, pe lângă puterea ei, care permite 
apariţia acestui fenomen. 

O persoană ne poate declanşa un sentiment de 
îndatorare  făcându-ne o favoare  nesolicitată. Am 
menţionat că regula reciprocităţii susţine doar că ar trebui 
să oferim altora genul de servicii pe care şi ei ni le-au 
oferit nouă; ea nu susţine că trebuie să fi solicitat ceea ce 
am primit pentru a ne simţi obligaţi să răsplătim gestul. De 
pildă, Organizația Veteranilor  Invalizi din America 
relatează că o simplă scrisoare de apel pentru donaţii 
produce o rată de răspuns de 18%. 

Dar atunci când scrisoarea mai conţine şi un dar 
nesolicitat (de obicei etichete autocolante personalizate 
pentru adresă), rata de succes aproape se dublează 
crescând la 35%. Aceasta nu înseamnă că nu vom simţi o 
obligaţie mai puternică de a înapoia o favoare pe care am 
cerut-o, ci doar că solicitarea unei favori nu este absolut 
necesară pentru a produce un sentiment de îndatorare. 


Dacă reflectăm puţin la scopul social al regulii 
reciprocităţii, putem vedea de ce lucrurile trebuie să se 
întâmple aşa. Regula reciprocităţii a fost stabilită pentru a 
promova dezvoltarea relaţiilor de egalitate între indivizi, 
astfel încât o persoană să poată iniţia o relaţie de schimb 
fără să se teamă ca va ieşi în pierdere. 

Pentru ca regula reciprocităţii să servească acestui 
scop, atunci o prima favoare nesolicitată trebuie să aibă 
capacitatea să creeze o obligate. Am mai spus ca relaţiile 
reciproce conferă un avantaj extraordinar culturilor care le 
încurajează şi că, drept urmare, vor fi exercitate presiuni 
puternice pentru a întări certitudinea ca regula 
reciprocităţii îşi îndeplineşte scopul. Atunci nu-i de mirare 
ca reputatul antropolog francez Marcel Mauss, descriind 
presiunile sociale ce reglementează procesul oferirii de 
daruri în cultura umana, poate afirma că: „Există obligaţia 
de a da, obligaţia de a primi şi obligaţia de a te achita de 
obligaţii.”!?. 

Deşi obligaţia de a te achita de obligaţii constituie, de 
fapt, esenţa regulii reciprocităţii, obligaţia de a primi este 
cea care face ca această regulă să fie atât de uşor de 
exploatat. 

Obligaţia de a primi reduce capacitatea noastră de a 
alege persoanele cărora dorim să le fim îndatorate şi pune 
puterea de a face această alegere în mâinile altora. 

Să reexaminăm câteva exemple anterioare pentru a 
înţelege cum funcţionează procesul. Mai întâi, să ne 
întoarcem la studiul lui Reagan din care am aflat că 
favoarea care i-a determinat pe subiecţi să dubleze 
numărul biletelor de tombola cumpărate de la Joe a fost 
una nesolicitată. 

În mod voit, Joe a părăsit camera şi a cumpărat o 
Coca-Cola pentru el şi una pentru subiect. Este uşor de 
văzut de ce ar fi fost nepotrivit să-i refuzi favoarea lui Joe: 
Joe şi-a cheltuit deja banii; o băutura răcoritoare era o 
favoare potrivită în aceasta situate, mai ales ca Joe îşi 
cumpărase şi lui una; ar fi fost considerat nepoliticos să 


12 Afirmația apare în lucrarea lui Mauss (1954) 


refuzi gestul atent al lui Joe. 

Cu toate acestea, primirea sticlei de Coca-Cola a 
produs o îndatorare care s-a manifestat în mod evident 
când Joe şi-a anunţat dorinţa de a vinde câteva bilete de 
tombolă. Merita observată importanţa inegalitate din 
această interacţiune umană: toate alegerile cu adevărat 
libere îi aparţineau lui Joe. 

El a ales forma favorii iniţiale şi tot el a ales forma 
favorii de răspuns. Desigur, cineva poate să spună că 
subiectul avea alegerea să spună „nu” ambelor oferte 
făcute de Joe. Dar aceste alegeri ar fi fost dificile. A spune 
„nu” în ambele momente i-ar fi cerut subiectului să se 
manifeste împotriva forţelor culturale care favorizează 
aranjamentele reciproce, forţe pe care maestrul Joe le-a 
folosit în propriul interes. 

Măsura în care chiar şi o favoare nesolicitată, o dată 
primită, poate produce îndatorare este bine ilustrată de 
tehnicile de solicitare ale adepților Krişna. În timpul 
observaţiilor sistematice asupra strategiilor de solicitare a 
unor contribuţii de către adepţii Krişna pe teritoriul unor 
aeroporturi, am înregistrat o varietate de reacţii ale 
persoanelor ţintă. Una dintre cele mai obişnuite reacţii are 
loc după cum urmează. Un vizitator al aeroportului - să 
spunem un om de afaceri - merge grăbit printr-o zonă 
foarte aglomerată. 

Adeptul Krişna îi iese în faţă şi îi oferă o floare. 
Persoana luată prin surprindere o ia.!* Aproape imediat 
încearcă s-o dea înapoi spunând ca nu vrea floarea. 
Adeptul îi răspunde că este un dar din partea Societăţii 


13 Surpriza este ea însăşi un factor eficient de inducere a supunerii. 
Oamenii care se află în situaţia de a fi surprinşi de o solicitare îşi vor da 
acordul adeseori deoarece, pe moment, sunt nesiguri de ei şi, ca 
urmare, pot fi influenţaţi uşor. De pildă, specialiştii în psihologie socială 
Stanley Milgram şi John Sabini (1975) au arătat că există o probabilitate 
de două ori mai mare ca oamenii care călătoresc cu metroul din New 
York să-şi cedeze locul unei persoane care-i surprinde cu solicitarea: 
„Scuzaţi-mă, îmi puteţi ceda locul?”, comparativ cu cazul în care 
persoana solicitantă îi previne de intenţia sa spunându-i unui alt 
pasager că se gândeşte să solicite locul cuiva (56% faţă de 28%). 


Krişna şi că o poate păstra... şi o donaţie spre a susţine 
bunul mers al Societăţii Krişna ar fi apreciată. Persoana 
ţintă protestează din nou: „Nu vreau floarea asta. Uite, ia- 
0.”. Şi din nou adeptul Krişna refuză: „este darul nostru 
pentru dumneavoastră, domnule.” 

Pe faţa omului de afaceri se vede limpede o stare 
conflictuală. Să păstreze floarea şi să plece fără să ofere 
nimic în schimb, sau să cedeze presiunii exercitate de 
regula reciprocităţii adânc înrădăcinate şi să dea nişte 
bani? Curând, conflictul se extinde de la faţa lui la ţinută. 
El se apleacă spre spate părând că vrea să se elibereze de 
„binefăcător”, dar este tras înapoi de puterea regulii 
reciprocităţii. 

Încă o dată corpul încearcă să se îndepărteze, dar 
fără niciun folos, nu se poate elibera. Dă din cap cu 
resemnare, cotrobăie prin buzunar şi scoate un dolar sau 
doi care sunt acceptaţi binevoitor. Acum poate pleca liber 
şi chiar asta face ţinând darul în mana pana când 
întâlneşte un coş de gunoi în care aruncă floarea. 

Din pură întâmplare, am fost martorul unei scene 
care demonstrează că adepţii Krişna ştiu foarte bine cât de 
des darurile lor nu sunt dorite de oamenii care le primesc. 
Acum câţiva ani, în timp ce-mi petreceam ziua observând 
activitatea unui grup de adepţi Krişna pe aeroportul din 
Chicago, am observat ca o femeie din grup părăsea 
frecvent zona centrală şi se întorcea cu mai multe flori 
pentru a-şi aproviziona tovarăşii. S-a întâmplat că am 
hotărât să fac o pauză chiar în momentul în care femeia 
pleca într-una din misiunile ei de aprovizionare. 

Deoarece nu aveam altceva mai bun de făcut, am 
urmărit-o. Călătoria ei s-a dovedit a fi pe ruta coşurilor de 
gunoi. Ea mergea de la un coş la altul în zona din imediata 
apropiere pentru a culege florile care fuseseră aruncate de 
persoanele asaltate de membrii Krişna. Apoi se întorcea cu 
florile recuperate (unele fuseseră folosite de cine ştie câte 
ori!) şi le distribuia tovarăşilor ei spre a fi reciclate 
profitabil în procesul de implicare a regulii reciprocităţii. 

Lucrul care m-a impresionat cu adevărat în toată 


această poveste a fost acela că majoritatea florilor 
aruncate au adus donaţii din partea oamenilor care le 
aruncaseră. Regula reciprocităţii funcţionează într-o astfel 
de manieră încât chiar un dar atât de nedorit încât a fost 
aruncat cu prima ocazie a fost totuşi eficient şi exploatabil. 

Capacitatea favorurilor nesolicitate de a produce un 
sentiment de obligaţie este recunoscută şi folosită de o 
varietate de alte organizaţii pe lângă Societatea Krişna. De 
câte ori nu am primit fiecare mici daruri prin poştă - 
etichete personalizate pentru adresă, felicitări, port-chei - 
de la organizaţii filantropice care solicită fonduri printr-o 
notă anexată? Am primit cinci asemenea plicuri numai anul 
trecut, două de la grupuri de veterani invalizi, iar celelalte 
de la şcoli sau spitale ale unor misionari. 

În fiecare caz era acelaşi fir roşu în mesajul însoțitor. 
Bunurile care fuseseră trimise trebuiau considerate ca un 
dar din partea organizaţiei şi orice sumă de bani pe care 
doream s-o trimit nu va fi considerată drept plată, ci mai 
degrabă un semn de generozitate. După cum declara 
scrisoarea de la o organizaţie de misionari, setul de 
felicitări care-mi fusese trimis nu trebuia plătit direct, dar 
era conceput „să-mi încurajeze generozitatea”. 

Dacă trecem peste evidentele avantaje de impozitare, 
putem să mai observăm un motiv pentru care este mai 
avantajos pentru organizaţie să prezinte felicitările ca dar 
şi nu ca marfă: există o puternică presiune culturală de a 
înapoia o favoare, chiar dacă este nesolicitată; dar nu 
există o asemenea presiune când este vorba de 
achiziţionarea unui produs comercial nesolicitat. 


REGULA RECIPROCITĂŢII POATE 
DECLANŞA SCHIMBURI NEONESTE 


Mai există o caracteristică a regulii reciprocităţii 
care permite să fie exploatată pentru profit. în mod 
paradoxal această regulă dezvoltată pentru a promova 
schimburi echitabile între parteneri, poate fi totuşi folosită 
pentru a produce rezultate inegale. Regula cere ca un fel 


de acţiune să declanşeze un tip similar de acţiune. 

O favoare va trebui răsplătită cu o altă favoare, nu cu 
indiferenţă şi desigur nu cu un atac. Dar în limitele unei 
acţiuni similare este permisă o considerabilă flexibilitate. 
O mică favoare iniţială poate produce un sentiment de 
obligaţie ce va fi exploatat spre a obţine o substanţială 
favoare drept răspuns. 

Deoarece, aşa cum am văzut deja, regula 
reciprocităţii permite unei persoane să aleagă natura 
îndatorării creată de favoarea iniţială şi natura favorii de 
răspuns pentru anularea îndatorării, putem fi uşor 
manipulaţi de către cei care doresc să exploateze regula 
reciprocităţii spre a ne obţine acordul într-un schimb 
neonest. 

Ca să găsim dovezi ne putem întoarce din nou la 
experimentul lui Reagan, experiment în timpul căruia Joe a 
oferit unui grup de subiecţi câte o sticlă de Coca Cola ca 
dar iniţial, iar mai apoi a cerut tuturor subiecţilor să 
cumpere câteva bilete de tombolă cu douăzeci şi cinci de 
cenți bucata. 

Ceea ce am neglijat să spun până acum este faptul că 
studiul a fost făcut pe la sfârşitul anilor 1960 când preţul 
unei sticle de Coca Cola era de zece cenți. In medie fiecare 
subiect care primise o băutură de zece cenți a cumpărat 
câte două bilete de tombolă, deşi unii subiecţi au cumpărat 
şi câte şapte. Chiar dacă luăm în consideraţie doar media 
şi tot putem spune că Joe a făcut o afacere bună. O 
rentabilitate de 500% câştig la o investiţie este într-adevăr 
demnă de respect! 

În cazul lui Joe, chiar şi 500% a însemnat doar 50 de 
cenți. Poate produce regula  reciprocităţii diferenţe 
semnificative în ce priveşte mărimea  favorurilor 
schimbate? Da, cu siguranţă că poate în circumstanţe 
potrivite. Să luăm, de exemplu, relatarea unei studente ale 
mele despre o zi de care-şi aminteşte cu amărăciune: 


Aproximativ acum un an, nu-mi puteam porni maşina. 
Cum stăteam acolo, a venit un tip în parcare şi, într-un 


final, a reuşit să-mi pornească maşina, i-am mulţumit, el a 
răspuns „cu plăcere” şi pe când pleca i-am spus că dacă 
are nevoie de vreun serviciu să treacă pe la mine. Cam o 
lună mai târziu individul respectiv mi-a bătut la uşă şi mi-a 
cerut să-i împrumut maşina pentru două ore deoarece a lui 
era la reparat. M-am simţit oarecum obligată dar nesigură 
deoarece maşina mea era aproape nouă, iar tipul părea 
foarte tânăr. Mai târziu am aflat că nici nu avea vârsta 
necesară pentru a avea carnet de conducere şi desigur că 
nu avea nici asigurare în caz de accident. Oricum, i-am 
împrumutat maşina. A făcut-o praf. 


Cum s-a putut întâmpla ca o tânără inteligentă să fie 
de acord să-şi împrumute maşina cea nouă unui om practic 
străin (şi încă foarte tânăr) pentru că îi făcuse o mică 
favoare cu o lună în urmă? Sau, la modul general, de ce 
trebuie ca o mică favoare iniţială să declanşeze atât de des 
o favoare de răspuns mult mai mare? Un motiv important 
priveşte caracterul clar neplăcut al sentimentului de 
îndatorare. Majoritatea dintre noi consideră extrem de 
neplăcut să se simtă datori. Ne apasă din greu şi simţim 
nevoia să ne eliberăm. Nu este dificil să identificăm sursa 
acestui sentiment. 

Deoarece aranjamentele bazate pe reciprocitate sunt 
atât de importante în sistemele sociale umane, am fost 
condiţionaţi să nu ne simţim confortabil atunci când 
suntem datori. Dacă ar fi să ignorăm cu degajare 
necesitatea de a răspunde la o favoare iniţială am anula o 
secvenţă a procesului de reciprocitate şi am face să fie mai 
puţin probabil ca binefăcătorul nostru să ne mai acorde o 
favoare în viitor. Niciunul dintre aceste evenimente nu este 
în interesul societăţii. Prin urmare, suntem antrenați 
emoţional până la saturație, încă din copilărie, să ne 
înclinăm în faţa obligaţiei. Chiar şi numai pentru acest 
motiv şi putem fi dornici să fim de acord cu o favoare de 
răspuns mai mare decât cea primită: pur şi simplu pentru 
a ne elibera de povara psihologică a unei datorii. 

Dar mai există un motiv. O persoană care încalcă 


regula reciprocităţii acceptând un dar sau o favoare fără 
să încerce să întoarcă gestul este antipatizată de grupul 
social. Desigur, există o excepţie în cazul în care persoana 
este împiedicată să întoarcă gestul din cauza unor 
împrejurări deosebite sau a unei incapacităţi. Totuşi, în 
majoritatea cazurilor, există un dispreţ veritabil manifestat 
faţa de indivizii care nu reuşesc să se conformeze 
dictatului regulii reciprocităţii.!* Mitocan sau ingrat sunt 
etichete dezgustătoarele care trebuie neapărat evitate. 
Atât de nedorite sunt asemenea etichete încât uneori vom 
fi de acord cu un schimb inechitabil pentru a le evita. 

Combinația dintre disconfortul interior şi 
posibilitatea unei situaţii jenante în exterior poate produce 
un consum psihologic prea mare. Văzând lucrurile din 
perspectiva acestui consum, nu este atât de surprinzător 
că, deseori, în numele regulii reciprocităţii, vom înapoia 
mai mult decât am primit. Nici nu mai este atât de ciudat 
că, după cum am văzut din experimentul care a avut loc la 
Universitatea din Pittsburgh, oamenii vor evita frecvent să 
ceară o favoare de care au nevoie dacă nu-şi pot permite s- 
o răsplătească. Costul psihologic poate, pur şi simplu, să 
depăşească pierderea materială. 

Riscul apariţiei altor feluri de pierderi poate convinge 
oamenii să refuze anumite daruri şi beneficii. Femeile fac 
deseori comentarii despre sentimentul inconfortabil de 
obligaţie pe care-l pot simţi dacă trebuie să întoarcă o 
favoare unui bărbat care le-a făcut un dar scump sau a 
plătit pentru o seară costisitoare în oraş. Chiar şi ceva atât 
de neînsemnat ca preţul unei băuturi poate produce un 
sentiment de îndatorare. 

O studentă la unul dintre cursurile mele s-a exprimat 
destul de limpede într-o lucrare spunând: „După ce am 


14 Este interesant că un studiu multi-cultural a arătat ca indivizii care 
încalcă regula reciprocităţii în direcţie inversă — adică dăruiesc şi nu 
permit primitorului să răsplătească darul — sunt şi ei antipatizaţi. Acest 
rezultat a fost valabil pentru fiecare dintre cele trei naţionalităţi 
examinate — americani, suedezi şi japonezi. Vezi Gergen şi alţii (1975) 
pentru o relatare a studiului. 


învăţat că nu e bine într-un mod dur, nu-i mai permit 
vreunui băiat pe care-l întâlnesc într-un club să-mi 
cumpere o băutură pentru că nu vreau ca vreunul dintre 
noi să se simtă obligat din punct de vedere sexual.”. 
Cercetările arată că există o bază pentru îngrijorarea ei. 
Dacă, în loc să-şi plătească singură băutura, o femeie 
permite unui bărbat să i-o cumpere, este judecată imediat 
(atât de bărbaţi, cât şi de femei) ca fiind mai disponibilă 
din punct de vedere sexual.!5 


CONCESIILE 
RECIPROCE 


Există o a doua cale de a folosi regula reciprocităţii 
pentru a face pe cineva să fie de acord cu o solicitare. Este 
mai subtilă decât calea directă de a oferi unei persoane o 
favoare şi apoi de a-i cere o altă favoare drept 
recompensă; şi totuşi, în unele privinţe, este mult mai 
eficientă decât abordarea directă. O experienţă personală 
pe care am avut-o acum câţiva ani mi-a oferit fapte de 
prima mână despre cât de bine lucrează această tehnică de 
obţinere a acordului. 

Mergeam pe stradă când am fost abordat de un băiat 
de 11-12 ani. El s-a prezentat şi mi-a spus că vindea bilete 
la spectacolul anual al cercetaşilor care urma să aibă loc în 
următoarea sâmbătă seara. El m-a întrebat dacă vreau să 
cumpăr bilete la preţul de cinci dolari bucata. Deoarece 
spectacolul cercetaşilor era ultimul loc unde aş fi vrut să- 
mi petrec seara de sâmbătă, am refuzat. „Ei bine”, a spus 
el, dacă nu vreţi să cumpăraţi bilete, poate o să cumpăraţi 
nişte batoane de ciocolată. Costă numai un dolar bucata.”. 
Am cumpărat două batoane şi am realizat imediat că se 
întâmplase ceva ce merita atenţie. Ştiam că aşa este 
pentru că: (a) nu-mi plac batoanele de ciocolată; (b) dar 
îmi plac dolarii; (c) stăteam acolo cu două batoane de 


15 Studiul de la Pittsburgh a fost efectuat de Greeberg şi Shapiro. 
Datele despre obligaţia sexuală pe care o simt femeile au fost adunate 
de George, Gournic şi McAfee (1988). 


ciocolată în mână şi (d) băiatul tocmai pleca cu cei doi 
dolari ai mei. 

Pentru a încerca să înţeleg exact ce se întâmplase, m- 
am dus la birou şi am convocat o şedinţă cu asistenții mei 
din cercetare. Discutând situaţia, am început să înţelegem 
modul cum era implicată regula reciprocităţii în acordul 
meu de a cumpăra batoane de ciocolată. Regula generală 
spune că o persoană care acţionează într-un anumit mod 
faţă de noi este îndreptăţită să se bucure de acelaşi 
tratament. 

Am văzut de atâtea ori că una dintre consecinţele 
acestei reguli este obligaţia de a întoarce favorurile pe 
care le-am primit. Totuşi, o altă consecinţă a acestei reguli 
este aceea de a face o concesie cuiva care ţi-a făcut şi ţie o 
concesie. 

Din analiza făcută împreună cu grupul meu de 
cercetare, am înţeles că tocmai aceasta era poziţia în care 
m-a pus băiatul de la cercetaşi. Cererea lui de a cumpăra 
câteva batoane de ciocolată de un dolar a apărut ca o 
concesie din partea lui pentru că a prezentat-o ca pe o 
retragere de pe poziţia primei solicitări de a cumpăra 
câteva bilete de cinci dolari. 

Ca să mă conformez cerinţelor regulii reciprocităţii 
trebuia să existe o concesie şi din partea mea. După cum 
am văzut, a existat o asemenea concesie: am trecut de la o 
poziţie de dezacord la una de acord atunci când el a trecut 
de la o solicitare mai mare la una mai mică, chiar dacă tot 
nu eram interesat cu adevărat de niciunul dintre lucrurile 
oferite. 

A fost un exemplu clasic despre felul cum o armă de 
influențare îşi poate insufla puterea unei solicitări de 
supunere. Am fost determinat să cumpăr ceva, nu din 
cauză că mi-aş fi dorit acel articol, ci din cauză că cererea 
de cumpărare mi-a fost prezentată într-un mod care a 
beneficiat de forţa regulii reciprocităţii. N-a contat că nu- 
mi plac batoanele de ciocolată; băiatul de la cercetaşi mi-a 
făcut o concesie şi atunci clic şi bâzzz, s-a pornit banda şi 
i-am făcut şi eu o concesie. Desigur, tendinţa de a întoarce 


o concesie nu este atât de puternică încât să funcţioneze 
invariabil în toate situaţiile şi cu toţi oamenii dar niciuna 
dintre armele de influențare analizate în această carte nu 
este chiar atât de puternică. 

Cu toate acestea, în schimbul pe care l-am făcut cu 
băiatul de la cercetaşi, tendinţa de a întoarce o concesie a 
fost suficient de puternică încât să mă pună în situaţia de a 
cumpăra nejustificat batoane de ciocolată nedorite şi la un 
preţ mai mare decât cel normal. 

De ce a trebuit să simt presiunea de a întoarce o 
concesie? Răspunsul se află şi de această dată în beneficiul 
pe care o asemenea tendinţă îl aduce societăţii. Este în 
interesul oricărui grup uman ca membrii săi să conlucreze 
pentru realizarea unor scopuri comune. 

Cu toate acestea, în cazul multor interacțiuni sociale, 
participanţii vin cu solicitări şi pretenţii care sunt 
inacceptabile pentru ceilalţi. 

Astfel, societatea trebuie să aranjeze ca membrii ei 
să renunţe la aceste dorinţe iniţiale incompatibile de 
dragul unei cooperări sociale binefăcătoare. Acest lucru 
este realizat prin proceduri de promovare a 
compromisului. Concesiile mutuale reprezintă o asemenea 
procedură importantă. 

Regula reciprocităţii aduce cu sine concesii mutuale 
pe două căi. Prima cale este evidentă: presează primitorul 
unei concesii să răspundă la fel. A doua, deşi nu tot atât de 
evidentă, este esenţială. La fel ca şi favorurile, darurile sau 
orice alt fel de ajutor, obligaţia de a întoarce o concesie 
încurajează crearea de aranjamente sociale corecte dând 
asigurări că oricine caută să iniţieze un asemenea 
aranjament nu va fi exploatat. 

În fond, dacă nu ar exista obligaţia socială de a 
întoarce o concesie, cine ar vrea să se mai sacrifice 
primul? Dacă ai fi tu acela, ai risca să renunţi la ceva şi să 
nu obţii nimic în schimb? 

Dar având regula reciprocităţii activată, ne putem 
simţi în siguranţă că, dacă facem primii un sacrificiu în 
favoarea partenerului, acesta este obligat să ne ofere un 


sacrificiu în schimb. 

Deoarece regula reciprocităţii guvernează procesul 
compromisului, se poate folosi o concesie iniţială ca parte 
a unei tehnici foarte eficiente de obţinere a acordului. 
Tehnica este destul de simplă şi o putem numi tehnica 
respingere - retragere. Să presupunem că vrei să mă 
determini să fiu de acord cu o anumită solicitare. 

O cale de a-ţi creşte şansele ar fi ca, pentru început, 
să soliciţi de la mine ceva important, ceva cu care foarte 
probabil nu voi fi de acord. Apoi, după ce te-am refuzat, 
îmi prezinţi o solicitare mai puţin importantă, dar care este 
în realitate cea care te-a interesat de la bun început. 

Dacă formulezi ambele solicitări cu pricepere, ar 
trebui să consider cea de-a doua solicitare ca o concesie 
faţă de mine şi să mă simt înclinat să răspund şi eu cu o 
concesie, iar singura care îmi stă imediat la îndemână este 
să fiu de acord cu cea de-a doua cerere a ta. 

Oare în felul acesta m-a determinat băiatul de la 
cercetaşi să cumpăr batoanele de ciocolată? A fost 
retragerea solicitării de a cumpăra bilete de cinci dolari şi 
prezentarea solicitării de a cumpăra batoane de ciocolată 
de un dolar un procedeu conceput cu intenţia de a vinde 
batoane de ciocolată? 

Ca unul care mai păstrează încă prima lui insignă de 
merit de la cercetaşi, sper sincer că nu. Dar fie că 
succesiunea solicitare mai mare - solicitare mai mică a fost 
plănuită sau nu, efectul este acelaşi: tehnica funcţionează. 
Şi deoarece funcţionează, tehnica respingere - retragere 
poate şi va fi folosită cu intenţie de unii oameni pentru a 
obţine ceea ce vor. 

Mai întâi, să cercetăm cum poate fi folosită tactica 
aceasta ca instrument puternic pentru obţinerea acordului. 
Mai târziu, vom vedea cum a fost folosită deja. 

În final, ne vom concentra atenţia la câteva trăsături 
mai puţin cunoscute ale acestei tehnici, trăsături care fac 
din ea una dintre cele mai pătrunzătoare tactici de 
influențare disponibile. 

Am spus deja că, după întâlnirea mea cu băiatul de la 


cercetaşi, i-am chemat pe asistenții mei din cercetare şi 
împreună am încercat să înţelegem ce mi s-a întâmplat şi 
să analizăm faptele. 

În realitate, am făcut mai mult decât atât. Am 
conceput un experiment pentru a testa eficacitatea 
procedeului de a „te retrage” formulând o solicitare după 
ce o solicitare preliminară mai importantă a fost refuzată. 

În desfăşurarea acestui experiment, am avut două 
scopuri esenţiale. Mai întâi, am vrut să văd dacă acest 
procedeu funcţionează şi cu alţi oameni în afară de mine. 
Desigur, tactica a părut eficientă când a fost încercată pe 
mine în dimineaţa aceea; dar să nu uităm că eu am fost 
vreme îndelungată victima a tot felul de şmecherii folosite 
pentru obţinerea acordului. 

Aşa încât rămânea întrebarea: funcţionează tehnica 
respingere - retragere cu destui oameni pentru a o 
considera o procedură folositoare pentru obţinerea 
acordului? Dacă da, ar fi bine să ştim asta pentru viitor. 

Al doilea motiv pentru a face acest studiu a fost să 
determinăm cât de puternică era această tehnică în 
obţinerea acordului. Putea această tehnică să determine 
supunerea şi respectiv acordul în cazul unei solicitări cu 
adevărat importante? 

Cu alte cuvinte, trebuie ca solicitarea mai puţin 
importantă pe care o face solicitantul să fie una 
nesemnificativă? Dacă ipotezele noastre despre cum 
funcţionează această tehnică erau corecte, a doua 
solicitare nu trebuia să fie nesemnificativă; ea trebuia doar 
să fie mai puţin importantă decât solicitarea iniţială. Noi 
bănuiam că retragerea de la o solicitare mai importantă la 
una mai puţin importantă era mişcarea decisivă care părea 
o concesie. 

Prin urmare, a doua solicitare putea fi în mod 
obiectiv oricât de importantă pentru că atât timp cât 
rămânea mai puţin importantă decât prima solicitare, 
tehnica tot ar fi funcţionat. 

După un pic de gândire, am hotărât să încercăm 
tehnica cu o solicitare despre care am apreciat că puţini 


oameni ar fi de acord să-i dea curs. Pozând drept 
reprezentanţi ai „Programului de consiliere a tineretului”, 
am abordat nişte studenţi care mergeau prin campus şi i- 
am întrebat dacă ar fi dornici să însoţească un grup de 
delicvenţi minori într-o excursie de o zi la grădina 
zoologică. 

Ideea de a răspunde de un grup de delicvenţi minori 
de vârsta nespecificată timp de ore întregi într-un loc 
public şi fără nicio plată poate fi considerată cu greu ca 
fiind atractivă. După cum ne-am aşteptat, marea majoritate 
(83%) au refuzat. Cu toate acestea, am obţinut rezultate 
foarte diferite de la un grup asemănător de studenţi cărora 
le-a fost pusă aceeaşi întrebare cu o singură diferenţă. 

Înainte de a-i invita să fie însoțitori neplătiţi într-o 
excursie la grădina zoologică, le-am cerut o favoare încă şi 
mai mare - să petreacă două ore pe săptămână în calitate 
de consilier al unui delicvent minor timp de minim doi ani. 
Numai după ce au refuzat această solicitare impresionantă 
- şi toţi au făcut-o - le-am prezentat o solicitare mai puţin 
importantă, cea cu grădina zoologică. Abordaţi în acest fel 
de trei ori mai mulţi studenţi s-au oferit ca însoțitori 
voluntari la grădina zoologică.!6 

Putem fi siguri că orice strategie capabilă să tripleze 
numărul celor care-şi dau acordul faţă de o solicitare 
substanţială (numărul celor care şi-au dat acordul a 
crescut de la 17% la 50% în experimentul nostru) va fi 
frecvent folosită într-o varietate de împrejurări reale. 

De pildă, persoanele care-şi negociază forţa de 
muncă, folosesc adesea tactica de a solicita iniţial salarii 
foarte mari pe care, în realitate, nu se aşteaptă să le 
primească dar care le asigură o poziţie de unde se pot 
retrage printr-o serie de mici concesii concepute pentru a 
obţine concesii reale de la partea opusă. 


16 Pentru a ne convinge că acest rezultat nu s-a datorat unei 
întâmplări fericite, am mai realizat două experimente testând eficienţa 
tacticii respingere — retragere. Ambele au avut rezultate asemănătoare 
primului. Vezi Cialdini şi alţii (1975) pentru detalii despre toate cele trei 
experimente. 


Ar însemna atunci că, cu cât mai mare ar fi 
solicitarea iniţială, cu atât mai eficientă ar fi procedura 
deoarece ar fi posibile mai multe concesii aparente. Acest 
lucru este totuşi adevărat numai până la un punct. 
Cercetări realizate la Universitatea Bar-Ilan din Israel 
privind tehnica respingere - retragere arată că, dacă 
primul set de solicitări este atât de mare încât să fie văzut 
ca fiind nerezonabil, tactica dă greş." 

În asemenea caz, partea care a făcut prima o 
solicitare prea mare nu mai este considerată un negociator 
de bună credinţă. Orice retragere ulterioară de pe o 
poziţie iniţială total nerealistă nu este văzută ca o concesie 
reală şi de aceea nu i se răspunde cu o altă concesie. 

Prin urmare, un negociator cu adevărat priceput este 
acela a cărui poziţie inițiala este suficient de exagerată 
pentru a permite retragerea printr-o serie de concesii 
reciproce care vor produce o ofertă finală acceptabilă din 
partea oponentului, dar nu este atât de neobişnuită încât 
să fie văzută din start ca nejustificată. 

Se pare că producători de televiziune cu mare succes 
ca Grant Tinker şi Gary Marshall sunt maeştri ai acestei 
arte în negocierile lor cu cenzorii reţelelor de televiziune. 
In cadrul unui interviu sincer cu redactorul TV Guide, Dick 
Russell, amândoi au recunoscut că „inserează în mod 
deliberat în scenarii propoziţii pe care ştiu că cenzorii le 
vor tăia”, astfel încât să poată păstra ceea ce vor cu 
adevărat să fie inclus. Iată, de exemplu, următorul citat din 
articolul lui Russell: 


Dar Marshall... nu numai că îşi recunoaşte trucurile... 
el pare chiar să le savureze. De exemplu, despre unul 
dintre episoadele apreciatului serial Taverne and Shirley, 
el spune: „Aveam o situaţie în care Squiggy era grăbit să 
iasă din apartamentul său şi să se întâlnească cu nişte fete 
pe scări. El spune: «Vrei să te grăbeşti înainte să-mi piară 
pofta?». Dar în scenariu am pus o expresie încă mai 


17 Studiul din Israel a fost realizat în 1979 de către Schwartzwald, Raz 
şi Zvibel. 


trivială, ştiind că cenzorii o vor tăia. Aşa au şi făcut, iar noi 
am cerut cu nevinovăție: «Ce ar fi dacă am spune: să-mi 
piară pofta?». «Este bine», au spus ei. Uneori trebuie să-i 
iei mai pe departe.” 

În serialul Happy Days, cea mai mare luptă cu 
cenzorii s-a dus în jurul cuvântului „virgină”. „La vremea 
aceea”, spune Marshall, „ştiam că vom avea necazuri, aşa 
că am folosit cuvântul de şapte ori, sperând că-l vor tăia de 
şase ori şi va rămâne măcar o dată. A mers. Am folosit 
acelaşi procedeu pentru cuvântul «gravidă».”18 

În cursul cercetărilor mele în domeniul vânzărilor 
directe, am fost martorul unei alte forme a tehnicii 
respingere - retragere. Aceste organizaţii folosesc o 
versiune mai puţin elaborata şi mai oportunistă a acestei 
tactici. Desigur, cel mai important obiectiv pentru un 
vânzător direct este să realizeze vânzări. 

Cu toate acestea, programul de instruire al fiecărei 
firme pe care am investigat-o sublinia că un al doilea 
obiectiv important era să obţină de la potenţialii clienţi 
numele altor posibili clienţi - prieteni, rude sau vecini pe 
care i-ar putea contacta. 

Din anumite motive, vom discuta în cel de-al cincilea 
capitol de ce procentajul vânzărilor încununate de succes 
creşte impresionant atunci când vânzătorul poate 
menţiona numele unei persoane cunoscute care „a 
recomandat” vizita de vânzări. 

Ca participant la instruiri de vânzări, nu am fost 
niciodată învăţat să fac în aşa fel încât să ratez o vânzare 
ca, mai apoi, să mă retrag pe poziţia de a cere 
recomandări. Dar, în cadrul mai multor asemenea 
programe, am fost instruit să profit de ocazia de a obţine 
recomandări de la un client care a refuzat să cumpere: „Ei 
bine, dacă tu crezi că acest set minunat de enciclopedii nu- 
ţi pică bine în momentul ăsta, poate mă poţi ajuta dându- 
ne numele altor câţiva cunoscuţi care ar putea dori să 
profite de oferta minunată a firmei noastre. Vrei să îmi 
spui numele câtorva dintre persoanele pe care le 


18 Articolul din TV Guide a apărut în decembrie 1978. 


cunoşti?”. 

Mulţi oameni care, în mod normal, nu ar face din 
prieteni obiectul presiunilor inerente unor prezentări de 
vânzări, sunt de acord să furnizeze recomandări atunci 
când această solicitare este prezentată ca o concesie, după 
ce ei refuzaseră să achiziţioneze ceva. 

Am discutat deja un motiv care stă la baza succesului 
tehnicii de respingere - retragere şi anume faptul că 
foloseşte puterea regulii reciprocităţii. Dar această 
strategie de a face mai întâi o solicitare mai mare şi apoi 
una mai mică este eficientă şi din alte motive. 

Primul este legat de principiul contrastului de 
percepţie pe care l-am discutat în primul capitol. Acest 
principiu era responsabil, printre altele, de tendinţa unei 
persoane de a cheltui mai mulţi bani pe un pulovăr după ce 
a cumpărat un costum decât înainte de această 
cumpărătură. 

După ce s-a obişnuit cu preţul unui articol scump, 
preţul unui alt articol mai puţin scump pare mai mic prin 
comparaţie. În acelaşi fel, o solicitare importantă urmată 
de una mai puţin importantă foloseşte principiul 
contrastului făcând ca solicitarea mai puţin importantă să 
pară încă şi mai nesemnificativă în comparaţie cu prima. 

Dacă vreau să-mi împrumuţi cinci dolari, pot face ca 
această solicitare să pară mai mică cerându-ţi mai întâi sà- 
mi  împrumuţi zece dolari. Unul dintre aspectele 
interesante ale acestei tactici este acela că, cerând mai 
întâi zece dolari şi retrăgându-mă apoi la cinci dolari, am 
antrenat simultan forța regulii reciprocităţii şi a 
principiului contrastului. 

Nu numai că solicitarea de a-mi împrumuta cinci 
dolari va fi văzută ca o concesie care trebuie întoarsă după 
ce am renunţat deja la o solicitare, ci îţi va părea şi o 
solicitare mai puţin valoroasă decât dacă ţi-aş fi cerut de 
prima dată cinci dolari. 

Combinate, influenţele regulii reciprocităţii şi ale 
principiului contrastului de percepţie pot reprezenta o 
forţă de temut. Reunite în tehnica respingere - retragere, 


energiile lor conjugate sunt capabile de efecte cu adevărat 
uluitoare. 

Eu simt că influenţa acestor principii reprezintă 
singura explicaţie cu adevărat plauzibilă a uneia dintre 
acţiunile politice cu un impact care întrece orice 
închipuire: decizia de a sparge biroul cartierului general al 
partidului democrat din clădirea Watergate pentru a monta 
aparatură de ascultare, acţiune care a condus la 
prăbuşirea preşedinţiei lui Richard Nixon. 

Unul dintre cei care au participat la luarea acestei 
decizii, Jeb Stuart Magruder, atunci când a auzit prima 
dată că spărgătorii de la Watergate au fost prinşi, a spus 
cu justificată consternare: „Cum am putut fi atât de 
proşti?”. Într-adevăr, cum? 

Pentru a înţelege cum s-a putut ajunge la hotărârea 
catastrofală de a întreprinde spargerea de la Watergate, 
este necesar să revedem câteva fapte: 

e Ideea a aparţinut lui G. Gordon Liddy, care răspundea 
de operaţiunile de culegere de informaţii pentru Comitetul 
de Realegere a Preşedintelui (CRP). Liddy îşi câştigase, 
printre responsabilii administraţiei, o reputaţie de individ 
pe care-l bate vântul şi existau îndoieli asupra stabilităţii şi 
bunei lui judecăţi. 

e Propunerea lui Liddy era extrem de costisitoare 
necesitând un buget de 250.000 de dolari, bani gheaţă 
neimpozabili. 

e Pe la sfârşitul lui martie, când propunerea a fost 
aprobată într-o şedinţă cu şeful CRP John Mitchel, şi 
asistenții lui, Magruder şi Frederick LaRue, perspectiva 
pentru o victorie a lui Nixon în alegerile din noiembrie era 
foarte luminoasă. Singurului candidat anunţat, Edmund 
Muskie, căruia sondajele preliminarii îi dăduseră o şansă 
să-i ia locul Preşedintelui, se descurcase slab în alegerile 
preliminare. Părea foarte probabil că cel mai uşor de 
învins candidat, George  McGovern, va câştiga 
nominalizarea partidului său. O victorie republicană părea 
asigurată. 

e Planul de instalare a aparaturii de ascultare era o 


operaţiune cu risc foarte mare solicitând participarea şi 
discreţia a zece oameni. 

e Conducerea partidului democrat şi preşedintele 
acestuia, Lawrence O'Brien, al cărui birou de la Watergate 
urma să fie spart şi infestat cu microfoane, nu deţinea 
niciun fel de informaţii suficient de dăunătoare încât să-i 
pericliteze poziţia Preşedintelui în funcţie. Nici nu era 
probabil să fie obţinute astfel de informaţii afară de cazul 
în care administraţia ar fi făcut ceva foarte, foarte 
nesăbuit. 

În ciuda evidentului îndemn la prudenţă furnizat de 
motivele de mai sus, propunerea scumpă, hazardată, 
inoportună şi potenţial dezastruoasă a unui om a cărui 
judecată era cunoscută ca fiind îndoielnică a fost aprobată. 
Cum de s-a putut întâmpla ca nişte oameni inteligenţi, cu 
poziţia lui Mitchell şi Magruder să facă ceva foarte, foarte 
nesăbuit? Poate că răspunsul se află într-un fapt mai puţin 
discutat: planul în valoare de 250.000 de dolari pe care l- 
au aprobat nu a fost prima propunere a lui Liddy. De fapt, 
el a reprezentat o concesie semnificativă din partea lui 
Liddy faţă de alte două propuneri anterioare de proporţii 
imense. 

Primul dintre aceste planuri, prezentat cu două luni 
mai înainte într-o întâlnire cu Mitchell, Magruder şi John 
Dean, descria un program de un milion de dolari care 
includea (pe lângă infestarea cu microfoane a sediului 
Watergate) un plan de interceptare a comunicaţiilor cu 
echipamente speciale, spargeri, răpiri şi detaşamente de 
atac, precum şi un iaht „dotat” cu „fete de companie de 
înaltă clasă” pentru a-i atrage pe politicienii democrați în 
situaţii pentru care să poată fi şantajaţi. 

Un al doilea plan al lui Liddy, prezentat o săptămână 
mai târziu aceluiaşi grup format din Mitchell, Magruder şi 
Dean, eliminase unele părţi din acest program şi ajunsese 
la 500.000 de dolari. 

Numai după ce aceste propuneri iniţiale au fost 
respinse de Mitchell, Liddy şi-a prezentat planul lui redus 
la un minim de 250.000 de dolari, de astă dată lui Mitchell, 


Magruder şi Frederick LaRue. Acum, planul său prostesc, 
dar ceva mai raţional decât celelalte, a fost aprobat. 

Este posibil ca eu, care am fost multă vreme un tip 
uşor de păcălit, şi John Mitchell, un politician inteligent şi 
versat, să fi fost la fel de uşor atraşi în târguri proaste de 
aceeaşi tactică de obţinere a acordului - eu de un băiat de 
la cercetaşi care vindea ciocolată şi el de un om care i-a 
„vândut” un dezastru politic? 

Dacă analizăm mărturia lui Jeb Magruder, 
considerată de majoritatea investigatorilor ca furnizând 
relatarea cea mai fidelă a întâlnirii cruciale în care planul 
lui Liddy a fost acceptat, vom găsi câteva indicii 
instructive. 

Mai întâi, Magruder spune că „nimeni nu s-a simţit 
atras în mod deosebit de acest proiect”; dar „pentru că la 
început fusese vorba de suma grandioasă de un milion de 
dolari, ne-am gândit că 250.000 de dolari ar fi probabil o 
sumă acceptabilă... 

Nu eram dispuşi să-l trimitem acasă fără să-i dăm 
nimic”. Mitchell, prins în capcană „de sentimentul că ar 
trebui să-i dăm ceva lui Liddy... a semnat şi parafat în 
sensul că a spus: «Ei bine, hai să-i dăm un sfert de milion 
de dolari şi să-l lăsăm să vedem ce poate scoate din 
asta.».” 

În contextul solicitării iniţiale a lui Liddy, se pare că 
„un sfert de milion de dolari” a ajuns să fie „ceva 
mărunţiş” care să-i fie acordat ca o întoarcere a concesiei 
lui. 

Cu claritatea pe care ţi-o dă înţelegerea ulterioară a 
unui eveniment, Magruder a povestit abordarea lui Liddy 
ca fiind cea mai succintă ilustrare a tehnicii de respingere 
- retragere despre care am auzit vreodată. 

„Dacă ar fi venit la noi şi ar fi spus de la început: «Am 
un plan ca să sparg biroul lui Larry O'Brien şi să-l umplu 
de microfoane», probabil că am fi respins ideea imediat. În 
schimb, el a venit cu planul lui elaborat incluzând fete de 
companie/răpiri/atacuri/infestare cu microfoane... El a 
cerut o bucată mai mare când, de fapt, era destul de 


mulţumit să obţină jumătate sau chiar un sfert.”!* 

Este de asemenea instructiv că deşi, în final, decizia 
trebuia luată de şeful său, numai un singur membru al 
grupului, Frederick LaRue, şi-a exprimat opoziţia directă 
faţă de propunerea lui Liddy. Spunând, cu evident bun 
simţ, „Nu cred că merită riscul”, el s-a mirat probabil de ce 
colegii lui, Milchell şi Magruder, nu-i împărtăşesc 
perspectiva. Desigur, puteau exista multe diferenţe între 
LaRue şi ceilalţi doi oameni care ar fi putut conta ca 
justificări pentru opiniile lor diferite privind oportunitatea 
planului lui Liddy. 

Dar o diferenţă iese în evidenţă: dintre cei trei, 
numai LaRue nu a fost prezent la primele două întâlniri în 
care Liddy şi-a prezentat programele mult mai ambiţioase. 
Poate că numai LaRue a fost capabil să vadă cea de-a treia 
propunere în adevărata ei lumină şi să reacționeze 
obiectiv, neinfluenţat de forţele regulii reciprocităţii şi ale 
principiului contrastului de percepţie care acționau asupra 
celorlalţi. 

Puțin mai devreme am spus că tehnicii de respingere 
- retragere i se adăugă, pe lângă efectele regulii 
reciprocităţii, alţi câţiva factori care lucrează în favoarea 
ei. 

Am vorbit deja despre primul dintre aceşti factori, 
principiul contrastului de percepţie. Avantajul suplimentar 
al acestei tehnici nu este de natură psihologică, ci este mai 
degrabă o trăsătură pur structurală legată de ordinea de 
prezentare a solicitărilor. 

Să presupunem din nou că doresc să împrumut cinci 
dolari de la tine. Cerându-ţi mai întâi zece dolari, nu există 
posibilitatea să fiu în pierdere. Dacă eşti de acord cu 
cererea mea, voi fi obţinut dublul sumei pe care mi-am 
dorit-o. Dacă, pe de altă parte, îmi refuzi cererea iniţială, 
mă pot retrage cerându-ţi favoarea unui împrumut de 5 
dolari pe care l-am dorit chiar de la început; prin acţiunile 
cumulate ale regulii reciprocităţii şi ale principiului 
contrastului de percepţie va creşte mult probabilitatea ca 


19 Sursa citatelor este Magruder (1974). 


solicitarea mea să aibă succes. În ambele cazuri obţin un 
beneficiu; ca şi cum aş arunca o monedă spunând: dacă 
este cap câştig eu, dacă este pajură pierzi tu. 

Cea mai clară utilizare a acestui aspect legat de 
ordinea „solicitare mai mare urmată de o solicitare mai 
mică” apare în practica de vânzări din magazinele cu 
amănuntul şi se poate numi „promovează mai întâi 
produsele de lux”. In acest caz, potenţialului client i se 
prezintă întotdeauna mai întâi modelul de lux. 

Dacă potenţialul client cumpără, magazinul se alege 
cu crema de pe prăjitură. lar atunci când clientul refuză, 
vânzătorul prezintă eficient o contra-ofertă cu un preţ mai 
rezonabil. O dovadă a eficienţei acestui procedeu este 
prezentată într-un articol din revista Sales Management, 
republicat fără comentarii în Consumer Reports: 


Dacă ai fi un vânzător de mese de biliard, ce articol 
ai promova: un model de 329 de dolari sau un model de 
3.000 de dolari? Sunt şanse bune să promovezi articolul 
ieftin sperând să atragi clientul spre articolul scump când 
va veni să cumpere. Dar G. Warren Kelley, noul manager 
de marketing la Brunswick, spune că aceasta ar putea fi o 
tactică greşită... Pentru a-şi dovedi punctul de vedere, 
Kelley analizează cifrele de vânzări ale unui magazin 
reprezentativ... În prima săptămână, clienţilor... le-au fost 
prezentate articole mai ieftine... iar apoi au fost încurajați 
să ia în consideraţie articole mai scumpe - adică abordarea 
tradiţională de a împinge clientul în sus. In acea 
săptămână preţul mediu al unei mese vândute a fost de 
550 de dolari... În cea de-a doua săptămână, clienţii au fost 
conduşi mai întâi către o masă de 3.000 de dolari, 
indiferent de ceea ce voiau să vadă... şi abia apoi li s-a 
permis să vadă restul modelelor în ordinea descrescătoare 
a preţului şi calităţii. Rezultatul acestei abordări de 
vânzări „de sus în jos” a fost un preţ mediu pe vânzare de 
peste o mie de dolari.% 

Având în vedere eficienţa remarcabilă a tehnicii de 


20 Consumer Reports, ianuarie 1975, pag. 62 


respingere - retragere, cineva s-ar putea gândi că ar fi 
posibil să existe şi un dezavantaj substanţial. Victimele 
acestei strategii s-ar putea simţi ofensate pentru că au fost 
constrânse să-şi dea acordul. Acest resentiment s-ar putea 
manifesta în mai multe feluri. Mai întâi, victima ar putea 
hotări să nu pună în practică acordul verbal pe care l-a dat 
solicitantului. 

În al doilea rând, victima ar putea să-şi piardă 
încrederea în solicitantul care a manipulat-o hotărând să 
nu mai aibă niciodată de-a face cu el. Dacă unul sau 
ambele evenimente se întâmplă cu o anumită frecvenţă, 
solicitantul ar trebui să se gândească serios dacă este 
cazul să mai folosească procedeul respingere - retragere. 

Cercetările arată, totuşi, că aceste reacţii ale 
victimelor nu apar cu o frecvenţă sporită când se foloseşte 
tehnica de respingere - retragere. Oarecum surprinzător, 
reiese că ele apar, în fapt, mai puţin frecvent! înainte de a 
încerca să înţelegem de ce se întâmplă aşa, să analizăm 
mai întâi faptele. 

Un studiu publicat în Canada aruncă o nouă lumină 
asupra faptului că, dacă victima unei tactici de respingere 
- retragere a fost de acord cu o a doua cerere a 
solicitantului, o va pune în practică. 

Pe lângă înregistrarea acordului sau refuzului 
persoanelor ţintă faţă de solicitarea dorită (de a lucra 
neplătit două ore, o singură zi, într-o organizaţie a 
comunităţii pentru persoane cu probleme de sănătate 
mentală), acest experiment a mai înregistrat şi dacă 
persoanele respective s-au prezentat la datorie după cum 
promiseseră. 

Ca de obicei, procedeul de a începe cu o solicitare 
mai importantă (muncă voluntară două ore pe săptămână 
timp de cel puţin doi ani) a produs acordul verbal al mai 
multor persoane (76%) faţă de o a doua solicitare mai 
puţin importantă, în timp ce prezentând de la început 
solicitarea mai puţin importantă s-a obţinut acordul într-un 
procentaj mai mic, de numai 29%. 

Cu toate acestea, cel mai important rezultat a fost 


rata de prezentare la datorie a celor care s-au oferit 
voluntari; şi iarăşi, procedeul respingere - retragere a fost 
mai eficient: 85% faţă de 50%.?! 

Un alt experiment a analizat dacă tehnica respingere 
- retragere a determinat victimele să se simtă manipulate 
în asemenea măsură încât să refuze să dea curs altor 
solicitări venite de la aceeaşi persoană, în acest studiu 
persoanele ţintă au fost studenţi cărora li s-a cerut să 
doneze o jumătate de litru de sânge ca parte a campaniei 
anuale pentru donaţii de sânge din campus. 

Unui grup de studenţi ţintă li s-a cerut mai întâi să 
doneze jumătate de litru de sânge la fiecare şase 
săptămâni pentru o perioadă de minim trei ani. Celuilalt 
grup ţintă i s-a cerut să dea numai o singură dată o 
jumătate de litru de sânge. Persoanele din ambele grupuri 
care au fost de acord să doneze sânge şi care s-au 
prezentat mai târziu la centrul pentru donaţii au fost 
întrebate dacă ar fi dispuse să-şi lase numărul de telefon 
astfel încât să poată fi contactate pentru a dona sânge din 
nou. 

Aproape toţi studenții care erau pe cale să doneze 
sânge ca rezultat al aplicării tehnicii de respingere - 
retragere au fost de acord să doneze sânge în continuare 
(84%), în timp ce mai puţin de jumătate dintre ceilalți 
studenți au mai fost de acord să doneze sânge în viitor. 
Chiar şi în cazul unor favoruri viitoare, strategia de 
respingere - retragere s-a dovedit a fi superioară.?? 

Destul de ciudat dar se pare că tactica de respingere 
- retragere, nu doar că îi împinge pe oameni să fie de 
acord cu solicitarea făcută, ci îi determină s-o ducă la 
îndeplinire şi, În final, să se ofere ca voluntari pentru a da 


21 O altă cale de a măsura eficienţa tehnicii de solicitare este aceea de 
a cerceta ce proporţie din totalul indivizilor, cărora le-a fost adresată o 
solicitare, s-au supus solicitării. Folosind acest procedeu, tactica de 
respingere — retragere a fost de patru ori mai eficientă decât dacă ar fi 
fost adresată direct solicitarea mai puţin substanţială. Vezi Miller şi alţii 
(1976) pentru o descriere completă a studiului. 

22 Studiul despre donarea de sânge a fost publicat de Cialdini şi Ascani 
(1976) 


curs altor solicitări. Ce anume din această tehnică face ca 
oamenii care practic au fost păcăliţi să se supună unei 
solicitări, să fie atât de uimitor de dispuşi să continue a se 
supune? Pentru a găsi un răspuns, am putea să analizăm 
actul de concesie al solicitantului, act care constituie cheia 
procedeului. 

Am văzut deja că atât timp cât nu este văzută ca un 
truc, o concesie va stimula probabil o altă concesie drept 
răspuns. Dar ceea ce nu am cercetat încă sunt câteva 
produse secundare pozitive ale actului concesiei şi care 
sunt puţin cunoscute: un sentiment de responsabilitate 
sporită şi satisfacţie faţă de angajamentul asumat. Aceste 
efecte secundare pozitive permit ca tehnica de retragere - 
respingere să împingă victimele să-şi îndeplinească 
angajamentele şi să fie dispuse să se implice şi în altele. 

Efectele secundare pozitive ale acordării unei 
concesii în cadrul unei interacțiuni cu o altă persoană sunt 
frumos prezentate în studii despre felul cum negociază 
oamenii. Un experiment realizat de sociologi de la UCLA 
oferă o demonstraţie extrem de sugestivă.” Un subiect din 
cadrul acestui studiu s-a aflat faţă în faţă cu un „partener 
de negocieri” şi i s-a cerut să negocieze cum să împartă 
între ei o anumită sumă de bani furnizată de echipa 
experimentatorilor. Subiectul a fost informat că, dacă nu se 
va ajunge la un acord mutual după o anumită perioadă de 
negocieri, niciunul dintre parteneri nu va primi niciun ban. 

Subiectul nu ştia că partenerul de negocieri era un 
asistent universitar experimentat care fusese instruit să 
negocieze cu subiectul într-unui din trei moduri stabilite. 
Unora dintre subiecţi, asistentul le-a prezentat o primă 
solicitare extremă, alocându-şi practic toţi banii pentru 
sine şi insistând cu încăpățânare pe această poziţie în tot 
timpul negocierilor. Pentru alt grup de subiecţi, asistentul 
a început cu o solicitare care îi era favorabilă într-o 
măsură moderată; el a rămas, de asemenea, cu 
încăpățânare pe această poziţie în tot timpul negocierilor. 


23 Studiul de la UCLA a fost realizat de Benton, Kelley şi Liebling în 
1972. 


În cazul unui al treilea grup, asistentul a început cu o 
solicitare extremă şi apoi s-a retras treptat spre o poziţie 
mai moderată pe parcursul negocierilor. 

Acest experiment a condus la trei constatări 
importante care ne ajută să înţelegem de ce tehnica de 
respingere - retragere este atât de eficientă. Mai întâi, 
comparativ cu celelalte două abordări, strategia de a 
începe cu o solicitare extremă şi apoi de retragere pe o 
poziţie mai moderată a avut cel mai bun rezultat pecuniar 
pentru cel care a utilizat-o. Dar acest rezultat nu este 
foarte surprinzător în lumina dovezilor anterioare despre 
puterea tacticii unei solicitări importante urmată de una 
mai puţin importantă de a produce aranjamente 
profitabile. Celelalte două constatări ale studiului sunt mai 
frapante. 


Responsabilitate. Acei subiecţi care s-au confruntat 
cu un partener de negocieri care a folosit strategia de 
respingere - retragere s-au simţit mai responsabili faţă de 
rezultatul final al tranzacţiei. Ei au relatat mult mai des 
decât subiecţii care s-au confruntat cu un partener de 
negocieri inflexibil că şi-au influenţat cu succes partenerul 
spre a accepta un câştig mai mic. 

Desigur, ştim că în realitate nu s-a întâmplat aşa. 
Experimentatorul şi-a instruit asistentul să se retragă 
treptat de pe poziţia iniţială, indiferent ce ar fi făcut 
subiectul. Dar aceşti subiecţi au avut impresia că l-au făcut 
pe partenerul de negocieri să-şi schimbe poziţia şi că au 
determinat concesiile. 

Drept rezultat, ei s-au simţit mai responsabili faţă de 
rezultatul final al negocierilor. Nu-i nevoie să analizăm 
prea mult aceasta constatare pentru a clarifica misterul 
despre care am vorbit mai înainte şi anume de ce tehnica 
de respingere - retragere determină persoanele ţintă să-şi 
îndeplinească angajamentele cu o asemenea uluitoare 
frecvenţă. 

Concesia solicitantului nu doar că determină 
persoanele ţintă să răspundă afirmativ mult mai des, ci le 


determină, de asemenea, să se simtă mai responsabile 
pentru că au „dictat” acordul final. 

Astfel capacitatea stranie a tehnicii de respingere - 
retragere de a-şi determina ţintele să-şi îndeplinească 
angajamentele, devine de înţeles. Este mai probabil ca o 
persoană care se simte responsabilă de determinarea unor 
condiţii contractuale să ducă la îndeplinire acel contract. 

Satisfacţie. Chiar dacă, în medie, subiecţii au fost de 
acord să cedeze o mai mare parte din bani partenerului de 
negocieri care a folosit strategia concesiilor, ei au fost cei 
mai satisfăcuţi de aranjamentul final. Reiese că un 
aranjament care a fost realizat prin concesii obţinute de la 
un partener de negocieri este suficient de satisfăcător. 

Păstrând acest lucru în minte, putem începe să 
explicăm cea de a doua trăsătură uluitoare a tacticii de 
respingere - retragere: capacitatea de a-şi împinge 
victimele să fie de acord cu alte solicitări ulterioare. 

Deoarece această tactică foloseşte concesiile pentru 
a determina acordul, este probabil ca, drept rezultat, 
victima să se simtă mai satisfăcută de aranjamentul final. 
Şi este cât se poate de natural ca oamenii care se simt 
satisfăcuţi de un anumit aranjament să fie dispuşi, cu o 
probabilitate mai mare, să aprobe alte aspecte ale acelui 
aranjament. 


CUM SĂ TE PROTEJEZI DE INFLUENŢA 
EXERCITATA DE ACŢIUNEA PRINCIPIULUI 
RECIPROCITAŢII 


Atunci când trebuie să ne împotrivim unei solicitări 
care foloseşte regula reciprocităţii, ne confruntăm cu un 
formidabil inamic. Fie că ne prezintă o favoare iniţială sau 
o concesie iniţială, solicitantul îşi înrolează un aliat 
puternic în bătălia pentru acordul nostru. 

La prima vedere, şansele noastre într-o asemenea 
situaţie sunt cam reduse. Ne-am putea supune dorinţei 
solicitantului şi, procedând aşa, cedăm în faţa regulii 
reciprocităţii; sau putem refuza să ne supunem şi, ca 


urmare, vom suferi de pe urma mustrărilor de conştiinţă 
datorate sentimentelor noastre de cinste şi obligaţie adânc 
înrădăcinate. Ne predăm sau suferim răni grave. 
Perspective nu prea vesele, într-adevăr. 

Din fericire, acestea nu sunt singurele noastre 
opţiuni. Dacă înţelegem natura oponentului nostru, putem 
să scăpăm de pe câmpul de bătaie în buna stare şi uneori 
chiar mai prosperi decât înainte. Este esenţial să 
recunoaştem că solicitantul care recurge la regula 
reciprocităţii (sau la orice altă armă de influențare) pentru 
a ne obţine acordul, nu este adversarul real. 

Un asemenea solicitant a optat să devină un luptător 
jiu-jitsu care se aliază cu puterea impetuoasă a regulii 
reciprocităţii şi apoi eliberează această putere atunci când 
oferă o primă favoare sau concesie. Adevăratul adversar 
este chiar regula reciprocităţii. Pentru a evita să fim 
abuzaţi datorită ei, trebuie să luăm măsuri spre a-i disipa 
energia. 

Dar cum poate să procedeze cineva pentru a 
neutraliza efectul unei reguli sociale precum cea a 
reciprocităţii? Pare că această regulă este prea adânc 
înrădăcinată în conştiinţa noastră pentru a-i scăpa şi prea 
puternică pentru a fi învinsă o dată ce a fost activată. 
Poate că răspunsul stă în a nu permite activarea ei. Poate 
că putem evita o confruntare cu efectele regulii refuzând 
să-i permitem solicitantului să-i folosească forţa împotriva 
noastră. 

Poate că, respingând favoarea iniţială sau concesia 
pe care ne-o acordă solicitantul, ne putem sustrage regulii 
reciprocităţii. Poate că da sau poate că nu. Aproape fără 
excepţie, refuzarea ofertei inițiale a solicitantului 
funcționează mai bine în teorie decât în practică. Marea 
problemă constă în faptul că, atunci când este prezentată, 
va fi greu să recunoşti dacă este o ofertă cinstită sau este 
primul pas spre o încercare de a te exploata. 

Dacă am pune întotdeauna răul înainte, nu ar mai fi 
posibil să ne bucurăm de beneficiile unor favoruri sau 
concesii autentice oferite de persoane care nu au nicio 


intenţie de a exploata regula reciprocităţii. 

Am un coleg care îşi aminteşte cu mânie cum au fost 
groaznic rănite sentimentele fiicei lui în vârstă de zece ani 
de către un bărbat a cărui metodă de a evita capcana 
reciprocităţii a fost aceea de a răspunde tăios amabilităţii 
ei. Copiii din clasa ei organizaseră la şcoală o acţiune a 
uşilor deschise pentru bunici, iar sarcina fetei era să ofere 
câte o floare fiecărui vizitator care intra în şcoală. Dar 
primul bărbat căruia a încercat să-i ofere o floare a mârâit 
la ea: „Păstreaz-o.”. Neştiind ce să facă, i-a întins din nou 
floarea doar ca să audă cum o întrebă ce trebuie să dea el 
în schimb. 

Când ea a răspuns timid, „Nimic, este un dar”, ela 
fixat-o cu o privire neîncrezătoare, a insistat că i-a 
recunoscut „jocul” şi a împins-o în trecere. Fata a fost atât 
de rănită de această experienţă că n-a putut să se mai 
apropie de nimeni altcineva şi a trebuit să fie înlocuită, 
deşi aşteptase cu nerăbdare să îndeplinească această 
sarcină. Este dificil să ştii cine trebuie acuzat mai mult în 
această situaţie: bărbatul cel insensibil sau cei care au 
încercat să abuzeze în asemenea măsură de tendinţa lui 
reflexă de a întoarce un dar încât răspunsul lui s-a 
înveninat devenind un refuz mecanic. 

Indiferent cine pare că ar fi mai vinovat, lecţia este 
clară. Vom întâlni mereu oameni cu adevărat generoşi, 
precum şi oameni care încearcă să aplice onest regula 
reciprocităţii şi nu s-o exploateze. Ei se vor simţi fără 
îndoială insultaţi de cineva care le desconsideră grosolan 
eforturile; se prea poate să se ajungă la divergențe sociale 
şi izolare. Prin urmare, politica respingerii oarbe pare să 
fie o proastă alegere. 

O altă soluţie pare mai promițătoare şi anume de a 
accepta ofertele iniţiale dezirabile, dar numai drept ceea 
ce sunt ele în mod esenţial, nu pentru ceea ce sunt 
prezentate a fi. 

Dacă, să spunem, o persoană face un gest frumos, am 
putea accepta gestul admițând că ne-am obligat la un gest 
de răspuns cândva, în viitor. 


A accepta o astfel de situaţie nu înseamnă să te laşi 
exploatat de acea persoană prin regula reciprocităţii. 
Dimpotrivă, înseamnă să participi în mod corect la 
„reţeaua îndatorărilor oneste” care ne-a deservit atât de 
bine atât pe plan social, cât şi individual, încă din zorii 
umanităţii. 

Cu toate acestea, dacă favoarea iniţială se dovedeşte 
a fi un instrument, un truc, un artificiu conceput special 
pentru a stimula acordul nostru faţă de o favoare de 
importanţă mai mare, aceasta este o altă poveste. În acest 
caz, partenerul nu este un binefăcător ci un profitor şi ar 
trebui să răspundem acţiunii lui ţinând seama tocmai de 
acest lucru. 

O dată ce am stabilit că oferta lui iniţială nu a fost o 
favoare, ci o tactică de obţinere a supunerii, trebuie doar 
să reacţionăm astfel încât să ne eliberăm de influenţa 
acelei acţiuni. Atât timp cât percepem şi definim acţiunea 
unei persoane ca pe un instrument de obţinere a supunerii 
şi nu ca pe o favoare, acea persoană nu va mai beneficia de 
regula reciprocităţii drept aliat. Regula spune că favorurile 
trebuie întâmpinate cu favoruri; regula reciprocităţii nu 
cere ca trucurile să fie întâmpinate cu favoruri. 

Un exemplu practic poate face lucrurile mai clare. Să 
presupunem că, într-o zi, te sună o femeie care se prezintă 
ca membra a Asociaţiei pentru asigurarea locuinţelor 
contra incendiilor. Să presupunem că ea întreabă dacă ai fi 
interesat să afli despre măsuri de siguranţă împotriva 
incendiilor în locuinţe, dacă ai accepta să-ţi fie verificată 
casa din punctul de vedere al pericolului de incendiu şi 
dacă ai fi de acord să primeşti un extinctor, totul pe gratis. 

Să mai presupunem că tu ai fi interesat de toate 
aceste lucruri şi că ai stabili o întâlnire într-o seară cu unul 
dintre inspectorii Asociaţiei care va trece pe la tine pentru 
a-ţi furniza toate acestea. Când soseşte, el îţi înmânează 
un mic extinctor şi începe să evalueze posibilele pericole 
de incendiu din casa ta. 

Apoi, îţi oferă câteva informaţii interesante, deşi cam 
înspăimântătoare, despre pericolele de incendiu în 


general, precum şi o evaluare a vulnerabilităţii locuinţei 
tale. 

În final, îţi sugerează să-ţi cumperi un sistem de 
avertizare contra incendiilor şi pleacă. 

Un asemenea şir de evenimente nu este imposibil. 
Multe oraşe au asociaţii non-profit formate, de obicei, din 
angajaţi ai Serviciului de pompieri care oferă, în timpul lor 
liber, inspecții pentru prevenirea incendiilor. Dacă s-ar 
întâmpla un asemenea eveniment, în mod clar inspectorul 
ţi-a oferit o favoare. 

În concordanţă cu regula reciprocităţii, ar trebui să 
fii gata să-i întorci favoarea dacă ai constata că are vreo 
nevoie cândva, în viitor. Un schimb de astfel de favoruri ar 
fi în cea mai bună tradiţie a regulii reciprocităţii. 

Cu toate acestea, ar fi posibil şi un şir de evenimente 
asemănător cu un final diferit - de fapt, este chiar mai 
probabil. În loc să plece după ce ţi-a recomandat să 
instalezi un sistem de avertizare contra incendiilor, 
inspectorul se lansează într-o prezentare de vânzarea cu 
intenţia de a te convinge să cumperi un anume sistem de 
alarmă scump, cu declanşare la temperatură ridicată, 
produs de firma pe care o reprezintă. 

Firmele care produc asemenea sisteme şi le 
distribuie prin vânzări directe folosesc adeseori această 
abordare. De obicei, produsul lor, deşi destul de eficient, 
este vândut la un preţ supraevaluat. 

Ştiind că, probabil, nu eşti la curent cu preţurile unui 
astfel de sistem şi că, dacă te hotărăşti să cumperi unul, te 
vei simţi obligat faţă de firma care ţi-a oferit un extinctor şi 
o evaluare pe gratis, aceste firme vor face presiuni ca să 
cumperi imediat. 

Folosind această manevră de oferire pe gratis a unor 
informaţii şi evaluări privind pericolul de incendiu, firmele 
care vând sisteme de protecţie contra incendiilor prosperă 
în toată tara.” 


24 Variate tipuri de afaceri folosesc pe scară largă oferirea de 
informaţii gratuite. De pildă, firmele de deparazitare au constatat că 
majoritatea oamenilor care sunt de acord cu o examinare gratuită a 


Dacă te vei găsi şi tu într-o asemenea situaţie şi vei 
realiza că motivul esenţial al vizitei a fost să ţi se vândă un 
sistem de alarmă costisitor, cel mai eficient lucru pe care 
poţi să-l faci este o redefinire mentală a acţiunii. 

Redefineşte orice ai primit de la inspector - extinctor, 
informaţii despre protecţia contra incendiilor, inspecţie 
pentru detectarea pericolului de incendiu - nu ca pe nişte 
daruri, ci ca pe nişte instrumente de vânzări şi astfel te vei 
simţi liber să refuzi (sau să accepti) oferta de achiziţie fără 
să fii afectat de regula reciprocităţii. 

O favoare urmează altei favori şi nu unei strategii de 
vânzări. Şi, dacă inspectorul răspunde refuzului tău 
propunându-ţi să-i dai cel puţin numele unor prieteni pe 
care ar putea să-i contacteze, foloseşte din nou redefinirea 
mentală. 

Este de sperat ca, după ce ai citit acest capitol, să 
poţi defini retragerea lui către această solicitare mai puţin 
importantă drept ceea ce este - o altă tactică de 
influențare pentru obţinerea acordului. O dată ce ai făcut 
asta, nu vei mai simţi nicio presiune să oferi nume ca o 
concesie de răspuns deoarece solicitarea redusă nu va mai 
fi văzută ca o reală concesie. 

Dacă te eliberezi de un sentiment de obligaţie 
declanşat impropriu, vei putea să fii atât de receptiv pe cât 
doreşti. 

O dată făcută redefinirea situaţiei vei putea chiar să-i 
întorci împotrivă propria armă. Aminteşte-ţi că regula 
reciprocităţii îndreptăţeşte o persoană care a acţionat într- 
un anumit fel la un tratament similar. Dacă ai stabilit că 
favorurile „inspectorului pentru paza contra incendiilor” 
nu au fost în fapt nişte daruri, ci un mod de a profita de 
tine, atunci ai putea folosi situaţia pentru a obţine şi tu un 


locuinţei lasă sarcina de exterminare a dăunătorilor în seama firmei 
care a făcut examinarea, cu condiţia să fie convinşi că este necesară. 
Aparent, ei simt o obligaţie de a oferi sarcina deparazitării firmei care 
le-a făcut serviciul iniţial şi gratuit de examinare a locuinţei. Ştiind că 
este improbabil ca aceşti clienţi să facă analize comparative asupra 
preţului acestor servicii, firme lipsite de scrupule vor profila de situaţie 
solicitând preţuri mai mari pentru lucrările angajate pe această cale. 


profit. Pur şi simplu ia tot ce îţi oferă inspectorul - 
informaţii, extinctor - mulţumeşte-i politicos şi arată-i uşa 
de ieşire. În fond, regula reciprocităţii afirmă că, pe bună 
dreptate, încercările de exploatare trebuie întâmpinate în 
acelaşi fel, cu exploatare. 


SCRISORI DE LA CITITORI 
De la un fost vânzător de televizoare şi aparate audio 


„Pentru o perioadă de timp destul de lungă, am 
lucrat în departamentul de televizoare şi aparate audio al 
unui mare magazin. Vânzătorii din acest sector sunt plătiţi 
pe bază de comision şi păstrarea slujbei era, şi încă mai 
este, condiţionată de capacitatea de a vinde contracte de 
servicii mai degrabă decât marfa în sine. 

Politica firmei era că, pentru fiecare zece aparate 
vândute, trebuia să vinzi şi cel puţin patru contracte de 
servicii. A nu reuşi să vinzi contracte de servicii la nivelul 
aşteptat timp de două luni consecutiv avea drept rezultat 
ameninţări, mutarea la alt departament sau chiar 
concedierea. 

Îndată ce mi-am dat seama de importanţa realizării 
cotei la vânzările de servicii, am conceput un plan care 
folosea tehnica respingere - retragere, deşi nu-i ştiam 
numele la vremea aceea. Clientul avea posibilitatea să 
cumpere, în momentul achiziţionării unui aparat, un 
contract de servicii pe o perioadă între unul şi trei ani. 
Majoritatea personalului încerca să vândă un contract pe 
un an. Aceasta era şi intenţia mea deoarece un contract pe 
un an era la fel de bun pentru cota mea de vânzări ca şi 
unul pe trei ani. 

Cu toate acestea, când făceam prezentarea de 
vânzare, prezentam mai întâi cel mai scump contract de 
servicii ştiind că majoritatea oamenilor nu erau dornici să 
plătească atât de mult (140 de dolari). Dar, astfel, 
obţineam o excelentă ocazie ca, după ce era refuzată 
încercarea mea sinceră de a vinde un contract pe trei ani, 


să mă pot retrage la contractul pe un an, cu un preţ relativ 
mic de 34,95 de dolari, pe care voiam cu adevărat să-l 
vând. 

Această tehnică s-a dovedit a fi extrem de eficientă 
deoarece am reuşit să vând contracte de servicii, în medie, 
către 70% dintre clienţii mei care păreau foarte satisfăcuţi 
de achiziţie, în timp ce alţi colegi din sector se învârteau în 
jurul a 40%. Până acum nu am spus nimănui cum am 
procedat” 


Merită observat cum, în cele mai multe cazuri, 
folosirea tacticii de respingere - retragere atrage şi 
acțiunea principiului contrastului de percepţie. Nu doar că 
solicitarea iniţială de 140 de dolari face ca oferta de 34,95 
de dolari să pară o retragere care impune concesii, ci face 
ca această a doua solicitare să pară şi mai mică. 


Capitolul 3 


ANGAJAMENT ŞI CONSECVENŢĂ 
Gogoriţa minţii 


Este mai uşor să rezisti de la început decât să te 
împotriveşti la sfârşit. 
LEONARDO DA VINCI 


UN STUDIU EFECTUAT DE CĂTRE DOI PSIHOLOGI 
canadieni a dezvăluit nişte lucruri fascinante despre 
oamenii care pariază la cursele hipice: imediat după ce 
depun pariul ei sunt mult mai încrezători în şansele calului 
ales de a câştiga decât imediat înainte de a depune 
pariul.% 

Fireşte, în fapt, şansele calului nu se schimbă deloc; 


25 Studiul despre pariurile la cursele hipice a fost realizat de două ori 
cu aceleaşi rezultate. Autorii sunt Knox şi Inkster (1968). Vezi Rosenfeld, 
Kennedy şi Giacalone (1986) pentru dovezi ale tendinței de a crede mai 
puternic în alegerile odată făcute, ceea ce este valabil şi în cazul jocului 
la loterie. 


este acelaşi cal, aceeaşi cursă, acelaşi teren, dar, în minţile 
acestor pariori, perspectivele se îmbunătăţesc semnificativ 
o dată ce au achiziţionat tichetul de pariu. Deşi pare puţin 
ciudat la prima vedere, motivul acestei schimbări 
dramatice are legătură cu o armă de influențare socială 
destul de obişnuită. 

La fel ca şi alte arme de influențare, aceasta se află 
adânc înrădăcinată în noi determinându-ne acţiunile cu o 
putere tăcută. Este vorba, destul de simplu, despre dorinţa 
noastră aproape obsesivă de a fi (şi de a părea) 
consecvenţi cu ceea ce am făcut deja. O dată ce am făcut o 
alegere sau am adoptat o anumită poziţie, ne vom 
confrunta cu presiuni personale şi sociale pentru a ne 
comporta consecvent faţă de acel angajament. Aceste 
presiuni ne vor face să răspundem astfel încât să 
confirmăm deciziile anterioare. 

Să luăm cazul pariorilor din experimentul cu cursele 
de cai. Cu 30 de secunde înainte de a plăti pentru pariu, ei 
erau ezitanţi, nesiguri; 30 de secunde după ce au acţionat, 
ei au devenit mult mai optimişti şi mai încrezători. 

Actul de a lua o decizie finală - în acest caz, de a 
cumpăra un tichet de pariu - a fost factorul critic. O dată 
adoptată o poziţie, necesitatea de a se comporta 
consecvent a exercitat presiuni asupra acestor oameni 
pentru a aduce ceea ce simțeau şi credeau în concordanţă 
cu ceea ce făcuseră deja. Pur şi simplu ei s-au auto-convins 
că au făcut alegerea corectă şi, fără îndoială, s-au simţit 
mai bine după aceea. 

Inainte să credem că asemenea gen de auto-amăgire 
este specifică obişnuiţilor curselor de cai, ar trebui să 
analizăm povestea vecinei mele, Sara, şi a prietenului ei, 
Tim. Ei s-au întâlnit într-un spital unde el lucra ca 
tehnician radiolog şi ea ca specialist în nutriţie. S-au 
întâlnit o perioadă de timp, chiar şi după ce Tim şi-a 
pierdut slujba, şi, la un moment dat, s-au mutat împreună. 

Pentru Sara lucrurile nu erau nici pe departe 
perfecte: ea voia ca Tim s-o ia în căsătorie şi să înceteze să 
bea. Tim se împotrivea ambelor idei. După o perioadă 


deosebit de dificilă, marcată de nenumărate certuri, Sara a 
rupt relaţia şi Tim s-a mutat în altă parte, în acelaşi timp, 
un vechi prieten al Sarei s-a întors în oraş, după ce fusese 
plecat ani de zile, şi a sunat-o. 

Ei au început să se vadă ca vechi prieteni şi destul de 
repede lucrurile au devenit destul de serioase pentru a 
plănui căsătoria. Ajunseseră atât de departe încât 
stabiliseră data căsătoriei şi trimiseseră invitaţiile când a 
sunat-o Tim. A spus că regreta cele întâmplate şi că voia să 
se întoarcă la Sara. Când i-a spus despre planurile de 
căsătorie, el a implorat-o să se răzgândească pentru că 
voia să fie împreună cu ea ca mai înainte. 

Dar Sara l-a refuzat spunându-i că nu mai vrea să 
trăiască în felul acela. Tim s-a oferit chiar s-o ia în 
căsătorie, dar ea a susţinut în continuare că-l preferă pe 
celălalt bărbat. In final, Tim a promis să se lase de băut 
dacă ea se înduplecă să-l primească înapoi. Simţind că, în 
aceste condiţii, Tim era la limită, Sara s-a hotărât să rupă 
logodna, să anuleze căsătoria, să retragă invitaţiile şi să-i 
permită lui Tim să se întoarcă la ea. 

După o lună, Tim i-a spus Sarei că, la urma urmei, nu 
credea că trebuie să se lase de băutură; după încă o lună, 
el a hotărât că ar trebui „să mai aştepte şi să se mai 
gândească” în ce priveşte căsătoria. Au trecut de atunci 
doi ani; Tim şi Sara continuă să trăiască împreună exact ca 
şi mai înainte. 

El tot mai bea - încă mai fac planuri de căsătorie - iar 
Sara îi este mai devotată lui Tim decât oricând înainte. Ea 
spune că, fiind forţată să aleagă, a aflat că Tim se află pe 
primul loc în inima ei. Prin urmare, după ce l-a ales pe Tim 
în defavoarea celuilalt prieten al ei, Sara a devenit mai 
fericită să trăiască cu Tim, deşi condiţiile pe care le-a pus 
când a făcut alegerea nu s-au îndeplinit niciodată. 

Evident, pariorii la cursele de cai nu sunt singurii 
care sunt dornici să creadă în corectitudinea unei alegeri 
dificile o dată ce această alegere a fost făcută. Într-adevăr, 
toţi ne auto-amăgim din când în când astfel, din nevoia de 
a păstra concordanța dintre gândurile şi credinţele noastre 


cu ceea ce am făcut sau decis deja. 


Psihologii au înţeles de mult puterea principiului 
consecvenţei în direcționarea activităţii umane. 
Teoreticieni remarcabili ca Leon Festinger, Fritz Hieder şi 
Theodore Newcomb au văzut în nevoia de consecvență o 
forţă motivatoare centrală a comportamentului nostru. 

Dar este într-adevăr această tendinţă de a fi 
consecvent atât de puternică încât să ne constrângă să 
facem lucruri pe care în mod normal nu am vrea să le 
facem? Nu există nicio îndoială în privinţa asta. Impulsul 
de a fi (şi a părea) consecvent constituie o armă de 
influențare socială extrem de puternică, făcându-ne adesea 
să acţionăm în moduri care sunt clar contrare intereselor 
noastre. 

Să luăm ca dovadă ce s-a întâmplat când psihologul 
Thomas Moriarty a simulat un furt pe o plajă de lângă New 
York ca să vadă dacă privitorii ar risca daune personale 
pentru a opri delictul. In cadrul studiului, un complice al 
cercetătorilor şi-a întins un cearşaf pe plajă la un metru şi 
jumătate de cearşaful unui individ ales în mod aleatoriu - 
subiectul experimentului. 

După ce a petrecut câteva minute pe cearşaf 
ascultând muzică la un radio portabil şi relaxându-se, 
complicele cercetătorilor s-a ridicat şi a părăsit cearşaful 
pentru o plimbare de-a lungul plajei. Câteva minute mai 
târziu un al doilea cercetător, simulând că este un hoţ, se 
apropie şi înşfacă aparatul de radio încercând să fugă cu 
el. După cum se poate ghici, în condiţii normale, subiecţii 
erau foarte reticenţi să se pună în pericol atacând hoţul - 
din douăzeci de cazuri de simulare a furtului, numai patru 
oameni au reacţionat astfel. 

Dar acelaşi procedeu a mai fost aplicat încă de 
douăzeci de ori cu o mică schimbare, iar rezultatele au fost 
drastic diferite. În aceste cazuri, înainte de a pleca la 
plimbare, complicele cercetătorilor a rugat subiectul „să 
aibă grijă şi de lucrurile lui” cu promisiunea că şi el va face 
la fel, la rândul său. Împinşi de principiul consecvenţei, 


nouăsprezece din douăzeci de subiecţi au devenit vigilenţi, 
alergând după hoţ şi oprindu-l, cerându-i explicaţii şi, 
adesea, imobilizând hoţul sau smulgându-i aparatul de 
radio. 

Pentru a înţelege de ce consecvenţa este un factor 
motivator atât de puternic, este important să recunoaştem 
că în majoritatea situaţiilor consecvenţa este valoroasă şi 
oportună. 

De obicei, inconsecvenţa este văzută ca o trăsătură 
de caracter nedorită. Persoana ale cărei credinţe şi cuvinte 
nu se potrivesc cu faptele poate fi considerată ca fiind 
nehotărâtă, confuză, cu două feţe sau chiar bolnavă mintal. 
Pe de altă parte, un grad înalt de consecvență este asociat 
în mod normal cu o personalitate şi un intelect puternic. 
Consecvenţa stă la baza logicii, raţiunii, stabilităţii şi 
onestităţii. 

Un citat atribuit marelui fizician britanic Michael 
Faraday sugerează măsura în care este aprobată 
consecvenţa - uneori mai mult decât ar fi corect. Când a 
fost întrebat, după o conferinţă, dacă a vrut să insinueze 
că un rival academic n-a avut niciodată dreptate, Faraday a 
aruncat o privire iritată celui care i-a pus întrebarea şi a 
replicat: „Individul nu este chiar atât de consecvent.” 

Cu siguranţă că o bună consecvență personală este 
foarte apreciată în cultura noastră. Şi aşa trebuie să fie. 
Consecvenţa ne oferă o orientare rezonabilă şi profitabilă 
asupra lumii. În majoritatea cazurilor ne va merge mai 
bine dacă abordarea noastră este bine fundamentată şi 
consecventă. Fără consecvență viaţa noastră ar fi dificilă, 
dezordonată şi incoerentă. 

Dar, deoarece a fi consecvent este, de obicei, în 
interesul nostru, cădem uşor în greşeala de a fi 
consecvenţi în mod automat, chiar şi în situaţii în care nu 
este raţional s-o facem. lar când se întâmplă să fim 
consecvenţi fără a gândi mai întâi, situaţia poate deveni 
dezastruoasă. Cu toate acestea, chiar şi consecvenţa 
necugetată poate avea părţile ei atractive. 

Mai întâi, ca orice altă formă de răspuns automat, ea 


oferă o scurtătură necesară în aglomeraţia vieţii moderne. 
O dată ce am adoptat o atitudine faţă de un subiect, o 
consecvență  încăpăţânată ne permite un lux foarte 
atractiv: nu mai trebuie să ne gândim la acel subiect. Nu 
mai trebuie să cernem de fiecare dată noianul de 
informaţii pe care-l primim în fiecare zi pentru a identifica 
faptele relevante; nu mai trebuie să cheltuim energie 
mentală pentru a cântări argumentele pro şi contra; nu 
mai trebuie să luăm în mod repetat decizii dificile. 

Tot ce avem de făcut atunci când suntem confruntaţi 
cu subiectul respectiv este să pornim „banda 
consecvenţei” şi vom şti exact ce să credem, să spunem 
sau să facem. Trebuie doar să credem, să spunem sau să 
facem ceea ce este în concordanţă cu o decizie anterioară. 

Ispita unui asemenea lux nu trebuie neglijată. Ne 
pune la dispoziţie o metodă convenabilă, eficientă şi relativ 
scutită de efort de a face faţă mediului complex care 
solicită intens capacităţile şi energia noastră mentală în 
fiecare zi. Prin urmare, nu este greu de înţeles de ce 
consecvenţa automată este o reacţie dificil de controlat. 

Ea ne oferă o cale de a scăpa de rigoarea unei 
obositoare gândiri continue. Şi, după cum a observat Sir 
Joshua Reynolds, „Nu există niciun tertip la care oamenii 
să nu recurgă pentru a evita un efort real de gândire”. 
După ce am pornit banda consecvenţei, putem să ne 
vedem de treburile noastre fericiţi, fiind scutiţi de truda de 
a gândi prea mult. 

Există o a doua atracţie mai periculoasă a 
consecvenţei mecanice. Uneori nu efortul solicitantei 
activităţi de gândire este cel care ne face să ne sustragem 
ci consecinţele dure ale acestei activităţi. Uneori 
răspunsurile afurisit de limpezi şi neplăcute furnizate de 
un real proces de gândire sunt cele care ne fac să fim nişte 
chiulangii când este vorba să gândim. 

Există anumite lucruri incomode pe care am prefera 
să nu le ştim. Deoarece este o metodă de răspuns pre- 
programată şi negândită, consecvenţa automată poate 
oferi o ascunzătoare sigură faţă de acele lucruri 


supărătoare. Apăraţi de zidurile fortăreței care este 
consecvenţa automată, putem rămâne impenetrabili la 
asalturile raţiunii. 

Într-o seară, pe când urmăream o prelegere 
introductivă prezentată de o asociaţie care propunea un 
program de meditaţie transcedentală, am fost martorul 
unei frumoase ilustrări pentru modul în care oamenii se 
ascund între zidurile consecvenţei pentru a se proteja de 
consecinţele supărătoare ale gândirii. 

Prelegerea era susţinută de doi tineri zeloşi şi era 
concepută pentru a atrage noi membri. Programul 
pretindea că te poate învăţa o metodă unică de meditaţie 
care-ţi va permite să realizezi tot felul de lucruri, pornind 
de la simpla pace interioară până la capacităţi mai 
spectaculoase precum aceea de a zbura sau de a trece prin 
pereţi în etapele avansate (şi mai scumpe) ale 
programului. 

Am hotărât să particip la întâlnire pentru a observa 
tipurile de tactici de supunere folosite în prelegerile de 
recrutare de acest fel şi am luat cu mine un prieten 
interesat de subiect pentru că este profesor universitar 
specializat în statistică şi logică. Pe măsură ce şedinţa 
progresa şi lectorii explicau teoria care stătea la baza 
meditaţiei transcedentale, am observat cum prietenul meu, 
logicianul, devenea tot mai agitat. 

Arăta din ce în ce mai chinuit, nu putea sta locului şi, 
în final, nu a mai rezistat. Atunci când lectorii au solicitat 
întrebări la sfârşitul prelegerii, el a ridicat mâna şi apoi a 
demolat cu blândeţe dar cu fermitate teoria pe care tocmai 
o auzisem. În mai puţin de două minute, el a evidenţiat cu 
precizie unde şi de ce argumentaţia complexă a lectorilor 
era contradictorie, ilogică şi fără suport. Efectul asupra 
lectorilor a fost distrugător. 

După o tăcere nedumerită, fiecare dintre ei a 
încercat o slabă replică după care s-au oprit pentru a vorbi 
între ei pentru ca apoi să recunoască deschis că remarcele 
colegului meu erau întemeiate şi „necesitau un studiu mai 
atent”. 


Încă mai interesant pentru mine a fost efectul asupra 
audienței. La sfârşitul perioadei pentru întrebări, cei doi 
tineri s-au confruntat cu o mulţime de oameni din audienţă 
care voiau să depună cei 75 de dolari pentru a se înscrie în 
programul pentru meditaţie transcedentală. Înghiontindu- 
se, chicotind şi ridicând din umeri unul spre altul în timp 
ce încasau banii, cei doi indivizi trădau semne de uimire 
buimacă. 

După ceea ce a părut să fie o desființare evident 
jenantă a argumentelor lor, întâlnirea s-a transformat 
cumva într-un mare succes generând un nivel misterios de 
înalt al supunerii din partea audienței. Deşi destul de uimit 
de reacţie, am pus răspunsul audienței pe seama faptului 
că nu reuşise să înţeleagă logica argumentaţiei colegului 
meu. Totuşi, s-a dovedit că tocmai reversul era cauza. 

După ce am ieşit din sala de conferinţă, am fost 
abordaţi de trei persoane din audienţă care depuseseră 
fiecare banii de înscriere imediat după prelegere. Ei voiau 
să ştie de ce am participat noi la prelegere. Le-am explicat 
motivul şi le-am pus aceeaşi întrebare. Unul dintre ei era 
un actor în devenire care voia cu disperare să obţină 
succesul în meseria lui şi venise la prelegere pentru a afla 
dacă meditaţia transcedentală i-ar permite să realizeze 
auto-controlul necesar pentru a stăpâni arta sa; lectorii l- 
au asigurat că aşa se va întâmpla. 

A doua persoană avea insomnii şi spera că meditaţia 
transcedentală îi va oferi o metodă de a se relaxa şi a 
adormi uşor seara. A treia persoană fusese purtător de 
cuvânt. Şi el avea o problemă legată de somn. Nu reuşise 
să intre la facultate pentru că părea să nu aibă destul timp 
să studieze. 

El venise la prelegere pentru a afla dacă meditaţia 
transcedentală l-ar putea învăţa cum să doarmă cu câteva 
ore mai puţin pe noapte pentru ca să poată folosi timpul 
suplimentar pentru studiu. Este interesant că lectorii i-au 
spus atât lui, cât şi persoanei care suferea de insomnie, că 
tehnicile de meditaţie transcedentală ar putea rezolva 
problemele lor deşi erau total opuse. 


Încă gândindu-ne că cei trei s-au înscris pentru că nu 
înţeleseră remarcele făcute de prietenul meu logician, am 
început să-i întreb despre anumite aspecte ale 
argumentaţiei sale. Spre surpriza mea am constatat că 
înţeleseră destul de bine comentariile lui; de fapt, chiar 
prea bine. Tocmai puterea de convingere a argumentelor 
sale i-a împins să se înscrie imediat în program. 

Cel mai bine a exprimat acest lucru purtătorul de 
cuvânt: „Ei bine, nu aveam de gând să depun vreun ban în 
seara asta pentru că în acest moment sunt destul de 
strâmtorat; voiam să aştept până la următoarea întâlnire. 
Dar atunci când a început să vorbească prietenul tău, am 
ştiut că ar fi mai bine să le dau banii acum sau, dacă nu, 
voi merge acasă şi voi începe să mă gândesc la ceea cea 
spus el şi nu mă voi mai înscrie niciodată”. 

Dintr-o data lucrurile au început să capete sens. 
Aceşti oameni aveau probleme reale şi căutau aproape cu 
disperare o cale de a-şi rezolva acele probleme. Dacă era 
să-i credem pe lectorii care ţinuseră prelegerea, aceşti 
oameni  găsiseră o potenţială soluţie în meditaţia 
transcedentală. Sub presiunea propriilor probleme, ei 
doreau foarte mult să creadă că meditaţia transcedentală 
era soluţia pe care o aşteptau. 

Şi iată că apare nepoftită vocea raţiunii, întruchipată 
de prietenul meu, care le arată că teoria care stă la baza 
noii soluţii nu este solidă. Panică! Trebuie făcut ceva 
imediat, înainte ca logica să intre în acţiune şi să distrugă 
speranţa din nou. Repede, repede, am nevoie de ziduri de 
apărare împotriva raţiunii; nu contează că fortăreaţa pe 
care o voi ridica este şubredă şi nefondată. 

„Repede, am nevoie de un loc în care să mă ascund 
de gânduri! Uite, ia banii ăştia. Fir-ar să fie, tocmai la 
timp! De-acum nu mai trebuie să mă gândesc la acest 
subiect. Am luat o decizie şi de acum înainte pot porni 
banda  consecvenţei ori de câte ori este necesar: 
«Meditaţia transcedentală? Desigur, cred că mă va ajuta; 
desigur, intenţionez să continuu; desigur, cred în eficienţa 
meditaţiei transcedentale. Deja am dat banii, nu-i aşa?» 


Ah, confortul consecvenţei negândite. Pur şi simplu, 
mă voi putea odihni pentru o vreme. Este mult mai frumos 
decât să suporţi şi tensiunea acelor grele, foarte grele 
căutări.” 

Dacă, aşa cum pare, consecvenţa automată 
funcţionează ca un adăpost împotriva gândirii, n-ar trebui 
să fie surprinzător că o astfel de consecvență poate fi 
exploatată de către aceia care ar prefera ca noi să nu ne 
gândim prea mult la solicitările lor. 

Pentru aceşti exploatatori, ale căror interese vor fi 
servite de o reacţie negândită, mecanică, faţă de 
solicitările lor, înclinarea noastră către consecvenţa 
automată este o mină de aur. Atât de pricepuţi sunt aceşti 
oameni să ne facă să pornim banda consecvenţei atunci 
când le convine lor, încât rareori realizăm că suntem 
manipulaţi. 

Intr-o minunată manieră jiu-jitsu, ei îşi structurează 
interacţiunea cu noi astfel încât propriile noastre 
necesităţi să ne conducă în direcţia profitabilă pentru ei. 

Anumiți mari producători de jucării folosesc exact o 
asemenea abordare pentru a reduce problemele cauzate 
de dependenţa profiturilor de vânzările de sezon. Desigur, 
cea mai impresionantă creştere a vânzărilor de jucării are 
loc înaintea şi în timpul sărbătorii de Crăciun. Fabricanţii 
de jucării obţin profituri grase în această perioadă. 
Problema este că, după Crăciun, vânzările de jucării se 
prăbuşesc teribil de-a lungul următoarelor câteva luni. 

Clienţii lor au cheltuit deja toţi banii din bugetul 
destinat jucăriilor şi rezistă puternic rugăminţilor copiilor 
de a mai achiziţiona altele. Chiar şi copiii a căror zi de 
naştere cade curând după sărbători primesc mai puţine 
jucării datorită recentului festin de Crăciun. 

Prin urmare, fabricanţii de jucării se confruntă cu o 
dilemă: cum să menţină vânzări mari în sezonul de vârf şi, 
în acelaşi timp, să păstreze o cerere substanţială în lunile 
imediat următoare. Desigur, dificultatea nu constă în a 
convinge progeniturile noastre veşnic nesătule să solicite 
continuu noi surse de amuzament. 


O serie de reclame la televiziune, sub formă de flash- 
uri transmise în timpul desenelor animate de sâmbătă 
dimineaţă, va produce cantitatea obişnuită de rugăminţi, 
scâncete şi linguşeli indiferent de perioada anului în care 
apar. Nu, problema nu constă în a-i motiva pe copii să vrea 
mai multe jucării după Crăciun. 

Problema constă în a-i motiva pe părinţii cu 
buzunarele golite de cheltuielile de sărbători, să se 
scotocească pentru a găsi bani pentru vreun alt moft al 
copiilor lor deja ghiftuiţi cu jucării. Ce ar putea face 
producătorii de jucării pentru a determina un asemenea 
comportament improbabil? Unii au încercat campanii de 
reclamă mult mai agresive, alţii au redus preţurile în 
perioada de regres, dar niciuna dintre aceste tehnici 
standard nu s-a dovedit de succes. 

Nu doar că ambele tactici sunt costisitoare, dar 
ambele s-au dovedit ineficiente în sporirea vânzărilor la 
nivelul dorit. Părinţii pur şi simplu nu au chef să cumpere 
jucării şi influenţa reclamelor sau a preţului redus nu este 
suficientă pentru a le zdruncina rezistenţa de piatră. 

Cu toate acestea, câţiva din marii producători de 
jucării cred că au găsit o soluţie. Este o soluţie ingenioasă 
care nu implică cheltuieli mai mari decât o campanie de 
reclamă obişnuită, dar implică înţelegerea influenţei 
puternice a necesităţii de a fi consecvent. Prima indicație 
despre felul cum lucrează strategia fabricanţilor de jucării 
am primit-o după ce i-am căzut victimă prima dată şi apoi, 
ca un cretin, i-am mai căzut victimă încă o dată. 

Era în ianuarie şi mă aflam în cel mai mare magazin 
de jucării din oraş. După ce, cu o lună înainte, 
cumpărasem de acolo mult prea multe jucării pentru fiul 
meu, jurasem să nu mai intru în acel loc, sau în altul 
asemănător, pentru multă vreme. Şi, cu toate acestea, iată- 
mă, eram din nou aici, în acest loc diabolic, şi nu numai 
atât, dar eram pe cale să-i cumpăr fiului meu altă jucărie 
foarte scumpă - un set mare de maşinuţe electrice de 
curse. 

S-a întâmplat că, în faţa standului unde erau expuse, 


am întâlnit un fost vecin care-i cumpăra fiului său aceleaşi 
jucării. 

Lucru ciudat, nu ne mai văzusem aproape deloc în 
ultimul timp. De fapt, ultima dată ne întâlnisem cu un an 
înainte în acelaşi magazin unde amândoi cumpăram fiilor 
noştri un dar scump după Crăciun - atunci era un robot 
care mergea şi vorbea. 

Am râs despre felul ciudat în care ne întâlneam o 
dată pe an, în acelaşi loc, făcând acelaşi lucru. Mai târziu 
în acea zi, am vorbit despre această coincidenţă, unui 
prieten care, după cum s-a dovedit, lucrase cândva în 
industria jucăriilor. 

Nu este vorba despre nicio coincidenţă”, a spus el ca 
un cunoscător. 

Ce vrei să spui?” 

Uite ce este”, a spus el, „dă-mi voie să-ţi pun câteva 
întrebări despre setul de maşinuţe de curse pe care l-ai 
cumpărat în acest an. Mai întâi spune-mi dacă i-ai promis 
fiului tău că-i vei cumpăra unul de Crăciun?”. 

Ei bine, da, i-am promis. Christopher a văzut o 
grămadă de reclame pentru aceste maşinuţe transmise în 
timpul desenelor animate de sâmbătă dimineaţă şi mi-a 
spus că asta vrea de Crăciun. Am văzut şi eu câteva 
reclame şi arătau bine, aşa că i-am promis că i le cumpăr.” 

Lovitura numărul unu”. a anunţat el. „Acum a doua 
întrebare. Când te-ai dus să cumperi ai constatat că în 
toate magazinele stocurile erau epuizate?” 

Este adevărat, aşa a fost! Vânzătorii mi-au spus că au 
comandat alte seturi, dar nu ştiu când vor mai primi. Aşa 
că a trebuit să-i cumpăr lui Cristopher alte jucării a căror 
valoare să fie la fel cu cea a setului de maşinuţe de curse. 
Dar de unde ai ştiut asta?” 

Lovitura numărul doi”. a spus el. „Dă-mi voie să-ţi 
mai pun doar o singură întrebare. Nu ţi s-a întâmplat exact 
la fel anul trecut cu robotul - jucărie?” 

Stai puţin... ai dreptate. Exact aşa s-a întâmplat. 
Asta-i incredibil. Cum de ai ştiut?” 

Nu am niciun fel de puteri paranormale; se întâmplă 


doar să ştiu cum îşi sporesc unii producători de jucării 
vânzările din ianuarie şi februarie. Ei încep înainte de 
Crăciun campanii cu reclame atractive la televiziune 
pentru anumite jucării deosebite. Fireşte, copiii vor ceea 
ce văd şi obţin promisiunea părinţilor de a le cumpăra 
aceste jucării. 

Ei, şi acum apare ideea genială din planul acestor 
firme: ele furnizează magazinelor o cantitate insuficientă 
de astfel de jucării pentru care părinţii au făcut o 
promisiune. 

Majoritatea părinţilor află că stocurile cu jucăria în 
cauză s-au epuizat şi sunt forţaţi s-o înlocuiască cu alte 
jucării de aceeaşi valoare. Bineînţeles, producătorii îşi fac 
o sarcină de onoare din a aproviziona magazinele cu o 
mulţime de posibili înlocuitori. Apoi, după Crăciun, firmele 
încep să transmită din nou reclame pentru acele jucării 
deosebite. 

Aceasta îi face să saliveze pe puşti şi să-şi dorească 
mai mult decât oricând acele jucării. 

Fug repede la părinţi scâncind «Mi-ai promis, mi-ai 
promis», iar adulţii se târăsc fără nicio tragere de inimă 
spre magazin doar ca să fie la înălţimea promisiunii 
făcute.” 

Unde întâlnesc alţi părinţi pe care nu i-au văzut de 
un şi care au căzut victimă aceluiaşi truc”, am spus eu, 
începând să fierb de supărare. 

Corect. Ei bine, unde mergi?” 

„Mă duc să iau setul de maşinuţe şi merg cu el drept 
la magazin să-l dau înapoi”. Eram atât de furios încât 
aproape urlam. 

„Stai puţin. Gândeşte-te doar un minut. De ce l-ai 
cumpărat în această dimineaţă?” 

„Pentru că n-am vrut să-l dezamăgesc pe Christopher 
şi pentru că am vrut să-l învăţ că promisiunile trebuie 
ţinute.” 

„Ei bine, s-a schimbat ceva în toate acestea? Dacă îi 
iei jucăria acum, el nu va înţelege de ce faci asta. El va 
reţine doar că tatăl lui a încălcat o promisiune. Asta vrei să 


se întâmple?” 

„Nu”, am spus eu oftând. „Cred că nu. Deci tu îmi 
spui că fabricanţii şi-au dublat profitul obţinut de la mine 
în ultimii doi ani şi eu habar nu am avut; iar acum, când 
ştiu, sunt tot prins în capcană - datorită propriilor mele 
cuvinte. Deci, ceea ce îmi spui tu în realitate este «A treia 
lovitură.».” 

El a aprobat din cap. „Şi cu asta ai pierdut jocul.” 


ANGAJAMENTUL 
ESTE CHEIA 


O dată ce înţelegem că puterea consecvenţei este 
formidabilă în direcționarea comportamentului uman, 
apare imediat o importantă întrebare practică: Cum poate 
fi activată această forţă? Ce anume produce declicul care 
porneşte banda consecvenţei? Sociologii cred că ştiu 
răspunsul: angajamentul. Dacă reuşesc să te fac să-ţi iei un 
angajament (adică să iei o poziţie în public), atunci va fi 
pregătită scena pentru declanşarea consecvenţei reflexe, 
negândite, în acord cu angajamentul deja făcut. O dată ce 
ţi-ai asumat o poziţie, există tendinţa naturală de a te 
comporta cu încăpățânare în acord cu acea poziţie. 

După cum am văzut deja, sociologii nu sunt singurii 
care înţeleg legătura dintre angajament şi consecvență. 
Strategiile de obţinere a angajamentului sunt îndreptate 
asupra noastră de tot soiul de profesionişti care câştigă din 
obţinerea acordului. 

Fiecare dintre aceste strategii are drept scop să ne 
determine să întreprindem vreo acţiune sau să facem vreo 
declaraţie care ne va prinde apoi în capcana supunerii 
datorită presiunii exercitate de consecvență. Procedeele 
concepute să creeze angajament iau diverse forme. Unele 
sunt destul de directe; altele sunt printre cele mai subtile 
tactici de obţinere a supunerii pe care le-am putea întâlni. 
De pildă, să presupunem că vrei să sporeşti numărul 
persoanelor din cartierul tău care ar fi dispuse să meargă 
din uşă în uşă pentru a strânge fonduri destinate 


organizaţiei de caritate favorită. Ar fi înţelept să studiezi 
abordarea sociologului Steven J. Sherman. 

El a sunat pur şi simplu un eşantion de rezidenţi din 
Bloomington, Indiana, în cadrul sondajului pe care-l 
efectua şi i-a întrebat ce ar spune dacă li s-ar cere să 
petreacă trei ore colectând bani pentru Societatea 
Americană de Luptă Contra Cancerului. Fireşte, pentru că 
nu doreau să pară lipsiţi de compasiune în faţa celor care 
făceau sondajul sau chiar faţă de sine, mulţi dintre aceşti 
oameni au spus că s-ar oferi ca voluntari. 

Consecința acestui procedeu şiret de obţinere a 
angajamentului a fost creşterea cu 700% a voluntarilor 
atunci când, câteva zile mai târziu, a sunat un 
reprezentant al societăţii de mai sus şi a solicitat voluntari 
în cartier. Folosind aceeaşi strategie, dar solicitând de data 
aceasta unor rezidenţi din Columbus, Ohio, să spună dacă 
vor vota în ziua alegerilor, o echipă de cercetători condusă 
de Anthony Greenwald a fost în măsura să sporească 
semnificativ participarea la vot a acestor rezidenţi la 
alegerile prezidenţiale. 

O tehnică de obţinere a angajamentului încă mai 
abilă a fost concepută recent de cei care solicită contribuţii 
filantropice prin telefon. În prezent, cei care sună pentru 
a-ţi cere să contribui pentru vreo cauză sau alta par să fie 
foarte preocupaţi de persoana ta şi încep prin a se interesa 
de sănătatea şi bunăstarea ta. „Bună ziua domnule/doamnă 
X”, spun ei. „Cum vă simţiţi în seara aceasta?” sau „Ce mai 
faceţi?”. 

Folosind acest fel de introducere, intenţia celui care 
sună nu este doar de a părea prietenos şi grijuliu, ci de a 
te face să răspunzi - cum o faci în mod normal la o 
asemenea întrebare politicoasă şi superficială - cu propriul 
tău comentariu politicos şi superficial: „Destul de bine.”; 
sau „Foarte bine.”; sau „Mă simt minunat, mulţumesc”. O 
dată ce ai declarat public că totul este bine, devine mult 
mai uşor pentru solicitant să te forţeze să-i ajuţi pe aceia 
pentru care nu totul este bine: „Sunt fericit să aud asta 
deoarece v-am sunat să întreb dacă aţi fi dispus să faceţi o 


donaţie pentru a ajuta nefericitele victime ale...”. 

Teoria din spatele acestei tactici este aceea că 
oamenii care tocmai au susţinut că se simt bine - chiar 
dacă au făcut-o din rutină în cadrul unui schimb social - 
vor considera că este stânjenitor să pară zgârciţi în 
contextul recunoaşterii situaţiei lor favorizate. 

Dacă toate acestea par puţin cam forţate, să 
analizăm  constatările cercetătorul Daniel Howard, 
specialist în comportamentul consumatorului, care a 
verificat această teorie. Rezidenţi din Dallas, Texas, au fost 
sunaţi şi întrebaţi dacă ar accepta să permită unui 
reprezentant al Comitetului de Luptă Contra Foametei să 
vină acasă la ei să le vândă biscuiţi, iar veniturile obţinute 
să fie folosite pentru a furniza mâncare nevoiaşilor. 

Când a fost încercată doar această solicitare (numită 
„abordarea standard”) s-a obţinut acordul numai în 
procent de 18%. Dar dacă cel care suna întreba mai întâi 
„Cum vă simţiţi în seara asta?” şi aştepta un răspuns 
înainte de a proceda la abordarea standard, se întâmplau 
mai multe lucruri care merită a fi remarcate. 

Mai întâi, dintre cei o sută douăzeci de indivizi care 
au primit telefoane, majoritatea (o sută opt) au dat 
răspunsul obişnuit („Bine”, „Minunat”, „Foarte bine”, etc). 
În al doilea rând, 32% dintre cei care au răspuns la 
întrebarea „Cum vă simţiţi în seara asta?” au fost de acord 
să primească acasă vânzătorii de biscuiţi, ceea ce 
înseamnă o rată de succes aproape dublă faţă de 
abordarea standard. În al treilea rând, în concordanţă cu 
principiului consecvenţei, aproape toţi cei care au acceptat 
o asemenea vizită au şi cumpărat biscuiţi când au fost 
contactaţi acasă (89%). 

Pentru a se asigura că această tactică nu-şi datorează 
succesul simplului fapt că solicitantul care o utilizează 
pare preocupat şi amabil, Howard a desfăşurat alt studiu. 
De această dată solicitanţii au început fie cu întrebarea 
„Cum vă simţiţi în seara asta?” (şi au aşteptat răspunsul 
înainte de a merge mai departe), fie cu afirmaţia „Sper că 
vă simţiţi bine în seara asta” după care a urmat abordarea 


standard. 

În ciuda faptului că solicitantul şi-a început fiecare 
tip de interacţiune cu câteva cuvinte calde, prietenoase, 
tehnica care a folosit întrebarea „Cum vă simţiţi în seara 
asta?” a fost de departe superioară celeilalte alternative 
(obţinerea acordului în proporţie de 33% faţa de 15% la a 
doua alternativă) deoarece numai această tehnică inducea 
un angajament public exploatabil din partea persoanelor 
vizate. 

Merită observat că angajamentul a produs un 
procent de două ori mai mare de obţinere a acordului din 
partea persoanelor vizate chiar dacă în momentul când a 
fost făcut trebuie să fi părut un răspuns total neimportant 
la o întrebare total superficială - încă un exemplu minunat 
al modului de acţiune a artei jiu-jitsu în plan social. 

Există mai multe răspunsuri la întrebarea „Ce anume 
determină eficienţa angajamentului?”. O varietate de 
factori afectează capacitatea angajamentului de a ne 
obliga la anumite comportamente. Un program pe scară 
largă conceput să producă acordul ilustrează frumos cum 
conlucrează aceşti factori. 

Lucrul cel mai remarcabil în legătura cu programul 
pe care îl vom analiza este acela că a folosit sistematic 
factorii care produc angajamentul cu decenii în urmă, cu 
mult timp înainte ca cercetarea ştiinţifică să-i identifice. 

În timpul războiului din Coreea au fost capturati 
mulţi soldaţi americani care erau închişi în lagăre pentru 
prizonieri de război administrate de comuniştii chinezi. A 
devenit limpede, chiar de la începutul conflictului, că 
întotdeauna chinezii tratau prizonierii destul de diferit faţă 
de aliaţii lor nord-coreeni care foloseau cruzimea şi 
pedepsele dure pentru a obţine supunerea. Evitând voit 
folosirea brutalităţii, comuniştii chinezi s-au angajat în 
ceea ce ei numeau „o politică blândă” care era în realitate 
un asalt psihologic sofisticat şi concertat asupra captivilor. 

După război, psihologii americani au investigat intens 
prizonierii  întorşi pentru a afla ce s-a întâmplat. 
Investigația psihologică intensă a avut loc în parte şi din 


cauza tulburătorului succes al anumitor aspecte din cadrul 
programului chinez. De pildă, chinezii erau foarte eficienţi 
în a-i face pe americani să se „pârască” unii pe alţii, ceea 
ce era în contrast izbitor cu comportamentul prizonierilor 
din al doilea război mondial. 

Din acest motiv, printre altele, au fost descoperite 
rapid multe planuri, iar încercările de evadare nu aveau 
aproape niciodată succes. „Atunci când se pregătea o 
evadare”, scrie dr. Edgar Schein, unul dintre principalii 
investigatori ai programului chinezesc de îndoctrinare a 
prizonierilor americani din Coreea, „chinezii prindeau cu 
uşurinţă prizonierii oferind câte un sac de orez oricui 
preda un evadat.”. De fapt se spune că aproape, toţi 
prizonierii americanii din lagărele chinezeşti au colaborat 
cu duşmanul într-o formă sau alta.76 

O cercetare a programului din lagărele de prizonieri 
chinezeşti a arătat că personalul de supraveghere se baza 
puternic pe presiunile exercitate de angajament şi 
consecvență pentru a câştiga supunerea prizonierilor. 
Desigur, prima problemă cu care se confruntau chinezii 
era cum să obţină colaborarea americanilor. 

Aceşti oameni fuseseră instruiți să furnizeze doar 
propriul nume, gradul şi numărul de înmatriculare. Fără 
instrumentul agresiunii fizice, cum puteau spera chinezii 
să-i facă pe aceşti oameni să ofere informaţii militare, să-i 
transforme în prizonieri prietenoşi care să-şi acuze public 
ţara? Răspunsul chinezilor a fost elementar: începe cu 
puţin şi construieşte constant. 

De pildă, prizonierilor li se cerea să facă anumite 
afirmaţii uşor anti-americane sau pro-comuniste alese 
astfel încât să pară neimportante. („Statele Unite nu sunt o 
țară perfectă”. sau „Intr-o ţară comunistă, nu există 


26 Este important de observat că această colaborare nu era 
întotdeauna intenţionată. Investigatorii americani au definit cooperarea 
ca fiind „orice fel de comportament care ajută inamicul” şi astfel au fost 
incluse activităţi diverse precum semnarea unor petiţii pentru pace 
apeluri la radio, acceptarea unor favoruri speciale, false confesiuni, 
oferirea de informaţii despre colegii de prizonierat sau divulgarea unor 
informaţii militare. 


problema şomajului.”) Dar o dată ce erau de acord cu 
aceste solicitări minore, oamenii constatau că erau împinşi 
să se supună unor solicitări mai substanţiale. Unui 
prizonier care tocmai fusese de acord cu anchetatorul 
chinez că Statele Unite nu erau o ţară perfectă i se putea 
cere apoi să indice câteva lucruri care, justificau această 
afirmaţie. 

O dată ce el s-ar fi explicat, i s-ar fi putut cere să facă 
o listă a acestor „probleme pe care le are America” şi să 
semneze la sfârşit. Mai târziu, i se putea cere să citească 
această listă în cadrul unei discuţii de grup cu ceilalţi 
prizonieri. „In fond, este exact ceea ce crezi, nu-i aşa?” 
Mai apoi i se putea cere să scrie un eseu care să dezvolte 
cele scrise în listă şi să trateze aceste probleme în detaliu. 

Chinezii puteau folosi numele prizonierului şi eseul 
său intr-o emisiune radio anti-americană transmisă nu doar 
în tot lagărul, ci şi în alte lagăre din Coreea de Nord, cât şi 
în zone din Coreea de Sud unde se aflau forţe americane. 
Brusc prizonierul în cauză constata că este „un 
colaborator” care a ajutat inamicul. Conştient că a scris 
eseul fără a suferi ameninţări puternice sau constrângeri, 
de multe ori omul îşi schimba imaginea de sine pentru a fi 
în concordanţă cu faptele sale şi cu noua etichetă de 
„colaborator”, ceea ce ducea de multe ori la acte de 
colaborare şi mai intense. 

Astfel, în timp ce „doar puţini oameni au fost capabili 
să evite în totalitate colaborarea”, spune dr. Schein, 
„Majoritatea au colaborat într-un moment sau altul făcând 
lucruri care li s-au părut neînsemnate, dar pe care chinezii 
au ştiut să le folosească în propriul avantaj... Această 
tactică a fost deosebit de eficientă în a smulge, în timpul 
interogatoriilor, confesiuni, auto-critică şi informaţii despre 
alţi prizonieri.”2 

Dacă de atâta timp chinezii cunosc puterea subtilă a 
acestei abordări, n-ar trebui să fie surprinzător că şi alte 


27 Citatul lui Schein provine din articolul său publicat în 1956, 
„Programul chinezesc de îndoctrinare a prizonierilor de război: un 
studiu asupra încercării de spălare a creierului”. 


grupuri de oameni interesaţi în obţinerea acordului îi 
cunosc, de asemenea, utilitatea. Multe organizaţii de 
afaceri folosesc în mod obişnuit această strategie. 

Pentru specialiştii în vânzări, strategia consta în 
determinarea unei achiziţii de valoare mare pornind de la 
una de valoare mică. O vânzare oricât de mică va fi utilă 
deoarece scopul acelei mici tranzacţii nu este profitul, ci 
obţinerea angajamentului. Se aşteaptă ca alte achiziţii, de 
valoare din ce în ce mai mare, să curgă în mod firesc ca 
urmare a angajamentului. 

Un articol din revista de afaceri American Salesman 
a exprimat acest lucru succint: 

Ideea generală este să pregăteşti calea pentru o linie 
de distribuţie completă pornind de la o comandă mică... 
Priveşte lucrurile astfel: atunci când o persoană a semnat 
o comandă pentru un produs pe care-l oferi tu - deşi 
profitul este atât de mic încât cu greu poate compensa 
timpul şi efortul de a da un telefon - din acel moment 
persoana respectivă nu mai este un potenţial client, ci este 
clientul tău.28 


Tactica de a porni cu o solicitare măruntă pentru a 
câştiga, în cele din urmă, acordul pentru solicitări mai 
importante are un nume: tehnica piciorului pus în prag. 
Cercetătorii din domeniul sociologiei au devenit conştienţi 
de eficienţa acestei tactici pe la mijlocul anilor 1960 după 
ce psihologii Jonathan Freedman şi Scott Fraser au 
publicat o serie de date uimitoare. 

Ei au relatat despre rezultatele unui experiment în 
care cercetătorul, care juca rolul unui voluntar, mergea din 
uşă în uşă printr-un cartier rezidenţial din California 
făcând proprietarilor o solicitare aparent absurdă. 
Acestora li se cerea să permită instalarea în curtea din faţa 
casei lor a unui panou public de afişaj. Ca să-şi facă o idee 
despre cum va arăta panoul de afişaj, li se arăta o 


28 Sursa acestui sfat este lucrarea lui Green din 1965. 


29 Freedman şi Fraser au publicat datele lor în Journal ofPerso-nality 
and Social Psychology, 1966. 


fotografie care înfăţişa o casă frumoasă ascunsă aproape 
în întregime de o inscripţie foarte mare scrisă cu litere 
urâte şi care spunea: CONDUCEŢI MAŞINA CU GRIJĂ. 

Deşi solicitarea a fost refuzată de marea majoritate a 
rezidenţilor din acea zonă (83%) - după cum este normal şi 
de înţeles - un anumit grup de oameni a reacţionat destul 
de favorabil. Nu mai puţin de 76% dintre membrii acestui 
grup au fost de acord cu folosirea curţii din faţa casei lor. 

Motivul esenţial pentru surprinzătorul lor acord are 
legătură cu ceva ce li se întâmplase cu aproximativ două 
săptămâni în urmă. Aceşti oameni făcuseră un mic 
angajament în legătură cu condusul maşinii în siguranţă. 
Un alt voluntar trecuse pe la uşile lor şi le ceruse să 
accepte să expună un mic semn de vreo zece centimetri 
pătraţi pe care se putea citi FII UN ŞOFER PREVĂZĂTOR. 
Era o solicitare atât de neînsemnată încât aproape toţi au 
fost de acord cu ea. Dar efectele acestei solicitări au fost 
enorme. 

Deoarece, cu câteva săptămâni mai înainte, fuseseră 
de acord, în mod inocent, cu o solicitare măruntă în 
legătură cu un afiş despre conducerea prudentă aceşti 
proprietari de case au devenit remarcabil de dispuşi să fie 
de acord cu o altă solicitare de acest fel, masiva de data 
aceasta. 

Freedman şi Fraser nu s-au oprit aici. Ei au încercat 
un procedeu uşor diferit cu un alt eşantion de rezidenţi. 
Aceşti oameni au primit mai întâi solicitarea de a semna o 
petiție în favoarea „păstrării frumuseții statului 
California”. 

Desigur, aproape toată lumea a semnat având în 
vedere că frumusețea statului, la fel cu eficiența guvernării 
sau importanța asistenței prenatale, sunt subiecte cu care 
aproape oricine este de acord. După ce au aşteptat vreo 
două săptămâni, Freedman şi Fraser au trimis un alt 
„voluntar” să viziteze aceleaşi case şi să le ceară 
rezidenţilor să permită instalarea pe pajiştea din faţa casei 
a uriaşului panou de afişaj cu inscripţia CONDUCEŢI 
MAŞINA CU GRIJĂ. 


Rata de răspuns a fost cea mai uimitoare dintre cele 
ale grupurilor de rezidenţi care au participat la 
experiment. Aproximativ jumătate dintre aceşti oameni au 
consimţit să li se instaleze panoul mare de afişaj chiar dacă 
micul angajament pe care-l făcuseră cu săptămâni în urmă 
nu se referea la siguranţa condusului maşinii, ci la un 
subiect de interes public total diferit, şi anume 
înfrumusețarea statului. 

La început, chiar Freedman şi Fraser au fost 
nedumeriţi de constatările lor. De ce actul neînsemnat de a 
semna o petiție care sprijină înfrumusețarea statului ar 
determina oamenii să acorde o favoare diferită şi mult mai 
importantă? 

După ce au analizat şi au înlăturat alte explicaţii, 
Freedman şi Fraser au ajuns la cea care oferea o 
adevărată soluție enigmei: semnarea petiţiei pentru 
înfrumusețarea statului a schimbat imaginea pe care o 
aveau aceşti oameni despre sine. Ei s-au văzut ca fiind 
nişte cetăţeni mai pătrunşi de spirit civic şi au acţionat în 
concordanţă cu noile lor principii civice. Atunci când, două 
săptămâni mai târziu, li s-a cerut să execute un alt serviciu 
civic prin acceptarea instalării panoului mare de afişaj, ei 
au fost de acord pentru a fi consecvenţi faţă de imaginea 
nou formată despre propria persoană. După cum spun 
Freedman şi Fraser: 


Ceea ce se întâmplă este o schimbare a 
sentimentelor persoanei în legătură cu implicarea sa sau 
cu întreprinderea unei acţiuni. O dată ce a fost de acord cu 
o solicitare, atitudinea persoanei se poate schimba; ea 
poate deveni în proprii ochi genul de om care face astfel 
de lucruri, care este de acord cu solicitări ale unor străini, 
care acţionează după un anumit tipar în legătură cu lucruri 
în care crede, care cooperează pentru realizarea unor 
cauze bune.3% 


Prin urmare, ceea ce ne spun constatările lui 


30 Citatul provine din lucrarea lui Freedman şi Fraser (1966). 


Freedman şi Fraser este să fim foarte atenţi când suntem 
de acord cu solicitări neînsemnate. Aprobarea unor astfel 
de solicitări poate conduce nu doar la sporirea 
probabilității de a fi de acord cu alte solicitări de acelaşi 
tip dar, mai importante, ci ne poate face şi mai dispuşi să 
fim de acord cu o varietate de favoruri mai mari care au 
doar o slabă legătură cu mica favoare acordată anterior. 
Tocmai acest fel de influenţă, care se ascunde în spatele 
micilor angajamente, este cel care mă sperie. 

Mă sperie atât de tare încât rareori mai sunt dispus 
să semnez o petiție, chiar şi pentru o cauză în care cred. O 
asemenea acţiune are potenţialul de a influenţa nu doar 
comportamentul meu în viitor, ci şi de a modifica imaginea 
mea de sine în moduri pe care poate că nu le doresc. Şi o 
dată ce imaginea de sine este alterată, tot felul de avantaje 
subtile devin disponibile pentru cel ce vrea să exploateze 
această nouă imagine. 

Care dintre rezidenții participanţi la studiul lui 
Freedman şi Fraser ar fi crezut că „voluntarul” care le-a 
cerut să semneze o petiție pentru înfrumusețarea statului 
California era, de fapt, interesat să-i facă să accepte 
instalarea unui panou de afişaj pentru şofatul în siguranţă? 
Şi care dintre ei ar fi bănuit că decizia lor de a permite 
instalarea panoului de afişaj se datora, în mare parte, 
actului semnării petiţiei? Eu cred că niciunul. 

Dacă au existat nişte regrete după instalarea 
panoului de afişaj, pe cine puteau ei să facă responsabil 
decât pe ei înşişi şi blestematul lor spirit civic prea 
puternic? Probabil că nici nu s-au gândit vreodată să 
blameze individul cu petiția pentru „păstrarea frumuseţii 
statului California” şi toate cunoştinţele lui de jiu-jitsu. 

Am remarcat că toţi experţii în arta punerii piciorului 
în prag par să fie entuziasmați de acelaşi lucru: poţi folosi 
mici angajamente pentru a manipula imaginea unei 
persoane despre sine; poţi transforma astfel cetăţenii în 
„Slujitori publici”, potenţialii clienţi în „clienţi reali”, 
prizonierii în „colaboratori”. 

Şi o dată ce ai alterat imaginea de sine a unei 


persoane în sensul dorit de tine, ea va fi de acord în mod 
natural cu o întreagă gamă de solicitări formulate în 
spiritul noii imagini despre sine. 

Cu toate acestea, nu toate angajamentele afectează 
imaginea de sine. Există anumite condiţii care trebuie să 
fie prezente pentru ca un angajament să acţioneze în acest 
fel. 

Pentru a descoperi care sunt aceste condiţii, vom 
analiza împreună din nou experienţa americanilor din 
lagărele chinezeşti din Coreea. 

Este important să înţelegem că intenţia majoră a 
chinezilor nu era doar aceea de a smulge informaţii 
prizonierilor lor. Ei aveau intenţia să-i îndoctrineze, să le 
schimbe atitudinile şi percepțiile faţa de propria persoană, 
faţă de sistemul lor politic, faţă de rolul ţării lor în război şi 
faţă de comunism. Şi există dovezi că programul a 
funcţionat deseori alarmant de bine. 

Dr. Henry Segal, şeful echipei de evaluare 
neuropsihică care a examinat prizonierii întorşi în Statele 
Unite la sfârşitul războiului, a relatat că toate convingerile 
lor legate de război au fost substanţial modificate. 
Majoritatea dintre ei credeau povestea chinezilor conform 
căreia Statele Unite ar fi folosit arme bacteriologice şi 
mulţi erau convinşi că forţele americane au fost agresorul 
iniţial care a declanşat războiul. 

Atacuri cu rezultate similare au fost realizate asupra 
atitudinilor politice ale foştilor prizonieri: 

Mulţi şi-au exprimat antipatia faţă de comuniştii 
chinezi dar, în acelaşi timp, i-au lăudat pentru „lucrurile 
minunate pe care le-au realizat în China”. Alţii au declarat 
că „deşi comunismul nu este posibil în America, ei cred că 
este un lucru bun pentru Asia”. 

Reiese că adevăratul scop al chinezilor a fost să 
modifice, cel puţin pentru un timp, sentimentele şi 
gândirea prizonierilor. Dacă măsurăm realizările lor după 
„renunţarea la anumite principii, pierderea loialității, 
schimbarea atitudinilor şi a credințelor, slăbirea 
disciplinei, a moralului şi a spiritului de apartenenţă, 


sădirea de îndoieli în ce priveşte rolul Statelor Unite ale 
Americii, eforturile lor au avut un mare succes”, 
concluzionează dr. Segal. 

Deoarece tacticile bazate pe angajament au avut un 
rol atât de important în eficienţa asaltului chinezilor 
asupra sufletului şi gândirii americanilor, este destul de 
interesant să cercetăm trăsăturile specifice ale acestor 
tactici. 


ACTUL MAGIC 


Cele mai bune dovezi despre ceea ce simt şi cred 
oamenii cu adevărat vin mai puţin din vorbele lor şi mai 
mult din faptele lor. Observatorii care încearcă să afle ce 
fel de persoană este cineva îi analizează atent acţiunile. 
Ceea ce au descoperit chinezii este faptul că însăşi 
persoana în cauză foloseşte aceleaşi dovezi pentru a 
decide ce fel de om este. 

Comportamentul său îi vorbeşte despre sine; este o 
sursă esenţială de informaţii despre credinţele, valorile şi 
atitudinile sale. Înţelegând deplin acest important 
principiu al auto-percepţiei, chinezii s-au apucat să 
manipuleze experienţele prizonierilor din lagăr astfel încât 
ei să acţioneze consecvent în modul dorit. Chinezii ştiau 
că, nu după mult timp, aceste acţiuni vor începe să-şi arate 
efectele  determinându-i pe prizonieri să-şi schimbe 
imaginea despre ei înşişi pentru a se potrivi cu faptele lor. 

Scrierea era un mod de confirmare a acţiunii pe care 
chinezii o impuneau neîncetat prizonierilor. Nu era 
niciodată suficient ca aceştia să asculte doar sau să fie de 
acord verbal cu ceea ce spuneau chinezii; ei erau 
întotdeauna stimulaţi şi să scrie pe hârtie. Deci intenţia 
chinezilor era de a avea o declaraţie scrisă a prizonierului, 
iar dacă un prizonier nu voia să scrie răspunsul dorit în 
mod liber, atunci era cumva convins să-l copieze. 

Psihologul american Edgar Schein descrie astfel o 
şedinţă standard de îndoctrinare: 


O altă tehnică era să li se ceară prizonierilor să scrie 
o întrebare şi un răspuns pro-comunist. Dacă refuzau să 
scrie de bună voie, li se cerea să copieze dintr-un caiet, 
ceea ce li se părea probabil o concesie inofensivăs!. 


Oh, toate aceste concesii „inofensive”! Am văzut deja 
cum angajamente aparent mărunte pot avea efecte 
extraordinare asupra efectelor asupra comportamentului. 
Iar chinezii ştiau că o declaraţie scrisă, ca instrument de 
angajament, aduce mari avantaje. Mai întâi, furnizează o 
dovadă fizică despre faptul că angajamentul a avut loc. O 
dată ce un prizonier scria ceea ce voiau chinezii, era foarte 
dificil pentru el să mai creadă că nu o făcuse. 

Nu mai exista ocazia de a uita sau de a nega faţa de 
sine ceea ce făcuse aşa cum există în cazul declaraţiilor 
verbale. În niciun caz; există dovada scrisă cu mâna lui, o 
acţiune confirmată printr-un document irevocabil care-l 
împinge să alinieze credinţele şi imaginea de sine cu ceea 
ce, în mod incontestabil, a făcut. 

Un al doilea avantaj al unei declaraţii scrise este 
acela ca ea poate fi arătată altor oameni. Fireşte, 
declaraţia scrisă poate fi folosită pentru a-i convinge pe cei 
care o văd să-şi schimbe atitudinea în direcţia celor scrise 
în declaraţie. Dar, şi mai important din punctul de vedere 
al angajamentului, este că îi poate convinge că autorul 
crede cu adevărat ceea ce a scris. Oamenii au tendinţa 
naturală de a crede că o declaraţie reflectă atitudinea 
reală a persoanei care a făcut-o. Surprinzător este faptul 
că ei continuă să creadă asta chiar şi atunci când află că 
persoana n-a făcut declaraţia de bună voie. 

Unele dovezi ştiinţifice că aşa stau lucrurile vin dintr- 
un studiu al psihologilor Edward Jones şi James Harris 
care le-au arătat unor oameni un eseu favorabil politicii lui 
Fidel Castro şi le-au cerut să ghicească adevăratele 
sentimente ale autorului.*? 

Jones şi Harris le-au spus câtorva dintre aceşti 


31 Vezi articolul lui Segal (1954) din care provine acest citat. 
32 Vezi Jones şi Harris (1967). 


oameni că autorul a fost de acord să scrie un eseu pro- 
Castro, iar celorlalte persoane li s-a spus că autorul a fost 
silit să scrie eseul pro-Castro. Ciudat este că şi persoanele 
care ştiau ca autorului i s-a impus să scrie un eseu pro- 
Castro au presupus că autorul îl place pe Castro. 

Se pare că o declaraţie de credinţă induce un 
răspuns automat celor care o văd. Cu excepţia cazului 
când există dovezi puternice contra celor declarate, 
observatorii presupun automat că cineva care face o 
declaraţie chiar crede în ea. 

Să analizăm efectele cu două tăişuri ale alterării 
imaginii de sine a unui prizonier care a scris o declaraţie 
pro-chinezească sau anti-americană. Această declaraţie nu 
doar că îi amintea permanent fapta sa, dar era probabil să 
fie folosită pentru a-i convinge pe cei din jurul său că 
declaraţia reflecta convingerile sale reale. 

Şi, aşa cum vom vedea în cel de-al patrulea capitol, 
ceea ce cred cei din jurul nostru despre noi influenţează 
enorm ceea ce noi înşine credem despre noi. De pildă, un 
studiu a constatat că după ce nişte gospodine din New 
Haven, Connecticut, au aflat că sunt considerate nişte 
persoane caritabile, au dat mult mai mulţi bani unui agent 
al Asociaţiei pentru Vindecarea Sclerozei Multiple.% 

S-ar părea că simplul fapt că cineva le considera 
persoane caritabile a făcut ca aceste femei să-şi pună 
acţiunile în concordanţă cu percepţia altora despre ele. 

O dată ce a fost făcut un angajament, imaginea de 
sine este presată din ambele direcţii să se conformeze 
acelui angajament. Există o presiune dinspre interior de a 
armoniza imaginea de sine cu acţiunile proprii. lar 
dinafară există o presiune mai subtilă, presiune care 
încurajează tendinţa de a adapta imaginea de sine în 
funcţie de modul în care ne percep alţii. Şi deoarece alţii 
consideră că am crezut ceea ce am scris (chiar şi în 


33 Este demn de observat că gospodinelor din acest studiu (Kraut, 
1973) li s-a repetat, timp de o săptămână întreagă, că sunt nişte 
persoane caritabile înainte să li se ceara să facă donaţii Asociaţiei 
pentru vindecarea sclerozei multiple. 


situaţia în care nu am avut de ales), vom simţi 
constrângerea de a armoniza imaginea de sine cu ceea ce 
am scris în declaraţie. 

In Coreea au fost folosite mai multe instrumente 
subtile pentru a-i convinge pe prizonieri să scrie, fără o 
constrângere evidentă, ceea ce voiau chinezii. De pildă, 
chinezii ştiau că prizonierii erau nerăbdători să comunice 
familiilor lor că sunt în viaţă. În acelaşi timp, prizonierii 
ştiau că poşta era cenzurată şi numai unele scrisori erau 
lăsate să iasă din lagăr. 

Ca să fie siguri că scrisorile lor vor fi expediate, unii 
prizonieri au început să includă în mesajele lor apeluri 
pentru pace şi declaraţii de solidaritate faţă de comunism. 
Aveau speranţa că procedând astfel chinezii vor lăsa 
scrisorile să iasă din lagăr şi deci să fie livrate 
destinatarilor. 

Desigur, chinezii erau fericiţi să coopereze deoarece 
acele scrisori le serveau minunat interesele. Mai întâi, 
propaganda lor în toată lumea beneficia enorm de pe urma 
apariţiei declarațiilor  pro-comuniste ale soldaților 
americani. În al doilea rând, în procesul de îndoctrinare, ei 
au reuşit să-i facă pe mulţi americani să se declare oficial 
suporteri ai cauzei chineze, fără să apeleze câtuşi de puţin 
la constrângerea fizică. 

O tehnică asemănătoare folosea concursuri de eseuri 
politice care erau ţinute în mod regulat în lagăr. Premiile 
câştigătorilor erau întotdeauna mici - câteva ţigări sau 
fructe - dar erau lucruri suficient de rare pentru a genera 
mult interes printre prizonieri. De obicei, eseul câştigător 
era acela care adopta o solidă poziţie pro-comunistă... dar 
nu întotdeauna. 

Chinezii erau destul de înţelepţi să înţeleagă că 
majoritatea prizonierilor nu ar participa la un concurs pe 
care-l puteau câştiga numai dacă scriau un mic tratat 
favorabil comunismului. Şi chinezii mai erau suficient de 
deştepţi ca să ştie cum să semene în mintea prizonierilor 
mici angajamente faţă de comunism care puteau fi hrănite 
pentru a înflori mai târziu. Aşa că premiul era acordat, din 


când în când, unui eseu care susţinea Statele Unite dar se 
pleca o dată sau de două ori în faţa concepţiilor chinezilor. 

Efectele acestei strategii erau exact cele dorite de 
chinezi. Prizonierii continuau să participe de bună voie la 
concursuri deoarece vedeau că puteau câştiga cu un eseu 
care era în mare parte favorabil ţării lor dar, poate că fără 
să-şi dea seama, ei începeau să-şi nuanţeze puţin eseurile 
pro-comunism ca să aibă o şansă mai bună de câştig. 
Chinezii erau gata să exploateze orice concesie făcută 
dogmei comuniste şi să folosească presiunile consecvenţei 
drept sprijin. În cazul unei declaraţii scrise în cadrul unui 
eseu voluntar, chinezii aveau un angajament perfect pe 
baza căruia puteau construi pentru a obţine colaborarea şi 
convertirea. 

Şi alţi profesionişti în obţinerea acordului cunosc 
puterea de angajare a declaraţiilor scrise. De pildă, 
corporaţia de mare succes Amway a descoperit un mod de 
a-şi impulsiona personalul de vânzări spre a obţine 
realizări tot mai mari. Membrilor personalului li se cere să- 
şi stabilească obiective individuale de vânzări şi să facă un 
angajament în scris faţă de aceste obiective. 


Un ultim truc înainte de a începe: stabileşte-ţi un 
scop şi scrie-l pe hârtie. Oricare ar fi scopul tău, lucrul cel 
mai important este că ţi l-ai stabilit - aşa că ai ceva către 
care să ţinteşti - şi că l-ai pus pe hârtie. Există ceva magic 
în a scrie ceva pe hârtie. Aşa că, stabileşte-ţi un scop şi 
scrie-l pe hârtie. Atunci când ţi-ai îndeplinit acel scop, 
stabileşte un altul şi scrie-l pe hârtie şi pe acesta. Vei fi pe 
drumul cel bun.** 


Dacă cei de la Amway au descoperit că există „ceva 
magic în a scrie lucrurile pe hârtie”, la fel au descoperit şi 
alte organizaţii de afaceri. Unele firme care se ocupă de 
vânzări directe folosesc magia angajamentului scris pentru 
a se lupta cu anumite legi adoptate recent în multe state. 
Este vorba de legile astfel concepute încât să permită 


34 Extras din „Cum să începi să vinzi”, Amway Corporation. 


clienţilor ca, într-o perioada de câteva zile după ce au 
achiziţionat un produs, să-l poată înapoia şi să obţină toţi 
banii înapoi. 

La început aceste legi au afectat profund firmele care 
practică vânzări agresive. Deoarece ele pun accent pe 
tactici de presiune, clienţii lor cumpără deseori, nu atât 
pentru că doresc produsul, ci pentru că sunt înşelaţi sau 
intimidaţi în cursul vânzării. Atunci când noile legi au 
intrat în vigoare, aceşti clienţi au început să anuleze 
achiziţiile în masă. 

De atunci, firmele au învăţat un truc simplu şi frumos 
care a redus drastic numărul anulărilor. Ei cer clientului şi 
nu vânzătorului să completeze acordul de vânzare. 

După cum se spune în programul de instruire a unei 
cunoscute firme care vinde enciclopedii, acel angajament 
personal s-a dovedit a fi „un ajutor psihologic foarte 
important în a preîntâmpina dorinţa clienţilor de a anula 
contractul.”. La fel ca Amway Corporation, aceste 
organizaţii au constatat că se întâmplă ceva special atunci 
când oamenii se angajează personal în scris: ei acţionează 
conform celor scrise pe hârtie. 

O altă cale pe care o folosesc firmele pentru a profita 
de pe urma „magiei” declaraţiilor scrise se materializează 
prin folosirea unui instrument promoţional aparent 
inocent. Înainte de a începe să studiez armele de 
influențare socială obişnuiam să mă întreb de ce mari 
firme ca Procter & Gamble şi General Foods organizează 
acele concursuri pentru declaraţii scrise de recomandare a 
produselor (de douăzeci şi cinci, cincizeci sau o sută de 
cuvinte). Toate păreau să fie la fel. 

Participantul la concurs trebuia să compună o scurtă 
declaraţie personală care începea cu cuvintele „De ce îmi 
place...” şi continua cu laude la adresa caracteristicilor 
vreunui sortiment de prăjituri sau ale vreunui tip de ceară 
pentru parchet sau orice alt produs se întâmpla să fie. 
Firma evalua textele propuse şi acorda premii uluitor de 
mari câştigătorilor. Ceea ce mă nedumerea era cu ce se 
alegeau firmele de pe urma acestor concursuri. 


Deseori participarea la concurs nu solicita 
achiziționarea vreunui produs aşa că oricine propunea un 
text putea participa. Şi, cu toate aceste, firmele păreau să 
fie ciudat de dornice să suporte costurile enorme ale 
acestor concursuri, unul după altul. 

Acum nu mai sunt nedumerit. Scopul din spatele 
concursului de texte este acelaşi ca şi scopul clin spatele 
concursului de eseuri politice organizat de comuniştii 
chinezi. În ambele cazuri, scopul este să facă cât mai mulți 
oameni posibil să ia poziţia oficială că le place un produs. 
În Coreea, produsul era comunismul chinez; în Statele 
Unite, putea fi un produs pentru îngrijirea unghiilor. Nu 
contează felul produsului; procesul este acelaşi. 
Participanții scriu de bună voie eseuri pentru premii 
atractive pe care au doar o mică şansă de a le câştiga. Dar 
ei ştiu că, pentru a avea vreo şansă de câştig, eseul trebuie 
să includă laude la adresa produsului. Aşa că găsesc 
trăsături ale produsului care merită să fie lăudate şi le 
descriu în eseu. Rezultatul este că sute de soldaţi din 
Coreea sau mii de oameni din Statele Unite depun 
mărturie în scris despre atractivitatea produsului şi, ca 
urmare, trăiesc acel impuls „magic” de a crede ceea ce au 
scris. 


OCHIUL PUBLIC 


Unul dintre motivele pentru care mărturiile scrise 
sunt atât de eficiente în a produce adevărate schimbări ale 
mentalităţii este acela că pot fi făcute publice cu uşurinţă. 
Experienţa prizonierilor din Coreea a arătat că şi chinezii 
cunoşteau destul de bine un important principiu 
psihologic: angajamentul public tinde să fie un angajament 
durabil. Chinezii aranjau lucrurile astfel încât declaraţiile 
prizonierilor lor să fie văzute permanent de alţii. 

De pildă, un prizonier care scrisese un eseu politic 
care le plăcuse chinezilor putea găsi copii ale acestui eseu 
afişate prin tot lagărul, sau i se putea cere să-l citească în 
cadrul unui grup de discuţii, sau chiar să-l citească la 


staţia radio din lagăr. În ce-i priveşte pe chinezi, cu cât era 
vorba de un public mai mare, cu atât mai bine. De ce? 

Ori de câte ori cineva ia o poziţie în prezenţa altora, 
apare un impuls de menţinere a acelei poziţii pentru a 
părea o persoană consecventă. Am analizat deja la 
începutul acestui capitol de ce o bună consecvență 
personală este o trăsătură de dorit; am arătat că o 
persoană care nu dovedeşte consecvență poate fi 
considerată drept capricioasă, nesigură, lipsită de 
verticalitate, împrăştiată sau instabilă şi că o persoană 
consecventă este considerată ca fiind raţională, sigură de 
sine, demnă de încredere, stabilă. Având în vedere acest 
context, nu este deloc surprinzător că oamenii încearcă să 
evite să pară inconsecvenţi. Ca urmare, de dragul 
aparenţelor, cu cât susţinem o idee în faţa unui public mai 
larg, cu atât vom fi mai reticenţi să ne-o schimbăm. 

O ilustrare a modului cum un angajament public 
poate conduce la acţiuni de o consecvență dusă până la 
încăpățânare este furnizată de un faimos experiment 
realizat de doi cunoscuţi psihosociologi, Morton Deutsch şi 
Harold Gerard. Procedeul de bază consta în a le cere unor 
studenţi să estimeze în minte lungimea unor sfori. 

Apoi, studenţii dintr-un prim grup trebuiau să-şi ia un 
angajament public faţă de estimările lor iniţiale prin 
scrierea lor pe hârtie, semnare şi predare către 
experimentator. Studenţii dintr-un al doilea grup făceau şi 
ei un angajament faţă de estimările iniţiale, dar într-un 
mod privat, scriindu-le pe o tablă magică şi apoi 
ştergându-le prin ridicarea foliei de plastic ce acoperea 
tabla magică înainte ca altcineva să poată citi ceea ce 
scriseseră ei. Studenţii dintr-un al treilea grup nu făceau 
niciun angajament faţă de estimările lor iniţiale; le păstrau 
în minte doar pentru ei. 

In acest fel, Deutsch şi Gerard au aranjat în mod 
ingenios ca unii studenţi să se angajeze în mod public, alţii 
în mod privat, iar alţii să nu se angajeze deloc faţă de 
deciziile lor iniţiale. Deutsch şi Gerard voiau să afle care 
dintre cele trei grupuri de studenţi va fi mai înclinat să-şi 


menţină judecata iniţială după ce vor primi informaţii că 
acele judecăţi au fost incorecte. 

Deci, tuturor studenţilor li s-au oferit noi date care 
sugerau că estimările lor iniţiale erau greşite, după care li 
s-a dat şansa să-şi schimbe aceste estimări. 

Rezultatele au fost destul de clare. Studenţii care nu 
şi-au scris deloc estimările iniţiale au fost cel mai puţin 
fideli faţă de ele. Când au fost prezentate noi date care 
puneau sub semnul întrebării înţelepciunea deciziilor 
iniţiale, care nu ajunseseră niciodată mai departe de 
propria lor minte, studenţii respectivi au fost cei mai 
puternic influenţaţi de noile informaţii şi dispuşi să 
schimbe ceea ce ei consideraseră la un moment dat a fi o 
decizie „corectă”. În comparaţie cu aceşti studenţi, cei 
care îşi scriseseră deciziile doar pentru un moment pe 
tabla magică au fost semnificativ mai puţin dornici să se 
răzgândească atunci când li s-a dat şansa. 

Deşi făcuseră un angajament anonim, actul de a scrie 
judecăţile lor iniţiale i-a făcut să reziste influenţei noilor 
date contradictorii şi să rămână mult mai consecvenţi faţă 
de prima alegere. Dar Deutsch şi Gerard au constatat că 
studenţii care luaseră poziţia iniţială în mod public, prin 
angajamentul scris, erau de departe cei care refuzaseră cel 
mai hotărât să-şi schimbe mai târziu această poziţie. 
Angajamentul public i-a îndârjit să aibă cea mai 
încăpăţânată atitudine dintre toţi. 

Acest fel de încăpățânare poate apărea chiar şi în 
situaţii în care precizia ar trebui să fie mai importantă 
decât consecvenţa. În cadrul unui studiu, atunci când jurii 
experimentale de şase sau douăsprezece persoane 
trebuiau să decidă asupra unui caz dificil, se întâmpla mai 
frecvent ca hotărârea să fie mai greu de luat dacă juraţii 
trebuiau să-şi exprime opiniile ridicând mâna în mod vizibil 
decât dacă votau în mod secret. 

O dată ce juraţii îşi declarau opiniile iniţiale în mod 
public, ei deveneau reticenţi să şi le mai schimbe tot în 
public. Prin urmare, dacă te vei afla vreodată în situaţia de 
a fi prim-jurat într-un juriu, ţinând cont de cele expuse mai 


sus, poţi reduce riscul de a avea un juriu nehotărât 
alegând votul secret în loc de cel public.’ 

Constatările lui Deutsch şi Gerard cum că suntem 
mai fideli deciziilor noastre dacă ne-am angajat faţă de ele 
în public pot fi puse la treabă cu folos. Un bun exemplu îl 
reprezintă organizaţiile care îi ajută pe oameni să scape de 
obiceiuri rele. 

De pildă, multe clinici care acordă asistenţă pentru 
cure de slăbire ştiu că, adesea, decizia privată a unei 
persoane de a pierde din greutate va fi prea slabă pentru a 
rezista  tentaţiei vitrinelor cu prăjituri,  mirosurilor 
ademenitoare de mâncare şi reclamelor difuzate târziu în 
noapte. Aşa că întotdeauna clinicile specializate au grijă ca 
decizia să fie susţinută de pilonii angajamentului public. 

Clinicile cer clienţilor lor să scrie pe hârtie un 
obiectiv imediat de scădere în greutate şi să arate acest 
obiectiv prietenilor, rudelor, vecinilor, cât mai multor 
persoane. Specialiştii din aceste clinici relatează că 
această tehnică simplă funcţionează frecvent acolo unde 
toate celelalte au dat greş. 

Desigur, nu-i nevoie să plăteşti o clinică specializată 
ca să poţi folosi ca aliat angajamentul public. O femeie din 
San Diego mi-a descris cum a folosit o promisiune publică 
pentru a reuşi să se lase în sfârşit de fumat. 


Îmi amintesc că tocmai auzisem de un alt studiu 
ştiinţific care arăta că fumatul produce cancer. De câte ori 
apărea ceva de felul ăsta mă gândeam să mă las de fumat 
dar niciodată nu reuşeam. Am hotărât că, de data asta, 
trebuia să fac ceva. Sunt o persoană orgolioasă. Pentru 
mine contează dacă alţi oameni mă văd într-o lumină 
proastă. 

Aşa că m-am gândit: „Poate că îmi pot folosi mândria 
pentru a mă ajuta să scap de acest obicei blestemat”. Am 
făcut o listă cu toţi oamenii la al căror respect ţineam. Apoi 
am ieşit în oraş şi am cumpărat nişte cărţi de vizită 


35 Vezi Deutsch şi Gerard (1955) şi Kerr şi MacCoun (1985) pentru 
detalii despre aceste studii. 


netipărite pe care am scris: „Îţi promit că nu voi mai fuma 
nicio ţigară.”. Timp de o săptămână am înmânat sau am 
trimis prin poştă tuturor celor de pe listă cărţi de vizită 
semnate: tatălui meu, fratelui meu East, şefului meu, celei 
mai bune prietene ale mele şi soţului ei, absolut tuturor... 
cu o excepţie: bărbatul cu care mă întâlneam la vremea 
aceea. Eram înnebunită după el şi voiam cu adevărat să 
mă aprecieze pentru ceea ce sunt. Credeţi-mă, m-am 
gândit de două ori înainte să-i dau o carte de vizită pentru 
că ştiam că, dacă nu mi-aş putea ţine promisiunea faţă de 
el, aş muri de ruşine. Dar, într-o zi, la birou - lucra în 
aceeaşi clădire cu mine - m-am dus direct la el, i-am dat 
cartea de vizită şi am plecat fără să-i spun nimic. A mă lăsa 
de fumat a fost cel mai dificil lucru pe care l-am făcut 
vreodată. Cred că mi-a trecut prin cap de o mie de ori 
gândul că trebuie să trag măcar un fum. Dar, de fiecare 
dată când se întâmpla asta, îmi imaginam cum toţi oamenii 
de pe lista mea şi mai ales prietenul meu, m-ar respecta 
mai puţin pentru că nu am putut să mă ţin de promisiune. 
Şi asta a fost tot. N-am mai tras niciodată niciun fum de 
țigară. Ştiţi, lucrul cel mai interesant este acela că 
prietenul meu s-a dovedit a fi un om de nimic. Nu-mi pot 
imagina ce am văzut la el pe atunci. Dar, fără să ştie, m-a 
ajutat să trec prin cea mai grea perioadă a celui mai dificil 
lucru pe care l-am făcut vreodată. Nici măcar nu-l mai plac 
pe acest individ dar, într-un fel, îi sunt recunoscătoare 
pentru că mă gândesc că mi-a salvat viaţa. 


EFORTUL SUPLIMENTAR 


Un alt motiv pentru care angajamentul scris este atât 
de eficient este acela ca solicită mai multă muncă decât cel 
verbal. Şi există dovezi clare că, cu cât se investeşte mai 
mult efort într-un angajament, cu atât este mai mare 
capacitatea lui de a influenţa atitudinile persoanei care şi 
l-a asumat. 

Putem găsi dovezi despre acest fapt atât în jurul 
nostru cât şi în regiunile înapoiate din lumea a treia. De 


pildă, există un trib în sudul Africii care se numeşte Tonga 
şi care le cere tuturor băieţilor să participe la o ceremonie 
de iniţiere complicată înainte de a putea fi consideraţi 
bărbaţi ai tribului. 

La fel ca în cazul multor popoare primitive, un băiat 
Tonga suferă mult înainte să fie admis ca membru al 
grupului. Antropologii Whiting, Kluckhohn şi Anthony au 
descris succint, dar foarte elocvent acest chin care 
durează trei luni: 


Când un băiat ajunge la o vârstă cuprinsă între zece 
şi şaisprezece ani, el este trimis de părinţi la „şcoala 
circumciziei”, care se ţine o dată la patru sau cinci ani. 
Aici, împreună cu alţi băieţi de vârsta lui, este supus unui 
tratament deosebit de sever de către adulţii tribului. 
Iniţierea începe obligând fiecare băiat să alerge printre 
două rânduri de bărbaţi care-l lovesc cu nuiele. 

La sfârşitul acestei experienţe, el este despuiat de 
haine şi i se taie părul. Apoi întâlneşte un bărbat acoperit 
cu o blană de leu şi este aşezat pe o piatră cu faţa la acest 
„om leu”. Cineva îl loveşte pe la spate şi când băiatul 
întoarce capul să vadă cine l-a lovit, prepuţul îi este apucat 
şi tăiat din două mişcări de către „omul leu”. Apoi băiatul 
este închis timp de trei luni în „curtea misterelor” unde 
poate fi văzut numai de cei iniţiaţi. 

În timpul iniţierii sale, băiatul trece prin şase 
încercări majore: este bătut, expus la frig, la sete, i se dă 
mâncare greţoasă, este aspru pedepsit şi ameninţat cu 
moartea. Folosind cel mai mic pretext, el poate fi bătut de 
unul dintre noii iniţiaţi care primeşte această sarcină de la 
unul din bărbaţii mai în vârstă ai tribului. Băiatul este silit 
să doarmă fără să se acopere şi suferă cumplit datorită 
frigului iernii, l1 se interzice să bea chiar şi o singură 
picătură de apă în timpul celor trei luni. Mâncarea este 
făcută adesea imposibil de mâncat prin turnarea peste 
hrană a unor ierburi pe jumătate digerate din stomacul 
unei antilope. Dacă este prins că încalcă vreo regulă 
importantă care guvernează ceremonia este sever 


pedepsit. De exemplu, în timpul unei astfel de pedepse, se 
pun beţişoare între degetele vinovatului, apoi un bărbat 
puternic îşi strânge pumnul în jurul celui al novicelui 
strivindu-i practic degetele. Băiatul este înspăimântat cu 
tot felul de poveşti pentru a se supune; i se spune că 
băieţii care au încercat să fugă sau au dezvăluit secrete 
femeilor sau celor neiniţiaţi au fost spânzurați şi corpurile 
lor au fost arse până a rămas doar cenuşa.*$ 


La prima vedere, aceste ritualuri par nemaipomenite 
şi bizare dar, în acelaşi timp, pot fi văzute ca fiind deosebit 
de asemănătoare ca principii şi chiar ca detalii cu 
ceremoniile de iniţiere obişnuite pentru admiterea în 
admiterea în frăţiile din universităţi. 

În timpul tradiţionalei „săptămâni de iad” ţinută în 
fiecare an în campusurile studenţeşti, aspiranţii la o 
anumită frăţie trebuie să treacă prin variate încercări 
concepute de membri mai vechi pentru a le testa limitele 
efortului fizic, ale tensiunii psihice şi ale jenei sociale. La 
sfârşitul acestei săptămâni, băieţii care au suportat toate 
încercările sunt acceptaţi ca membri deplini ai grupului. 
De cele mai multe ori, aceste încercări îi lasă doar foarte 
obosiţi şi puţin zdruncinaţi, dar uneori au efecte negative 
mai serioase. 

Este interesant cât de asemănătoare sunt anumite 
caracteristici ale sarcinilor din „săptămâna de iad” cu cele 
ale ritualurilor tribale de iniţiere. A menţionat că 
antropologii au identificat şase încercări majore ce 
trebuiau să fie suportate de iniţiaţii Tonga în timpul şederii 
lor în „curtea misterelor”. O privire asupra unor relatări 
din ziare arată că fiecare încercare a tribului Tonga îşi are 
corespondenţa în ritualurile chinuitoare ale societăţilor cu 
nume de litere greceşti: 


— Bătaia. 
Băiatul de paisprezece ani Michael Kalogris a 
petrecut trei săptămâni într-un spital din Long Island 


36 Extras din Whiting, Kluckhohn şi Anthony (1958). 


pentru a-şi vindeca leziunile interne suferite în timpul 
„nopţii de iad”, o ceremonie de iniţiere în frăţia elevilor de 
liceu numită Omega Gamma Delta. Lui i s-a administrat 
„bomba atomica” de către viitorii lui fraţi care i-au cerut să 
ridice mâinile deasupra capului şi să le ţină aşa în timp ce 
ei s-au adunat în jurul lui lovindu-l cu pumnii în stomac şi 
în spate, simultan şi repetat. 


e Expunerea la frig. 

Într-o noapte de iarnă, Frederick Bronner, un student 
boboc din California, a fost dus la o depărtare de 
cincisprezece kilometri şi părăsit de viitorii lui colegi de 
frăţie pe o înălţime împădurită la o altitudine de o mie de 
metri. Lăsat să-şi găsească singur drumul spre casă, 
îmbrăcat doar cu un tricou de bumbac şi o pereche de 
pantaloni, Freddy cel gras, cum era poreclit, a tremurat în 
vântul aspru până când a căzut rostogolindu-se într-o râpă 
abruptă, fracturându-şi mai multe oase şi lovindu-se la cap. 
Fără să mai poată merge din cauza rănilor, el a stat 
ghemuit acolo până a murit de frig. 


— Setea. 

Doi studenţi boboci de la Universitatea Statului Ohio 
s-au trezit „încarceraţi” în casa viitorilor lor colegi de 
frăţie după ce au încălcat o regulă care cerea tuturor 
aspiranţilor să se deplaseze târâş prin camera unde se lua 
masa în perioada „săptămânii de iad”. După ce au fost 
încuiaţi într-o debara din casă, li s-a dat numai hrană 
sărată timp de două zile. Nu li s-a oferit nimic de băut, ci 
numai două pahare de plastic în care puteau să strângă 
propria urină. 


— Mâncarea greţoasă. 

În casa frăţiei Kappa Sigma din campusul 
Universităţii Californiei de Sud, ochii a unsprezece 
aspiranţi au ieşit din orbite când au văzut sarcina 
dezgustătoare care le stătea în faţa. Unsprezece bucăţi de 
ficat crud de câte o sută de grame stăteau pe o tavă. Feliile 


groase unse cu ulei trebuiau înghiţite întregi de fiecare 
băiat. Înecându-se şi sufocându-se de fiecare dată, tânărul 
Richard Swanson nu a reuşit să-şi înghită bucata deşi a 
încercat de trei ori. Hotărât să reuşească, el şi-a îndesat 
bucata de ficat în gât unde aceasta s-a înţepenit şi, în 
ciuda tuturor eforturilor de a i-o scoate, a murit sufocat. 


— Pedeapsa. 

În Wisconsin, un aspirant care a uitat o parte din 
incantaţia rituală, pe care trebuiau s-o memoreze toţi 
iniţiaţii, a fost pedepsit pentru greşeala sa. I s-a cerut să-şi 
țină picioarele sub picioarele din spate ale unui scaun 
pliant pe care cel mai greu dintre fraţi s-a aşezat să bea o 
bere. Deşi aspirantul n-a ţipat în timpul pedepsei, i-a fost 
rupt câte un os de la fiecare picior. 


— Amenințarea cu moartea. 

Un aspirant la frăţia Zeta Beta Tau a fost dus pe o 
plajă din New Jersey şi i s-a spus să-şi sape „propriul 
mormânt”. Câteva secunde după ce i s-a spus să se întindă 
în groapă, pereţii laterali s-au prăbuşit sufocându-l înainte 
ca viitorii colegi de frăţie să-l poată scoate afară. 


Există o altă asemănare izbitoare între ritualurile 
tribale de iniţiere şi cele ale frăţiilor: pur şi simplu, ele nu 
dispar. Rezistând tuturor încercărilor de a fi eliminate sau 
interzise, asemenea practici primejdioase sunt fenomenal 
de viguroase. 

Autorităţile, reprezentate de guvernele coloniale în 
cazul triburilor şi respectiv de conducerea universităţilor 
în cazul frăţiilor, au încercat să convingă pe cei în cauză 
prin ameninţări, presiuni sociale, acţiuni în justiţie, exilări, 
interdicții şi chiar mită să înlăture practicile periculoase şi 
umilitoare din cadrul ceremoniilor de iniţiere. Nimic nu a 
avut succes. Se observă o oarecare schimbare doar cât 
timp autorităţile supraveghează situaţia îndeaproape. 

Dar, de obicei, această schimbare este mai mult 
aparentă decât reală, încercările mai dure fiind practicate 


în secret până când dispare presiunea şi pot ieşi din nou la 
suprafaţă. 

În unele campusuri universitare, oficialităţile au 
încercat să elimine practicile periculoase propunând 
„săptămâna de ajutor” în loc de „săptămâna de iad” (joc de 
cuvinte intraductibil: hell = iad; help = ajutor) ca serviciu 
civic sau implicându-se direct în supravegherea ritualurilor 
de inițiere. Atunci când asemenea încercări de 
supraveghere nu sunt ocolite cu viclenie de către fraţii, ele 
sunt întâmpinate făţiş cu violenţă fizică. 

De pildă, ca urmare a morţii lui Richard Swanson 
prin sufocare, preşedintele universităţii a emis un nou 
regulament prin care cerea ca toate activităţile de iniţiere 
să fie analizate de autorităţile şcolare înainte de a fi puse 
în practică şi consilieri adulţi să fie prezenţi pe toată 
durata ceremoniilor de iniţiere. 

După cum se arată într-o revistă cu circulaţie la nivel 
naţional, „noul regulament a dat naştere unor tulburări 
atât de violente încât poliţia municipală şi detaşamentul de 
pompieri se temeau să intre în campus.” 

Resemnându-se în fața inevitabilului, alți 
reprezentanţi ai universităților au renunţat pur şi simplu la 
responsabilitatea interzicerii umilințelor din „săptămâna 
de iad”: „Dacă hărţuirea nou veniţilor este o activitate 
umană universală, şi toate dovezile conduc la această 
concluzie, foarte probabil că nu vom fi capabili s-o 
interzicem în mod eficient. Atunci când nu este permisă 
deschis se va refugia în subteran. Nu se poate interzice 
sexul, alcoolul şi probabil că nu poate fi eliminată nici aşa- 
zisa iniţiere!”* 

De ce practicile de hărţuire a nou-veniţilor sunt atât 
de preţioase pentru aceste frăţii? Ce face ca aceste grupuri 
să dorească să se sustragă, să submineze sau să conteste 
orice efort de interzicere a umilirii şi a practicilor 
periculoase din cadrul ritualurilor de iniţiere? Unii au 
argumentat că aceste grupuri sunt compuse din monştri 
psihici sau sociali ale căror necesităţi aberante cer ca alţii 

să fie răniţi sau umiliţi. Dar faptele nu susţin această 
părere. 

De pildă, studii asupra trăsăturilor de caracter ale 
membrilor acestor frăţii arată că ei sunt întrucâtva mai 
puternici decât alţi colegi de-ai lor în ce priveşte adaptarea 
psihologică. Frăţiile mai sunt cunoscute pentru dorinţa lor 
de a se angaja în proiecte folositoare binelui social 
general. Totuşi, ceea ce nu sunt dornici să facă este să 
folosească acest gen de proiecte ca înlocuitor pentru 
ceremoniile lor de iniţiere. Un sondaj realizat la 
Universitatea din Washington a constatat că majoritatea 
dintre frăţiile examinate aveau în tradiţie un fel de 
„săptămână de ajutor”, dar acest serviciu în slujba 
comunităţii venea în completarea „săptămânii de iad”. 

Doar într-un singur caz un asemenea serviciu era 
legat direct de procedurile de iniţiere.% 

Imaginea vinovaţilor de practici de hărţuire a nou- 
veniţilor este aceea a unor indivizi normali care au 
tendinţa să fie stabili din punct de vedere psihologic şi 
social, dar care devin aberant de cruzi în grup şi o singură 
dată - chiar înaintea admiterii de noi membri în frăţie. Prin 
urmare, faptele conduc la ideea că ceremonia este de vină. 
Trebuie să existe ceva în rigiditatea ei care este vital 
pentru existenţa grupului. 

Trebuie să existe o funcţie a cruzimii, funcţie pentru 
care grupul va lupta fără încetare s-o menţină. Care este 
aceasta? 

Părerea mea este că răspunsul a apărut în 1959 din 
rezultatele unui studiu puţin cunoscut în afara cercului 
psihologiei sociale. Doi tineri cercetători, Elliot Aronson şi 
Judson Mills, au hotărât să testeze observaţia lor că 
„persoanele care suferă multe necazuri sau dureri pentru a 
obţine ceva tind să acorde mai multă valoare acelui lucru 
decât cei care obţin acelaşi lucru cu un minim de efort.” 

Adevărata inspiraţie norocoasă a fost că au ales 
ceremoniile de iniţiere ca fiind cele mai bune situaţii 
pentru a examina această ipoteză. Ei au constatat că 

studentele care au trebuit să suporte o ceremonie de 
iniţiere extrem de jenantă pentru a avea acces la un grup 
de discuţii despre sex, s-au auto-convins ca noul lor grup şi 
discuţiile din cadrul lui erau extraordinar de valoroase, 
chiar dacă Aronson şi Mills auziseră mai înainte pe alţi 
membrii ai grupului repetând că acele discuţii erau lipsite 
de valoare şi absolut neinteresante. 

Alte studente care trecuseră printr-o ceremonie de 
iniţiere mai blândă sau care nu trecuseră prin nicio 
ceremonie de iniţiere erau în mod clar mai puţin 
entuziasmate de  „valoarea” noului grup căruia se 
alăturaseră. Cercetări suplimentare au arătat aceleaşi 
rezultate atunci când studentelor li s-a cerut să îndure 
durere fizică în loc de umilinţă pentru a se alătura unui 
grup. 

Cu cât şocul suferit de studente în timpul ceremoniei 
de iniţiere era mai mare, cu atât mai mult ele se auto- 
convingeau mai târziu că noul grup şi activităţile lui erau 
interesante, inteligente şi oportune.” 

Acum umilinţele, eforturile, chiar durerea fizică din 
cadrul unui ritual de iniţiere încep să capete sens. 

Un om din tribul Tonga l-a privit cu lacrimi în ochi pe 
fiul său de zece ani tremurând noaptea pe pământul gol în 
„curtea misterelor”, iar un student în ultimul an a asistat 
cu izbucniri de râs nervos la chinurile fratelui sau mai mic 
din noaptea de iad a frăţiei din care făcea parte - acestea 
nu sunt acte de sadism. Sunt acte necesare pentru 
supraviețuirea grupului. Ele sunt necesare pentru a face 
viitorii membrii ai frăţiei să aprecieze mai mult grupul ca 
fiind atractiv şi valoros. Atât timp cât oamenilor le place şi 
cred în ceea ce au luptat să obţină, aceste grupuri vor 
continua să regizeze ritualuri de iniţiere dificile şi 
neplăcute. 

Loialitatea şi dăruirea celor care trec de ele vor spori 
şansele de coeziune şi supravieţuire ale grupului. Intr- 

adevăr, un studiu cuprinzând cincizeci şi patru de culturi 
tribale a constatat că acele triburi care aveau ceremonii de 
iniţiere mai dramatice şi mai severe beneficiau de cea mai 
mare solidaritate de grup.“ 

Având în vedere demonstraţia lui Aronson şi Mills 
precum că severitatea ceremoniei de iniţiere sporeşte 
semnificativ angajamentul noului venit faţa de grup, nu 
este deloc surprinzător că grupurile se vor opune tuturor 
încercărilor de a elimina acest instrument crucial pentru 
puterea lor viitoare. 

Grupurile militare şi diverse organizaţii nu sunt deloc 
exceptate de la aceleaşi procese. Chinurile iniţierii 
recruţilor în cadrul armatei sunt legendare. 

Romancierul William Styron, care a servit în Marină, 
îşi descrie experienţele într-un limbaj pe care l-am putea 
folosi cu uşurinţă şi pentru experienţele membrilor tribului 
Tonga (sau ale frăţiilor Kapa, Beta sau Alfa): 
„neîndurătoarele antrenamente în formaţie strânsă, 
desfăşurate oră după oră sub soarele arzător, abuzurile 
fizice şi psihice,  umilinţele, sadismul frecvent al 
sergenţilor de instrucţie, toată claustrarea şi insultele 
înspăimântătoare la care este supus spiritul pot face din 
taberele de instruire Parris Island sau Quantico locuri din 
lumea liberă care amintesc cel mai bine de un lagăr de 
concentrare.” 

Dar, în comentariile sale, Styron face mai mult decât 
să relateze suferinţa din timpul „coşmarului instrucției” - 
el recunoaşte rezultatul urmărit: „Din câte ştiu eu, 
indiferent de direcţia pe care a luat-o din punct de vedere 
spiritual sau politic după acele zile de «suprasolicitare» ca 
recrut, nu există vreun fost soldat în Marină care să nu 
considere instrucţia ca un moment crucial din care a ieşit 
mai viguros, mai curajos şi mai bine pregătit pentru viaţă.” 

Dar de ce l-am crede pe William Styron, scriitorul, 
când vorbeşte despre asemenea probleme? In fond, pentru 
scriitorii profesionişti, demarcaţia dintre adevăr şi ficţiune 
este deseori vagă. Într-adevăr, de ce l-am crede când 

afirmă că acel caracter „infernal” al instrucției militare nu 
doar că a avut urmări fericite, ci a fost conceput cu 
intenţia de a crea un nivel de mândrie şi camaraderie 
printre cei care au suportat-o şi i-au supravieţuit? 

Motive pentru a accepta părerile sale vin din 
realitatea neromanţată, de exemplu din cazul cadetului 
John Edwards de la West Point care a fost exclus din 
Academia Militară a Statelor Unite în 1988 datorită unor 
acuzaţii privind hărţuirea cadeţilor din primul an de către 
cadeţii din anii superiori care trebuie să se asigure că noii 
veniţi pot rezista rigorilor instrucției de la West Point. Nu 
este vorba că Edwards, care se afla printre primii din 
punct de vedere academic între cei o mie o sută de membri 
ai promoţiei sale, nu ar fi fost capabil să îndure ritualurile 
la care a fost supus. 

Nici nu a fost exclus pentru că a fost aberant de crud 
în tratamentul aplicat cadeţilor mai tineri. A fost acuzat că 
nu a expus noii veniţi la tratamente pe care le considera 
„absurde şi dezumanizante”. Încă o dată reiese că, pentru 
grupurile preocupate să creeze un sentiment durabil de 
solidaritate şi individualitate, duritatea unor activităţi de 
iniţiere suprasolicitante furnizează un avantaj valoros la 
care ele nu vor renunţa cu uşurinţă - chiar dacă membrii 
aspiranţi nu sunt dispuşi să accepte duritatea sau chiar 
abandonează cursa. 


ALEGEREA INTERIOARĂ 


Examinarea unor activităţi diverse, ca practicile de 
îndoctrinare ale comuniştilor chinezi şi ritualurile de 
iniţiere ale frăţiilor din universităţi au furnizat unele 
informaţii valoroase despre angajament. Reiese că 
angajamentul este mai eficient în schimbarea imaginii 
despre sine a unei persoane şi a comportamentului ei în 
viitor dacă el este activ, public şi solicită efort. 

Dar există o alta trăsătură a unui angajament eficient 
care este mai importantă decât toate celelalte trei luate la 
un loc. Pentru a înţelege despre ce este vorba, trebuie să 


rezolvăm mai întâi două enigme ale acţiunilor din timpul 
interogatoriilor comuniştilor chinezi şi ale ceremoniilor 
frăţiilor studenţeşti. 

Prima enigmă vine din refuzul frăţiilor studenţeşti de 
a permite activităţi în serviciul public ca înlocuitoare a 
ceremoniilor de iniţiere. Am amintit că un sondaj a arătat 
că proiectele pentru binele comunităţii, deşi frecvente, 
erau aproape întotdeauna separate de programul de 
admitere a noilor membri. Dar de ce? 

Dacă ceea ce caută frăţiile pentru ritualurile lor de 
iniţiere este un angajament care solicita efort, cu siguranţă 
se pot concepe pentru aspiranţi destule activităţi civice 
dezagreabile şi extenuante; este obositor şi nu prea plăcut 
să fii implicat în repararea caselor unor bătrâni, în munca 
voluntară din centrele pentru bolnavi mintali sau să duci 
plosca la patul bolnavilor. 

În plus, acest fel de strădanii pătrunse de spirit civic 
ar însemna mult pentru îmbunătăţirea imaginii publice a 
fraternităţilor ca alternativă la ritualurile din „săptămâna 
de iad”; un sondaj a arătat că pentru fiecare poveste 
pozitivă legată de săptămâna de iad există alte cinci 
negative care sunt publicate în ziare. Numai şi pentru 
motivul îmbunătăţirii imaginii publice şi frăţiile tot ar 
trebui să dorească încorporarea serviciilor comunitare în 
practicile lor de iniţiere. Dar nu o fac. 

Pentru a cerceta cea de-a doua enigmă, este necesar 
să ne întoarcem la lagărele de prizonieri din Coreea şi la 
concursurile de eseuri politice organizate regulat pentru 
prizonierii americani. Chinezii doreau să participe cât mai 
mulţi americani astfel încât aceştia să aibă ocazia să scrie 
lucruri favorabile despre concepţiile comuniste. Totuşi, 
dacă ideea era să fie atraşi un mare număr de participanţi, 
de ce erau premiile atât de mici? 

Câteva ţigări sau un fruct proaspăt era adesea tot ce 
puteau aştepta câştigătorii concursului. În condiţiile date, 
chiar şi aceste premii erau valoroase, dar existau totuşi 
recompense mai mari - haine călduroase, privilegii 
speciale pentru corespondenţă, o libertate de mişcare 


sporită în interiorul lagărului - pe care chinezii ar fi putut 
să le folosească pentru a creşte numărul celor care scriau 
eseuri. Cu toate acestea, ei au ales voit să folosească 
recompense mai mici în loc de recompense mari, aparent 
mai motivante. 

Deşi împrejurările sunt destul de diferite, frăţiile 
cercetate au refuzat să permită activităţi în serviciul public 
în cadrul ceremoniilor de iniţiere din acelaşi motiv pentru 
care chinezii au refuzat să ofere premii mari preferând 
stimulente mai puţin puternice: ei voiau ca oamenii să-şi 
asume ceea ce au făcut. Nu era permisă nicio scuză, nicio 
scăpare. 

Unui tânăr care a trecut prin încercări dificile nu 
trebuie să i se dea şansa să creadă că a făcut-o pentru 
scopuri caritabile. Unui prizonier care îşi presăra eseul 
politic cu câteva comentarii anti-americane nu i se putea 
permite să se justifice spunând că a fost motivat de un 
premiu consistent. Frăţiile studenţeşti şi comuniştii chinezi 
acționau pentru asigurarea propriei existenţe. Nu le era 
suficient să stoarcă angajamente; cei care-şi luaseră 
angajamente trebuiau făcuţi să se simtă profund 
responsabili pentru faptele lor. 

Având în vedere afinitatea comuniştilor chinezi 
pentru concursurile de eseuri politice ca instrumente de 
asumare a angajamentului, n-ar trebui să fie o surpriză că 
un val de astfel de concursuri a fost organizat în 1989 
după masacrul din piaţa Tian An Men, când protestatarii 
pro-democraţie au fost împuşcaţi de soldaţii guvernului. 

Numai în Beijing, noua ziare şi staţii de televiziune 
aflate în proprietatea statului au sponsorizat concursuri de 
eseuri despre „înăbuşirea rebeliunii contra-revoluţionare”. 

Acţionând în spiritul respectării concepţiei riguros 
fundamentată din punct de vedere psihologic de a nu pune 
accentul pe premii când este vorba de angajament public, 
guvernul de la Beijing nu a precizat premiile. 

Cercetătorii din domeniul sociologiei au stabilit că 
acceptăm responsabilitatea personală pentru o anumită 
acţiune atunci când credem că am ales să o facem în 


absenţa unor presiuni puternice din afară. Un premiu 
substanţial poate constitui o asemenea presiune externă. 
El ne poate împinge să realizăm o anumită acţiune, dar nu 
ne va face să ne asumăm răspunderea personală pentru 
acel act. 

Ca urmare, nu vom simţi angajament faţă de actul 
respectiv. Acelaşi lucru este adevărat şi în cazul unei 
ameninţări puternice; ea poate conduce la supunerea 
imediată, dar este improbabil să conducă la un angajament 
pe termen lung. 

Toate acestea au importante implicaţii în educaţia 
copiilor. Este sugerată ideea că n-ar trebui niciodată să 
ameninţăm puternic sau să oferim stimulente mari copiilor 
pentru a face lucruri în care vrem să creadă cu adevărat. 

Asemenea presiuni vor produce probabil supunerea 
temporara; dar dacă vrem mai mult decât atât, dacă vrem 
ca ei să creadă în corectitudinea acţiunilor lor, dacă vrem 
să continue să aibă comportamentul dorit şi când noi nu 
suntem prezenţi pentru a aplica presiuni exterioare, atunci 
trebuie să aranjăm lucrurile astfel încât copiii să accepte 
responsabilitatea acţiunilor pe care vrem să le întreprindă. 
Un experiment făcut de Jonathan Freedman ne oferă 
câteva indicii despre ceea ce este sau nu este bine să 
facem în această privinţă. 

Freedman a vrut să vadă dacă poate să-i împiedice pe 
nişte băieţi din clasele a doua, a treia şi a patra să se joace 
cu o jucărie fascinantă doar pentru că le spusese cu vreo 
şase săptămâni în urmă că nu este bine să se joace cu ea. 
Oricine cunoaşte comportamentul unor băieţi de şapte- 
nouă ani va înţelege dificultatea enormă a acestei sarcini. 
Dar Freedman avea un plan. 

Dacă putea să-i convingă mai întâi pe băieţi că era 
rău să se joace cu jucăria interzisă, poate că această 
convingere îi va împiedica să acţioneze mai târziu. Lucrul 
dificil era să-i facă pe băieţi să creadă că era greşit să se 
distreze cu o anumită jucărie - un robot teleghidat cu 
baterie. 

Freedman ştia că era destul de uşor să-l facă pe un 


băiat să se supună în mod temporar. Tot ce trebuia să facă 
era să amenințe băiatul cu consecinţe severe dacă este 
prins că se joacă cu jucăria respectivă. Freedman şi-a 
imaginat că, atât timp cât îi pândea o pedeapsă severă, 
puţini băieţi ar fi riscat să se joace cu robotul. 

El a avut dreptate. Arătându-i unui băiat un grup de 
cinci jucării, el îl avertiza: „Nu este bine să te joci cu 
robotul. Dacă te joci cu el, voi fi foarte supărat şi va trebui 
să iau măsuri.”. După care părăsea camera pentru câteva 
minute. 

În această perioadă, băiatul era observat în secret 
printr-o oglindă specială. Freedman a încercat acest 
procedeu de ameninţare cu douăzeci şi doi de băieţi din 
care douăzeci şi unu nu au atins niciodată robotul în 
timpul cât el era plecat. 

Prin urmare, o ameninţare puternică a avut succes, 
băieţii gândindu-se că ar putea fi prinşi şi pedepsiţi. Dar 
Freedman ştia deja acest lucru. El era, de fapt, interesat să 
afle eficienţa amenințării asupra comportamentului de mai 
târziu, când el nu se va mai afla prin apropiere. Pentru a 
afla ce se va întâmpla în acest caz, el a trimis la şcoala 
băieţilor, la şase săptămâni după ce fusese personal acolo, 
o tânără care i-a scos din clasă câte unul pentru a participa 
la un experiment. Fără să menţioneze vreo legătură cu 
Freedman, ea a însoţit fiecare băiat în camera cu cele cinci 
jucării şi le-a dat un test de desen. 

Ea le-a spus băieţilor că, în timp ce ea va acorda 
punctaje desenelor, ei sunt liberi să se joace cu orice 
jucărie din cameră. Rezultatul interesant este că 77% 
dintre băieţi au ales să se joace cu robotul care le fusese 
interzis anterior. Amenințarea severă a lui Freedman, care 
avusese succes cu şase săptămâni în urmă, n-a mai avut 
aproape niciun efect când el nu a mai fost în măsura s-o 
susţină pe moment cu o pedeapsă. 

Dar Freedman nu terminase încă. El şi-a schimbat 
uşor procedeul cu un al doilea grup de băieţi. Acestor 
băieţi li s-a arătat de asemenea cele cinci jucării şi au fost 
avertizaţi de Freedman să nu se joace cu robotul cât iese 


el din cameră pentru că „Nu este bine să vă jucaţi cu 
robotul.” 

Dar, de această dată, Freedman nu a proferat nicio 
ameninţare puternică pentru a-i speria pe băieţi şi a-i face 
să se supună. Ela părăsit camera şi i-a observat pe băieţi 
prin oglinda transparentă pentru a vedea dacă simpla 
instrucţiune de a nu se juca cu jucăria interzisă era 
suficientă. Ei bine, a fost. La fel ca şi celălalt eşantion, 
numai unul din douăzeci şi doi de băieţi a atins robotul în 
scurtul timp cât Freedman a ieşit din cameră. 

Adevărata diferenţă între cele două eşantioane de 
băieţi s-a văzut şase săptămâni mai târziu, când au avut 
ocazia să se joace cu toate jucăriile în timp ce Freedman 
nu mai era prin apropiere. S-a întâmplat un lucru uimitor 
cu băieţii care nu fuseseră ameninţaţi anterior pentru a nu 
se juca cu robotul. 

Atunci când li s-a dat libertatea să se joace cu orice 
jucărie doreau, majoritatea au evitat robotul deşi era de 
departe cea mai atractivă jucărie dintre cele cinci 
disponibile (erau acolo: un submarin de plastic ieftin, o 
mănuşă de baseball pentru copii dar fără minge, o puşcă 
de jucărie fără cartuşe şi un tractor micuţ). 

Numai 33% dintre băieţi au ales robotul dintre cele 
cinci jucării. 

S-au întâmplat nişte lucruri spectaculoase cu ambele 
grupuri de băieţi. In cazul primului grup ameninţarea 
severă a lui Freedman a susţinut afirmaţia acestuia că „nu 
este bine” să se joace cu robotul. Această ameninţare a 
fost destul de eficientă atât timp cât Freedman putea să-i 
prindă dacă încălcau regula. 

Cu toate acestea, mai târziu, când el nu mai era 
prezent pentru a vedea comportamentul băieților, 
ameninţarea nu a mai avut nicio putere şi, ca urmare, 
regula a fost ignorată. Pare limpede că ameninţarea nu i-a 
învăţat pe băieţi că nu este bine să se joace cu robotul, ci 
numai că nu era înţelept să facă asta când exista 
posibilitatea pedepsei. 

Pentru ceilalți băieţi, evenimentul dramatic s-a 


petrecut în interiorul lor şi nu în afară. Freedman le-a dat 
aceeaşi instrucţiune, şi anume că nu este bine să se joace 
cu robotul, dar nu a adăugat nicio ameninţare care să fie 
pusă în practică dacă nu se supun. Au apărut două 
rezultate importante. Mai întâi, a fost suficientă simpla 
instrucţiune a lui Freedman pentru a-i împiedica pe băieţi 
să se joace cu robotul când el a ieşit din cameră pentru 
scurt timp. În al doilea rând, băieţii şi-au manifestat 
responsabilitatea personală pentru alegerea lor de a nu se 
apropia de robot în acea scurtă perioadă de timp. Ei au 
decis că nu trebuie să se joace cu robotul pentru că ei nu 
voiau să facă asta. În fond, nu era asociată cu această 
jucărie nicio pedeapsă severă pentru a justifica astfel 
comportamentul lor. 

De aceea, câteva săptămâni mai târziu, când 
Freedman nu era prin preajmă, ei au continuat să ignore 
robotul pentru că a avusese loc un angajament interior - 
acela de a crede că nu vor să se joace cu robotul.“! 

Adulții care se confruntă cu experienţa educării 
copiilor pot trage o învăţătură din studiul lui Freedman. Să 
presupunem că nişte părinţi doresc să imprime fiicei lor 
ideea că nu este bine să minţi. 

O ameninţare limpede, puternică („Nu este bine să 
minţi, fetiţo; dacă te prind că minţi, o să-ţi tai limba) poate 
fi foarte eficientă atunci când părinţii sunt prezenţi sau 
atunci când fetiţa crede că ar putea fi descoperită; dar nu 
va fi realizat scopul mai important de a o convinge că nu 
vrea să mintă pentru că ea s-a gândit că nu este bine. 
Pentru a realiza acest lucru, este necesară o abordare mult 
mai subtilă. Trebuie să i se furnizeze un motiv care este 
suficient de puternic pentru a o face să fie sinceră în 
majoritatea timpului, dar care să nu fie atât de puternic 
încât să ajungă să-l considere ca singurul motiv evident 
pentru sinceritatea ei. 

Este un lucru dificil pentru că ceea ce înseamnă 
„suficient” diferă de la copil la copil. Pentru o fetiţă poate 
fi suficientă o simplă solicitare (Nu este bine să minţi, 


41 Experimentul cu robotul este descris detaliat de Freedman (1965). 


drăguţo; aşa că sper să n-o mai faci.”), în timp ce pentru 
un alt copil, poate fi necesar să adaugi un motiv ceva mai 
serios („... dacă minţi, mă voi simţi dezamăgit”); pentru un 
al treilea copil, ar putea fi necesară şi o formă blândă de 
avertizare (,... şi probabil că va fi necesar să fac ceva ce 
nu vreau să fac”) Părinţii înţelepţi vor şti ce fel de motiv 
este suficient pentru copiii lor. 

Lucrul important este să folosim un motiv care va 
produce iniţial comportamentul dorit şi va permite în 
acelaşi timp copilului să îşi asume responsabilitatea 
personală pentru acel comportament. În concluzie, cu cât 
un asemenea motiv conţine mai puţină presiune externă 
detectabilă, cu atât este mai bine. Alegerea motivului 
potrivit nu este o sarcină uşoară pentru părinţi, dar efortul 
le va fi răsplătit. El va însemna diferenţa între supunerea 
de scurtă durată şi angajamentul pe termen lung. 

Pentru motivele despre care am vorbit deja, 
experţilor în obţinerea acordului le plac angajamentele 
care produc schimbări interioare. Mai întâi, acea 
schimbare nu este specifică doar situaţiei în care a apărut 
ci se referă la o gamă întreagă de situaţii legate între ele. 
În al doilea rând, efectele schimbării sunt de durată. 

Prin urmare, o dată ce un om a fost determinat să 
întreprindă o acţiune care-i influenţează imaginea de sine 
făcându-l să creadă, de pildă, că este un cetăţean cu spirit 
civic, este probabil că el se va comporta ca atare într-o 
varietate de alte situaţii în care supunerea sa este de dorit 
şi va fi probabil ca el să continue să aibă un comportament 
de om cu spirit civic atât timp cât durează noua sa imagine 
de sine. 

Mai există ceva atractiv în legătură cu angajamentul 
care conduce la o schimbare interioară - se dezvoltă de la 
sine. Nu este nevoie ca experţii în obţinerea acordului să 
întreprindă acţiuni costisitoare şi continue pentru a 
consolida schimbarea; tendinţa către consecvență va avea 
grijă de asta. 

După ce prietenul nostru ajunge să se vadă ca un 
cetăţean cu spirit civic, el va începe automat să vadă 


lucrurile într-o lumină diferită. El se va autoconvinge că 
aşa este corect să fie. Va începe să fie atent la aspecte 
legate de serviciile comunitare pe care nu le observase mai 
înainte. 

Va fi dispus să asculte argumente pe care nu le 
ascultase înainte să fie interesat de acţiuni civice. Şi va 
găsi că aceste argumente sunt mai convingătoare decât 
mai înainte. În general, din cauza nevoii de consecvență în 
cadrul propriului sistem de convingeri, persoana 
respectivă se va autoconvinge că alegerea sa de a acționa 
în spirit civic este bună. Important în acest proces de 
generare a unor motive suplimentare pentru a-şi justifica 
propriul angajament este faptul că motivele sunt noi. 

Astfel, chiar dacă motivul inițial al unui 
comportament pătruns de spirit civic dispare, aceste 
motive nou descoperite ar putea să fie suficiente pentru a 
susţine percepţia persoanei că s-a comportat corect. 

De aici derivă un avantaj enorm pentru profesionişti 
lipsiţi de scrupule care vor să obţină un acord. Deoarece 
construim piloni noi pentru a ne susţine alegerile faţă de 
care am făcut un angajament, un individ care vrea să ne 
exploateze ne poate oferi un stimulent pentru a face o 
asemenea alegere, iar după ce am luat decizia, poate 
retrage stimulentul ştiind că, cel mai probabil, decizia se 
va susţine pe noii piloni creaţi. 

Vânzătorii de maşini noi încearcă să beneficieze 
frecvent de pe urma acestui proces printr-un truc pe care-l 
numesc „aruncarea unei mingi joase”. 

M-am confruntat prima dată cu această tactică pe 
când m-am înscris la un curs de vânzări pentru o 
reprezentanţă locală a firmei Chevrolet. După o săptămână 
de instruire de bază, mi s-a permis să privesc modul de 
acţiune al unui vânzător. 

Una dintre practicile care mi-au atras atenţia imediat 
a fost cea numită a „mingei joase”. 

Pentru anumiţi clienţi, se oferă un preţ foarte bun 
pentru o maşină, poate cu patru sute de dolari sub preţul 
practicat de concurenţă. Totuşi, acest târg bun nu este 


real; vânzătorul nu intenţionează deloc să-l ducă la 
îndeplinire. Singurul scop este să determine un potenţial 
client să se hotărască să cumpere una dintre maşinile din 
reprezentanţă. 

O dată luată decizia, o serie de acţiuni îi dezvoltă 
clientului un sentiment de angajament personal faţă de 
alegerea făcută - este completat un vraf de formulare de 
achiziţie, sunt puse la punct majoritatea condiţiilor 
financiare, uneori clientul este încurajat să conducă 
maşina pentru o zi înainte de a semna contractul „astfel 
încât să poţi simţi maşina şi să te arăţi cu ea în cartier şi la 
lucru”. Vânzătorul ştie că, în acest timp, clienţii îşi dezvoltă 
automat o gamă de noi motive pentru a sprijini alegerea pe 
care au făcut-o deja. Apoi se întâmplă ceva. 

Este descoperită o „eroare” de calcul - poate că 
vânzătorul a uitat să adauge la preţ aerul condiţionat şi 
dacă potenţialul cumpărător solicită în continuare aer 
condiţionat, atunci trebuiesc adăugaţi la preţ patru sute de 
dolari. Pentru a nu fi suspectaţi de înşelătorie de către 
client, unii vânzători lasă pe seama băncii să descopere 
greşeala de calcul. În alte cazuri, tranzacţia este interzisă 
în ultimul moment atunci când vânzătorul o verifică 
împreună cu şeful său care o anulează pe motiv că „Am 
pierde bani.” 

Pentru doar patru sute de dolari în plus poţi avea 
maşina dorită, ceea ce în contextul unei tranzacţii de multe 
mii de dolari nu pare ceva prea pipărat, având în vedere şi 
faptul că, aşa cum subliniază vânzătorul, preţul este egal 
cu cel al concurentului şi „Aceasta este maşina pe care aţi 
ales-o, nu-i aşa?”. 

O altă formă, încă şi mai perfidă a acestei tehnici, se 
desfăşoară atunci când vânzătorul face o ofertă umflată 
pentru a răscumpăra maşina veche a potenţialului client ca 
parte a procesului de achiziţie a unei noi maşini. 

Clientul îşi dă seama că oferta este extrem de 
generoasă şi se repede să facă târgul. Mai târziu, exact 
înainte de semnarea contractului, expertul în evaluarea 
maşinilor vechi vine şi spune că estimarea preţului maşinii 


vechi de către vânzător a fost cu patru sute de dolari peste 
valoarea reală şi reduce suma acordată. Clientul, dându-şi 
seama că oferta redusă este cinstită, o acceptă şi uneori se 
simte chiar vinovat că a încercat să profite de estimarea 
generoasă a vânzătorului. 

Odată, am fost martorul unei scene în care o femeie 
şi-a cerut scuze jenată unui vânzător care folosise ultima 
versiune a tehnicii „mingei joase” - şi asta în timp ce 
semna contractul pentru o maşină nouă pentru care 
vânzătorul primea un comision enorm. Vânzătorul arăta 
rănit, dar a reuşit să afişeze un zâmbet iertător. 

Indiferent de maniera de aplicare a tehnicii, 
desfăşurarea evenimentelor este aceeaşi: se oferă un 
avantaj care determină o decizie de cumpărare favorabilă; 
apoi, la câtva timp după ce clientul a luat decizia, dar 
înainte de a semna contractul final, avantajul iniţial este 
retras cu dexteritate. Pare aproape incredibil că un client 
va cumpăra o maşină în aceste condiţii. 

Şi cu toate acestea funcţionează - nu cu toată lumea, 
desigur, dar tehnica este destul de eficientă pentru a fi 
folosită ca procedeu principal în multe, foarte multe săli de 
prezentare şi vânzare. Vânzătorii de maşini au ajuns să 
înţeleagă capacitatea angajamentului personal de a genera 
propriul sistem de sprijin care constă în noi justificări 
proprii pentru angajamentul făcut. 

Adesea aceste justificări furnizează atât de mulţi 
piloni puternici de susţinere a deciziei încât, atunci când 
vânzătorul îl retrage pe cel iniţial, construcţia nu se 
prăbuşeşte. Pierderea poate fi trecută cu vederea de către 
client care se consolează, şi este chiar fericit, cu mulţimea 
de motive pe care le-a găsit singur pentru a-şi justifica 
alegerea. Cumpărătorul nu realizează niciodată că acele 
motive suplimentare nu ar fi existat niciodată dacă nu ar fi 
făcut mai întâi o alegere subtil direcţionată.“? 


42 Cititorul care doreşte dovezi mai puternice decât observaţiile mele 
subiective din salonul de automobile în legătură cu acţiunea tacticii 
„mMingei joase”, poate găsi articole care atestă eficienţa acestei tactici 
în condiţiile unor experimente controlate: Cialdini şi alţii (1978), Burger 

Lucrul cel mai impresionant în cazul tacticii „mingii 
joase” este capacitatea ei de a face o persoană să se simtă 
mulțumită deşi a făcut o alegere proastă. 

Prin urmare, cei care au de oferit numai alegeri 
proaste sunt deosebit de încântați de această tehnică. Îi 
putem găsi aruncând „mingi joase” în afaceri, în viața 
socială şi în viaţă personală. De exemplu, vecinul meu Tim 
este un adevărat maestru al „mingilor joase”. Să ne 
amintim că el este cel care, promiţându-i prietenei lui, 
Sara, că se va schimba, a făcut-o să anuleze o căsătorie 
iminentă cu altcineva şi să accepte să reia legătura. 

De când a luat decizia de a fi din nou împreună cu 
Tim, Sara i-a devenit mai devotată decât oricând deşi el nu 
şi-a îndeplinit promisiunile. Ea explică acest lucru spunând 
că a putut să vadă la Tim tot felul de calităţi pe care nu le 
observase mai înainte. 

Ştiu sigur că Sara este o victimă a tehnicii „mingei 
joase”. La fel cum am văzut cumpărători căzând victimă 
strategiei de a oferi un avantaj doar pentru a-l retrage mai 
târziu, tot aşa am văzut-o pe ea căzând victimă aceluiaşi 
truc din partea lui Tim. În ce-l priveşte, Tim a rămas 
acelaşi individ dintotdeauna. 

Dar, deoarece noile calităţi pe care Sara le-a 
descoperit la el (sau şi le-a imaginat) sunt destul de reale 
pentru ea, acum pare satisfăcută de acelaşi aranjament 
care era inacceptabil înaintea puternicului ei angajament 
personal. Decizia de a-l alege pe Tim, aşa proastă cum este 
în mod obiectiv, şi-a dezvoltat propriile puncte de sprijin 
pentru a o face pe Sara să se simtă cu adevărat fericită. 
Nu i-am spus niciodată Sarei ce ştiu despre tehnica 
„Mingei joase”. Motivul tăcerii mele nu este acela că aş 
crede că ea se simte mai bine dacă nu ştie acest lucru. 

Ca principiu general, este întotdeauna mai bine să 
dispui de mai multe informaţii decât de mai puţine dar, 


şi Petty (1981), Brownstein şi Katzev (1985) şi Joule (1987). 


dacă îi spun adevărul, ştiu sigur că mă va uri întotdeauna 
pentru asta. 

În funcţie de motivele pentru care o persoană doreşte 
să le folosească, oricare dintre tehnicile de obţinere a 
supunerii tratate în această carte poate fi folosit pentru a 
face bine sau rău. N-ar trebui să fie surprinzător deci că 
tactica „mingei joase” poate fi folosită pentru scopuri 
sociale mai nobile decât vânzarea unor maşini noi sau 
restabilirea relaţiei cu un fost iubit. 

Un proiect de cercetare realizat în lowa arată, de 
pildă, cum procedeul „mingei joase” poate influenţa 
proprietarii de case să facă economii. 

Proiectul, condus de dr. Michael Pallak, a fost iniţiat 
la începutul iernii când locuitorii care-şi încălzeau casele 
cu gaze naturale au fost contactaţi de un specialist care le- 
a oferit câteva sfaturi pentru conservarea energiei termice 
şi le-a cerut să încerce să facă economie în viitor. Deşi toţi 
au fost de acord să încerce, atunci când cercetătorii au 
examinat înregistrările consumurilor acelor familii după o 
lună şi apoi la sfârşitul iernii, a devenit clar că nu au avut 
loc niciun fel de economii reale. 

Locuitorii care promiseseră să încerce să facă 
economii au folosit tot atâta gaz natural ca şi un eşantion 
luat la întâmplare dintre vecinii lor care nu fuseseră 
contactaţi de specialişti. Prin urmare, numai bunele 
intenţii cuplate cu informaţii despre economisirea 
combustibililor nu fuseseră de ajuns pentru a schimba 
obiceiurile. 

Chiar înainte de a începe proiectul, Pallak şi echipa 
sa de cercetare au admis că trebuie făcut ceva mai mult 
pentru a schimba modelele de consum stabilite. Prin 
urmare, ei au încercat un procedeu uşor modificat cu un 
eşantion asemănător de consumatori de gaze naturale din 
lowa. Şi aceşti oameni au fost contactaţi de un specialist 
care le-a furnizat nişte sugestii pentru economisirea 
energiei termice şi le-a cerut să încerce să facă economii. 


43 Un raport oficial despre proiectul conservării energiei apare în Pallak 
şi alţii (1980). 


Dar, acestor familii, specialistul le-a mai oferit şi 
altceva: numele acelor locuitori care erau de acord să facă 
economii vor fi făcute publice în cadrul unor articole de 
ziar în care vor fi lăudaţi ca şi cetăţeni cu spirit civic şi 
oameni care conservă resursele naturale. Efectul a fost 
imediat. 

O lună mai târziu, atunci când furnizorii de utilităţi 
şi-au verificat aparatele de măsură, au văzut că familiile 
din cadrul eşantionului de mai sus au economisit în medie 
câte doisprezece metri cubi de gaz natural de fiecare. 
Ocazia de a-şi vedea numele publicat în ziar i-a motivat pe 
aceşti locuitori să facă eforturi substanţiale de economisire 
timp de o lună. 

Apoi stimulentul a fost retras. Cercetătorii au anulat 
motivul care i-a făcut iniţial pe aceşti oameni să 
economisească combustibil. Fiecare familie căreia i se 
promisese publicitate a primit o scrisoare în care se 
spunea că, de fapt, nu ar fi posibil să se publice toate 
numele celor care au participat la acţiune. 

La sfârşitul iernii, echipa de cercetare a examinat 
efectul scrisorii asupra consumului de gaz natural al 
familiilor respective. S-au întors ei la obiceiurile risipitoare 
atunci când a dispărut ocazia de a-şi revedea numele în 
ziar? Deloc. 

În fiecare dintre lunile de iarnă rămase ei au 
economisit chiar mai mult combustibil decât în luna în care 
credeau că vor fi onoraţi public pentru asta! Procentual, ei 
au reuşit să facă economii de combustibil de 12,2% în 
prima lună, când se aşteptau să fie lăudaţi în ziar, iar după 
ce au primit scrisoarea care afirma contrariul, ei nu s-au 
întors la nivelurile anterioare de consum, ci şi-au sporit 
economiile la 15,5% pentru tot restul iernii. 

Deşi nu putem fi niciodată complet siguri în legătură 
cu astfel de lucruri, o explicaţie a comportamentului lor 
perseverent apare imediat. Oamenii au fost ţinta tacticii 
„Mingei joase” pentru a-şi lua un angajament de 
economisire a combustibilului datorită promisiunii de a li 
se face publicitate în ziar. 


O dată ce şi-au luat acel angajament, el a început să 
genereze puncte de sprijin: locuitorii au început să-şi 
dezvolte noi obiceiuri în ce priveşte consumul de energie, 
au început să se simtă bine ca şi cetăţeni cu spirit civic, au 
început să se autoconvingă de necesitatea vitală de a 
reduce dependenţa Americii de combustibili importaţi, au 
început să aprecieze economiile constatate în facturile lor, 
au început să simtă mândrie pentru capacitatea lor de a fi 
consecvenţi şi, cel mai important lucru, au început să se 
considere nişte persoane preocupate de conservarea 
resurselor naturale. 

Cu toate aceste motive autocreate pentru a justifica 
angajamentul de a folosi mai puţină energie, nu-i nicio 
mirare că acesta a fost respectat cu fermitate şi după ce 
motivul iniţial, publicitatea în ziar, a fost înlăturat. 

Dar, lucru destul de ciudat, atunci când factorul 
publicitate a dispărut, aceste familii nu doar că şi-au 
menţinut eforturile de economisire a combustibilului, ci le- 
au şi sporit. Pot fi oferite mai multe interpretări pentru 
acest efort sporit, dar eu am una favorită. Într-un fel, 
ocazia de a se bucura de publicitate în ziar i-a împiedicat 
pe locuitori să-şi asume în totalitate angajamentul pentru 
conservarea combustibilului. 

Dintre toate motivele care sprijineau decizia de a 
încerca să economisească combustibil, acesta era singurul 
care venea din afară; era singurul care îi împiedica pe 
locuitori să gândească în sinea lor că economiseau gaze 
pentru că ei credeau că aşa este bine. Prin urmare, atunci 
când a sosit scrisoarea care anula oferta de publicitate, a 
fost înlăturat singurul impediment ca aceşti locuitori să-şi 
formeze o nouă imagine de sine - aparent neinfluenţată de 
factori exteriori - de cetăţeni total preocupaţi şi conştienţi 
de problema energiei. 

Această nouă imagine de sine i-a împins apoi să fie şi 
mai preocupaţi de economisirea combustibilului. Fie că o 
asemenea explicaţie este corectă sau nu, un nou studiu 
făcut de Pallak arată că acest beneficiu ascuns al tacticii 
„Mingei joase” nu este doar o întâmplare. 


Al doilea experiment a fost făcut vara când locuitorii 
din lowa îşi răcoreau casele cu aer condiţionat. Locuitorii 
cărora li s-a promis publicitate în ziar şi-au scăzut 
consumul de electricitate cu 27,8% în luna iulie 
comparativ cu locuitorii cărora nu li s-a promis acest lucru 
sau cu cei care nu fuseseră contactaţi deloc de cercetători. 
La sfârşitul lui iulie le-a fost trimisă o scrisoare care anula 
propunerea de publicitate promisă. În loc să se întoarcă la 
vechile obiceiuri, locuitorii şi-au sporit economiile de 
energie electrică în luna august la uimitorul procent de 
41,6%. Se observă că, la fel ca şi Sara, ei s-au angajat faţă 
de o opţiune datorită unui stimulent iniţial şi au devenii 
încă mai devotați acelei opţiuni după ce stimulentul a fost 
retras. 


CUM SĂ TE PROTEJEZI DE INFLUENŢA 
EXERCITATA DE ACŢIUNEA 
PRINCIPIULUI CONSECVENŢEI 


„Consecvenţa este o gogoriţă pentru cei cu minte 
puţină”. Sau, cel puţin, aşa sună un citat menţionat 
frecvent şi atribuit lui Ralph Waldo Emerson. Dar ce ciudat 
este să spui aşa ceva. Privind în jur este evident că, total 
contrar a ceea ce Emerson pare să fi sugerat, consecvenţa 
personală este caracteristica unei logici şi a unui intelect 
puternic, în timp ce lipsa ei îi caracterizează pe oamenii 
mai împrăştiaţi şi mai limitați intelectual. Atunci cum a 
putut un gânditor de calibrul lui Emerson să atribuie 
consecvenţa celor cu minte puţină? Am fost suficient de 
intrigat pentru a merge la sursa originală a acestei 
afirmaţii şi anume eseul „încrederea în sine”, astfel că mi-a 
devenit clar că problema nu este afirmaţia lui Emerson, ci 
varianta populară a ceea ce a spus el. 

De fapt, el a scris: „Consecvenţa necugetată este o 
gogoriţă pentru cei cu minte puţină.”. Din cine ştie ce 
motiv obscur, o precizare esenţială a fost pierdută pe 
măsura ce anii au erodat versiunea exactă a afirmației sale 
care a ajuns să însemne ceva total diferit şi, la o privire 


mai atenta, total prostesc.“ 

Totuşi, deosebirea nu trebuie neglijată pentru că ea 
este vitală pentru singura apărare eficientă pe care o 
cunosc împotriva armelor de influențare furnizate de 
aplicarea principiilor combinate ale angajamentului şi 
consecvenţei. Deşi consecvenţa este în general folositoare, 
uneori chiar vitală, există un fel de consecvență 
necugetată, automată care trebuie evitată. 

Tendinţa de a fi consecvent în mod automat şi 
negândit este cea la care se referea Emerson. Şi această 
tendinţă trebuie să ne îngrijoreze pentru că ea ne expune 
la manevrele celor care vor să exploateze în propriul profit 
faptul că, uneori, consecvenţa apare ca urmare a unui 
angajament mecanic. 

Dar, ţinând seama că acest fel de consecvență 
automată este atât de utilă, permiţându-ne în majoritatea 
timpului să avem, fără pierdere de timp şi energie, un 
comportament corespunzător situaţiei, nu putem hotărî s-o 
eliminăm cu totul din viaţa noastră. Rezultatul ar fi 
dezastruos. 

Dacă, în loc să pornim automat banda consecvenţei 
în acord cu deciziile şi faptele noastre anterioare, ne-am 
opri să gândim toate aspectele unei noi acţiuni înainte de a 
o pune în practică, nu am mai avea niciodată timp pentru a 
realiza ceva semnificativ. Avem nevoie de acest fel de 
consecvență mecanică chiar dacă este periculoasă. 
Singura cale de a ieşi din impas este să ştim când o astfel 
de consecvență poate conduce la o alegere proastă. Există 
anumite semnale - de fapt, două feluri de semnale diferite 
- care ne pot da indicaţii, înregistrăm fiecare fel de semnal 


44 Nu este deloc ceva neobişnuit, chiar şi pentru unele dintre cele mai 
cunoscute citate, să fie trunchiate de trecerea timpului în moduri care 
le modifică radical înţelesul. De pildă, Biblia nu susţine că la temelia 
tuturor relelor se află banii, ci iubirea de bani. Aşa încât, pentru a nu mă 
face vinovat de aceeaşi eroare, ar trebui să menţionez că citatul din 
lucrarea lui Emerson „încrederea în sine” este ceva mai lung şi 
substanţial mai dens. Complet, el sună aşa: „Consecvenţa necugetată 
este o gogoriţă pentru cei cu minte puţină adorata de aşa-zişii oameni 
de stat, filozofi şi profeţi.” 


cu o parte diferită a corpului nostru. E 

Primul fel de semnal este uşor de recunoscut. Il 
simţim exact în adâncul stomacului când realizăm că 
suntem prinşi în capcană şi trebuie să ne supunem unei 
solicitări despre care ştim că nu vrem să îi dăm curs. Mie 
mi s-a întâmplat aşa ceva de cel puţin o sută de ori. 

Totuşi, o situaţie cu totul memorabilă a avut loc într-o 
seară de vară cu mult înainte de a începe să studiez 
tehnicile de obţinere a acordului. Am răspuns soneriei de 
la uşă şi am văzut în prag o domnişoară trăsnet îmbrăcată 
într-un şort şi o bluză care îi punea în evidenţă bustul. Am 
observat şi că avea o planşetă cu clamă pentru hârtii aşa 
că avea să îmi ceară să particip la un sondaj. 

Vrând să fac o impresie favorabilă am fost de acord 
şi, recunosc, am ajustat adevărul în răspunsurile mele la 
interviu astfel încât să apar în cea mai favorabilă lumină. 
Conversaţia noastră s-a desfăşurat după cum urmează: 

DOMNIŞOARA TRĂSNET: Bună ziua. Fac un sondaj 
privind preferinţele pentru distracţii ale locuitorilor 
acestui oraş şi mă întreb dacă mi-aţi putea răspunde la 
câteva întrebări. 

CIALDINI: Desigur, intraţi. 

DT: Vă mulţumesc. O să mă aşez chiar aici şi o să 
încep. De câte ori pe săptămână cinaţi în oraş? 

C: Oh, probabil de trei, poate de patru ori pe 
săptămână. Ori de câte ori pot; ador restaurantele bune. 

DT: Ce frumos. Comandaţi, de obicei, şi vin la cină? 

C: Numai vin de import. 

DT: Înţeleg. Dar ce-mi puteţi spune despre filme? 
Mergeţi des la cinema? E 

C: La cinema? Nu mă pot sătura de filme bune. Imi 
plac mai ales cele sofisticate la care apar cuvinte explicate 
în josul ecranului. Dar dumneavoastră? Vă place să 
mergeţi la cinema? 

DT: Aăă... da. Dar să ne întoarcem la interviu. 
Mergeţi la multe concerte? 

C: Absolut. Fireşte, mai mult la concerte simfonice; 
dar îmi plac şi grupurile pop de bună calitate. 


DT (scriind rapid): Minunat! Doar încă o întrebare. 
Ce-mi puteţi spune despre turneele cu spectacole de teatru 
sau balet. Mergeţi să le vedeţi când vin în oraş? 

C: Ah, baletul - mişcare, graţie, formă - îl ador. 
Bifează că îmi place baletul. Mă duc la spectacole de balet 
ori de câte ori am ocazia. 

DT: Minunat. Daţi-mi voie doar un moment să-mi 
verific însemnările, domnule Cialdini. 

C: De fapt, îmi puteţi spune dr. Cialdini. Dar suna 
atât de oficial! De ce să nu-mi spui, pur şi simplu, Bob? 

DT: În regulă, Bob. Din informaţiile pe care mi le-ai 
dat deja, sunt încântată să-ţi spun că poţi economisi până 
la o mie două sute de dolari pe an dacă devii membru la 
Club America! Cotizaţia de membru îţi dă dreptul la 
reduceri de preţuri pentru majoritatea activităţilor pe care 
le-ai menţionat. Fireşte, cineva atât de activ pe plan social 
cum eşti tu va dori să profite de economiile enorme pe 
care firma noastră le poate oferi pentru toate acele 
activităţi la care mi-ai spus deja că participi. 

C (prins în capcana asemenea unui şobolan): Ei 
bine... ăăă... eu... ăăă... cred că ai dreptate. 

Îmi amintesc destul de bine cum mi se strângea 
stomacul pe când îmi bâlbâiam acordul. Auzeam clar cum 
mintea îmi spunea, „Hei, eşti dus de nas!”, dar nu vedeam 
nicio cale de scăpare. Fusesem prins în capcană de 
propriile mele cuvinte. Ca să refuz oferta ei în acel 
moment ar fi însemnat să înfrunt două alternative 
neplăcute. 

Dacă încercam să dau înapoi protestând că nu sunt 
de fapt omul care iese toată ziua în oraş, aşa cum am 
susţinut în timpul interviului, ar fi reieşit că sunt un 
mincinos; iar dacă încercam să refuz fără acest protest, aş 
fi părut un prost care nu vrea să economisească o mie 
două sute de dolari. 

Aşa că am cumpărat pachetul de servicii pentru 
divertisment deşi ştiam că fusesem manipulat astfel încât 
necesitatea de a fi consecvent cu ceea ce spusesem deja să 
mă prindă în capcană. 


Dar s-a terminat cu asta. În prezent îmi ascult 
stomacul. Am descoperit o cale de a trata oamenii care vor 
să folosească efectele principiului consecvenţei asupra 
mea. Pur şi simplu le explic ceea ce fac ei. Funcţionează 
minunat. De cele mai multe ori, ei nu mă înţeleg dar devin 
suficient de confuzi pentru a mă lăsa în pace. 

Cred că aceşti oameni bănuiesc de sminteală pe 
cineva care răspunde solicitărilor lor explicându-le ce a 
vrut să spună Ralph Waldo Emerson când a precizat 
deosebirea dintre consecvență şi consecvenţa necugetată. 
De obicei, încep deja să bată în retragere în momentul în 
care le vorbesc despre „gogoriţa minţii” şi au plecat cu 
mult înainte să le descriu caracterul automat al legăturii 
dintre angajament şi consecvență. Totuşi, câte o dată, ei 
realizează că am scăpat din capcana lor. Ştiu întotdeauna 
când se întâmplă acest lucru - se vede absolut limpede pe 
faţa lor. 

Devin întotdeauna agitaţi, încearcă să se retragă 
rapid şi caută uşa. 

Această tactică a devenit contraatacul perfect pentru 
mine. Ori de câte ori stomacul meu îmi atrage atenţia că aş 
fi un fraier să mă supun unei solicitări doar pentru că în 
acest fel aş fi consecvent cu vreun angajament anterior 
spre care am fost împins prin înşelăciune, transmit mesajul 
de mai sus. 

Nu încerc să neg importanţa consecvenţei; vreau 
doar să subliniez absurditatea consecvenţei necugetate. 
Fie că, drept răspuns la comportamentul meu, solicitantul 
începe să se codească datorită unui sentiment de 
vinovăţie, fie că se retrage consternat, eu sunt mulţumit. 
Am câştigat; cel care a vrut să mă exploateze a pierdut. 

Mă gândesc câteodată cum ar fi dacă domnişoara 
aceea trăsnet care m-a vizitat cu ani în urmă ar mai 
încerca acum să-mi vândă afilierea ca membru într-un club 
pentru divertisment. M-am gândit la tot. Toată conversaţia 
ar fi fost la fel cu excepţia sfârşitului: 


DT:... Fireşte, cineva atât de activ pe plan social cum 


eşti tu va dori să profite de economiile enorme pe care 
firma noastră le poate oferi pentru toate acele activităţi la 
care mi-ai spus deja că participi. 

C (foarte sigur de mine): Destul de greşit. Vezi tu, am 
analizat tot ce s-a întâmplat aici. Ştiu că povestea ta 
despre sondaj este doar un pretext pentru a-i face pe 
oameni să-ţi spună cât de des ies în oraş şi, date fiind 
circumstanţele, există o tendinţă naturală de a exagera. De 
asemenea, înţeleg că şefii tăi te-au ales pentru slujba asta 
din cauza fizicului tău atractiv şi ţi-au spus să porţi haine 
care să arate cât mai mult din corpul tău deoarece o 
femeie frumoasă, îmbrăcată sumar, îi va face probabil pe 
bărbaţi să se laude cu cât sunt de mondeni spre a o 
impresiona. Prin urmare, nu sunt interesat de clubul tău 
pentru divertisment din cauza că Emerson a spus despre 
consecvenţa necugetată că este gogoriţa minţii. 

DT (holbându-se inexpresiv): Pardon? 

C: Uite ce este. Ceea ce ţi-am spus în cursul aşa- 
zisului tău sondaj nu contează. Refuz să permit să fiu prins 
în capcană de o anumită caracteristică automată a 
legăturii dintre angajament şi consecvență când ştiu că 
direcţia este greşită. 

DT: Scuzaţi? 

C: Bine, lasă-mă să-ţi spun altfel: 

(1) Ar fi prostesc din partea mea să cheltui bani pe 
ceva ce nu vreau. 

(2) Am primit o indicație autorizată, direct din 
stomacul meu, ca nu vreau programul tău de distracţii. 

Prin urmare, dacă tot crezi că o să-l cumpăr, probabil 
că mai crezi şi în Moş Crăciun. Fireşte, o persoană 
inteligentă ca tine este capabilă să înţeleagă ce vreau să 
spun. 

DT (prinsă în capcană ca un minunat şoricel): Ei bine, 
ăăă... eu... ăăă... cred că aveţi dreptate. 

Stomacul nu este un organ deosebit de sensibil sau 
subtil. Numai când este evident că suntem pe cale să fim 
pilotaţi de altcineva este probabil că stomacul va sesiza 
pericolul şi ne va transmite mesaj. În alte cazuri, când nu 


este clar dacă suntem duşi de nas, s-ar putea ca stomacul 
să nu sesizeze nimic. În aceste situaţii va trebui să căutăm 
o indicatie în altă parte. 

Situaţia vecinei mele Sara oferă o bună ilustrare. Ea 
a făcut un angajament important faţă de Tim anulându-şi 
planurile anterioare de căsătorie. Acest angajament şi-a 
dezvoltat proprii piloni de susţinere astfel încât, chiar dacă 
motivele iniţiale pentru care a fost făcut angajamentul au 
dispărut, ea se comportă în acord cu el. Sara s-a auto- 
convins găsind noi motive că a făcut ceea ce era bine, aşa 
că rămâne cu Tim. 

Nu este dificil de văzut de ce Sarei nu i se strânge 
stomacul. Stomacul ne atrage atenţia când facem ceva 
despre care credem că este greşit. Sara nu crede aşa ceva. 
În mintea ei, s-a autoconvins că a ales corect şi se 
comportă în concordanţă cu această alegere. 

Totuşi, în afară de cazul în care presupunerea mea 
este complet greşită, există o parte a Sarei care 
recunoaşte că alegerea ei a fost greşită şi că modul ei de 
trai în prezent este un rezultat al consecvenţei necugetate. 
Despre unde anume se află această parte a Sarei nu putem 
fi siguri. Dar, când vorbim despre acea parte, de obicei o 
numim „adâncul inimii”. Acesta este, prin definiţie, locul în 
care nu ne putem înşela pe noi înşine. Este locul unde nu 
pătrunde niciuna dintre justificările noastre, niciuna dintre 
judecăţile noastre subiective. Sara păstrează adevărul 
acolo deşi, în acest moment, ea nu-i poate recepționa clar 
semnalul datorită zgomotului de fond creat de noul sistem 
de sprijin pe care l-a construit în baza propriului 
angajament. 

Dacă Sara a greşit alegându-l pe Tim, cât timp va 
putea ea să nu recunoască acest lucru fără să sufere un 
grav atac în adâncul inimii? Nimeni nu ştie. Totuşi, un 
lucru este sigur: pe măsură ce timpul trece, diversele 
alternative în locul convieţuirii cu Tim dispar. Ea ar face 
bine să-şi dea seama curând că face o greşeală. 

Desigur acestea sunt lucruri mai uşor de spus decât 
de făcut. Ea trebuie să răspundă unei întrebări extrem de 


complicate: „Ştiind ceea ce ştiu acum, dacă aş putea să mă 
întorc în timp, aş face aceeaşi alegere?”. Problema stă în 
cuvintele „ştiind ceea ce ştiu acum”. De fapt, în acest 
moment, ce ştie ea cu adevărat despre Tim? Cât de mult 
din ceea ce crede despre Tim este rezultatul încercării 
disperate de a-şi justifica angajamentul personal pe care l- 
a făcut? Ea susţine că de când s-a hotărât să reia legătura 
cu el, el ţine mai mult la ea, încearcă din greu s-o lase mai 
uşor cu băutura, a învăţat să facă o omletă grozavă, etc. 
Deoarece am gustat câteva dintre omletele lui, am 
îndoielile mele. Totuşi, lucrul cel mai important este dacă 
ea crede toate acestea, nu numai cu mintea - putem juca 
diferite jocuri ale minţii cu noi înşine - ci în adâncul inimii 
ei. 

Poate că există un mic instrument pe care Sara îl 
poate folosi pentru a afla cât din actuala ei satisfacţie faţă 
de relaţia cu Tim este reală şi cât se datorează 
consecvenţei necugetate. S-au strâns dovezi psihologice 
care arată că simţim fizic efectul sentimentelor cu o 
fracțiune de secundă înainte de a le conştientiza.“ 
Bănuiala mea este că un mesaj trimis din adâncul inimii 
este un sentiment pur, fundamental. 

De aceea, dacă ne antrenăm să fim atenţi, ar trebui 
să-l recepţionăm întotdeauna cu foarte puţin înainte ca 
aparatul nostru cognitiv să se pună în funcţie. Ţinând cont 
de această abordare, dacă Sara şi-ar pune întrebarea 
crucială „Aş mai face aceeaşi alegere?”, atunci ar face bine 
să caute şi să se încreadă în prima străfulgerare a 
sentimentului pe care-l trăieşte ca răspuns. Ar fi probabil 
semnalul primit din adâncul inimii, manifestându-se 
nedeformat cu puţin înainte ca mijloacele prin care ea se 
poate autopăcăli să-l înăbuşe.“* Da, o adevărată „strângere 


45 Vezi Zajonc (1980) pentru un rezumat despre acest fapt. 


46 Aceasta nu înseamnă că ceea ce simţim în legătură cu un subiect 
este întotdeauna diferit sau mai demn de încredere decât ceea ce 
gândim despre acel subiect. Prin urmare, în situaţii care implică o 
decizie de angajament favorabilă generării de raţiuni de sprijin, 
sentimentele pot oferi un sfat mai bun. Acest lucru este deosebit de 


de inimă”. 

Am început să folosesc şi eu acelaşi instrument ori de 
câte ori am o bănuială că aş putea acţiona împins de 
periculoasa consecvență necugetată. De pildă, odată, m- 
am oprit la o staţie de benzină cu autoservire care afişa un 
preţ pe litru mai mic cu câţiva cenți faţă de alte staţii de 
benzină din zonă. Dar când am pus mâna pe furtunul de 
alimentare, am observat că preţul afişat pe pompă era cu 
doi cenți mai mare decât cel de pe panoul de reclamă. 

Când am menţionat diferenţa unui lucrător care 
trecea pe acolo, şi despre care am aflat mai târziu că era 
chiar patronul, el a mormăit neconvingător că preţul se 
schimbase cu câteva zile în urmă şi el nu avusese timp să 
facă o corecție pe panoul de reclamă. Am încercat să 
hotărăsc ce să fac. Mi-au venit în minte câteva motive 
pentru a rămâne: „Am neapărată nevoie de benzină”, „Am 
pompa la dispoziţie şi sunt destul de grăbit”, „Parcă 
maşina mea merge mai bine cu acest sortiment de 
benzină”. 

Era necesar să stabilesc dacă acele motive erau reale 
sau erau doar justificări pentru a fi consecvent faţă de 
decizia mea de a mă opri acolo. Aşa că mi-am pus 
întrebarea crucială: „Ştiind ceea ce ştiu despre preţul real 
al acestui sortiment de benzină, dacă m-aş putea întoarce 
în timp, aş face din nou aceeaşi alegere?”. Concentrându- 
mă asupra primei senzaţii pe care am avut-o răspunsul a 
fost clar negativ. Aş fi condus mai departe. 

Nici măcar n-aş fi încetinit. Am ştiut atunci că, fără 
falsul avantaj de preţ, celelalte motive nu m-ar fi adus aici. 
Nu ele au creat decizia, ci decizia le-a creat pe ele. 

O dată ce am stabilit acest lucru trebuia totuşi să mă 
confrunt cu o altă decizie. Deoarece eram deja acolo 
ţinând în mână furtunul de alimentare, n-ar fi mai bine să-l 
folosesc în loc să merg în altă parte unde aş găsi acelaşi 
preţ? Din fericire patronul a venit la mine şi m-a ajutat să 
mă hotărăsc. El m-a întrebat de ce nu pompez benzină. I- 


adevărat atunci când problema fundamentală în chestiune este de 
natură emoţională ca în cazul fericirii Sarei. (Wilson, 1989) 


am spus că nu-mi place discrepanţa de preţ şi el a răspuns 
cu un mormăit nemulţumit: „Uite ce este, nimeni n-o să-mi 
spună mie cum să-mi conduc afacerea. Dacă tu crezi că te 
înşel, pune la loc furtunul de alimentare chiar acum şi 
pleacă de pe proprietatea mea cât de repede poţi, amice.”. 
Ceea ce mi-a spus a fost o confirmare că era vorba de o 
înşelătorie, aşa că am fost fericit să acţionez în 
concordanţă cu convingerile mele şi cu solicitările lui. Am 
pus la loc furtunul imediat... şi am luat-o din loc spre cea 
mai apropiată ieşire. Uneori consecvenţa poate fi un lucru 
care îţi aduce minunate recompense. 


SCRISORI DE LA CITITORI 
De la o doamnă din Portland, Oregon 


„Mergeam prin centrul oraşului Portland către o 
întâlnire pe care o aveam la prânz când un tânăr arătos m- 
a oprit cu un zâmbet prietenos şi o frază convingătoare: 
«Scuzaţi-mă, particip la un concurs şi am nevoie de o 
femeie drăguță ca dumneavoastră ca să câştig.». Eram 
sincer neîncrezătoare ştiind că sunt în jur multe alte femei 
mai atractive decât mine; totuşi, am fost prinsă cu garda 
jos datorită curiozităţii de a afla ce voia. El mi-a explicat că 
ar primi puncte în cadrul unui concurs dacă va convinge 
femei complet necunoscute să-i dea un sărut. 

Ei bine, eu mă consider o persoană destul de 
inteligentă care n-ar fi trebuit să creadă ce spune el, dar 
tânărul era destul de insistent şi pentru că eram gata să 
întârzii la întâlnirea mea stabilită pentru prânz, m-am 
gândit: «Ce naiba? O să-l sărut pe tipul ăsta şi apoi o şterg 
de-aici!». Aşa că am făcut ceva total împotriva bunului meu 
simţ sărutându-l repede pe obraz pe acest individ complet 
străin în plin centrul oraşului Portland! 

Am crezut că acesta era sfârşitul poveştii, dar curând 
am aflat că era doar începutul. Spre marea mea 
dezamăgire, după ce l-am sărutat, el mi-a spus: «Ştii să 
săruţi foarte bine, dar adevăratul concurs la care iau parte 


implică vânzarea unui abonament la o revistă. Probabil că 
eşti o persoană activă. Nu te-ar interesa vreuna dintre 
aceste reviste?». 

În acel moment ar fi trebuit să-l pocnesc pe individ şi 
să îmi văd de drum; dar, cumva, din cauză că am fost de 
acord cu prima lui solicitare, am simţit nevoia să fiu 
consecventă şi am fost de acord şi cu a doua lui solicitare. 
Da, deşi nici mie nu-mi venea să cred, am făcut un 
abonament la revista SKI (pe care îmi place s-o citesc din 
când în când, dar la care n-aveam nicio intenţie să fac un 
abonament), i-am dat 5 dolari ca taxă iniţială de 
abonament şi am plecat cât am putut de repede, simţindu- 
mă suficient de frustrată pentru ceea ce făcusem şi 
neînţelegând de ce am făcut asta. 

Deşi încă îmi face rău să mă gândesc la asta, 
reflectând asupra incidentului după ce ţi-am citit cartea, 
am înţeles ce s-a întâmplat Motivul pentru care această 
tactică funcţionează atât de eficient este acela că o dată ce 
au făcut un mic angajament (în cazul acesta un sărut) 
oamenii au tendinţa să-şi caute justificări pentru a sprijini 
angajamentul şi apoi sunt mult mai dispuşi să-şi menţină 
angajamentul. 

În această situaţie, mi-am justificat acordul cu o a 
doua solicitare pentru că era în concordanţă cu prima mea 
acţiune. Dacă mi-aş fi ascultat «semnalul din stomac» aş fi 
putut să mă feresc de multă umilinţă.” 


Smulgându-i un sărut vânzătorul a exploatat 
principiul consecvenței în două feluri. Mai întâi, în 
momentul când i-a cerut ajutorul în concursul pentru 
vânzarea revistelor potenţiala clientă adoptase deja o 
poziţie oficială - prin sărut - de a fi de acord să-l ajute să 
câştige un concurs. În al doilea rând, pare pur şi simplu 
natural că, dacă o femeie simpatizează suficient un bărbat 
pentru a-l săruta, atunci il simpatizează destul şi pentru a-l 
ajuta să vândă ceva. 


Capitolul 4 


DOVADA SOCIALĂ 
Realitatea se află în noi 


Acolo unde toţi gândesc la fel, nimeni nu gândeşte 
prea mult 
WALTER UPPMANN 


__ NU CUNOSC PE NIMENI CĂRUIA SĂ-I PLACĂ 
RASETELE înregistrate pe bandă. Făcând un sondaj 
printre oamenii care au intrat în biroul meu pe durata unei 
zile - mai mulţi studenţi, doi oameni care reparau 
telefoanele, câţiva profesori universitari şi un om de 
serviciu - reacţia lor a fost invariabil critică. Programele 
de televiziune în timpul cărora se aud râsete înregistrate şi 
la care voioşia este întreţinută prin mijloace tehnice au 
avut parte de cea mai aspră critică. Oamenii pe care i-am 
întrebat mi-au spus că urăsc râsetele pe banda. Ei le-au 
numit prosteşti, false şi ostentative. Deşi eşantionul meu 
de cercetare a fost mic, aş putea paria că reflecta 
îndeaproape sentimentele negative ale majorităţii 
publicului american față de râsetele înregistrate. 

Atunci de ce sunt râsetele înregistrate atât de iubite 
de producătorii de televiziune? Ei şi-au câştigat poziţiile 
înalte şi salariile splendide ştiind cum să dea publicului 
ceea ce vrea. Ei folosesc cu religiozitate  râsetele 
înregistrate pe care audiența lor le găseşte dezagreabile. 
Şi fac asta trecând peste obiecțiile multora dintre cei mai 
talentaţi actori. Nu este ceva neobişnuit ca regizori, 
scenarişti sau actori recunoscuţi să ceară eliminarea 
reacţiilor pre-înregistrate din emisiunile de televiziune pe 
care le realizează. Aceste solicitări au succes doar uneori 
şi aceasta nu se întâmplă fără să aibă loc, mai întâi, o 
adevărată bătălie. 

Ce pot avea aceste râsete înregistrate de sunt atât de 
atractive pentru producătorii de televiziune? 

De ce ar folosi aceşti oameni de afaceri iscusiţi şi 
experimentați o practică pe care potenţialii privitori o 


găsesc dezagreabilă, iar cele mai creative persoane o 
găsesc insultătoare? Răspunsul este în acelaşi timp simplu 
şi ciudat: aceşti oameni ştiu ce spun cercetătorii. 
Experimentele au arătat că folosirea râsetelor înregistrate 
face ca audiența să râdă mai mult şi mai des când este 
prezentat un material umoristic şi să-l aprecieze ca fiind 
mai amuzant. 

În plus, unele dovezi arată că râsetele înregistrate 
sunt cu atât mai eficiente cu cât gluma este mai slabă.“ 

În lumina acestor informaţii, acţiunile producătorilor 
de televiziune sunt pe deplin justificate. Introducerea 
râsetelor înregistrate în programele de divertisment vor 
spori amuzamentul şi aprecierea audienței, chiar dacă - şi 
mai ales dacă - materialul este de slabă calitate. Atunci 
mai este vreo surpriză că televiziunea, supraîncărcată cum 
este de producţii slabe, trebuie să fie saturată de râsete la 
comandă? Producătorii ştiu cu precizie ce fac. 

Dar o dată ce am lămurit misterul folosirii pe scară 
largă a râsetelor înregistrate, rămânem cu o întrebare şi 
mai încurcată: de ce râsetele înregistrate au asupra 
noastră efectul pomenit? Acum nu mai par ciudaţi 
producătorii de televiziune; ei acţionează logic şi în 
propriul interes. În loc de asta, comportamentul audienței, 
al tău şi al meu, este cel care pare ciudat. De ce râdem mai 
mult la un material comic care pluteşte în derivă pe o mare 
de veselie fabricată artificial? Şi de ce considerăm această 
epavă comică mai amuzantă? Producătorii nu ne păcălesc 
cu adevărat. 

Oricine poate recunoaşte râsetele înregistrate. Sunt 
atât de ostentative, atât de clar contrafăcute încât nu pot fi 
confundate în niciun caz cu râsetele reale. Ştim cât se 
poate de bine că veselia pe care o auzim nu are nicio 


47 Dovezile generale privind efectul favorabil al râsetelor pre- 
înregistrate asupra răspunsului la scenele umoristice provin din studii 
precum cele ale lui Smyth şi Fuller (1972), Fuller şi Shechy-Skeffinton 
(1974), Nosanchuck şi Lightstone (1974), iar în ultimul se află şi 
constatarea ca râsetele înregistrate sunt mai eficiente în cazul 
materialelor umoristice de slabă calitate. 


legătură cu calitatea umorului glumei pe care o însoţeşte, 
că nu este creată spontan de o audienţă adevărată, ci de 
un tehnician de la masa de control. Şi cu toate că este o 
contrafacere vizibilă, ea funcţionează! 

Pentru a descoperi de ce râsetele înregistrate sunt 
atât de eficiente, trebuie să înţelegem mai întâi natura 
altei puternice arme de influențare: principiul dovezii 
sociale. Acest principiu susţine că unul dintre mijloacele pe 
care le folosim pentru a stabili ce poate fi considerat 
corect este să aflăm ce cred alţi oameni că este corect. 
Principiul se aplică mai ales modului în care hotărâm dacă 
un comportament este corect. 

Percepem un comportament ca fiind corect într-o 
anumită situaţie în măsura în care îi vedem şi pe alţii că 
procedează la fel. Indiferent dacă problema este ce să faci 
cu o pungă de floricele goală într-o sală de cinema, cât de 
repede să conduci pe o anumită porţiune de autostradă sau 
cum să mănânci puiul la o masă festivă, acţiunile celor din 
jurul tău vor fi importante pentru definirea răspunsului. 

Tendinţa de a percepe o acţiune ca fiind mai potrivită 
atunci când şi alţii fac la fel dă, de obicei, rezultate destul 
de bune. De regulă, vom face mai puţine greşeli acţionând 
în acord cu dovada socială decât dacă acţionăm contrar ei. 
De obicei, atunci când mai mulţi oameni fac ceva, acela 
este lucrul corect care trebuie făcut. Această caracteristică 
a principiului dovezii sociale este, în acelaşi timp, punctul 
ei tare şi punctul ei slab. 

La fel ca şi celelalte arme de influențare, dovada 
socială furnizează o scurtătură convenabilă pentru a stabili 
cum să ne comportăm la un moment dat dar în acelaşi 
timp, îl face pe cel care o foloseşte vulnerabil în faţa 
atacurilor profitorilor care aşteaptă de-a lungul drumului. 
În cazul râsetelor înregistrate, problema apare când 
începem să răspundem într-o manieră atât de negândită şi 
reflexă încât putem fi înşelaţi de o dovadă socială 
incompletă sau chiar falsă. 

Prostia nu constă în faptul că folosim râsetele altora 
pentru a decide ce este amuzant şi când este potrivită 


veselia; aceasta ţine de principiul bine fundamentat al 
dovezii sociale. 

Prostia constă în faptul că facem asta drept răspuns 
la nişte râsete evident contrafăcute. 

Cumva, o trăsătură imaterială a umorului - un sunet 
- funcţionează ca şi cum ar fi esenţa umorului. 

Exemplul din primul capitol cu dihorul şi curca este 
instructiv şi în acest context. Am relatat că, datorită 
sunetului asociat în mod normal cu puii de curcă, curca 
are sau nu un comportament matern numai pe baza 
acestui sunet. Şi, drept consecinţă, curca poate fi păcălită 
să aibă grijă de un dihor împăiat atât timp cât acesta are în 
el un casetofon minuscul care redă piuitul unui pui de 
curcă. Sunetul înregistrat al puiului de curcă este suficient 
pentru a porni banda comportamentului matern al curcii. 

Lecţia pe care ne-o dă întâmplarea cu dihorul şi 
curca ilustrează într-o manieră jenantă relaţia dintre 
privitorul obişnuit şi producătorii de televiziune care 
folosesc râsete înregistrate. Ne-am obişnuit atât de mult să 
luăm reacţia amuzată a altora drept dovadă că situaţia 
merită râsete încât şi noi putem fi făcuţi să răspundem la 
un sunet şi nu la înţelesul unei situaţii reale. 

După cum un piuit separat de existenţa reală a unui 
pui poate stimula o curcă să aibă comportament matern, la 
fel un „ha-ha” înregistrat separat de existenţa unei 
audienţe reale ne stimulează să râdem. Producătorii de 
televiziune exploatează preferința noastră pentru 
scurtături, tendinţa noastră de a reacţiona automat chiar şi 
pe baza unei dovezi incomplete. Ei ştiu că benzile lor vor 
porni benzile noastre cu acele comportamente 
preînregistrate. 

Producătorii de televiziune nu sunt nici pe departe 
singurii care folosesc dovada socială pentru a obţine profit. 
Tendinţa noastră de a presupune că o acţiune este corectă 
dacă şi alţii procedează la fel este exploata într-o varietate 
de împrejurări. Barmanii „ung” tava pentru bacşişuri cu 
propriile lor bancnote la începutul serii pentru a simula 
bacşişuri lăsate anterior de clienţi şi pentru a da astfel 


impresia că lăsarea unor bancnote ca bacşiş este un 
comportament potrivit într-un bar. 

Reprezentanţii bisericii lasă uneori câteva bancnote 
în cutia milei din acelaşi motiv şi cu acelaşi efect pozitiv 
asupra sumelor colectate. Preoții evanghelici sunt 
cunoscuţi pentru faptul că plasează în audienţă persoane 
pregătite dinainte să se ridice la timpul potrivit pentru a 
depune mărturie despre puterea credinţei sau pentru a 
face donaţii. 

De pilda, o echipă de cercetare de la Universitatea 
Statului Arizona, care s-a infiltrat în organizaţia religioasă 
a lui Billy Graham, a relatat despre astfel de pregătiri 
făcute înaintea vizitelor sale de propagandă. „Când 
Graham soseşte în oraş ca să-şi ţină discursul, o armată de 
şase mii de oameni aşteaptă instrucţiuni pentru a se 
manifesta în anumite momente astfel încât să creeze 
impresia unei izbucniri spontane a maselor.” 48 

Profesioniştii reclamei adoră să ne informeze când un 
produs are „cea mai mare căutare” sau „se vinde cel mai 
rapid” deoarece ei nu trebuie să ne convingă direct că 
produsul este bun; ei trebuie să ne spună doar că mulţi 
alţii gândesc aşa, ceea ce pare să fie o dovadă suficientă. 

Organizatorii de campanii de strângere de fonduri 
prin telefon pentru scopuri caritabile dedică exagerat de 
mult timp nesfârşitelor liste cu cei care au făcut deja 
donaţii. Mesajul comunicat celor care rezistă este clar: 
„Uită-te la toţi aceşti oameni care au hotărât să dăruiască. 
Acesta trebuie că este lucrul corect de făcut.” 

În momentul de apogeu al nebuniei disco, anumiţi 
proprietari de discoteci au fabricat un fel de dovadă 
socială pentru calitatea cluburilor lor organizând lungi cozi 
la uşa discotecii când, de fapt, înăuntru erau o mulţime de 
locuri libere. 

Vânzătorii sunt învăţaţi să-şi presare prezentările cu 
numeroase relatări despre persoane care au cumpărat deja 
produsul. Consultantul pentru vânzări şi probleme de 


48 Cercetătorii care s-au infiltrat în cruciadele lui Graham, şi din a căror 
lucrare a fost este extras citatul, sunt Altheide Johnson (1977) 


motivaţie, Cavett Robert, sintetizează frumos principiul în 
sfatul său către cei care se pregătesc ca vânzători: „Având 
în vedere că 95% dintre oameni sunt imitatori şi numai 5% 
iniţiatori, amintiţi-vă că oamenii sunt mai uşor de convins 
prin acţiunile altora decât prin oricare altă dovadă pe care 
le-o putem oferi.” 

Cercetătorii au folosit şi ei procedee bazate pe 
principiul dovezii sociale - uneori cu rezultate uluitoare. In 
mod deosebit, un psiholog pe nume Albert Bandura a 
deschis drumul în dezvoltarea unor procedee pentru 
eliminarea comportamentelor nedorite. Bandura şi colegii 
lui au arătat cum suferă oamenii din cauza fobiilor şi cum 
pot fi eliberaţi de asemenea temeri extreme într-un mod 
uimitor de simplu. 

De pildă, într-un prim studiu despre copii preşcolari, 
aleşi pentru că se simțeau înspăimântați de câini, a fost 
suficient ca ei să privească în fiecare zi, timp de douăzeci 
de minute, un băieţel care se joacă fericit cu un câine. 

Această imagine a produs schimbări atât de 
importante în reacţiile acestor copii temători încât numai 
după patru zile 67% dintre ei erau dornici să intre într-un 
ţarc să se joace cu un câine şi să rămână închişi acolo 
mângâindu-l şi scărpinându-l, în timp ce toţi ceilalţi plecau 
din cameră. Mai mult, atunci când cercetătorii au testat 
nivelul de teamă al copiilor o lună mai târziu, au constatat 
că îmbunătăţirea comportamentului lor nu dispăruse între 
timp; de fapt, copiii erau mai dornici ca niciodată să se 
joace cu câini. 

O importantă descoperire practică a fost făcută într- 
un al doilea studiu despre copii care aveau o teamă 
deosebită faţă de câini. Pentru a le reduce această teamă, 
n-a fost necesar să li se furnizeze o demonstraţie pe viu a 
unui copil jucându-se cu un câine; nişte secvenţe filmate 
au avut acelaşi efect. 

Cele mai eficiente secvenţe au fost cele care 
prezentau nu doar unul, ci diverşi copii interacţionând cu 
câini. Se pare că principiul dovezii sociale funcţionează 
mai bine când dovada este furnizată de acţiunile unui mare 


număr de oameni.“ 

Influenţa puternică a  exemplelor filmate în 
schimbarea comportamentului copiilor poate fi folosită ca 
terapie pentru alte variate probleme. Câteva dovezi 
izbitoare ne sunt puse la dispoziţie de cercetările 
psihologului Robert O'Connor asupra unor copii preşcolari 
retraşi din punct de vedere social. 

Toţi am văzut astfel de copii, foarte timizi, stând 
singuri la marginea terenurilor de joacă sau a grupurilor 
de colegi. O'Connor se temea că era pe cale să se formeze 
un model de comportament izolaţionist pe termen lung 
chiar de la o vârstă fragedă, comportament care poate 
crea dificultăţi persistente în ce priveşte confortul şi 
adaptarea socială la vârsta adultă. In încercarea de a 
schimba acest model de comportament, O'Connor a făcut 
un film conţinând unsprezece scene diferite dintr-o 
grădiniţă. 

Fiecare scenă începea cu câte un alt copil singur care 
privea vreo activitate socială în desfăşurare şi apoi se 
alătura în mod activ spre bucuria tuturor. O'Connor a 
selectat un grup dintre cei mai retraşi copii din patru 
grădiniţe şi le-a arătat filmul. Impactul a fost impresionant. 


49 vezi Bandura, Grusec şi Menlove (1967) precum şi Bandura şi 
Menlove (1968) pentru o descriere completă a tratamentului pentru 
teama de câini. 

Orice cititor care se îndoieşte că aparenta oportunitate a unei acţiuni 
este influenţată semnificativ de numărul celor care o întreprind ar 
putea încerca un mic experiment. Postează-te pe o alee circulată, 
fixează-ţi privirea undeva pe cer sau pe o clădire înaltă şi uită-te aşa 
timp de un minut. Nu se va întâmpla nimic important în jurul tău în tot 
acest răstimp — majoritatea oamenilor vor trece mai departe fără să-şi 
ridice privirea şi practic nimeni nu se va opri alături de tine să 
privească. A doua zi, mergi în acelaşi loc şi ia cu tine patru amici care 
să se uite şi ei în sus. În şaizeci de secunde, o mulţime de trecători se 
vor fi oprit să-şi sucească gâturile spre cer alături de grupul tău. Acei 
trecători care nu ţi se alătură vor simţi o presiune aproape irezistibilă să 
arunce măcar o scurtă privire în sus; dacă experimentul tău va produce 
aceleaşi rezultate precum cel realizat de trei sociologi în New York, tu şi 
prietenii tăi îi veţi determina pe 80% dintre trecători să-şi ridice privirea 
către cer (Milgram, Bickman şi Berkowitz, 1967). 


Copiii izolaţi au început imediat să interacţioneze cu 
colegii lor la un nivel egal cu cel al unui copil absolut 
normal. Încă mai uimitor a fost ceea ce a constatat 
O'Connor când s-a întors după şase săptămâni ca să vadă 
ce se întâmplă. In timp ce copiii retraşi care nu văzuseră 
filmul lui O'Connor au rămas mai izolaţi ca niciodată, cei 
care-l văzuseră erau acum în fruntea grupurilor în ce 
priveşte activitatea socială. 

Se pare că acest film de douăzeci şi trei de minute, 
văzut o singură dată, a fost suficient pentru a schimba un 
posibil model de comportament. Puterea principiului 
dovezii sociale este copleşitoare.5 

Când vine vorba de a ilustra puterea principiului 
dovezii sociale, există un exemplu care este de departe 
favoritul meu. El are mai multe trăsături care-l fac 
interesant: oferă o superbă ilustrare pentru metoda prea 
puţin apreciată a observaţiei directe, ca participant, prin 
care un om de ştiinţă poate studia un proces implicându-se 
în desfăşurarea lui firească; furnizează informaţii de 
interes general pentru grupuri foarte diverse ca istorici, 
psihologi, teologi; şi, lucrul cel mai important, arată cum 
poate fi folosită dovada socială asupra noastră - nu de alţii, 
ci de noi înşine - pentru a ne autoasigura că ceea ce 


50 Alte cercetări, pe lângă cea a lui O'Connor (1972), sugerează că 
moneda „dovezii sociale filmate” are două feţe. Efectul spectaculos al 
unor imagini filmate, pe care copii le găsesc demne de urmat, a fost 
sursa unei puternici dezamăgiri pentru cei îngrijoraţi de frecventele 
cazuri de violenţă şi agresiune la televiziune. Deşi consecinţele 
violenţei televizate asupra agresivităţii copiilor sunt departe de a fi uşor 
de evaluat, datele rezultate dintr-un experiment bine controlat de 
psihologii Robert Liebert şi Robert Baron (1972) arată ameninţător. 
Câtorva copii le-au fost prezentate fragmente dintr-un program 
televizat în care oamenii îşi fac rău unul altuia în mod intenţionat. Mai 
apoi, aceşti copii erau semnificativ mai agresivi faţă de un alt copil 
comparativ cu copiii care priviseră un program de televiziune lipsit de 
violenţă (o cursa de cai). Constatarea că văzându-i pe alţii 
comportându-se agresiv conduce la mai multă agresivitate din partea 
tinerilor telespectatori se menţine adevărată pentru două grupe de 
vârstă testate (de la cinci la şase ani şi de la opt la nouă ani) atât în 
cazul băieţilor, cât şi în cazul fetelor. 


preferăm să fie adevărat va părea adevărat. Povestea este 
veche şi a solicitat evaluarea informaţiilor din trecutul 
unor mişcări religioase cu existenţă milenară. 

Diverse secte şi culte au profeţit că la o anumită dată 
va începe o perioadă de eliberare şi nemaiîntâlnită fericire 
pentru acei ce credeau în învăţăturile cultului respectiv. În 
fiecare caz, s-a prezis ca începutul perioadei de salvare va 
fi marcat de un eveniment important şi de necontestat, de 
obicei, sfârşitul catastrofic al lumii. 

Fireşte, aceste preziceri s-au dovedit în mod 
invariabil false. Spre disperarea adâncă a membrilor unor 
asemenea grupuri, sfârşitul nu a venit niciodată după cum 
fusese prevăzut. 

Dar, imediat după evidentul eşec al unei profeţii, 
istoria înregistrează de fiecare dată un enigmatic model. În 
loc să renunţe la acea religie din cauza deziluziei, adepţii 
cultului respectiv sunt mai degrabă întăriţi în convingerile 
lor. Riscând să fie ridiculizaţi de mulţime, ei ies în stradă 
susţinându-şi public dogma şi căutând noi adepţi cu o 
fervoare  intensificată şi nu diminuată de o clară 
neconfirmare a uneia dintre credinţele lor esenţiale. 

Aşa s-a întâmplat cu adepţii lui Montanus în secolul 
al doilea în Turcia, cu anabaptiştii din secolul al XVI-lea în 
Olanda, cu adepţii lui Sabbatai Zevi în secolul al XVII-lea în 
Izmir, cu adventiştii din secolul al XIX-lea în America. Şi, 
dacă n-ar fi fost trei oameni de ştiinţă interesaţi de 
domeniul social, la fel s-ar fi întâmplat şi cu ziua judecății 
„prevestită” de un cult întemeiat în era modernă la 
Chicago. 

Oamenii de ştiinţa Leon Festinger, Henry Riecken şi 
Stanley Schachter, care erau pe atunci colegi la 
Universitatea din Minnesota, au auzit de grupul din 
Chicago şi au considerat că merită un studiu mai atent. 
Decizia lor de a cerceta grupul infiltrându-se incognito, în 
calitate de noi adepţi, împreună cu alţi câţiva observatori 
plătiţi, a avut drept rezultat o cantitate remarcabilă de 
informaţii obţinute direct de la sursă despre ceea ce s-a 


întâmplat înainte şi după ziua prezisei catastrofe." 

Grupul credincioşilor era mic şi nu au fost niciodată 
mai mult de treizeci de membri. Conducătorii erau o 
femeie şi un bărbat de vârstă medie, pe care cercetătorii i- 
au rebotezat în scopul publicării studiului numindu-i dr. 
Thomas Armstrong şi doamna Marian Keech. Armstrong, 
medic la o policlinică pentru studenţi, manifesta de mult 
timp un interes deosebit pentru misticism, ocultism şi 
farfurii zburătoare; drept care juca rolul unei autorităţi 
respectate a grupului în legătură cu aceste subiecte. 

Totuşi, doamna Keech era personajul aflat în centrul 
atenţiei şi al activităţii grupului. Pe la începutul anului, ea 
începuse să primească mesaje de la fiinţe spirituale de pe 
alte planete, fiinţe pe care ea îi numea Protectori. Tocmai 
aceste mesaje care curgeau din mâna doamnei Marian 
Keech prin intermediul unui aşa-zis dispozitiv de „scriere 
automată” formau grosul sistemului de credinţe al cultului, 
învăţăturile Protectorilor erau în mod evident inspirate de 
gândirea creştină tradiţională. 

Nu-i de mirare că unul dintre Protectori, Sananda, a 
„dezvăluit” la un moment dat, că este încarnarea lui Isus. 

Transmisiunile Protectorilor, care făceau întotdeauna 
obiectul multor discuţii şi interpretări în cadrul grupului, 
au căpătat o nouă semnificaţie când au început să prezică 
un iminent dezastru - un potop care ar porni din emisfera 
vestică şi ar înghiţi în final toată lumea. 

Deşi, uşor de înţeles, credincioşii au fost alarmaţi la 
început, mesajele următoare i-au asigurat că ei şi toţi cei 
care credeau în învăţăturile trimise prin doamna Keech vor 
supravieţui. [Inainte de calamitate vor veni nişte 
extratereştri care-i vor lua pe credincioşi în farfuriile lor 
zburătoare şi-i vor duce într-un loc sigur, după câte se 
părea pe o alta planetă. 

Au fost oferite foarte puţine detalii despre acţiunea 
de salvare - în afară de faptul că adepţii trebuiau să se 


51 O captivantă relatare scrisă a constatărilor complete este 
prezentată în cartea When Prophecy Fails (1956) de Festinger, Riecken 
şi Schachter. 


pregătească repetând anumite parole pe care le vor 
schimba cu extratereştrii („Mi-am lăsat pălăria acasă.”; 
„Care este întrebarea ta?”; „Sunt propriul meu uşier.”) şi 
că trebuiau să înlăture toate accesoriile de metal din 
îmbrăcămintea lor deoarece purtând sau ducând metal ar 
face călătoria cu farfuria zburătoare „extrem de 
periculoasă”. 

In timp ce Festinger, Riecken şi Schachter observau 
pregătirile din săptămânile dinaintea datei potopului, ei au 
observat cu un deosebit interes două aspecte semnificative 
în comportamentul membrilor. În primul rând, nivelul de 
angajament faţă de sistemul de credinţe al cultului era 
foarte înalt. 

Anticipând plecarea de pe planeta Pământ, 
condamnată la piere, membrii grupului au făcut paşi 
irevocabili. In mare parte, aceşti paşi au determinat 
opoziţia familiei şi a prietenilor faţă de credinţele lor dar 
cu toate acestea, ei au perseverat în convingerile lor, chiar 
şi în cazul în care pierdeau afecțiunea acelor persoane. 

De fapt, mai mulţi membri au fost ameninţaţi de 
vecini sau de familie cu acţiuni în justiţie cu scopul de a-i 
declara bolnavi mintal. In cazul dr. Armstrong, sora sa a 
făcut o cerere să-i fie luaţi cei doi copii mai mici. Mulţi 
dintre credincioşi şi-au părăsit slujbele sau şi-au neglijat 
studiile pentru a-şi dedica tot timpul viitoarei plecări. Unii 
chiar au dăruit sau au aruncat bunurile personale, 
aşteptându-se ca în scurt timp să nu mai aibă nevoie de 
ele. Aceştia erau oameni a căror convingere că deţin 
adevărul le-a permis să ţină piept unor enorme presiuni 
sociale, economice şi juridice şi al căror angajament faţă 
de dogmă a crescut pe măsură ce au rezistat fiecărei 
presiuni. 

Al doilea aspect semnificativ al acţiunilor 
credincioşilor înainte de prezisul potop a fost o formă 
curioasă de inacţiune. Pentru nişte indivizi atât de clar 
convinşi de valabilitatea credinţei lor, ei au făcut 
surprinzător de puţin pentru a o răspândi în lume. Deşi, 
iniţial, ei au făcut publică ştirea iminentului dezastru, nu a 


existat nicio încercare de a căuta alţi adepţi, de a-i 
converti pe cei din jur. Ei erau dispuşi să sune alarma şi să- 
i sfătuiască pe cei care li se alăturau de bună voie, dar asta 
era tot. 

Aversiunea grupului faţă de eforturile de recrutare a 
fost demonstrată în multe alte feluri pe lângă lipsa 
încercărilor de convingere a celor din jur. Era menţinut 
secretul în legătură cu multe lucruri - au fost arse toate 
copiile după învăţăturile „revelate”, au fost stabilite parole 
şi semne secrete, conţinutul anumitor înregistrări audio 
private nu trebuia discutat cu cei din afară (atât de secrete 
erau înregistrările încât şi vechilor adepţi le era interzis 
să-şi ia notițe). Publicitatea a fost evitată. 

Pe măsură ce ziua dezastrului se apropia, tot mai 
mulţi reporteri ai unor ziare, posturi de televiziune şi de 
radio se îndreptau către sediul cultului care se afla în casa 
doamnei Keech. Cei mai mulţi dintre aceşti oameni erau 
refuzaţi sau ignoraţi. Cel mai frecvent răspuns la 
întrebările lor era: „Niciun comentariu.”. Deşi descurajaţi 
pentru o vreme, reprezentanţii mass media pur şi simplu i- 
au luat cu asalt atunci când activităţile religioase ale dr. 
Armstrong au determinat concedierea sa din serviciile de 
sănătate ale colegiului; un reporter extrem de perseverent 
a trebuit să fie ameninţat cu trimiterea în justiţie. 

Un asediu asemănător a fost respins în ajunul 
prezisului potop când un furnicar de reporteri insistau şi 
nu voiau să-i lase în pace pe credincioşi cerându-le 
informaţii. Ulterior, cercetătorii au rezumat cu respect 
poziţia grupului faţă de publicitate şi activităţi de 
recrutare înaintea prezisului dezastru: „Expuşi la o enormă 
explozie de publicitate, ei au făcut tot ce au putut pentru a 
evita faima; având în vedere nenumăratele ocazii de a 
atrage prozeliţi, ei au rămas rezervaţi şi s-au comportat cu 
un fel de indiferenţă superioară.” 

În final, după ce toţi reporterii şi potenţialii adepţi au 
fost determinaţi să părăsească sediul, credincioşii au 
început să facă ultimele pregătiri pentru sosirea navei 
spaţiale care era aşteptată la miezul nopţii. Scena, aşa 


cum a fost văzută de Festinger, Riecken şi Schachter, a 
părut de domeniul teatrului absurd. 

Oameni altfel obişnuiţi - gospodine, studenţi, un 
băiat de liceu, un director de ziar, un funcţionar de la un 
depozit de articole de uz casnic împreună cu mama lui - 
participau cu seriozitate la această tragi-comedie. Ei 
primeau instrucţiuni de la doi membri care erau periodic 
în contact cu Protectorii; mesajele scrise de doamna 
Marian Keech ca venind din partea lui Sananda era 
suplimentate în seara aceea prin „Bertha”, o fostă 
cosmeticiană prin gura căreia  „Creatorul” dădea 
instrucţiuni. Ei îşi repetau parolele cu sârguinţă, spunând 
în cor răspunsurile pe care trebuiau să le dea înainte de a 
se urca în salvatoarea farfurie zburătoare: „Sunt propriul 
meu uşier.”; „Sunt propriul meu indicator.” 

Ei au discutat serios dacă mesajul telefonic primit de 
la cineva care s-a prezentat drept Căpitanul Video - un 
personaj spaţial popular în acea vreme - a fost bine 
interpretat drept o glumă proastă sau era un mesaj 
codificat de la salvatorii lor. Au continuat acest spectacol 
ocupându-se de costumaţie. 

Respectând avertizarea de a nu duce nimic metalic la 
bordul farfuriei zburătoare, credincioşii purtau haine 
croite astfel încât să permită înlăturarea pieselor metalice. 
Inelele de metal din jurul găurilor pentru trecerea 
şireturilor de la pantofi fuseseră smulse. Femeile nu purtau 
sutien sau unele aveau sutiene de la care fuseseră scoase 
închizătorile metalice. Bărbaţii îşi smulseseră fermoarele 
de la pantaloni şi-i legaseră cu funii în loc de curele. 

Fanatismul grupului privind înlăturarea oricărei piese 
metalice a fost suportat pe viu de către unul dintre 
cercetători care a remarcat cu douăzeci şi cinci de minute 
înainte de miezul nopţii că a uitat să-şi scoată fermoarul de 
la pantaloni. 

După cum relatează observatorii, „acest lucru a 
produs o reacţie apropiată de panică. El a fost împins 
repede în dormitor unde dr. Armstrong, cu mâinile 
tremurânde şi aruncându-şi ochii pe ceas la fiecare câteva 


secunde, a tăiat cusătura fermoarului cu o lamă de ras şi a 
smuls capetele metalice cu un cleşte de tăiat sârmă.”. 
Odată terminată în mare grabă această operaţiune, 
cercetătorul s-a putut întoarce în camera de zi ceva mai 
uşurat de metal dar, după cum poate presupune oricine, 
mult mai palid. 

Atunci când momentul plecării a devenit foarte 
apropiat, credincioşii s-au scufundat într-o aşteptare 
tăcută. Datorită oamenilor de ştiinţă prezenţi la faţa 
locului, ne putem permite o relatare amănunţită a 
evenimentelor care s-au întâmplat în această perioadă 
spectaculoasă din viaţa grupului: 


Ultimele zece minute au fost pline de tensiune pentru 
grupul din camera de zi. Nu mai aveau nimic de făcut 
decât să stea şi să aştepte cu bagajele în poală. În liniştea 
încordată se auzeau ticăind exagerat de tare două ceasuri, 
unul cu aproximativ zece minute înaintea celuilalt Atunci 
când ceasul care mergea înainte a arătat cinci minute 
după miezul nopţii, unul dintre cei prezenţi a remarcat cu 
voce tare acest lucru. 

Ceilalţi au răspuns în cor că miezul nopţii încă nu 
sosise. Bob Eastman a afirmat că ceasul care era în urmă 
mergea bine; îl potrivise el însuşi în după-amiaza aceea. 
Acel ceas arăta că mai sunt patru minute până la miezul 
nopţii. 

Acele patru minute au trecut într-o linişte completă 
cu excepţia unui singure propoziţii. Atunci când ceasul 
care era în urmă a arătat că mai este doar un minut până 
să sosească ghidul pentru farfuria zburătoare, Marian a 
exclamat cu o voce piţigăiată de încordare: „Şi niciun plan 
nu a dat greş!”. 

Ceasul a bătut de douăsprezece ori, şi fiecare bătaie 
a răsunat dureros de clar în tăcerea plină de aşteptare. 
Credincioşii au rămas nemişcaţi. 

Te-ai fi aşteptat la o reacţie vizibilă. Trecuse miezul 
nopţii şi nimic nu se întâmplase. Cataclismul urma să se 
declanşeze peste mai puţin de şapte ore. Dar nu se vedea 


nicio reacţie la oamenii din încăpere. Nicio vorbă. Niciun 
sunet. Oamenii stăteau nemişcaţi, cu feţele la fel de 
încremenite şi lipsite de expresie. Mark Post a fost singura 
persoană care s-a mişcat la un moment dat. El s-a întins pe 
canapea şi a închis ochii, dar nu a adormit. Mai târziu, 
când i s-a vorbit, a răspuns monosilabic dar a rămas 
nemişcat. Ceilalţi nu arătau nimic la suprafaţă, deşi a 
devenit clar mai târziu că fuseseră puternic afectaţi. 

Treptat şi dureros s-a instalat o atmosferă de 
disperare şi confuzie. Ei au reexaminat previziunile şi 
mesajele însoţitoare. 

Doctorul Armstrong şi doamna Keech şi-au reafirmat 
convingerile. Credincioşii au reanalizat previziunile şi au 
înlăturat o explicaţie după alta ca fiind nesatisfăcătoare. 
La un moment dat pe la patru dimineaţă, doamna Keech a 
cedat nervos şi a început să plângă amarnic. 

Ştia, a suspinat ea, că erau unii care începeau să aibă 
îndoieli, dar grupul trebuia să-şi îndrepte lumina către cei 
care aveau nevoie cel mai mult şi pentru asta trebuiau să 
rămână uniţi. Credincioşii îşi pierdeau calmul. Erau toţi 
vizibil zdruncinaţi şi mulţi aproape gata să izbucnească în 
plâns. 

Era aproape patru şi jumătate şi încă nu găsiseră 
nicio cale să facă faţă neconfirmării previziunilor. Acum, 
majoritatea celor din grup vorbeau deschis despre 
incapacitatea escortei de a veni la miezul nopţii. Grupul 
părea la un pas de dezintegrare. 


În mijlocul acestei acumulări a îndoielii, pe măsura 
ce se iveau fisuri în credinţa adepților, cercetătorii au fost 
martorii a două incidente notabile care au avut loc unul 
după altul. 

Primul s-a petrecut pe la 4:45 dimineaţa, când mâna 
doamnei Keech a săltat deodată transcriind prin „scris 
automat” textul unui mesaj sfânt venit de sus. Când a fost 
citit cu voce tare, comunicarea s-a dovedit a fi o explicaţie 
elegantă pentru evenimentele din acea noapte. „Micul 
grup care a stat unit toată noaptea a împrăştiat atâta 


lumină încât Dumnezeu a hotărât să salveze lumea de la 
distrugere”. Deşi elegantă şi eficientă, această explicaţie 
nu era în întregime satisfăcătoare; de pildă, după ce a 
auzit-o, un membru s-a ridicat pur şi simplu, şi-a pus 
pălăria şi haina şi a plecat. Mai era nevoie de ceva în plus 
pentru a reface nivelul de credinţă până la cel avut 
anterior de adepţi. 

În acest moment, a avut loc cel de-al doilea incident 
notabil care venea să satisfacă această necesitate. O dată 
în plus cuvintele celor care au fost prezenţi oferă o 
descriere vie: 


Atmosfera în grup s-a schimbat brusc, la fel şi 
comportamentul. La câteva minute după ce a citit mesajul 
care explica neîmplinirea previziunilor, doamna Keech a 
primit un alt mesaj prin care i se cerea să facă publică 
explicaţia. Ea s-a dus către telefon şi a început să formeze 
numărul unui ziar. În timp ce aştepta legătura, cineva a 
întrebat: „Marian, aceasta este prima dată când suni chiar 
tu la acest ziar?” Răspunsul ei a venit imediat: „Oh, da, 
aceasta este prima dată când sun la ei. Mai înainte nu am 
avut nimic să le spun, dar acum simt că este necesar s-o 
fac”. Întregul grup a vibrat ca un ecou pentru că ei toţi 
aveau acelaşi sentiment, că era necesar să facă ceva. 

Imediat ce Marian a terminat convorbirea, ceilalţi au 
început să sune pe rând la ziare, agenţii de presă, staţii de 
radio şi reviste naţionale pentru a răspândi explicaţia 
faptului că potopul nu va mai avea loc. 

În dorinţa lor de a răspândi vestea repede şi 
răsunător, credincioşii au supus acum atenţiei publice 
probleme care fuseseră până atunci complet secrete. De 
unde doar cu câteva ore mai înainte, ei evitau reporterii şi 
simțeau că atenţia presei este  deranjantă, acum 
deveniseră căutători avizi de publicitate. 


Nu doar politica grupului privind păstrarea 
secretelor şi evitarea publicităţii a fost schimbată radical, 
ci şi atitudinea grupului faţă de potenţialii adepţi s-a 


schimbat. În timp ce posibilii membrii care vizitaseră mai 
înainte casa fuseseră în majoritate ignoraţi, refuzaţi sau 
trataţi cu indiferenţă, în zilele care au urmat eşecului 
previziunilor s-a putut vedea o altă abordare. Au fost 
primiţi toţi vizitatorii, s-a răspuns tuturor întrebărilor şi s- 
au făcut încercări de a-i recruta pe toţi vizitatorii. Voința 
fără precedent a membrilor de a primi noi posibili adepţi a 
fost poate cel mai bine demonstrată când, în seara 
următoare, au sosit nouă elevi de liceu pentru a vorbi cu 
doamna Keech. 


Ei au găsit-o la telefon adâncită într-o discuţie despre 
farfurii zburătoare cu cineva despre care, după cum s-a 
dovedit mai târziu, ea credea că este un extraterestru. 
Nerăbdătoare să continue să vorbească cu el şi, în acelaşi 
timp, neliniştită că i-ar putea pierde pe noii ei oaspeţi, 
Marian i-a atras pur şi simplu în conversaţie şi, timp de 
mai bine de o oră a stat alternativ de vorbă cu oaspeţii ei 
din camera de zi şi cu „extraterestrul” de la celălalt capăt 
al firului. Atât de hotărâtă era să atragă noi adepţi încât 
părea incapabilă să lase să-i scape vreo ocazie. 


Cărui fapt îi putem atribui radicala schimbare a 
credincioşilor? Într-o perioadă de câteva ore, ei s-au 
transformat din nişte păstrători ai „cuvântului sfânt” 
taciturni şi cu spirit de clan în nişte adepţi expansivi şi 
nerăbdători să-l răspândească. Şi ce i-ar fi putut împinge 
să aleagă un moment atât de prost - când eşecul 
previziunii potopului îi va face probabil pe necredincioşi să 
considere grupul şi dogma sa ca fiind caraghioase? 

Evenimentul decisiv a avut loc cândva, în timpul 
„nopţii potopului”, când a devenit tot mai clar că profeția 
nu se va împlini. În mod ciudat, nu siguranţa lor anterioară 
i-a împins pe membri să-şi propage dogma, ci un năvalnic 
sentiment de nesiguranţă. Decisiv a fost momentul în care 
au început să înţeleagă că, dacă prezicerile despre nava 
spaţială şi potop fuseseră greşite, aşa ar putea fi şi întregul 
lor sistem de credinţe pe care îşi sprijiniseră acţiunile. 


Pentru cei îngrămădiţi în camera de zi a doamnei Keech, 
această posibilitate tot mai evidentă trebuie să fi părut 
groaznică. 

Membrii grupului  merseseră prea departe, 
renunţaseră la prea multe pentru credinţa lor ca s-o vadă 
distrusă; ruşinea, costurile economice, bătaia de joc ar fi 
fost prea mari ca să poată fi suportate. Necesitatea 
copleşitoare a adepților cultului de a se agăța de acele 
credinţe se întrevede chinuitoare din propriile lor 
declaraţii. lată ce spune o tânără femeie cu un copil de trei 
anl: 


Trebuia să cred că potopul vine pe data de douăzeci 
şi unu pentru că îmi cheltuisem toţi banii, îmi părăsisem 
slujba şi cursurile de operare pe computer... Trebuia să 
cred. 


Şi iată ce-i spunea dr. Armstrong unuia dintre 
cercetători, patru ore după ce farfuria zburătoare n-a mai 
sosit: 


A trebuit să parcurg un drum greu. Am renunţat 
aproape la tot. Am tăiat toate legăturile. Am ars toate 
podurile. Am întors spatele lumii. Nu-mi pot permite să mă 
îndoiesc. Trebuie să cred. Şi nu există alt adevăr. 


Putem să ne imaginăm impasul în care se aflau dr. 
Armstrong şi cei care-l urmau în timp ce dimineaţa se 
apropia. Atât de masiv era angajamentul faţă de credinţa 
lor încât niciun alt adevăr nu era tolerabil. Şi, totuşi, acel 
set de credinţe încasase lovitura nemiloasă a realităţii 
fizice: nicio farfurie zburătoare nu aterizase, niciun 
extraterestru nu bătuse la uşă, nu avusese loc niciun 
potop, nimic nu se întâmplase aşa cum fusese profeţit. 

Deoarece singura formă acceptată a adevărului 
fusese subminată de realitatea fizică, exista o singură cale 
ca grupul să iasă din impas. Ei trebuiau să stabilească un 
alt tip de dovadă pentru valabilitatea convingerilor lor: 


dovada socială. 

Prin urmare, acest impas explică brusca schimbare 
din conspiratori secretoşi în misionari zeloşi. Aşa se 
explică şi momentul curios ales pentru schimbare - tocmai 
când o neconfirmare directă a credințelor lor i-a făcut cel 
mai puţin convingători pentru cei din afară. Era necesar să 
se rişte disprețul şi batjocora celor din afară deoarece 
publicitatea şi eforturile de recrutare rămăseseră singura 
speranţă. 

Dacă ei puteau împrăştia „cuvântul sfânt”, dacă îi 
puteau informa pe cei care nu ştiau, dacă puteau să-i 
convingă pe sceptici şi dacă făcând asta puteau câştiga noi 
adepţi, credinţele lor amenințate dar scumpe ar fi devenit 
mai verosimile. Principiul dovezii sociale spune: „Cu cât 
este mai mare numărul oamenilor care găsesc că o idee 
este corectă, cu atât va fi mai corectă ideea.” 

Sarcina grupului era clară: deoarece dovada fizică nu 
putea fi schimbată, dovada socială trebuia schimbată. 
Convinge-i şi vor fi convingători!*? 


52 Probabil că, din cauza disperării haotice cu care şi-au abordat 
sarcina, credincioşii nu au avut nici un succes în sporirea numărului lor. 
Nu au reuşit să atragă nici măcar un singur nou adept. In acel moment, 
confruntaţi cu dublul eşec, cel al dovezii materiale şi cel al dovezii 
sociale, secta s-a dezintegrat rapid. La mai puţin de trei săptămâni de 
la data prezisului potop, membrii grupului se împrăştiaseră şi nu mai 
aveau decât contacte sporadice. Ca o ultimă — şi ironică — 
neconfirmare a profeţiei, nu lumea a pierit din cauza potopului ci secta 
însăşi. Cu toate acestea, pierea n-a fost întotdeauna soarta 
organizaţiilor religioase ale căror profeţii despre ziua judecății nu s-au 
adeverit. Atunci când asemenea organizaţii au fost capabile să 
construiască dovada socială pentru dogma lor prin eforturi de recrutare 
eficiente, ele s-au dezvoltat şi au prosperat. De pildă, atunci când 
anabaptiştii olandezi au văzut că anul profeţit pentru sfârşitul lumii, 
1533, trece fără să se întâmple nimic, ei au devenit căutători 
înverşunaţi ai unor noi adepţi investind o energie nemaiîntâlnită în 
această cauză. Se povesteşte că un misionar extraordinar de 
convingător, Jakop van Kampen, a botezat o sută de persoane într-o 
singură zi. Atât de puternică a fost explozia dovezii sociale în sprijinul 
poziţiei anabaptiste încât a copleşit rapid proba materială eşuată şi a 
transformat în adepţi o treime din populaţia marilor oraşe ale Olandei. 


CAUZA MORŢII: NESIGURANŢA 


Toate armele de influențare tratate în această carte 
funcţionează mai bine în anumite condiţii faţă de altele. Ca 
să ne apărăm adecvat împotriva oricărei asemenea arme, 
este esențial să-i cunoaştem condiţiile optime de 
funcţionare pentru a putea recunoaşte când suntem mai 
vulnerabili în faţa ei. În cazul principiului dovezii sociale, 
am avut deja o indicație despre condiţiile în care lucrează 
cel mai bine. 

La credincioşii din Chicago, zdruncinarea încrederii a 
fost cea care a declanşat nevoia de noi adepţi. In general, 
când suntem nesiguri pe noi, când situaţia este neclară sau 
ambiguă, când domneşte incertitudinea este mai probabil 
să ne uitam în jur şi să acceptăm acţiunile altora ca fiind 
corecte. 

Totuşi, în procesul evaluării reacţiilor altor oameni 
pentru a ne risipi nesiguranța este probabil să neglijăm un 
fapt subtil clar important şi anume că şi cei din jur 
evaluează dovezile sociale. Mai ales în situaţii ambigue, 
tendinţa tuturor de a căuta să afle ce fac ceilalţi poate 
conduce la un fenomen fascinant numit „ignoranţa 
pluralistă”. 

O înțelegere completă a fenomenului ignoranței 
pluraliste ajută în bună măsură la explicarea unei 
întâmplări obişnuite în Statele Unite ale Americii, 
întâmplare care a fost apreciată atât ca o enigmă, cât şi ca 
o ruşine naţională: eşecul unui întreg grup de martori de a 
ajuta o victimă aflată într-o nevoie acută de ajutor. 

Exemplul clasic de inacţiune a unui grup într-o 
situaţie critică şi totodată cel care a produs cele mai multe 
dezbateri în mediul jurnalistic, politic şi ştiinţific a început 
ca un caz obişnuit de omucidere în cartierul Queens din 
New York. 

O femeie de aproape treizeci de ani, Catherine 
Genovese, a fost ucisă noaptea târziu pe când se întorcea 
de la muncă. Crima nu este în niciun caz un act pe lângă 
care să poţi trece cu nepăsare, dar într-un oraş cu 


mărimea şi felul de viaţă al New York-ului, incidentul 
Genovese nu garanta mai mult de câteva rânduri în The 
New York Times. Povestea Catherinei Genovese ar fi murit 
o dată cu ea în martie 1964 dacă nu s-ar fi întâmplat totul 
dintr-o greşeală. 

S-a întâmplat ca redactorul-şef al ziarului Times, A. 
M. Rosenthal, să ia prânzul cu şeful poliţiei o săptămână 
mai târziu. Rosenthal l-a întrebat pe şeful poliţiei despre o 
altă crimă care avusese loc în Queens iar acesta, crezând 
că este întrebat despre cazul Genovese, a dezvăluit un 
lucru cutremurător care fusese revelat de cercetările 
poliţiei. Era ceva ce i-a făcut pe toţi cei care au aflat 
povestea, inclusiv pe şeful poliţiei, să se înspăimânte şi să 
caute explicaţii. Catherine Genovese nu murise rapid şi în 
tăcere. A fost o agonie lungă, chinuitoare şi străfulgerată 
de strigăte de ajutor într-un loc public. Atacatorul ei a 
urmărit-o şi a atacat-o în stradă de trei ori de-a lungul unei 
perioade de treizeci şi cinci de minute înainte ca loviturile 
de cuţit să pună capăt strigătelor ei de ajutor. 

În mod incredibil, treizeci şi opt de locatari din zonă 
au privit desfăşurarea agoniei ei de după perdelele 
apartamentelor lor, în siguranţă, fără să mişte măcar un 
deget ca să cheme poliţia. 

Rosenthal, care câştigase cândva premiul Pulitzer 
pentru reportajele lui, îşi dădea seama când dădea peste o 
poveste interesantă. In ziua când a luat prânzul cu şeful 
poliţiei, el a însărcinat un reporter să cerceteze „punctul 
de vedere al martorilor” incidentului Genovese. 

După o săptămână, New York Times a publicat pe 
prima pagină un articol care avea să creeze un vârtej de 
controverse şi speculaţii. Primele câteva paragrafe ale 
articolului oferă o idee despre natura întregii poveşti: 


Pentru mai bine de o jumătate de oră, treizeci şi opt 
de respectabili cetăţeni din Queens au privit cum, în Kew 
Gardens, un criminal vânează şi înjunghie o femeie de trei 
ori la rând. În cazul primelor două atacuri sunetul vocilor 
lor şi aprinderea luminilor în dormitoare l-au întrerupt şi l- 


au speriat De fiecare dată, el s-a întors, a ajuns-o din urmă 
şi a înfipt cuțitul din nou. 

Nici măcar o singură persoană nu a telefonat la 
poliţie în timpul acestor atacuri; un martor a sunat după ce 
femeia murise. 

Asta s-a întâmplat acum două săptămâni. Dar 
adjunctul inspectorului şef, Frederick M. Lussen, care-i are 
în subordine pe toţi detectivii oraşului şi este un veteran 
cu douăzeci şi cinci de ani de investigaţii criminalistice la 
activ, este încă şocat. 

El îţi poate relata cu detaşare multe crime. Dar 
măcelul din Kew Gardens îl nedumereşte - nu pentru că a 
fost o crimă, ci pentru că dintre atâţia „oameni de bine” 
niciunul nu a chemat poliţia. 


La fel ca în cazul inspectorului Lussen, şocul şi 
deruta au fost reacţiile standard ale aproape oricărei 
persoane care a aflat detaliile poveştii. Şocul a lovit mai 
întâi poliţia, apoi mediul jurnalistic şi publicul cititor 
lăsându-i pe toţi năuciţi. A urmat rapid întrebarea: Cum de 
nu a reuşit niciunul din cei treizeci şi opt de „oameni de 
bine” să acţioneze în această situaţie? Nimeni nu putea 
înţelege. Chiar şi martorii crimei erau tulburaţi. Când au 
fost întrebaţi de ce nu au acţionat au răspuns unul după 
altul: „Nu ştiu.”; „Pur şi simplu, nu ştiu.”. Câţiva au oferit 
motive slabe pentru inacţiunea lor. De exemplu, două sau 
trei persoane au explicat că se „temeau” sau „nu voiau să 
fie implicate”. 

Dar aceste motive nu stau în picioare la o cercetare 
mai atentă. Un simplu apel anonim la poliţie ar fi putut-o 
salva pe Catherine Genovese fără să afecteze siguranţa 
viitoare sau timpul martorilor. Nu, teama sau reticenţa 
martorilor faţă de a-şi complica viaţa nu explica lipsa de 
acţiune; altceva se întâmplase acolo, ceva ce nici ei nu 
puteau înţelege. 

Dar confuzia nu vinde ziarele. Aşa că ziarele şi alte 
mijloace media mai multe ziare, posturi de televiziune, 
reviste - au dezvoltat subiectul scoțând în evidenţă singura 


explicaţie disponibilă la vremea aceea şi anume că 
martorilor, ca şi întregii societăţi, nu le mai păsa destul de 
cei din jur pentru a se implica. 

Devenisem o naţiune de oameni egoişti, insensibili. 
Exigenţele vieţii moderne, mai ales la oraş, ne-au înăsprit. 
Am devenit o „societate rece” nesimţitoare şi indiferentă la 
nenorocirea altor concetăţeni. 

În sprijinul acestei interpretări, au început să apară 
regulat noi relatări în care erau oferite detalii despre alte 
cazuri de nepăsare publică. In fapt, Times pare să fi 
declanşat o adevărată „bătălie” contra nepăsării în 
perioada care a urmat dezvăluirilor despre cazul 
Genovese. Au mai susţinut o asemenea interpretare 
comentariile unei întregi armate de sociologi „de birou” 
care, ca breaslă, par să nu admită niciodată că ceva îi 
nedumereşte atunci când răspund presei. Ei au văzut, de 
asemenea, cazul Genovese ca având o semnificaţie socială 
mai generală. 

Toţi au folosit cuvântul „nepăsare” care, interesant 
de observat, s-a aflat şi în titlul articolului de pe prima 
pagină a ziarului New York Times, deşi ei au interpretat-o 
diferit. Unii au atribuit-o efectelor violenţei de la 
televiziune, alţii unei agresivităţi reprimate, dar cel mai 
des a fost atribuită „depersonalizării” produsă de viaţa 
urbană cu „societatea ei de megapolis” şi „alienarea 
individului faţa de grup”. Chiar şi Rosenthal, omul de 
presă care a dezvăluit pentru prima data povestea şi care a 
făcut din ea, în final, subiectul unei cărţi, a subscris teoriei 
nepăsării cauzate de viaţa urbană. 

Nimeni nu poate spune de ce niciunul din cei treizeci 
şi opt de oameni nu a pus mâna pe telefon în timp ce 
domnişoara Genovese era atacată atâta vreme cât nici ei 
nu ştiu. Se poate presupune, totuşi, că indiferența lor a 
fost într-adevăr legată de stilul de viaţă din marile oraşe. 
Este aproape o problemă de supravieţuire fizică atunci 
când cineva este înconjurat de milioane de oameni să-i 
împiedice pe ceilalţi să aibă o influenţă constantă asupra 
sa şi singurul mod de a face aceasta este să îi ignori cât 


poţi de des pe ceilalţi. Indiferenţa faţă de un vecin şi 
necazul lui este un reflex condiţionat ca să poţi supravieţui 
în New York, la fel ca şi în alte mari orașe.” 

Pe măsura ce cazul Genovese lua proporţii - pe lângă 
cartea lui Rosenthal, a devenit subiectul principal şi pentru 
numeroase ziare şi reviste, pentru mai multe documentare 
de televiziune şi pentru o piesă de teatru - a atras atenţia 
şi a doi profesori de psihologie din New York, Bibb Latane 
şi John Darley. 

Ei au cercetat relatările despre cazul Genovese şi pe 
baza cunoştinţelor lor de psihologie au dat peste ceea cea 
părut cea mai puţin probabilă explicaţie dintre toate - 
simplul fapt că fuseseră prezenţi treizeci şi opt de martori. 
Relatările anterioare puseseră accentul invariabil pe faptul 
că nu a fost întreprinsă nicio acţiune, deşi atât de mulţi 
indivizi priveau la ce se întâmpla. Latane şi Darley au 
sugerat că nimeni nu a dat o mână de ajutor tocmai pentru 
că erau atât de mulţi privitori. 

Psihologii au făcut speculaţii precum că, cel puţin din 
două motive, este puţin probabil ca un martor la o situaţie 
de urgenţă să ofere ajutor atunci când mai sunt şi alţi 
martori prezenţi. Primul motiv este cât se poate de clar. 
Când se află în jur mai mulţi potenţiali salvatori, 
responsabilitatea individuală se diminuează: „Poate că 
altcineva va da telefon sau va chema ajutor, poate că 
cineva a făcut-o deja.”. Aşa că, atunci când fiecare crede 
că altcineva va da ajutor sau a făcut-o deja, nimeni nu 
acţionează. 

Al doilea motiv este de natură psihologică şi este mai 
complex; se întemeiază pe principiul dovezii sociale şi 
implică efectul ignoranței pluraliste. Foarte adesea o 
urgenţă nu arată în mod evident ca o urgenţă. Oare omul 
care zace pe alee este victima unui atac de cord sau este 
un betiv adormit? Sunt pocniturile puternice din strada 
nişte Împuşcături sau rateuri ale unui camion? 

Este gălăgia de la vecini un atac care cere intervenţia 
poliţiei sau o ceartă casnică deosebit de zgomotoasă în 


53 Din Thirly-eight Witnesses, Rosenthal, 1964. 


care intervenţia ar fi nepotrivită sau nedorită? Ce se 
întâmplă de fapt? Când lucrurile sunt nesigure, tendinţa 
naturală este să priveşti în jur la acţiunile celorlalţi pentru 
a găsi indicii. Putem afla dacă un eveniment este o urgenţă 
sau nu din felul în care reacţionează ceilalţi martori. 

Totuşi, ceea ce se uită uşor este faptul că, probabil, 
toţi cei care observă evenimentul vor căuta şi ei dovada 
socială. Şi pentru că toţi preferăm să părem nişte oameni 
siguri de sine şi calmi, este probabil că vom căuta dovada 
socială în linişte, cu scurte priviri furişate aruncate celor 
din jur. 

Prin urmare, este probabil că fiecare îi va vedea pe 
ceilalţi netulburaţi şi toţi fac o evaluare greşită. Drept 
rezultat şi datorită acţiunii principiului dovezii sociale, 
evenimentul va fi interpretat de cei mulţi ca nefiind o 
urgenţă. Conform părerii lui Latane şi Darley, aceasta este 
starea de ignoranță pluralistă „când fiecare persoană 
decide că, deoarece nimeni nu pare îngrijorat, înseamnă că 
nu se întâmpla nimic rău. Între timp, pericolul poate spori 
până când un singur individ, neinfluenţat de calmul 
aparent al celorlalţi, va reacţiona. 

Rezultatul fascinant al raţionamentului lui Latane şi 
Darley este că, pentru victima unei situaţii de criză, ideea 


54 Acest citat provine din mult premiata carte scrisă de Latane şi 
Darley (1968) în care au introdus conceptul de ignoranță pluralistă. 

Consecințele potenţial tragice ale fenomenului ignoranței pluraliste 
sunt ilustrate într-o manieră categorică într-un comunicat de presă al 
UPI din Chicago: 

Poliţia a raportat sâmbătă ca o studentă a fost bătută şi strangulată, 
în plină zi, într-un loc aflat în apropierea uneia dintre cele mai populare 
atracţii turistice din oraş. 

Corpul dezbrăcat al studentei Lee Alexis Wilson, 23 de ani, a fost găsit 
vineri de către un băiat de 12 ani care se juca în tufişurile dese aflate 
de-a lungul zidului Institutului de artă. 

Poliţia a presupus că fata stătea, probabil, lângă fântâna din piaţa aflată 
în sudul Institutului de artă atunci când a fost atacată. Pare că 
atacatorul a târât-o în tufişuri şi a violat-o. Poliţia mai spune că mii de 
persoane trebuie să fi trecut prin zonă, iar un bărbat a auzit un țipăt pe 
la ora doua după-amiază, dar nu a făcut cercetări pentru că părea că 
nimeni altcineva nu acorda atenţie faptului. 


că „siguranţa se află în mulţime” poate fi adesea complet 
greşită. 

S-ar putea întâmpla ca cineva care are urgent nevoie 
de ajutor să aibă o mai buna şansă de supravieţuire dacă 
este prezent un singur martor decât dacă în jur se află o 
întreagă mulţime. Pentru a testa această teorie 
neobişnuită, Darley şi Latane, împreună cu studenţi şi 
colegi de-ai lor, au desfăşurat un program de cercetare 
sistematic şi impresionant care a produs o serie de 
constatări clare. Procedeul de bază a constat în simularea 
unor situaţii de urgenţă care erau observate fie de indivizi 
singuri, fie de un grup de oameni. 

Apoi ei au notat de câte ori victima situaţiei de 
urgenţă a primit ajutor în acele circumstanţe. În primul lor 
experiment, un student din New York care a simulat o criză 
de epilepsie, a primit ajutor în 85% din cazurile în care se 
afla în apropiere un singur martor şi în 31% dintre cazurile 
când erau prezenţi cinci martori. 

Având în vedere că aproape toţi martorii singuri au 
oferit ajutor, devine dificil de argumentat teoria că avem o 
„societate rece” în care nimănui nu-i pasă de suferinţele 
altora. Evident, mecanismul care reducea ajutorul oferit 
până la un nivel ruşinos era legat de prezenţa altor 
martori. 

Alte studii au analizat importanţa dovezii sociale în 
inducerea  „indiferenţei” pe scară largă în rândul 
martorilor. Acest lucru s-a realizat prin introducerea într- 
un grup de martori la o posibilă situaţie de urgenţă a unor 
oameni care fuseseră instruiți să acţioneze ca şi cum nu ar 
exista nicio situaţie de urgenţă. 

De pildă, în cadrul altui experiment realizat în New 
York, 75% dintre indivizii singuri care au observat fum 
strecurându-se pe sub o uşă au atras atenţia asupra 
acestui lucru; atunci când au fost observate scurgeri de 
fum asemănătoare de către grupuri de trei persoane, 
numai în 38% dintre cazuri incidentul a fost raportat. 

S-a constatat că procentul cel mai mic de reacţii s-a 
constatat atunci când în grupurile de trei persoane au fost 


incluşi doi indivizi instruiți să ignore fumul; în acele 
condiţii, scurgerile de fum au fost raportate numai în 10% 
din cazuri. 

Intr-un studiu asemănător desfăşurat în Toronto, 
persoanele singure au oferit ajutor în 90% dintre cazuri, în 
timp ce a fost acordat ajutor numai în 16% din cazurile 
când un martor se afla în compania altor doi martori 
instruiți să rămână pasivi. 

După mai mult de un deceniu de astfel de cercetări, 
sociologii au acum o idee corectă despre cazurile când un 
martor va oferi ajutor. Mai întâi, contrar părerii că am 
devenit o societate de oameni împietriţi şi nepăsători, s-a 
putut vedea că îndată ce martorii sunt convinşi că există o 
situaţie de urgenţă, este foarte probabil că ei vor acorda 
ajutor. In aceste condiţii, numărul martorilor care, fie că 
intervin ei înşişi, fie că cer ajutor este destul de liniştitor. 

De exemplu, în patru experimente diferite realizate 
în Florida au fost înscenate accidente implicând o 
persoană de la serviciile de întreţinere. Când a devenit clar 
că omul a fost rănit şi necesită asistenţă, el a fost ajutat în 
100% din cazuri în două experimente. În alte două 
experimente, în care acordarea ajutorului implica 
contactul cu fire electrice potenţial periculoase, victima a 
primit totuşi ajutorul martorului în 90% dintre cazuri. 

În plus, aceste procentaje înalte de acordare a 
ajutorului s-au întâmplat atât când martorii au observat 
evenimentul singuri, cât şi când au fost în grup.” 

Situaţia devine foarte diferită când, aşa cum se 
întâmplă în multe cazuri, martorii nu au putut fi siguri că 
evenimentul la care asistau este o urgenţă. 

În acest caz, este mult mai probabil ca victima să fie 
ajutată de un martor singur decât de un grup, în special 
dacă oamenii din grup nu se cunosc. Se pare că efectul 
ignoranței pluraliste este mai puternic printre străini. 


55 Studiile despre „accidentul” din New York şi „scurgerea de fum” au 
fost publicate de Darley şi Latane (1968) şi Latane şi Darley (1968). 
Experimentul din Toronto a fost realizat de Ross (1971). Studiile din 
Florida au fost publicate de Clark şi Word în 1972 şi 1974. 


Deoarece ne place să părem calmi şi sofisticaţi în 
public, şi pentru că nu putem să interpretăm corect 
reacţiile celor pe care nu-i cunoaştem, este puţin probabil 
să afişăm sau să citim corect expresiile de îngrijorare într- 
un grup de străini. De aceea, o posibilă urgenţă poate fi 
evaluată ca nefiind o urgenţă, iar victima are de suferit.5 

O analiză atentă a acestor rezultate ale cercetărilor 
dezvăluie un model de gândire. Toate condiţiile care reduc 
şansele victimei unei situaţii de urgenţă să primească 
ajutor din partea martorilor există în mod normal şi 
justificabil în orice oraş: 

(1) Spre deosebire de mediul rural, oraşele sunt 
locuri zgomotoase, în continuă schimbare, care distrag 
atenţia şi unde este dificil să fii sigur de natura 
evenimentelor pe care le întâlneşti. 

(2) Mediul urban este mai aglomerat prin natura sa; 
drept urmare, este mai probabil ca oamenii să nu fie 
singuri atunci când sunt martorii unei posibile situaţii de 
urgenţă. 

(3) Locuitorii oraşelor mari cunosc mult mai puţini 
concetăţeni decât cei care trăiesc în oraşe mici; prin 
urmare, este mai probabil ca locuitorii marilor oraşe să se 
găsească într-un grup de oameni necunoscuţi atunci când 
observă o urgenţă. 

Aceste trei caracteristici naturale ale mediului urban 
- confuzia, aglomeraţia şi nivelul scăzut de cunoaştere a 
concetăţenilor - se potrivesc foarte bine cu factorii 
identificaţi de cercetări ca având drept efect reducerea 
ajutorului acordat de martori. Fără să mai recurgem la 
concepte sinistre ca  „depersonalizarea urbană” şi 
„alienarea din marile oraşe” putem explica acum de ce în 
oraşe sunt atât de multe cazuri de martori inactivi. 


CUM SĂ OBŢII AJUTOR | 
ÎN SITUAŢII DE URGENŢĂ 


56 Vezi studiul lui Latane şi Rodin (1969) care arată că grupurile de 
străini sunt mai puţin dispuse să acorde ajutor în caz de urgenţă 
comparativ cu grupurile de cunoştinţe. 


Dar explicarea pericolelor vieţii urbane moderne în 
termeni mai puţin ameninţători nu risipeşte aceste 
pericole. Şi pe măsura ce populaţia lumii se îndreaptă tot 
mai mult spre oraşe - în zece ani, jumătate din umanitate 
va trăi în oraşe - va creşte necesitatea de a reduce aceste 
pericole. 

Din fericire, noul mod de a înţelege „nepăsarea” 
martorilor citadini oferă speranţe reale. Înarmată cu 
aceste cunoştinţe ştiinţifice, victima unei situaţii de 
urgenţă îşi poate creşte imens şansele de a primi ajutor de 
la cei din jur. Cheia constă în înţelegerea faptului că 
grupurile de martori nu reuşesc să acorde ajutor mai 
degrabă din cauza nesiguranţei decât a relei voințe. 

Oamenii nu acordă ajutor pentru că nu sunt siguri că 
este o situaţie de urgenţă într-adevăr şi că lor le revine 
responsabilitatea de a intra în acţiune. Atunci când sunt 
siguri că le revine această responsabilitate într-o situaţie 
clara de urgenţă, oamenii sunt excepţional de receptivi! 

O data ce au înţeles ca duşmanul lor nu este vreo 
condiţie socială de nestăpânit ca depersonalizarea urbană, 
ci este o simplă stare de nesiguranţă, devine posibil ca 
victimele unei situaţii de urgenţă să ia măsuri specifice 
pentru a se proteja prin reducerea nesiguranţei martorilor. 
Imaginează-ţi, de exemplu, că petreci o după-amiază de 
vară ascultând un concert în parc. 

Pe când concertul se termină şi oamenii încep să 
plece, observi o uşoară amorţeală într-un braţ, dar nu-i dai 
atenţie considerând că nu este ceva alarmant. Totuşi, pe 
când mergi în mulţime către parcarea aflată la oarecare 
distanţă, simţi cum amorţeala se întinde şi cuprinde toată 
mâna şi o parte a feţei. Simţindu-te dezorientat, te 
hotărăşti să te rezemi de un copac şi să te odihneşti un 
moment. Curând realizezi că se întâmplă ceva foarte rău. 
Faptul că te-ai aşezat nu te-a ajutat; de fapt, ai pierdut 
controlul şi coordonarea muşchilor s-a înrăutățit până în 
punctul în care ai dificultăţi să-ţi mişti gura şi limba pentru 
a vorbi încerci să te ridici, dar nu poţi. Un gând groaznic ţi 


se strecoară în minte: „O, Doamne, am un atac!”. Grupuri 
de oameni trec pe lângă tine şi majoritatea nu-ţi acordă 
nicio atenţie. Cei câţiva care observă poziţia ciudată în 
care ai căzut lângă copac sau privirea ciudată de pe faţa ta 
caută dovada socială uitându-se în jur şi, văzând că nimeni 
nu arată îngrijorare, trec mai departe convinşi că nu s-a 
întâmplat nimic rău. 

Dacă te-ai găsi într-o asemenea situaţie dificilă ce ai 
putea face pentru a-ţi creşte şansele de a primi ajutor? 
Deoarece capacităţile tale fizice se înrăutăţesc, timpul este 
un factor crucial. 

Dacă îţi pierzi capacitatea de a vorbi, de a te mişca 
sau îţi pierzi cunoştinţa înainte de a putea cere ajutor, 
şansele tale de a primi ajutor şi de a-ţi reveni scad drastic. 
Este esenţial să încerci rapid să ceri ajutor. Dar care ar fi 
cea mai eficientă formă de a cere ajutor? Probabil că 
gemetele, bolboroselile sau ţipetele nu ar funcţiona. S-ar 
putea să atragă oarecare atenţie, dar nu ar furniza destule 
informaţii pentru ca trecătorii să fie siguri că există o 
adevărată situaţie de urgenţă. 

Dacă sunetele nearticulate nu atrag în mod garantat 
ajutorul trecătorilor, poate că ar trebui să fii mai precis. 
Într-adevăr, trebuie să faci mai mult decât să încerci să 
atragi atenţia; ar trebui să exprimi clar nevoia de ajutor. 
Trebuie să nu permiţi martorilor să definească situaţia ca 
nefiind o urgenţă. Foloseşte cuvântul „ajutor” pentru a 
exprima necesitatea ta de asistenţă de urgenţă. 

Şi nu-ţi face griji că greşeşti. Jena este un duşman 
care trebuie ignorat în această situaţie. În eventualitatea 
unui posibil atac cerebral, nu-ţi poţi permite să-ţi pese că 
ai exagera problema din neştiinţă. Diferenţa poate fi aceea 
între un moment de jenă şi o posibilă paralizie pe viaţă sau 
chiar moartea. 

Dar chiar şi un răsunător strigăt de ajutor nu este 
cea mai eficientă tactică. Deşi poate reduce îndoielile 
trecătorilor cu privire la o reală situaţie de urgenţă, nu va 
îndepărta câţiva alţi importanţi factori de nesiguranţă care 
apar în mintea privitorilor: Ce fel de ajutor este necesar în 


acest caz? 

Ar fi bine să acord eu ajutorul sau ar trebui s-o facă 
cineva mai calificat? S-a dus deja altcineva să ceară ajutor 
profesionist sau este responsabilitatea mea s-o fac? In timp 
ce martorii cască gura la tine şi se luptă cu aceste 
întrebări, poate trece o perioadă de timp esenţială pentru 
supraviețuirea ta. 

Prin urmare, este clar că, în situaţia de victimă, 
trebuie să faci mai mult pentru a alerta martorii că ai 
nevoie de ajutor de urgenţă; trebuie, de asemenea, să 
înlături nesiguranța despre modul cum ar trebui furnizat 
acest ajutor şi despre cine ar trebui s-o facă. Dar care ar fi 
cel mai eficient şi sigur mod de a face toate acestea? 

Pe baza constatărilor cercetărilor pe care le-am 
amintit deja, sfatul meu ar fi de a izola un individ din 
mulţime: priveşte, vorbeşte şi arată direct către acea 
persoană şi numai către ea: „Dumneavoastră, domnule, cel 
cu jacheta albastră, am nevoie de ajutor. Chemaţi o 
ambulanţă.” 

Prin acest mod de exprimare, ar trebui să fie 
împrăştiată toată nesiguranța care poate împiedica sau 
întârzia acordarea ajutorului. Cu această simplă afirmaţie 
îl vei pune pe omul cu jachetă albastră în rolul de 
„salvator”. El ar trebui să înţeleagă acum că este necesar 
ajutor de urgenţă; el ar trebui să înţeleagă că el şi nu 
altcineva este responsabil pentru furnizarea ajutorului; şi, 
în sfârşit, el ar trebui să înţeleagă exact cum să furnizeze 
acest ajutor. 

Toate dovezile ştiinţifice arată că rezultatul ar trebui 
să fie un ajutor rapid şi eficient. 

Prin urmare, cea mai bună strategie generală, când 
te afli în situaţia să ai nevoie de ajutor de urgenţă, este să 
reduci nesiguranța celor din jurul tău privind starea ta şi 
responsabilitatea lor. Nu permite martorilor să ajungă la 
propriile lor concluzii, mai ales când sunt în mulţime, 
deoarece principiul dovezii sociale şi efectul ignoranței 
pluraliste care decurge din el, ar putea foarte bine să-i 
determine să considere situaţia ta ca nefiind o urgenţă. 


Solicită asistenţă unui singur individ din grupul de 
privitori. Luptă contra tendinței naturale de a face o 
solicitare generală. Alege o persoană şi trasează-i sarcina. 

Altfel este mai uşor pentru cei din mulţime să 
presupună că altcineva ar trebui să ajute, va ajuta sau a 
ajutat deja. Dintre toate tehnicile din această carte 
concepute spre a produce acordul pentru o solicitare, 
poate că aceasta este cea mai importantă de reţinut. În 
fond, nereuşita în cazul solicitării unui ajutor de urgenţă ar 
putea avea consecinţe personale grave. 

Nu cu mult timp în urmă, am primit nişte dovezi 
directe privind această teorie. Am fost implicat într-un 
accident de circulaţie destul de serios. Atât eu cât şi 
celălalt şofer am fost vizibil răniţi: el zăcea prăbuşit peste 
volan fără cunoştinţă, în timp ce eu am reuşit să ies din 
maşină  clătinându-mă şi sângerând. Accidentul s-a 
întâmplat în mijlocul unei intersecţii sub ochii mai multor 
persoane care îşi opriseră maşinile la semafor. 

Pe când eram îngenunchiat lângă uşa maşinii 
încercând să-mi limpezesc mintea, culoarea semaforului s- 
a schimbat şi maşinile au început să ruleze încet prin 
intersecţie; şoferii s-au uitat la noi dar nu au oprit. 

Imi amintesc că am gândit: „Oh, nu, se întâmplă 
exact cum se afirmă în studii. Toţi trec şi niciunul nu se 
opreşte!”. M-am considerat norocos că, în calitate de 
sociolog, ştiam destul despre studiile privind atitudinea 
martorilor ca să-mi treacă prin minte tocmai acest gând. 
Gândindu-mă la necazul meu în lumina constatărilor 
studiilor, am ştiut exact ce să fac. Ridicându-mă astfel 
încât să pot fi văzut, am arătat către şoferul unei maşini şi 
i-am spus: „Cheamă poliţia”. Unui al doilea şi unui al 
treilea şofer le-am spus arătând cu degetul înspre ei: 
„Trage pe dreapta. Avem nevoie de ajutor.” 

Răspunsurile acestor oameni au fost imediate. Ei au 
chemat imediat maşina poliţiei şi o ambulanţă, şi-au folosit 
batistele pentru a-mi şterge sângele de pe faţă, mi-au pus 
o jachetă sub cap şi s-au oferit să depună mărturie despre 
accident; unul s-a oferit chiar să meargă cu mine la spital. 


Nu numai că ajutorul a fost rapid şi plin de grijă; a 
fost şi molipsitor. După ce şoferii care au intrat în 
intersecţie din cealaltă direcţie au văzut maşinile oprite de 
mine, au oprit şi ei îndreptându-se spre cealaltă victimă. 
Principiul dovezii sociale funcţiona în avantajul nostru de 
astă dată. 

Ideea este să împingem mingea să se rostogolească 
în direcţia ajutorului. O dată ce am realizat acest lucru, eu 
am putut să mă relaxez şi să las preocuparea reală a 
martorilor şi impulsul natural al dovezii sociale să facă 
restul. 


SUNT MAIMUŢĂ ŞI IMIT 


Ceva mai devreme, am afirmat că principiul dovezii 
sociale, la fel ca şi celelalte arme de influențare socială, 
funcţionează mai bine în anumite condiţii. Am explorat 
deja una dintre aceste condiţii: nesiguranța. Fără niciun 
dubiu, atunci când oamenii sunt nesiguri, este mai 
probabil să folosească acţiunile altora pentru a decide cum 
ar trebui să acţioneze ei înşişi. Dar, pe lângă aceasta, mai 
există o condiţie importantă: asemănarea. 

Principiul dovezii sociale funcţionează cu mai multă 
putere atunci când observăm comportamentul unor 
oameni la fel ca noi. Tocmai conduita celor asemănători ne 
oferă cea mai bună viziune despre ceea ce constituie 
comportamentul corect şi pentru noi. Prin urmare, suntem 
mai înclinați să urmăm exemplul unui individ asemănător 
nouă decât cel al unui individ deosebit de noi. 

De aceea cred eu că, în prezent, vedem la televizor în 
scop de reclamă un număr tot mai mare de interviuri cu 
persoane obişnuite de pe stradă. Cei care fac reclamă ştiu 
acum că o cale de a vinde cu succes un produs privitorului 
obişnuit (din care este formată cea mai mare parte a 
pieţei) este să demonstrezi că altor oameni „obişnuiţi” le 
place produsul şi îl folosesc. 

Aşa că, fie că produsul este o băutură răcoritoare, un 
calmant sau un detergent, auzim salve de laude de la 


cetăţeni obişnuiţi. O dovadă încă mai convingătoare în ce 
priveşte importanţa asemănării pentru a ne determina să 
imitam comportamentul altora vine din cercetarea 
ştiinţifică. O ilustrare deosebit de potrivită poate fi găsită 
într-un studiu realizat cu mai mulţi ani în urmă de către 
psihologii Universităţii Columbia. Cercetătorii au aruncat 
pe jos nişte portmonee în diverse locuri din zona 
Manhattan pentru a observa ce se întâmplă când vor fi 
găsite. 

Toate portmoneele conţineau câte doi dolari bani 
gheaţă, un cec de 26,30 de dolari şi diverse informaţii 
privind numele şi adresa „proprietarului”. În plus, fiecare 
portmoneu conţinea o scrisoare care dovedea că mai 
fusese pierdut nu o dată, ci de doua ori. Scrisoarea fusese 
scrisă proprietarului de către un om care găsise 
portmoneul mai înainte şi a cărui intenţie era să-l dea 
înapoi. Presupusul găsitor arăta în scrisoarea lui că era 
fericit să poată ajuta şi că şansa de a fi util în acest fel îl 
făcuse să se simtă bine. 

Era evident pentru oricine găsea unul dintre aceste 
portmonee că persoana bine intenţionată pierduse la 
rândul ei portmoneul în drum spre cutia poştală - 
portmoneul era pus într-un plic cu adresa proprietarului. 
Cercetătorii voiau să ştie câţi dintre oamenii care găseau 
un asemenea portmoneu vor urma exemplul primului 
găsitor şi-l vor expedia intact proprietarului de drept. 

Dar, înainte de a arunca la întâmplare portmoneele, 
cercetătorii au variat conţinutul scrisorii. Unele scrisori 
erau scrise în engleza standard de cineva care părea să fie 
un american mediu, în timp ce altele erau scrise într-o 
engleză stricată de cineva care spunea că este un străin de 
abia sosit. 

Cu alte cuvinte, persoana care găsise iniţial 
portmoneul şi care încercase să-l înapoieze era descrisă în 
scrisoare ca fiind asemănătoare sau dimpotrivă, deosebită 
de majoritatea americanilor. 

Întrebarea la care studiul căuta răspuns era dacă 
locuitorii  Manhattan-ului care găseau portmoneul şi 


scrisoarea vor fi mai puternic influenţaţi să-l trimită înapoi 
dacă scrisoarea primului găsitor, care încercase să facă 
asta, a fost o persoană asemănătoare lor. Răspunsul a fost 
clar: numai 33% dintre portmoneele găsite au fost 
înapoiate atunci când primul găsitor a fost perceput ca 
fiind deosebit, în timp ce 70% au fost înapoiate când 
primul găsitor a fost perceput ca fiind un om asemănător. 

Aceste rezultate sugerează o trăsătură importantă a 
principiului dovezii sociale. Vom folosi acţiunile altora 
pentru a decide care este comportamentul corect pe care 
trebuie să-l adoptăm în special când îi percepem pe cei 
observați ca fiind asemănători nouă. 

Această tendinţă nu este valabilă doar pentru adulţi, 
ci şi pentru copii. Cercetătorii din domeniul sănătăţii au 
constatat, de exemplu, că un program anti-fumat 
desfăşurat în şcoală a avut efecte de durată numai atunci 
când au fost folosiţi elevi de aceeaşi vârstă ca instructori. 
Un alt studiu a constatat ca acei copii care au văzut un film 
descriind experienţa pozitivă a vizitei la dentist a unui alt 
copil şi-au redus neliniştea mai ales când aveau aceeaşi 
vârstă ca şi copilul din film. 

Aş fi vrut să fi ştiut despre rezultatele acestui al 
doilea studiu când, cu câţiva ani mai înainte de a fi 
publicat, încercam să reduc un alt tip de anxietate a fiului 
meu, Chris. 

Locuiesc în Arizona unde curtea din spatele casei are 
aproape întotdeauna un bazin. O consecinţă regretabilă 
este aceea că, în fiecare an, mulţi copii se îneacă pentru că 
au căzut în bazine nesupravegheate. De aceea, am hotărât 
să-l învăţ pe Chris să înoate de la o vârstă fragedă. 
Problema nu era că i-ar fi fost frică de apă. Din contra, îi 
plăcea, dar nu voia să intre în bazin fără să poarte colacul 
de plastic gonflabil oricât am încercat să-i explic, să-l 
ademenesc cu promisiuni sau să-l fac de râs. După ce n-am 
obţinut niciun rezultat timp de două luni de zile, am 
angajat drept ajutor un fost student al meu - un tip mare, 
solid, care lucrase ca gardă de corp şi ca instructor de 
înot. El a dat greş la fel de total ca şi mine. Nu l-a putut 


convinge pe Chris să încerce să renunţe măcar o secundă 
la colacul lui de plastic. 

Cam tot la acea vreme, Chris participa la o tabără de 
zi care oferea copiilor o serie de activităţi incluzând 
folosirea unui mare bazin pe care el îl evita cu 
conştiinciozitate. 

Într-o zi, la puţin timp după ce fostul meu student 
dăduse greş, m-am dus să-l iau pe Chris puţin mai devreme 
şi l-am privit cu gura căscată alergând pe marginea 
bazinului şi aruncându-se în partea lui cea mai adâncă. 
Intrând în panica, am început să-mi scot pantofii ca să sar 
în apă să-mi salvez fiul, când l-am văzut apărând la 
suprafaţă şi înotând sigur pe el către marginea bazinului, 
locul spre care m-am avântat şi eu ca să-l întâlnesc având 
încă pantofii în mână. 

„Chris, poţi să înoţi”, am spus eu entuziasmat, „Poţi 
să înoţi!” 

„Da”, a răspuns el nonşalant, „Am învăţat astăzi.” 

„Asta-i minunat! Absolut minunat”, am murmurat eu 
gesticulând cu vioiciune pentru a-mi exprima entuziasmul, 
„Dar cum ai ajuns astăzi să nu mai ai nevoie de colacul tău 
de plastic?” 

Arătând cumva ruşinat pentru că tatăl lui părea să 
reacționeze cam exagerat, în timp ce îşi uda în mod 
inexplicabil şosetele într-o mică băltoacă şi îşi flutura 
pantofii, Chris mi-a explicat: „Ei bine, am trei ani şi Tommy 
are şi el trei ani. Şi dacă Tommy poate înota fără colac, 
înseamnă că pot şi eu.” 

Îmi venea să-mi trag palme singur. Fireşte, Chris se 
va uita la micuțul Tommy şi nu la un fost student lung de 
1,85 metri ca să afle ce poate să facă sau ce ar trebui să 
facă. 

Dacă m-aş fi gândit mai profund la rezolvarea 
problemei lui Chris de a învăţa să înoate, aş fi putut să 
folosesc bunul exemplu al lui Tommy mai devreme şi poate 
că m-aş fi putut lipsi de dezamăgirile acumulate în cele 
câteva luni de eşec. 

Aş fi putut pur şi simplu să observ când mergeam la 


tabăra de zi că Tommy ştie să înoate şi, apoi, aş fi putut 
aranja cu părinţii lui ca băieţii să petreacă o după-amiază 
de sfârşit de săptămână împreună, înotând în bazinul 
nostru. Bănuiala mea este că fiul meu Chris ar fi 
abandonat colacul de plastic până la sfârşitul zilei.” 

Orice factor care poate impulsiona 70% dintre 
locuitorii New York-ului să înapoieze un portmoneu (sau 
poate reduce probabilitatea ca nişte copii să capete 
obiceiul fumatului sau să se teamă de dentist) trebuie 
considerat impresionant. Cu toate acestea, constatările 
unor asemenea cercetări oferă doar vagi supoziţii asupra 
imensului impact pe care-l are conduita semenilor asupra 
comportamentului uman. Există exemple încă şi mai 
sugestive. 

După mine, cea mai grăitoare ilustrare a acestui 
impact începe cu o constatare aparent absurdă: după ce un 
caz de sinucidere ocupă prima pagină a ziarelor, avioane 
private, avioane ale unor companii ca şi avioane de linie 
încep să se prăbuşească într-un ritm alarmant. 

De pilda, s-a constatat că imediat după ce sunt făcute 
publice anumite cazuri de sinucidere, numărul oamenilor 
care mor în urma prăbuşirii unor avioane comerciale 
creşte cu o mie de procente! încă şi mai alarmant este 
faptul că evidenta creştere nu se limitează numai la 
accidentele de avion. Numărul de accidente de automobil 
creşte, de asemenea, dramatic.5 Care poate fi cauza? 

O explicaţie ar fi aceea că aceleaşi cauze sociale care 
determină nişte oameni să se sinucidă pot determina şi 
moartea accidentală a altora. De pildă, anumiţi indivizi 
înclinați spre sinucidere pot reacţiona la evenimente 
sociale stresante (recesiune economică, rata crescândă a 
criminalităţii, tensiuni internaţionale) punându-şi capăt 
zilelor. 


57 Experimentul cu portmoneul a fost realizat de Hornstein şi alţii 
(1968), studiul antifumat de Murray şi alţii (1984) şi studiul despre 
teama de dentist de către Melamed şi alţii (1978). 

58 Sursele acestor statistici sunt articolele lui Phillips publicate în 1979 
şi 1980. 


Dar unii vor reacţiona diferit la aceleaşi evenimente 
şi ar putea deveni mânioşi sau nerăbdători, sau nervoşi sau 
confuzi. În măsura în care asemenea oameni deservesc 
maşini sau avioane, vehiculele vor fi mai puţin sigure şi, ca 
urmare, vom vedea o creştere abruptă a numărului 
accidentelor aeriene sau rutiere. 

Deci, în concordanţă cu această interpretare a 
„condiţiilor sociale”, unii dintre factorii sociali care 
cauzează moartea voită pot cauza şi moartea accidentală şi 
de aceea există o legătură atât de strânsă între numărul 
relatărilor despre sinucideri şi rata accidentelor aeriene 
sau rutiere. 

Dar o altă statistică fascinantă arată că aceasta nu 
este explicaţia corectă: accidentele fatale cresc dramatic 
numai în acele regiuni unde cazul de sinucidere a fost 
puternic mediatizat. In alte locuri, unde există condiţii 
sociale asemănătoare, dar unde ziarele nu au publicat 
cazul, nu au apărut salturi asemănătoare ale numărului de 
accidente. Mai mult, în acele zone unde a fost alocat spaţiu 
în ziare, cu cât acest spaţiu a fost mai mare, cu atât a 
crescut ulterior rata accidentelor. Prin urmare, nu un set 
comun de evenimente sociale este cel care stimulează 
sinuciderile pe de o parte şi accidentele fatale pe de altă 
parte, ci chiar publicarea poveştii sinuciderii este aceea 
care produce accidentele de maşină sau de avion. 

Pentru a explica legătura existentă între publicitatea 
făcută unui caz de sinucidere şi accidentele care-i 
urmează, a fost sugerată ideea unei „pierderi grele” 
argumentându-se că sinuciderile descrise pe prima pagină 
implică adesea persoane bine cunoscute şi respectate de 
public. Poate că moartea lor intens mediatizată îi aruncă 
pe mulţi oameni într-o stare de şoc. Copleşiţi şi preocupaţi, 
aceşti oameni devin neglijenţi când conduc maşina sau 
pilotează avionul. 

Consecința este creşterea alarmantă a accidentelor 
mortale care implică asemenea vehicule, creştere pe care 
o constatăm după publicarea pe prima pagină a unor 
cazuri de sinucidere. Deşi teoria „pierderii grele” poate fi 


făcută responsabilă pentru legătura între gradul de 
mediatizare a unui caz de sinucidere şi accidentele fatale 
care îi urmează (cu cât află mai mulţi oameni despre 
sinucidere, cu atât va creşte numărul indivizilor care sunt 
afectaţi şi manifestă neglijenţă în conducerea unor 
vehicule), ea nu poate explica totuşi alt fapt uimitor. 

Ştirile despre sinucigaşi produc numai o creştere a 
frecvenţei accidentelor cu o singură victimă, în timp ce 
relatările despre cazuri de sinucidere plus crimă produc o 
creştere a numărului accidentelor cu mai multe victime. 
Simpla teorie a „pierderii grele” nu poate explica un 
asemenea model. 

Influenţa cazurilor de sinucidere asupra accidentelor 
de avion şi de maşină este excepţional de clară. Relatările 
despre cazuri de simplă sinucidere în care moare doar o 
persoană generează accidente în care moare o singură 
persoană; relatările despre cazuri de sinucidere însoţită de 
crimă în care mor mai mulţi oameni generează accidente 
cu mai multe victime. 

Dacă nici „condiţiile sociale”, nici „pierderea grea” 
nu sunt responsabile pentru această legătura între fapte 
tulburătoare, atunci care este explicaţia? Există un 
sociolog la Universitatea din San Diego, California, care 
crede că a găsit un răspuns. Numele lui este David Phillips 
şi el a emis o teorie pe care o susţine în mod convingător 
despre un fenomen numit „efectul Werther”. 

Povestea efectului Werther este în acelaşi timp 
înfiorătoare şi ciudată. Cu mai mult de două secole în 
urmă, marele scriitor german Johann Goethe a publicat un 
roman intitulat Suferințele tânărului Werther. Cartea, în 
care eroul pe nume Werther se sinucide, a avut un impact 
remarcabil. 

Nu numai că i-a adus lui Goethe o faimă rapidă, dar a 
şi declanşat un val de sinucideri imitative în Europa. Atât 
de puternic a fost acest efect, încât autorităţile din câteva 
ţări au interzis romanul. Lucrarea profesorului Phillips a 
urmărit efectul Werther în timpurile moderne. Cercetările 
lui au demonstrat că, imediat după ce un caz de sinucidere 


este relatat pe prima pagină, creşte dramatic rata 
sinuciderilor în acele zone geografice unde povestea a fost 
intens mediatizată. 

Phillips argumentează că anumiţi oameni cu 
probleme care citesc despre moartea unui sinucigaş, se 
sinucid şi ei din spirit de imitație. Într-o morbidă ilustrare 
a principiului dovezii sociale, aceşti oameni hotărăsc cum 
ar trebui să acţioneze pe baza felului cum au acţionat alţi 
oameni cu probleme. 

Phillips şi-a obţinut dovezile privind efectul Werther 
în timpurile moderne cercetând statisticile sinuciderilor 
din Statele Unite între 1947 şi 1968. 

El a constatat că pentru o perioadă de două luni după 
fiecare poveste de sinucidere de senzaţie, sinuciderile au 
crescut în medie cu 58% faţă de numărul obişnuit. Într-un 
anumit sens, fiecare poveste de sinucidere mediatizată a 
ucis 58 de oameni care, altfel, ar fi continuat să trăiască. 
Phillips a mai constatat că această tendinţă a sinuciderilor 
de a cauza alte sinucideri a apărut mai ales în acele zone 
ale ţării unde un caz de sinucidere a fost intens mediatizat 
şi, cu cât era mai largă publicitatea (acută respectivului 
caz de sinucidere, cu atât mai mare era numărul 
sinuciderilor ulterioare. 

Dacă faptele care înconjoară efectul Werther par 
curios de asemănătoare cu cele despre influenţa relatărilor 
despre sinucideri asupra accidentelor aeriene şi rutiere, 
aceste asemănări nu i-au scăpat nici profesorului Phillips. 

De fapt, el susţine că toate sinuciderile care urmează 
unui caz de sinucidere de senzaţie pot fi explicate ca fiind 
tot nişte sinucideri prin imitație. Atunci când află despre o 
altă sinucidere, un număr de oameni neliniştitor de mare 
decid că sinuciderea este o acţiune potrivită şi pentru ei. 
Unii dintre aceşti indivizi care au auzit de o sinucidere se 
sinucid şi - într-un mod direct şi fără niciun dubiu - 
acţiunile lor determină un nou salt al ratei sinuciderilor. 
Alţii se sinucid dar pare a fi vorba de accidente. Din mai 
multe posibile raţiuni - pentru a-şi proteja reputaţia, 
pentru aşi cruța familiile de ruşine şi durere, pentru a 


permite persoanelor dependente de ei să încaseze poliţe 
de asigurare - aceşti oameni nu vor să se ştie că s-au 
sinucis. Ei vor să se creadă că au murit accidental. Prin 
urmare, cu intenţie dar nu în mod făţiş, ei cauzează un 
accident cu maşina sau cu avionul pe care-l mânuiesc sau, 
pur şi simplu, joacă la risc. 

Acest lucru poate fi realizat într-o varietate de 
moduri care ne sunt mult prea cunoscute. Pilotul unui 
avion comercial poate cobori botul avionului într-un 
moment crucial al decolării sau poate ateriza în mod 
inexplicabil pe o pistă ocupată fără să ţină seama de 
instrucţiunile de la turnul de control; şoferul unei maşini 
se poate abate brusc din drum şi intră într-un pom sau 
într-o maşină care vine din sens opus; un pasager dintr-un 
automobil sau dintr-un avion al unei companii ar putea 
provoca neatenţia şoferului sau a pilotului cauzând un 
accident fatal; pilotul unui avion privat se ciocneşte în plin 
cu un alt avion în ciuda tuturor avertismentelor primite 
prin radio. 

Astfel, după cum susţine dr. Phillips, saltul alarmant 
al accidentelor care urmează sinuciderilor de senzaţie este 
cel mai probabil o manifestare mai puţin evidentă a 
efectului Werther. Consider că această ipoteză este 
strălucită. Mai întâi, ea explică minunat legăturile dintre 
toate datele existente. Dacă aceste accidente sunt într- 
adevăr cazuri ascunse de sinucidere imitativă, este logic să 
vedem o creştere a numărului lor după ce apar relatări 
despre sinucideri. 

Şi este logic ca cea mai mare creştere a numărului 
accidentelor să apară după cele mai mediatizate cazuri de 
sinucidere care ajung astfel la cunoştinţa mai multor 
oameni. Şi este logic ca numărul accidentelor să crească 
apreciabil numai în acele zone geografice unde relatările 
despre sinucideri au fost intens mediatizate. 

Şi este logic chiar ca sinuciderile care implică o 
singură persoană să conducă la accidente în care este 
implicată tot o singură persoană, în timp ce sinuciderile 
care duc la moartea mai multor persoane să conducă 


numai la accidente în care sunt implicate mai multe 
persoane. Cheia stă în imitație. 

Dar mai există o a doua caracteristică valoroasă a 
ipotezei lui Phillips. Nu doar că ea permite explicarea 
faptelor existente, ci ne permite să prevedem noi fapte 
care nu au mai fost dezvăluite înainte. De pildă, dacă 
accidentele anormal de frecvente care urmează 
mediatizării sinuciderilor se datorează cu adevărat 
acțiunilor imitative şi nu acţiunilor întâmplătoare, atunci 
ele ar trebui să aibă drept rezultat mai mulţi morți. 

Adică, oamenii care încearcă să se sinucidă vor 
aranja probabil pe cât posibil ca impactul să fie letal 
(piciorul se va afla pe accelerație şi nu pe frână, botul 
avionului va fi îndreptat în jos şi nu în sus). Consecința ar 
trebui să fie o moarte sigură şi rapidă. Atunci când Phillips 
a făcut cercetări în legătură cu aceste previziuni, el a 
constatat că numărul mediu de oameni ucişi în urma 
prăbuşirii unui avion comercial a crescut de peste trei ori 
dacă prăbuşirea s-a întâmplat la o săptămână după o 
poveste de sinucidere de senzaţie, faţă de cazul în care s-a 
întâmplat cu o săptămână mai înainte. 

Un fenomen asemănător poate fi găsit în statisticile 
rutiere unde se pot găsi dovezi în ce priveşte eficienţa 
fatală a accidentelor de după publicarea cazurilor de 
sinucideri. In accidentele fatale care urmează sinuciderilor 
de senzaţie mor de patru ori mai multe victime decât de 
obicei. 

Această statistică ridică o importantă problemă etică. 


Sinuciderile care urmează publicării unor relatări despre 
sinucideri înseamnă nişte morţi în plus. După creşterea 
inițială, rata sinuciderilor nu scade sub nivelul obişnuit, ci 
doar revine la acel nivel. O asemenea statistică ar trebui 
să-i pună pe gânduri pe editorii de ziare care sunt înclinați 
să acorde spaţiu pe prima pagină relatărilor senzaţionale 
despre sinucideri. Dacă constatările lui Phillips sunt încă 
valabile, şi nu avem niciun motiv să credem că nu ar mai 
fi, acele relatări vor conduce probabil la moartea multor 
oameni. Date mai recente arată că, pe lângă editorii de 
ziare, producătorii emisiunilor de ştiri de la televiziune au 
motive să fie preocupați de modul în care prezintă cazurile 
de sinucidere. Phillips şi Kenneth Bollen au relatat că, 
între 1972 şi 1976, fiecare caz de sinucidere mediatizat 
intens în cadrul programelor de ştiri de seară a fost urmat 
de o creştere medie a numărului sinuciderilor cu 35 de 
procente faţă de nivelul obişnuit. In plus, documentarele şi 
reportajele realizate pentru televiziune de serviciile 
publice despre acest subiect - chiar şi cele concepute 
pentru a ameliora problema - conduc la o creştere 
imediată a sinuciderilor ale căror victime sunt, cel mai 
frecvent, adolescenți impresionabili, înclinați spre 
imitație.” 


Încă o previziune fascinantă decurge din ideea lui 
Phillips. Dacă creşterea numărului de accidente după 
publicarea cazurilor de sinucideri se datorează cu adevărat 
imitaţiei, atunci este cel mai probabil să fie copiat modul 
de sinucidere al unor oameni asemănători. 

Principiul dovezii sociale afirmă că folosim informaţii 
despre felul cum s-au comportat alţi oameni pentru a ne 
ajuta să găsim comportamentul corect pentru noi înşine. 
Dar, după cum a arătat şi experimentul portmoneului 
pierdut, suntem cel mai puternic influenţaţi de acţiunile 


59 Datele despre relatările din ziare sunt publicate de Phillips (1974), 
iar datele despre reportajele televizate provin din lucrările lui Bollen şi 
Phillips (1982), Gould şi Schaffcr (1986), Phillips şi Carstensen (1986), 
Schmidtke şi Hafner (1988). 


unor oameni asemănători nouă. 

Prin urmare, Phillips a apreciat că, dacă principiul 
dovezii sociale se află în spatele fenomenului, ar trebui să 
existe nişte asemănări clare între subiecţii cazurilor de 
sinucidere intens mediatizate şi victimele ulterioare ale 
accidentelor. 

Realizând faptul că cel mai clar test al acestei 
posibilităţi ar veni din statisticile accidentelor rutiere în 
care a fost implicată o singură maşină cu un şofer 
neînsoţit, Phillips a comparat vârsta sinucigaşului cu 
vârsta şoferilor neînsoţiţi morţi în accidente care au urmat 
imediat după publicarea unui caz de sinucidere. Încă o 
dată, previziunile lui au fost izbitor de precise: atunci când 
ziarele au descris sinuciderea unei persoane tinere, tocmai 
şoferii tineri şi-au izbit maşinile de copaci, stâlpi sau 
taluzuri cu rezultate fatale; dar atunci când relatările 
despre sinucideri se refereau la persoane mai în vârstă, s-a 
constatat că şoferii mai în vârstă mureau în asemenea 
accidente. 

Aceste ultime informaţii sunt cele mai copleşitoare 
pentru mine. Ele mi se par foarte convingătoare şi în 
acelaşi timp uimitoare. În mod evident, principiul dovezii 
sociale este atât de cuprinzător şi puternic încât influenţa 
sa se întinde asupra deciziilor fundamentale de viaţă şi 
moarte. 

Constatările profesorului Phillips m-au convins că 
tendinţa nefericită de a mediatiza sinuciderile motivează 
anumiţi oameni care se aseamănă cu victima să se sinucidă 
ei înşişi deoarece acum găsesc ideea sinuciderii mai 
justificată. 

Cu adevărat înspăimântătoare sunt datele care arată 
că mulţi oameni nevinovaţi mor în aceste condiţii. O privire 
asupra graficului care susţine creşterea de necontestat a 
accidentelor rutiere şi aeriene după mediatizarea unor 
cazuri de sinucidere, în special după cele care includeau şi 
crimă, este suficientă pentru a cauza îngrijorare în 
legătură cu propria noastră siguranţă. Am fost suficient de 
afectat de aceste statistici încât să încep să urmăresc 


sinuciderile de pe prima pagină şi să-mi schimb 
comportamentul în perioada imediat următoare. Încerc să 
fiu deosebit de precaut la volan şi sunt reticent în a 
întreprinde călătorii lungi care implică transportul aerian. 
Dacă trebuie să zbor într-o asemenea perioadă, cumpăr o 
poliţă de asigurare pentru zbor mult mai substanţială 
decât aş face-o în mod normal. 

Dr Phillips ne-a făcut un serviciu demonstrând că 
şansele de supraviețuire atunci când călătorim se 
micşorează vizibil în perioada care urmează publicării pe 
prima pagină a anumitor cazuri de sinucidere. Este foarte 
prudent să ştim cum să jucăm aceste şanse. Ca şi cum 
concluziile înfiorătoare furnizate de Phillips în legătură cu 
sinuciderile nu ar fi suficiente, cercetările lui ulterioare pot 
stârni şi mai multă nelinişte: şi omuciderile au un caracter 
imitativ şi sunt stimulate de actele de violenţă intens 
mediatizate. Meciurile de box din cadrul Campionatului de 
categorie grea care sunt prezentate la televiziune în cadrul 
ştirilor de seară par să producă creşteri sensibile ale ratei 
criminalităţii în SUA. 

Analiza meciurilor de box de categoria grea (între 
1973 şi 1978) este poate cea mai convingătoare 
demonstraţie a naturii remarcabil de precise a agresiunii 
imitative pe care o generează. Atunci când un meci a fost 
pierdut de un luptător negru, rata omuciderilor în 
următoarele zece zile a crescut semnificativ printre tinerii 
de culoare, dar nu şi printre tinerii albi. Pe de altă parte, 
atunci când un luptător alb a pierdut un meci, în 
următoarele zece zile, tinerii albi au fost ucişi mai frecvent 
comparativ cu cei negri.% 

Atunci când aceste rezultate sunt combinate cu 
constatările asemănătoare reieşite din statisticile despre 
sinucideri, este clar că agresiunea larg mediatizată are 
tendinţa primejdioasă de a se răspândi printre victime 
asemănătoare, indiferent dacă această agresiune are loc 
împotriva propriei persoane sau a altor persoane. 


60 Noile date au apărut în lucrarea lui Phillips (1983). 


PRI LL 


Meaare 


Fluctuaţia numărului accidentelor fatale în zilele 
dinaintea, din timpul şi de după apariţia relatării despre o 
sinucidere 

După cum arată în mod evident aceste grafice, cel 
mai mare pericol apare în următoarele 3-4 zile de la data 
publicării ştirilor despre o sinucidere. După o scurtă 
cădere, urmează un alt vârf la aproximativ o săptămână 
mai târziu. În a unsprezecea zi, nu mai există nicio 
indicație despre vreun efect. Acest model valabil în diverse 
situații indică un lucru demn de atenţie în legătură cu 
sinuciderile ascunse. Cei care încearcă să-şi mascheze 
auto-distrugerea imitativă printr-un accident aşteaptă 
câteva zile înainte de a comite acest act - probabil pentru 
a-şi aduna curajul, a plănui accidentul sau pentru a-şi pune 
în ordine afacerile. Oricare ar fi rațiunea pentru 
remarcabila regularitate a acestui model, vom şti că 
siguranţa călătorilor este cel mai sever amenințată în 
perioada de 3-4 zile care urmează publicării unor ştiri 
despre sinucideri şi apoi, din nou, dar într-o măsură mai 
mică, câteva zile mai târziu. Ar fi de dorit deci, să luăm 
măsuri de siguranţă deosebite când călătorim în aceste 
perioade. 


Lucrări precum cele ale dr. Phillips ne ajută să 
apreciem influenţa teribilă pe care o are asupra noastră 
comportamentul celor asemenea nouă. O dată ce este 
recunoscută imensitatea acestei forţe, devine posibil să 


înţelegem cel mai cutremurător act de supunere din 
timpurile noastre - sinuciderea în masă de la Jonestown, 
Guyana. Câteva aspecte esenţiale ale acestui eveniment 
merită a fi trecute în revistă. 

Templul Poporului era o organizaţie de tipul sectelor 
care a fost întemeiată în San Francisco şi şi-a atras adepţi 
dintre oamenii săraci din oraş. În 1977, reverendul Jim 
Jones - care era liderul de necontestat al grupului din 
punct de vedere politic, social şi spiritual - a cerut 
majorităţii membrilor să se mute împreună cu el într-un 
aşezământ din Guyana, America de Sud. Acolo, Templul 
Poporului a trăit în relativă obscuritate până în 18 
noiembrie 1978 când patru bărbaţi, care participaseră la o 
călătorie de informare condusă de Leo J. Ryan, membru al 
Congresului, au fost omorâţi pe când încercau să 
părăsească aşezământul lui Jones cu un avion. 

Convins că va fi arestat şi judecat pentru uciderea 
celor patru, şi că drept rezultat Templul Poporului se va 
stinge, Jones a căutat să controleze sfârşitul sectei. A 
adunat întreaga comunitate în jurul lui şi a cerut fiecărei 
persoane să se sinucidă într-un act unificat de 
autodistrugere. 

Primul răspuns a fost gestul unei femei tinere care s- 
a apropiat calmă de cada, acum faimoasă, cu otravă cu 
aromă de căpşuni şi i-a administrat copilului ei o doză şi 
apoi a luat ea însăşi o doză, după care s-a aşezat pe câmp 
şi au murit amândoi după convulsii care au durat patru 
minute. Au urmat cu hotărâre alţii. 

Deşi câţiva dintre adepţii lui Jones au preferat să 
fugă în loc să se supună şi alţi câţiva relatează că au 
refuzat să ia otrava, supraviețuitorii susţin că marea 
majoritate a celor nouă sute zece oameni care au murit au 
făcut-o în ordine şi de bunăvoie. 

Ştirile despre acest eveniment ne-au şocat. 
Televiziunea, radioul şi ziarele au furnizat o avalanşă de 
reportaje, teorii şi analize. Timp de zile întregi, conversaţia 
tuturor era copleşită de acest subiect: „Câţi morţi au mai 
găsit?”; „Un individ care a scăpat spunea că ei beau otravă 


ca şi cum ar fi fost hipnotizaţi sau aşa ceva.”; „În fond, ce 
făceau ei tocmai în America de Sud?”; „Este atât de greu 
de crezut. Ce i-a determinat să facă asta?”. 

Da, „Ce i-a determinat să facă asta?” - iată 
întrebarea critică. Cum putem motiva aceste acte absolut 
şocante de supunere? Au fost oferite diverse explicaţii. 
Unii au pus accentul pe carisma lui Jim Jones, un oma 
cărui stil i-a făcut pe cei din jur să-l iubească ca pe un 
salvator, să aibă încredere în el ca într-un părinte şi să-l 
trateze ca pe un împărat. Alte explicaţii s-au îndreptat spre 
felul de oameni care au fost atraşi în secta Templul 
Poporului. 

Erau în majoritate oameni săraci şi lipsiţi de 
educaţie, dornici să renunţe la libertatea lor de gândire şi 
acţiune în schimbul siguranţei unui loc unde toate deciziile 
să fie luate de altcineva în locul lor. Alte explicaţii au pus 
accentul pe natura religioasă a organizaţiei Templul 
Poporului în care credinţei fără limite în liderul cultului i 
se atribuia cea mai înaltă prioritate. 

Fără îndoială că fiecare dintre aceste aspecte aduce o 
contribuţie la explicarea faptelor petrecute în Jonestown. 
Dar cred că toate acestea nu sunt suficiente. În fond, 
lumea abundă de tot felul de culte populate de oameni 
dependenţi care sunt conduşi de personaje carismatice. 
Mai mult, o combinaţie de astfel de circumstanţe n-a lipsit 
niciodată în trecut. 

Şi cu toate acestea nu găsim dovezi practic nicăieri 
despre un eveniment care să fi semănat măcar aproximativ 
cu incidentul de la Jonestown. Trebuie să li existat alt 
factor care a fost decisiv. 

O întrebare deosebit de interesantă ne oferă un 
punct de reper: „Dacă acea comunitate ar fi rămas în San 
Francisco, ordinul reverendului Jim Jones ca oamenii să se 
sinucidă ar mai fi fost respectat?”. Cu siguranţă, o 
întrebare cu un caracter foarte speculativ, dar expertul cel 
mai familiarizat cu cazul Templul Poporului nu are nicio 
îndoială în legătură cu răspunsul. Dr. Louis Jolyon West, 
şeful catedrei de ştiinţe psihiatrice şi biocomportament de 


la UCLA şi coordonatorul departamentului de neuro- 
psihiatrie este o autoritate în domeniul cultelor şi a 
urmărit organizaţia Templul Poporului timp de opt ani 
înainte de sinuciderea colectivă de la Jonestown. 

Când a fost intervievat ca urmare a acestui 
eveniment, el a făcut o afirmaţie care m-a izbit ca fiind 
deosebit de instructivă: „Aşa ceva nu s-ar fi întâmplat în 
California. Dar ei trăiau în totală izolare faţă de restul 
lumii, în condiţii de junglă şi într-o ţară ostilă.” 

Deşi pierdută în haosul comentariilor care au urmat 
tragediei, observaţia dr. West şi ceea ce ştim deja despre 
principiul dovezii sociale îmi par destul de importante 
pentru o înţelegere satisfăcătoare a supunerii 
sinucigaşilor. 

După părerea mea, actul din istoria organizaţiei 
Templul Poporului care a contribuit cel mai mult la 
supunerea necugetată din ziua sinuciderii s-a întâmplat cu 
un an înainte, atunci când membrii cultului s-au mutat în 
jungla unei ţări cu obiceiuri necunoscute şi cu oameni 
ciudati. Dacă ar fi să credem poveştile despre geniul rău al 
lui Jim Jones, el a fost pe deplin conştient de impactul 
psihologic masiv pe care l-ar avea o asemenea mutare 
asupra adepților. 

Dintr-odată, ei s-au trezit într-un loc despre care nu 
ştiau nimic. America de Sud şi în special pădurea tropicală 
din Guyana nu semăna cu nimic din ceea ce cunoscuseră la 
San Francisco. Ţara - atât din punct de vedere fizic, cât şi 
social - în care fuseseră aruncaţi trebuie să li se fi părut 
îngrozitor de nesigură. 

Ah, nesiguranța - mâna dreaptă a principiului dovezii 
sociale. Am văzut deja că, atunci când oamenii sunt 
nesiguri, ei se uită la acţiunile altora pentru a-şi ghida 
propriile acţiuni. Prin urmare, în mediul ciudat din 
Guyana, membrii cultului erau foarte dispuşi să urmeze 
exemplul altora. 

Dar, cum am mai văzut deja, nu va fi urmat cu 
precădere comportamentul oricărei alte persoane, ci 
numai comportamentul indivizilor de un anumit fel - cei 


asemănători. Şi aici se află frumuseţea tragică a strategiei 
relocării pusă în practică de Jim Jones. Într-o ţară ca 
Guyana nu se aflau alţi oameni asemănători rezidenţilor 
din Jonestown decât oamenii aşezământului. 

Ceea ce era corect pentru un membru al comunităţii 
era determinat într-o măsură disproporționat de mare de 
ceea ce făceau şi credeau ceilalţi membri ai comunităţii 
care, la rândul lor, erau influenţaţi puternic de Jones. 

Văzute în această lumină, teribila ordine, lipsa 
panicii, calmul cu care aceşti oameni s-au îndreptat către 
cada cu otravă şi către moarte par mai explicabile. Ei nu 
au fost hipnotizaţi de Jones; ei au fost convinşi - în parte 
de el, dar încă mai important de principiul dovezii sociale - 
că sinuciderea era conduita corectă. Nesiguranţa pe care 
au simtit-o când au auzit pentru prima dată ordinul de a se 
sinucide trebuie să-i fi determinat să se uite la cei din jur 
pentru a-şi defini un răspuns potrivit. Merită să observam 
în mod deosebit că aceşti oameni au găsit două exemple 
impresionante de dovezi sociale şi fiecare indica aceeaşi 
direcţie. 

Prima dovadă a fost grupul iniţial de compatrioți care 
au acceptat de bunăvoie şi rapid ordinul de a se otrăvi. Vor 
exista întotdeauna câţiva asemenea indivizi supuşi până la 
fanatism în orice grup dominat de un lider puternic. 

Este dificil de aflat dacă, în acest caz, aceşti oameni 
au fost instruiți în mod special mai înainte pentru a servi 
ca exemple sau dacă ei au fost în mod natural cei mai 
supuşi dorințelor lui Jones. Nu contează; efectul psihologic 
al acţiunilor acestor indivizi a fost deosebit de puternic. 

Dacă sinuciderile unor oameni asemănători 
prezentate în ziare pot influența nişte indivizi total 
necunoscuți să se sinucidă, putem să ne închipuim cât de 
convingător ar fi un asemenea act dacă el ar fi realizat fără 
ezitare de vecinii cuiva într-un loc ca Jonestown. 

A doua sursă de dovezi sociale a venit chiar din 
reacția mulțimii. Având în vedere condițiile, bănuiesc că 
ceea ce s-a Întâmplat a fost o manifestare pe scară largă a 
fenomenului ignoranței pluraliste care molipseşte frecvent 


privitorii în situaţii de urgenţă. 

Fiecare membru al comunităţii din Jonestown s-a 
uitat la acţiunile celor din jur pentru a evalua situaţia şi - 
constatând un calm aparent pentru că toţi ceilalţi îşi 
făceau pe ascuns propria evaluare a situaţiei în loc să 
reacționeze - „au aliat” că a-ţi aştepta rândul răbdător era 
comportamentul corect. Asemenea dovadă socială prost 
interpretată, dar totuşi convingătoare, este de prevăzut să 
aibă drept rezultat exact calmul teribil al acelei adunări de 
la tropice care îşi aştepta moartea la rând. 

Din perspectiva mea, majoritatea încercărilor de a 
analiza incidentul Jonestown s-au concentrat prea mult pe 
calităţile personale ale lui Jim Jones. Deşi el era fără 
îndoială un om de un rar dinamism, puterea pe care o 
exercita mi se pare că vine mai puţin din remarcabilul lui 
stil personal şi mai mult din înţelegerea principiilor 
psihologice fundamentale. 

Geniul lui real ca lider l-a făcut să înţeleagă limitele 
conducerii individuale. Niciun lider nu poate spera să 
convingă mereu şi de unul singur toţi membrii grupului. 
Un lider puternic se poate aştepta, în mod rezonabil, să 
convingă totuşi o proporţie considerabilă dintre membrii 
grupului. Apoi, simpla informaţie că un număr substanţial 
de membri ai grupului au fost convinşi poate convinge prin 
ea însăşi restul membrilor. Astfel liderii cei mai puternici 
sunt aceia care ştiu cum să aranjeze condiţiile din grup 
pentru a permite principiului dovezii sociale să lucreze la 
maxim în favoarea lor. 

Tocmai în acest domeniu se pare ca a fost Jones cel 
mai inspirat. Lovitura lui de maestru a fost să mute 
comunitatea Templului Poporului din mediul urban, de 
unde-şi trăgea rădăcinile, în îndepărtata Americă de Sud 
unde condiţiile de nesiguranţă şi asemănarea doar între 
membrii sectei făceau ca principiul dovezii sociale să 
opereze în favoarea lui mai bine decât oriunde. Acolo, o 
aşezare de o mie de oameni, mult prea mare pentru a fi 
menţinută într-un echilibru constant de forţa personalităţii 
unui singur om, putea fi transformată într-o turmă. 


După cum ştiu de multă vreme măcelarii din 
abatoare, datorită mentalităţii de turmă animalele sunt 
mai uşor de stăpânit. Trebuie doar să determini câţiva 
membri să se mişte în direcţia dorită şi ceilalţi - 
răspunzând nu atât şefului turmei, cât mai ales acţiunilor 
celor din jur - se vor alinia calm şi mecanic. Prin urmare, 
puterile lui Jim Jones pot fi, probabil, mai bine înţelese 
luând în consideraţie nu doar stilul său personal 
spectaculos, ci şi profunda sa cunoaştere a artei jiu-jitsu 
aplicată în domeniul social. 


CUM SĂ TE PROTEJEZI DE INFLUENŢA 
EXERCITATA DE ACŢIUNEA 
PRINCIPIULUI DOVEZII SOCIALE 


Acest capitol a început cu relatarea unei practici 
relativ inofensive, cea a râsetelor înregistrate, şi a 
continuat cu istorisiri despre crime şi sinucideri - toate 
explicate pe baza principiului dovezii sociale. Cum putem 
să ne apărăm împotriva unei arme de influențare care 
acţionează într-o gama atât de largă de comportamente? 

Dificultatea provine din faptul că, în majoritatea 
timpului, nu vrem să ne apărăm împotriva informaţiilor 
furnizate de dovada socială. Exemplele pe care le oferă 
aceasta despre felul cum ar trebui să acţionăm sunt, de 
obicei, valabile şi valoroase. 

Cu ajutorul dovezii sociale putem naviga încrezători 
printr-o mare de decizii fără să trebuiască să cercetăm 
personal argumentele pro şi contra în detaliu. 

În acest sens, principiul dovezii sociale ne echipează 
cu un minunat pilot automat, nu prea deosebit de cel aflat 
la bordul avioanelor. Totuşi, câteodată apar probleme reale 
în legătură cu pilotul automat. Aceste probleme survin ori 
de câte ori informaţiile de zbor furnizate sistemului de 
control sunt greşite. În aceste cazuri, vom devia în afara 
traiectoriei de zbor şi în funcţie de mărimea erorii, 
consecinţele pot fi dramatice. Dar, deoarece pilotul 
automat furnizat de principiul dovezii sociale este mai des 


un aliat decât un duşman, nu ne putem aştepta să vrem să- 
l] deconectăm. 

Astfel, ne confruntăm cu o problemă clasică: cum să 
folosim un echipament de pe urma căruia beneficiem dar 
care uneori ne poate pune în pericol. 

Din fericire, există o cale de scăpare din această 
dilemă. Deoarece dezavantajele pilotului automat apar mai 
ales atunci când sunt introduse informaţii incorecte în 
sistemul de control, cea mai bună apărare împotriva 
acestor dezavantaje este să învăţăm să recunoaştem datele 
incorecte. 

Dacă vom putea sesiza situaţiile când pilotul automat 
- dovada socială - lucrează cu informaţii incorecte, putem 
deconecta mecanismul şi putem prelua controlul atunci 
când este necesar. 

Există două feluri de situaţii în care datele incorecte 
fac ca principiul dovezii sociale să ne dea sfaturi proaste. 
Prima apare atunci când dovada socială a fost intenţionat 
falsificată. Invariabil, aceste situaţii sunt fabricate de zelul 
exploatatorilor de a crea impresia - blestemată fie 
realitatea! - că o mulţime de oameni acţionează în felul în 
care vor exploatatorii. Râsetele înregistrate care însoțesc 
serialele de comedie de la televiziune, despre care am 
discutat deja, reprezintă un exemplu de oferire de date 
false. Dar există multe altele la care falsificarea este în 
mare parte evidentă. 

De pildă, răspunsul contrafăcut nu este specific doar 
mijloacelor media moderne sau erei electronice. De fapt, 
exploatarea puternică a principiului dovezii sociale poate fi 
urmărită de-a lungul istoriei uneia dintre cele mai 
respectabile forme de artă: opera. Este vorba de 
fenomenul numit „galerie” despre care se spune că a fost 
iniţiat în 1820 de doi obişnuiţi ai Operei din Paris pe nume 
Sauton şi Porcher. Dar aceşti indivizi nu erau doar simpli 
spectatori de opera. Ei, s-au dovedit a fi veritabili oameni 
de afaceri şi produsele lor erau aplauzele. 

Organizaţi sub numele „Asigurarea succeselor 
dramatice”, ei şi angajații lor se puneau la dispoziția 


cântăreților şi a directorilor de operă care doreau să-şi 
asigure un răspuns apreciativ al audienței. Atât de eficienţi 
erau aceşti indivizi în stimularea adevăratei audienţe prin 
reacţia lor contrafăcută încât, nu după mult timp, galeria 
(formată dintr-un conducător şi mai mulţi subalterni) a 
devenit o tradiţie consacrată şi persistentă peste tot în 
lumea operei. 

După cum notează Robert Sabin, istoric în domeniul 
muzicii: „Prin 1830, galeria ajunsese o instituţie 
înfloritoare, adunând banii ziua şi aplaudând noaptea, 
toate acestea cât se poate de deschis... Dar este foarte 
probabil că nici Sauton, nici amicul său Porcher nu aveau 
idee despre măsura în care schema lor de aplauze plătite 
va fi adoptată şi aplicată oriunde se cântă operă.” ù! 

Pe măsură ce practica galeriei s-a extins, membrii ei 
au început să ofere o gamă tot mai variată de stiluri şi 
intensităţi. 

In acelaşi fel în care producătorii de râsete pe bandă 
pot apela la serviciile unor indivizi experţi în chicoteli sau 
în hohote de râs, galeriile şi-au cultivat proprii lor 
„specialişti” - bocitoare alese pentru abilitatea lor de a 
plânge la comanda; biseuri care strigau „bis” şi „încă o 
dată” pe un ton extaziat; şi înrudiţi direct cu indivizii care 
furnizează râsete pe bandă în zilele noastre, voioşii care 
erau aleşi pentru râsul lor molipsitor. 

Totuşi, pentru scopurile noastre, cea mai instructivă 
asemănare cu formele moderne ale râsului pe bandă este 
caracterul făţiş al contrafacerii. Nu se simţea nicio 
necesitate specială de a deghiza sau schimba galeria care 
stătea adesea pe aceleaşi locuri, spectacol după spectacol, 
an de an, condusă de un şef de galerie care rămânea pe 
funcţia lui câte douăzeci de ani. Nici tranzacţiile pecuniare 
nu erau ascunse de public. 

Într-adevăr, la o sută de ani după naşterea galeriei, 
un cititor al ziarului London Musical Times putea examina 
anunţurile cu tarifele pentru galeria la reprezentațiile de 


61 Citatul este extras din The International Cyclopedia of Music and 
Musicians, 1964, editată de Sabin. 


operă italiană. Şi iată că, în lumea lui Rigoletto şi a lui 
Gilligan, audiența a fost manipulată cu succes de către cei 
care au folosit dovada socială chiar dacă această dovadă a 
fost contrafăcută făţiş. 


Anunţ cu tarifele galeriei italiene 

Pentru aplauze la intrarea în scenă, un domn va primi 
25 de lire. 

Pentru aplauze la intrarea în scenă, o doamnă va 
primi 15 lire. 

Pentru aplauze obişnuite în timpul spectacolului, 10 
lire. 

Pentru aplauze insistente în timpul spectacolului, 15 
lire. 

Pentru aplauze deosebit de puternice, 17 lire. 

Pentru întreruperi cu „Bine!” sau „Bravo!”, 5 lire. 

Pentru solicitarea unul bis 50 de lire. 

Pentru entuziasm dezlănţuit - se va negocia o sumă 
specială. 


De la „aplauze obişnuite” la „entuziasm dezlănțuit”, 
galeria îşi oferea serviciile într-o manieră publică 
îndrăzneață - în acest caz, într-un ziar citit de mulţi dintre 
membrii audienței pe care se aştepta s-o influențeze. 
Datorită puterii exemplului banda comportamentului 
automat porneşte oricum. 


Ceea ce au înţeles Sauton şi Porcher despre felul 
mecanic în care ne supunem principiului dovezii sociale a 
fost înţeles şi de diverşi exploatatori din zilele noastre. Ei 
nu consideră că ar fi necesar să ascundă natura 
contrafăcută a dovezii sociale pe care ne-o furnizează - 
dovadă, impresia de falsitate lăsată de majoritatea 
râsetelor înregistrate pe bandă pentru televiziune. 

Aceşti indivizi aproape că ne râd în nas dându-şi 
seama de situaţia dificilă în care ne aflăm: ori le permitem 
să ne prostească în faţă, ori trebuie să abandonăm 
preţiosul nostru pilot automat care ne face atât de 


vulnerabili la trucurile lor. Dar, fiind prea siguri că ne-au 
prins în capcană, asemenea exploatatori fac o greşeală 
decisivă. Uşurinţa cu care ei construiesc false dovezi 
sociale ne oferă o cale de a le contracara. 

Deoarece pilotul automat poate fi cuplat şi decuplat 
după voie, putem naviga încrezându-ne în direcţia indicată 
de principiul dovezii sociale până când recunoaştem că s-a 
folosit o informaţie incorectă. In acest moment putem 
prelua controlul şi după ce facem corecţiile necesare 
putem să recuplăm pilotul automat. 

Transparenţa dovezilor sociale contrafăcute pe care 
le primim în prezent ne furnizează exact indiciul de care 
avem nevoie pentru a şti când să executăm această simplă 
manevră. Fără să fie necesar altceva decât puţină vigilenţă 
faţă de contrafacerile evidente ale dovezii sociale vom 
putea să ne protejăm eficient. 

Să luăm un exemplu. Ceva mai devreme am 
menţionat proliferarea reclamelor în care apar persoane 
obişnuite de pe stradă care laudă un produs, adesea fără 
să ştie că ceea ce spun ei se înregistrează. Aşa cum ne-am 
aştepta, în conformitate cu principiul dovezii sociale, 
aceste mărturii din partea unor „oameni obişnuiţi, ca tine 
şi ca mine” conduc la realizarea unor campanii de reclamă 
destul de eficiente. 

Aceste campanii se bazează pe o deformare relativ 
subtilă: îi auzim numai pe cei cărora le place produsul; 
drept rezultat obţinem o imagine logic părtinitoare privind 
gradul de susţinere sociala a produsului. 

Recent, a fost introdus un tip de contrafacere mai 
grosolan şi mai lipsit de etică. În unele cazuri producătorii 
de reclame nu se mai ostenesc să obţină declaraţii reale. 
Ei angajează pur şi simplu actori care să joace rolul omului 
de pe stradă şi să răspundă aşa-zis spontan unui reporter. 
Este uimitor cât de neruşinate pot fi aceste reclame cu 
interviuri aşa-zis spontane. Situaţiile sunt evident aranjate, 
participanţii sunt în mod clar actori şi dialogul este, fără 
nici îndoială, scris dinainte. 

Recent mă uitam la televizor şi a început o reclamă, 


iar prezentatorul a spus pe un ton care se foloseşte, de 
obicei, pentru evenimentele majore din Golful Piersic: 
„Acum consumatorii o pot întreba pe Angela Lansbury 
despre Bufferin!” 

La orice fiinţă umană normală, reacţia naturală faţă 
de acest anunţ a fost: „Ce?!?”, adică „Ce are de-a face 
Angela Lansbury cu Bufferin?”. Reclama prezenta mai 
mulţi consumatori care au fost opriţi pe stradă, aparent la 
întâmplare, şi fiecare dintre ei avea o întrebare pentru 
Angela Lansbury despre Bufferin. În esenţă, ei întrebau: 
„Domnişoară Lansbury, este Bufferin un produs bun pe 
care ar trebui să-l cumpăr?” 

Aceşti consumatori păreau foarte serioşi. Arătau de 
parcă s-ar fi învârtit pe-acolo timp de luni de zile 
frângându-şi mâinile şi spunându-şi: „Am o întrebare 
despre Bufferin! Numai de-aş avea ocazia s-o întreb pe 
Angela Lansbury!”. 

Acesta este un alt exemplu de problemă care ia 
amploare şi care este ascunsă sub covor de prea mult 
timp: invazia „consumatorilor de pe Marte”. Ei arată la fel 
ca fiinţele umane, dar nu acţionează ca ele şi au început să 
preia controlul. 

Aparent, nu sunt singurul care a observat numărul 
tot mai mare de mărturii aşa-zis spontane, dar ostentativ 
falsificate, din reclamele prezentate în zilele noastre. 

Umoristul Dave Barry a observat şi el răspândirea lor 
şi i-a numit pe cei care le populează „Consumatori de pe 
planeta Marte”, etichetă care îmi place şi am început s-o 
folosesc şi eu. Ea mă ajută să îmi amintesc că, în ce 
priveşte obiceiurile mele de cumpărare, ar fi bine să mă 
asigur că ignor gusturile acestor indivizi care, în fond, vin 
de pe altă planetă. 

Ştiu că, ori de câte ori mă confrunt cu o încercare de 
influențare de acest fel, mi se declanşează un fel de alarmă 
cu o indicație clară: Atenţie! Atenţie! Falsă dovadă socială 
în această situație. Deconectează temporar pilotul 
automat. 

Este atât de uşor de făcut. Trebuie doar să luăm 


decizia conştientă de a fi atenţi la contrafacerea dovezilor 
sociale şi siguranţa îngâmfată a exploatatorilor va 
dispărea. Ne putem relaxa până când identificăm falsurile 
lor evidente şi în acel moment putem să ne năpustim 
asupra lor. 

Şi ar trebui să ne năpustim cu furie. Nu vorbesc aici 
de o simplă ignorare a dezinformării, deşi este necesară cu 
siguranţă şi această tactică defensivă. Vorbesc de un 
contraatac agresiv. Ori de câte ori este posibil, trebuie să-i 
lovim pe cei responsabili de falsificarea dovezii sociale. Ar 
trebui să nu mai cumpărăm niciun produs promovat prin 
reclame de genul interviurilor aranjate. 

Mai mult, fiecare producător al acestor articole ar 
trebui să primească o scrisoare care să explice reacţia 
noastră şi să recomande încetarea folosirii agenţiei de 
publicitate care a făcut într-o manieră atât de necinstită 
prezentarea produsului respectiv. 

Desigur, nu dorim întotdeauna să ne încredem în 
acţiunile altora pentru a ne orienta propria noastră 
conduită - mai ales într-o situaţie suficient de importantă 
ca să merite o analiză proprie a argumentelor pro şi contra 
sau în cazul în care cunoaştem foarte bine situaţia - dar 
vrem să putem fi în măsură să contăm pe comportamentul 
altora ca sursă valabilă de informaţii într-o gamă largă de 
situaţii. 

Dacă în asemenea situaţii constatăm că nu putem 
avea încredere că informaţiile sunt valabile deoarece 
cineva a falsificat dovezile, trebuie să fim pregătiţi să 
contraatacăm. În asemenea cazuri, eu personal simt mai 
mult decât simplă aversiune pentru faptul că sunt tras pe 
sfoară. Mi se zbârleşte părul la gândul că sunt prins la 
strâmtoare într-un mod inacceptabil de cei care-mi 
subminează una dintre barierele împotriva supraîncărcării 
decizionale specifică lumii moderne. Şi mă simt un 
adevărat justiţiar atunci când îi lovesc cât pot de tare pe 
indivizii care încearcă acest lucru. Dacă eşti la fel ca mine 
şi tu ar trebui să faci asta. 

In afară de cazurile când dovezile sociale sunt 


falsificate deliberat, există un alt caz în care acest 
principiu ne va orienta de fiecare dată într-o direcţie 
greşită. În asemenea situaţii, o eroare firească, nevinovată, 
poate produce o acumulare de dovezi sociale false care ne 
va împinge spre decizii incorecte. Fenomenul ignoranței 
pluraliste, datorită căruia nimeni nu sesizează necesitatea 
de a se alerta în cazuri de urgenţă, furnizează un exemplu 
despre o asemenea situaţie. 

Cea mai bună ilustrare pe care o cunosc vine din 
experienţa unuia dintre studenţii mei care a fost poliţist în 
cadrul patrulei de autostradă. 

După un curs al cărui subiect a fost principiul dovezii 
sociale, el a rămas să stea de vorbă cu mine. Mi-a spus că 
acum înţelege cauza unui gen de accident rutier care l-a 
nedumerit întotdeauna mai înainte. Accidentul se întâmpla 
de obicei pe autostrada către oraş, în orele de vârf, când 
maşinile se mişcă în flux continuu dar cu viteză mică. 

Evenimentele care conduceau la accident începeau 
cu două maşini care circulau una după alta şi care 
semnalizau simultan intenţia de a ieşi de pe banda pe care 
se aflau pentru a intra pe cea alăturată, într-un interval de 
câteva secunde, un lung şir de şoferi care urmau după 
aceste două maşini făceau acelaşi lucru, gândindu-se că 
ceva - o maşină defectă sau o barieră - bloca banda pe 
care se aflau. 

Tocmai în înghesuiala provocată de încercările de a 
intra în spaţiile disponibile de pe banda alăturată se 
întâmpla frecvent să aibă loc o ciocnire. 

Lucrul ciudat în toată această poveste, după cum mi- 
a relatat polițistul, este acela că foarte adesea nu exista 
niciun obstacol care să trebuiască să fie evitat, iar în 
momentul accidentului acest lucru ar fi trebuit să fie 
evident pentru oricine avea ochi de văzut. El mi-a spus că 
a fost de mai multe ori martorul unor asemenea accidente 
când drumul era în mod vizibil liber în faţa celor atât de 
prost inspirați să schimbe banda. 

Relatarea  poliţistului furnizează câteva indicaţii 
despre modul în care noi reacţionăm la dovezile sociale. 


Mai întâi, pare că noi presupunem că, dacă o mulţime 
de oameni fac un anumit lucru, ei trebuie să ştie ceva ce 
noi nu ştim. Mai ales atunci când suntem nesiguri, suntem 
dornici să acordăm o imensă încredere cunoştinţelor 
cumulate ale mulţimii. În al doilea rând, mulţimea greşeşte 
destul de frecvent pentru că ea nu acţionează pe baza unor 
informaţii de calitate, ci reacţionează conform principiului 
dovezii sociale. 

Prin urmare, dacă doi şoferi hotărăsc printr-o 
coincidenţă să schimbe banda în acelaşi moment, este 
probabil că şi următorii doi vor face acelaşi lucru 
presupunând că şoferii din faţa lor au identificat un 
obstacol. 

Drept rezultat dovada socială cu care se confruntă 
şoferii din spatele acestui grup va fi destul de puternică - 
patru maşini una după alta cu semnalizatoarele laterale 
clipind şi încercând să intre pe banda alăturată. Şi mai 
multe semnalizatoare se vor aprinde. Atunci dovada 
socială ar deveni de necontestat. 

Pentru şoferii din spate, n-ar mai putea exista nicio 
îndoială despre corectitudinea deciziei de a schimba 
banda: „Toți băieţii ăia din faţă trebuie că ştiu ceva.”. Atât 
de hotărâți vor fi ei să se strecoare pe banda alăturată, 
fără ca măcar să cerceteze adevărata stare a drumului din 
faţa lor, încât vor începe un asalt pe tot flancul şi... trosc! 
lată accidentul. 

Avem de învăţat o lecţie din această situaţie: nu ar 
trebui să avem niciodată o încredere totală într-un sistem 
ca pilotul automat reprezentat de dovada socială; chiar şi 
atunci când niciun sabotor nu a introdus în mod 
intenţionat date false în sistem, el o poate lua razna de la 
sine. 

Este necesar să verificăm acest instrument din timp 
în timp pentru a ne asigura că se sincronizează cu alte 
surse de dovezi în situaţia dată - fapte obiective, 
experienţe anterioare, propriile judecăţi. Din fericire, 
precauţia nu cere nici mult efort, nici mult timp. O privire 
rapidă în jur va fi suficientă. lar această mică precauţie 


merită toţi banii. Consecințele faptului de a te baza numai 
pe dovada socială pot fi înspăimântătoare. 

Acest aspect al fenomenului dovezii sociale îmi 
aminteşte întotdeauna despre felul cum anumite triburi 
indiene - Blackfeet, Cree, Snake şi Crow - obişnuiau să 
vâneze bizonul american. Există două caracteristici ale 
bizonului care-l fac deosebit de sensibil la o dovadă socială 
eronată. În primul rând, ochii lui sunt astfel poziţionaţi în 
cap încât văd mai bine în lateral decât în faţă. În al doilea 
rând, atunci când fug cuprinşi de panică, ţin capul în jos 
aşa încât nu pot să vadă pe deasupra cirezii. 

Drept rezultat, după cum au observat indienii, era 
posibil să ucizi un număr enorm de bizoni mânând o 
cireada spre marginea unui şanţ. Animalele, răspunzând 
dovezii sociale tunătoare din jurul lor - şi fără să se uite 
vreodată în sus pentru a vedea ce se află în faţa lor - 
făceau restul. Un observator uluit al unei asemenea 
vânători a descris rezultatul fatal al încrederii oarbe a 
bizonilor în cunoştinţele colective. 


În acest fel, era posibil să momeşti o cireada spre o 
prăpastie şi s-o faci să se arunce în gol deoarece o cireada 
are încredere în şefii ei şi toţi ce-i care-i urmează o fac de 
bună voie.“ 


Ar fi înţelept ca, desigur, un pilot al cărui avion 
zboară pe pilot automat, să mai arunce o privire, din când 
în când, pe tabloul de bord şi pe fereastră. Tot aşa, avem 
nevoie cu toţii să ne uitam în jur, din timp în timp, atunci 
când depindem de dovezile furnizate de mulţime. Fără 
această minimă protecţie împotriva dovezilor sociale 
falsificate, s-ar putea foarte bine ca perspectivele noastre 
să fie asemănătoare cu cele ale şoferilor care vor neapărat 
să schimbe banda sau cu cele ale bizonilor: accidentul 
fatal. 


SCRISORI DE LA CITITORI 

De la un fost angajat al unui hipodrom 


„Am aflat despre o metodă de a falsifica dovada 
socială în avantajul unora în timp ce lucram la un 
hipodrom. Pentru a scădea şansele celorlalţi şi a câştiga 
mai mulţi bani, unii pariori reuşesc să manipuleze publicul 
pentru a paria pe cai slabi. 

La cursele de cai, câştigurile provin din felul cum se 
pariază banii. Cu cât se pariază mai mulţi bani pe un cal, 
cu atât sunt mai mici şansele de câştig. Mulţi dintre cei 
care pariază pe cai au surprinzător de puţine cunoştinţe 
despre strategia de pariere. Astfel, mai ales atunci când nu 
ştiu prea multe despre caii care aleargă într-o anumită 
cursă, de multe ori, ei vor paria pur şi simplu, pe favorit. 

Deoarece tabela cu totalul pariurilor afişează şansele 
în fiecare moment, publicul poate şti întotdeauna care este 
calul favorit Sistemul pe care-l poate folosi cineva care 
pariază sume mari pentru a modifica şansele este destul de 
simplu. Individul are în minte un cal despre care simte că 
are şanse bune pentru a câştiga. Apoi el alege un cal cu 
pariuri slabe (să spunem 15 la 1) care nu are o şansă reală 
de a câştiga. În momentul în care se deschide geamul 
casieriei, individul depune o sută de dolari pe calul slab 
creând imediat un favorit a cărui şanse cresc pe tabela de 
afişaj la aproximativ 2 la 1. 

Acum începe să lucreze dovada socială. Oamenii care 
nu ştiu sigur cum să parieze, se uită la tabela cu pariuri 
pentru a vedea care cal este considerat favorit de primii 
pariori şi pariază şi ei pe acelaşi cal. Apoi, apare efectul 
bulgărelui de zăpadă pe măsură ce alţi oameni continuă să 
parieze pe favorit. În acest moment, individul despre care 
am vorbit se duce înapoi la casierie şi pariază o sumă 
importantă pe adevăratul său favorit care-i va aduce acum 
câştiguri mai mari pentru că «noul favorit» a împins în jos 
pariurile. 

Dacă individul câştigă, investiţia iniţială de o sută de 
dolari va fi înmulțită de multe ori. 


Am văzut eu însumi întâmplându-se o asemenea 
situaţie. Îmi amintesc că odată, o persoană a depus o sută 
de dolari când pariurile erau de 10 la 1 făcând din acel cal 
un favorit timpuriu. Au început să circule zvonuri că 
oamenii de la hipodrom ştiau ceva. Următorul lucru pe 
care-l ştiu este că toată lumea (incluzându-mă pe mine) 
paria pe acel cal. 

A sfârşit prin a sosi ultimul din cursă având probleme 
cu un picior. Mulţi oameni au pierdut o grămadă de bani. 
Dar cineva a câştigat. Nu vom şti niciodată cine a fost. Dar 
individul care a luat toţi bani a înţeles bine teoria dovezii 
sociale. 

Încă o dată putem vedea că dovada socială 
acţionează cel mai puternic asupra celor care nu au 
suficiente informaţii sau sunt nesiguri în legătură cu o 
situaţie şi, prin urmare, trebuie să se uite în jur după 
dovezi pentru a găsi modul cel mai bun de a se comporta. 


Capitolul 5 


SIMPATIA 
Hoţul cel prietenos 


Principala sarcină a unui avocat este să determine 
juriul să-l placă pe clientul său. 
CLARENCE DARROW 


PUŢINI OAMENI AR FI SURPRINŞI DE AFIRMAŢIA 
CĂ, DE regulă, preferăm să spunem „da” unei persoane pe 
care o cunoaştem şi o simpatizăm. Ceea ce ar putea fi 
uimitor de observat este faptul că această regulă simplă 
este folosită în sute de feluri de oameni complet străini 
pentru a ne face să fim de acord cu solicitările lor. 

Cea mai limpede ilustrare pe care o cunosc privind 
exploatarea profesională a regulii simpatiei, este 
reuniunea Tupperware pe care o consider chintesenţa 
procedeului american de obţinere a asentimentului. 

Oricine ştie cum se desfăşoară o reuniune 


Tupperware va recunoaşte folosirea diverselor arme de 
influențare pe care le-am examinat până acum: 
reciprocitate (pentru început, au loc jocuri la care 
participantele câştigă diverse premii, iar cele care nu au 
câştigat niciun premiu primesc câte o pungă de plastic, 
deci fiecare participantă primeşte un dar înainte de a 
începe cumpărăturile), angajament (fiecare participantă 
este îndemnată să descrie în public foloasele şi beneficiile 
pe care le-a avut de pe urma produselor Tupperware pe 
care le-a achiziţionat deja) şi dovada socială (o dată ce 
încep cumpărăturile, fiecare achiziţie contribuie la ideea 
că alţi oameni, asemănători nouă, doresc produsul; prin 
urmare, el trebuie că este bun). 

Toate armele de influențare importante sunt prezente 
pentru a ajuta ca lucrurile să meargă bine, dar adevărata 
forţă a reuniunilor Tupperware vine dintr-un aranjament 
deosebit care foloseşte regula simpatiei. In ciuda 
demonstraţiei atractive şi convingătoare a vânzătorilor de 
la Tupperware, adevărata solicitare de a cumpăra un 
produs nu vine de la aceşti străini, vine din partea unei 
prietene a fiecărei femei aflată în încăpere. 

Poate că reprezentantul Tupperware va solicita 
formal o comandă din partea fiecărei participante, dar cea 
care face solicitarea mai convingătoare în plan psihologic 
este gospodina care stă deoparte, zâmbind, tăifăsuind şi 
servind răcoritoare. Ea este gazda reuniunii care şi-a 
invitat prietenele să vadă o demonstraţie de vânzări în 
casa ei şi care, toată lumea o ştie, câştigă un profit de pe 
urma fiecărui produs vândut la această întâlnire. 

Simplu. Oferindu-i gazdei un procentaj din vânzări, 
Tupperware Home Parties Corporation aranjează ca toţi 
clienţii săi să cumpere de la şi pentru un prieten în loc să 
cumpere de la un vânzător necunoscut. In acest fel, 
atracţia, căldura, sentimentul de siguranţă şi de obligaţie 
faţă de un prieten sunt puse să susţină procesul de 
vânzare. Cercetătorii Frenzer şi Davis, specializaţi în 
studierea problemelor consumatorilor, care au examinat 
legăturile sociale dintre gazdă şi participanţi în cadrul 


reuniunilor de vânzări organizate acasă şi au confirmat 
forţa abordării Tupperware: forţa acestei legături sociale 
este de două ori mai puternică decât preferința pentru 
produsul în sine în ce priveşte determinarea cumpărării. 
Rezultatele s-au dovedit a fi remarcabile. 

S-a estimat recent că vânzările corporației 
Tupperware au depăşit 2,5 milioane de dolari pe zi! 

Interesant este că şi consumatorii sunt pe deplin 
conştienţi de presiunile exercitate de sentimentul de 
simpatie şi prietenie evocate în reuniunile Tupperware. 
Pare că unora nu le pasă; altora le pasă, dar nu par să ştie 
cum să le evite. 

O femeie cu care am vorbit şi-a descris reacţiile cu 
mai mult decât o simplă frustrare în voce: 


Am ajuns în punctul în care urăsc să fiu invitată la o 
reuniune Tupperware. Am toate produsele de care am 
nevoie; şi, dacă mai am nevoie de ceva, aş putea cumpăra 
mai ieftin produse de altă marcă. Dar atunci când mă sună 
o prietenă, simt că trebuie să merg. lar când ajung acolo, 
simt că trebuie să cumpăr ceva. Ce pot să fac? Este vorba 
de a face ceva pentru una dintre prietenele mele. 


Având un aliat atât de irezistibil ca principiul 
prieteniei, nu-i de mirare că firma a abandonat centrele de 
vânzări cu amănuntul şi a împins conceptul reuniunii 
Tupperware până acolo încât o asemenea reuniune începe 
la fiecare 2,7 secunde. 

Dar, desigur, tot felul de alţi profesionişti în obţinerea 
asentimentului cunosc presiunea de a răspunde afirmativ 
unei persoane pe care o cunoaştem şi o simpatizăm. Să 
luăm ca exemplu numărul crescând de organizaţii de 
caritate care recrutează voluntari ce duc muncă de 
convingere în cartierul unde locuiesc pentru a obţine 
donaţii. Aceste organizaţii înţeleg perfect cât de dificil ne 
este să refuzăm o solicitare de caritate atunci când vine 
din partea unui prieten sau a unui vecin. 

Alţi profesionişti în obţinerea asentimentului au 


constatat că prietenul nici măcar nu trebuie să fie prezent 
pentru a se obţine efectul dorit; adeseori, simpla 
menționare a numelui prietenului este suficientă. 

Corporaţia Shaklee, care este specializată în vânzări 
directe a unor variate produse de uz casnic, îşi sfătuieşte 
personalul de vânzări să folosească metoda „lanţului fără 
sfârşit” pentru a găsi noi clienţi, îndată ce un client 
recunoaşte că îi place un produs, se pot exercita presiuni 
asupra lui pentru a fi obţinut numele unor prieteni care ar 
aprecia să afle şi ei despre produsul respectiv. Apoi, 
persoanele de pe această listă pot fi abordate pentru a 
obţine noi vânzări şi o listă a prietenilor lor, care pot servi 
ca sursă pentru noi clienţi şi tot aşa, într-un lanţ fără de 
sfârşit. 

Cheia succesului acestei metode este ca fiecare 
reprezentant de vânzări să viziteze un nou potenţial client 
înarmat cu numele unui prieten „care mi-a sugerat să 
sun”. A refuza un reprezentant de vânzări în asemenea 
condiţii este dificil; este aproape ca şi cum ai refuza un 
prieten. Manualul de vânzări al Corporaţiei Shaklee insistă 
ca angajaţii săi să folosească acest sistem care nu dă 
niciodată greş: „Ar fi imposibil să-i supraestimezi valoarea. 
A telefona sau a vizita un potenţial client căruia poţi să-i 
spui că prietenul său, domnul Cutare, crede că ar fi în 
folosul lui să-ţi acorde câteva momente, înseamnă, de fapt, 
că 50% din vânzare este făcută înainte de a pune piciorul 
în casa acelui om”. 

Folosirea pe scară largă a legăturii de prietenie de 
către specialiştii în obţinerea acordului spune multe 
despre forţa principiului simpatiei de a produce 
asentimentul. 

De fapt, am constatat că asemenea profesionişti 
caută să profite de pe urma acestui principiu chiar şi 
atunci când nu există o adevărată relaţie de prietenie de 
care să se folosească. În aceste situaţii, strategia experţilor 
în obţinerea asentimentului este destul de simplă: mai întâi 
ne fac să-i simpatizăm pe ei. 

Există un bărbat în Detroit, Joe Girard, care s-a 


specializat în folosirea principiului simpatiei pentru a vinde 
automobile Chevrolet. El a reuşit să se îmbogăţească 
câştigând peste 200.000 dolari anual. Având un asemenea 
venit, am putea presupune că face parte din conducerea 
superioară a firmei General Motors sau ca este 
proprietarul unei reprezentanțe de vânzări pentru 
Chevrolet. Dar nu este aşa. El şi-a câştigat banii ca 
vânzător în salonul de prezentare şi ceea ce a făcut el este 
fenomenal. 

Timp de doisprezece ani, el a obţinut titlul de cel mai 
bun vânzător pentru că vindea, în medie, cinci automobile 
sau camioane pe zi. A fost numit „cel mai grozav vânzător 
de automobile din lume” şi a fost înregistrat astfel în 
cartea recordurilor mondiale, Guinness Book. 

Formula pe care a folosit-o pentru a obţine tot acest 
succes a fost surprinzător de simplă. Ea a constat în a oferi 
oamenilor doar două lucruri: un preţ onest şi un vânzător 
simpatic de la care oamenilor să le facă plăcere să 
cumpere. „Şi asta-i tot”, a afirmat el într-un interviu. 
„Găseşte un vânzător simpatic şi un preţ rezonabil, pune-le 
împreună şi ai obţinut o vânzare.” 

Este cu adevărat o formulă simplă dar nicidecum 
simplistă. În excelenta sa carte pe care am citit-o (pe 
nerăsuflate), How to Sell Anything to Anybody, Joe Girard 
prezintă în detaliu metode eficiente de aplicare a acestei 
formule în practica profesiei de vânzător. Şi o consider de- 
a dreptul magică ţinând cont de rezultatele obţinute. 

Minunat! Formula lui Joe Girard ne arată cât de vital 
este principiul simpatiei pentru afacerea sa, dar nu ne 
spune destul. Pentru că nu ne spune de ce clienţii îl 
plăceau pe el mai mult decât pe alţi vânzători care ofereau 
un preţ onest. 

Rămâne o întrebare generală, dar fascinantă, la care 
formula lui Joe Girard nu ne dă un răspuns: care sunt 
factorii care fac ca o persoană să placă o altă persoană? 
Dacă am cunoaşte răspunsul la această întrebare, am 
putea înainta mult pe calea înţelegerii procesului prin care 
oameni ca Joe reuşesc cu atâta succes să ne facă să-i 


simpatizăm şi despre cum am putea reuşi să-i facem pe 
alţii să ne simpatizeze pe noi. 

Din fericire, oamenii de ştiinţă şi-au pus această 
întrebare timp de decenii. Informaţiile acumulate le-au 
permis să identifice o serie de factori care stau la baza 
„inducerii” simpatiei. Şi, după cum vom vedea, fiecare 
dintre aceşti factori este folosit cu iscusinţă de către 
profesioniştii puterii de convingere pentru a ne împinge să 
spunem „da”. 


ATRACŢIA FIZICĂ 


Deşi se ştie deja că oamenii care arată bine posedă 
un avantaj în relaţiile sociale, constatări recente arată că, 
probabil, am subestimat teribil dimensiunea şi raza de 
acţiune a acestui avantaj. Pare să existe un răspuns 
automat faţă de oamenii atractivi. La fel ca toate reacţiile 
de acest gen, acest răspuns are loc reflex, fără o analiză 
logică prealabilă. Acest tip de răspuns este clasificat de 
către sociologi în categoria „efecte tip halo”. Efectul 
acesta apare atunci când o trăsătură pozitivă a unei 
persoane domină impresia pe care acea persoană o face 
altora. Şi există acum dovezi clare că atracţia fizică este 
adeseori o astfel de caracteristică. 

Cercetările au arătat că atribuim în mod automat 
persoanelor cu un fizic plăcut trăsături favorabile ca 
talent, bunătate, cinste şi inteligenţă. Mai mult decât atât, 
gândim astfel fără să ne dăm seama ca atracţia fizică joacă 
un rol în acest proces. Anumite consecinţe ale acestei 
presupuneri inconştiente că „o persoană cu fizic plăcut are 
întotdeauna şi un caracter bun” mă sperie. 

De pildă, un studiu asupra alegerilor federale din 
Canada a arătat că acei candidaţi care sunt atractivi fizic 
primesc de două ori şi jumătate mai multe voturi în 
comparaţie cu candidaţii mai puţin atractivi fizic. In ciuda 


63 Studiul despre alegerile din Canada a fost publicat de Efran şi 
Patterson (1976). Date de acest fel oferă credibilitate reclamaţiei 
susținătorilor lui Richard Nixon că factorul care a contribuit cel mai mult 


unor asemenea puternice dovezi de favoritism faţă de 
politicienii arătoşi, studii suplimentare au demonstrat că 
votanţii nu realizează că sunt părtinitori. 

De fapt, 73% dintre votanţii canadieni intervievaţi au 
negat, în modul cel mai categoric, că votul lor ar fi fost 
influenţat de înfăţişarea fizică a candidatului; numai 14% 
au recunoscut posibilitatea unei asemenea influenţe. Un 
efect similar a fost descoperit în cazul angajărilor. Cu 
ocazia unui studiu, înfăţişarea îngrijită a solicitanţilor care 
s-au prezentat la un interviu de angajare simulat, a contat 
mai mult pentru obţinerea unei decizii favorabile decât 
calificările lor pentru locul de muncă respectiv. 

Şi aceasta cu toate că intervievatorii au susţinut că 
înfăţişarea a jucat un rol redus în opţiunile lor.®* 

Rezultate la fel de neliniştitoare arată că procesele 
judiciare sunt, de asemenea, susceptibile de a fi influențate 
de dimensiunile corpului şi de structura oaselor unei 
persoane. Oamenii care au un fizic plăcut vor beneficia, 
probabil, de un tratament mult mai favorabil în cadrul 
sistemului juridic. 

De pildă, într-un studiu efectuat în Pennsylvania, 
cercetătorii au stabilit la începutul procesului fiecăruia 
dintre cei 74 de bărbaţi dintr-un grup de acuzaţi, 
calificative pentru atracţia fizică. 

Atunci când, mult mai târziu, cercetătorii au verificat 
dosarele proceselor cu rezultatelor celor 74 de cazuri, ei 
au constatat că bărbaţii cu un fizic plăcut primiseră 
sentinţe semnificativ mai uşoare. De fapt, a fost de două 
ori mai probabil ca acuzaţii cu un fizic plăcut să scape de 
închisoare în comparaţie cu cei care aveau un fizic 
neatractiv.S5 


la eşecul lui Nixon în dezbaterile televizate cu John F. Kennedy — şi prin 
urmare, în alegeri — a fost machiajul său prost realizat. 


64 Vezi Mack şi Rainey (1990) 


65 Constatarea că este mai puţin probabil ca acuzaţii cu fizic plăcut, 
chiar dacă sunt găsiţi vinovaţi, să fie pedepsiţi cu închisoarea, ne ajută 
să explicăm unul dintre cele mai fascinante experimente din 
criminologie despre care am auzit vreodată (Kurtzburg şi alţii, 1968). 
Câtorva deţinuţi dintr-o închisoare din New York, care aveau faţa 


În cadrul altui studiu - având ca subiect daunele 
acordate într-un proces pentru neglijenţă dovedită - un 
acuzat care avea un fizic mai plăcut decât victima sa 
plătea, în medie, daune în valoare de 5.623 de dolari; dar 
atunci când victima avea un fizic mai plăcut decât 
acuzatul, compensaţia medie era de 10.051 de dolari. Şi, 
mai mult decât atât, juraţii, fie bărbaţi, fie femei, au 
dovedit favoritism cauzat de gradul de atracţie fizică. 

Alte experimente au demonstrat că este mai probabil 
ca oamenii atractivi să obţină ajutor atunci când au nevoie 
şi să fie mai convingători când încearcă să schimbe 
părerile audienței. Şi în acest caz ambele sexe se comporta 
la fel. 

De pildă, în cadrul unui studiu ajutător, bărbaţii şi 
femeile cu un fizic mai plăcut au primit ajutor mai des, 
chiar şi de la participanţii de acelaşi sex.®® 

Se poate aştepta, desigur, apariţia unei excepţii 


desfigurată, li s-a oferit posibilitatea să facă o operaţie estetică în 
perioada încarcerării; altora, care aveau aceeaşi problemă, nu li s-a 
oferit această posibilitate. In plus, unora dintre deţinuţii din ambele 
grupuri li s-au oferit servicii (de consiliere şi instruire) concepute să-i 
reintegreze în societate. La un an după punerea lor în libertate, 
verificarea dosarelor a dezvăluit că probabilitatea ca indivizii care 
beneficiaseră de operaţii estetice să se întoarcă la închisoare scăzuse 
semnificativ (cu excepţia celor dependenţi de heroină). Cea mai 
interesantă caracteristică este că această constatare era la fel de 
valabilă atât pentru delincvenţii care nu beneficiaseră de tradiţionalele 
servicii de reabilitare, cât şi pentru cei care beneficiaseră de ele. Ca 
urmare, unii criminalişti au susţinut că, aparent, când este vorba de 
delicvenţi urâţi, închisorile ar face mai bine să abandoneze 
costisitoarele consilieri pe care le oferă în mod obişnuit şi să ofere în loc 
operaţii de chirurgie estetică; acestea par să fie cel puţin la fel de 
eficiente şi cu siguranţă, mai puţin scumpe. Importanţa noului studiu 
realizat în Pennsylvania (de Stewart, 1980) constă în sugestia pe care o 
face că soluţia chirurgiei estetice, ca mijloc de reabilitare, ar putea fi 
greşită. A îmbunătăţi înfăţişarea unui delicvent ar putea să nu reducă 
şansele ca el să comită alte delicte, ci să reducă doar şansele de a fi 
trimis la închisoare pentru ele. 

66 Studiul despre daunele pentru neglijenţă a fost efectuat de Kulka şi 
Kessler (1978), studiul ajutător de Benson şi alţii (1976), iar studiul 
despre puterea de convingere de Chaiken (1979) 


importante de la această regulă în cazul în care o persoană 
atractivă este văzută ca un concurent, mai ales în cazul 
unui rival în dragoste. În afara acestei situaţii, apare 
evident că oamenii cu o înfăţişare fizică plăcută se bucură 
de un enorm avantaj social în cultura noastră. Ei sunt mai 
simpatizaţi, mai convingători, sunt ajutaţi mai des şi sunt 
percepuți ca având trăsături de caracter mai bune şi 
capacităţi intelectuale superioare. Mai reiese faptul că 
beneficiile sociale ale unei înfăţişări plăcute încep să se 
acumuleze destul de devreme. 

Cercetările făcute cu copii de şcoală elementară 
arată că adulţii consideră actele agresive mai puţin 
deranjante atunci când sunt făcute de un copil cu un fizic 
plăcut şi că profesorii consideră copiii cu o înfăţişare 
plăcută ca fiind mai inteligenţi decât colegii lor mai puţin 
atractivi fizic.®” 

Ca urmare, este greu să te mai miri că haloul 
atracției fizice este exploatat în mod regulat de 
profesioniştii în obţinerea asentimentului. Având în vedere 
că ne plac oamenii cu o înfăţişare atrăgătoare şi că avem 
tendinţa de a-i aproba pe cei care ne plac, este raţional ca 
programele de instruiri în vânzări să includă sugestii 
pentru o înfăţişare îngrijită, este normal ca toţi croitorii de 
lux să-şi aleagă manechine dintre candidaţii cu o înfăţişare 
plăcută şi ca escrocii de tot felul să fie femei şi bărbaţi cu 
un fizic atractiv. 


ASEMANAREA 


Dar ce se întâmplă atunci când înfăţişarea fizică nu 
contează prea mult? Există alţi factori care pot fi folosiţi 
pentru a produce simpatia? Aşa cum ştiu atât cercetătorii, 
cât şi profesioniştii în obţinerea asentimentului, există mai 
mulţi asemenea factori şi unul dintre cei mai puternici este 
asemănarea. 

Ne plac oamenii care se aseamănă cu noi. Acest fapt 


67 O trecere în revistă excelentă a acestei cercetări este oferită de 
Eagly şi alţii (1991). 


pare să fie adevărat, fie că asemănarea este în domeniul 
opiniilor, în cel al trăsăturilor de caracter, al educaţiei sau 
al stilului de viaţă. Prin urmare, cei care vor să se facă 
plăcuţi spre a spori gradul nostru de aprobare, îşi pot 
realiza acest scop prezentându-se ca fiind asemănători cu 
noi; ei pot face aceasta într-unul din variatele moduri 
existente, îmbrăcămintea este un bun exemplu. 

Mai multe studii au demonstrat că este mai probabil 
să ajutăm oameni care se îmbracă la fel ca noi. Într-un 
studiu realizat pe la începutul anilor 1970, când tinerii 
aveau tendinţa de a se îmbrăca fie hipi, fie clasic, nişte 
experimentatori îmbrăcaţi în ambele stiluri au solicitat 
colegilor lor, studenţi într-un campus, ceva mărunţiş 
pentru a da un telefon. Atunci când solicitantul era 
îmbrăcat la fel ca studentul căruia i se cereau bani în două 
treimi din cazuri cererea îi era satisfăcută; dar atunci când 
solicitantul şi studentul abordat erau diferit îmbrăcaţi, 
banii erau furnizaţi în mai puţin de jumătate din cazuri. 

Un alt experiment ne arată în ce măsură răspunsul 
nostru este automat pozitiv faţă de solicitările unor 
persoane asemănătoare nouă. S-a constatat că, nu doar că 
este mai probabil ca participanţii la o demonstraţie 
antirăzboinică să semneze o petiție care le este prezentată 
de un solicitant asemănător îmbrăcat, ci şi că o semnează 
fără să se mai deranjeze s-o citească. Clic şi bâzzz, banda 
unui anumit comportament porneşte automat.68 

Un alt mod în care solicitanţii pot manipula principiul 
asemănării pentru a spori simpatia şi asentimentul constă 
în a susţine că au un trecut şi interese asemănătoare nouă. 
De pildă, vânzătorii de automobile sunt instruiți să caute 
indicii despre astfel de asemănări în timp ce examinează 
solicitarea clientului de a schimba o maşină veche cu una 
nouă. 

Dacă există noroi de camping pe caroserie, 
vânzătorul ar putea menţiona mai târziu cât de mult îi 


68 Experimentul cu mărunţişul pentru telefon a fost condus de 
Emswiller şi alţii (1971), în timp ce experimentul cu semnarea petiţiei a 
fost realizat de Suedfeld şi alţii (1971). 


place să iasă în afara oraşului ori de câte ori poate; dacă 
sunt mingi de golf pe bancheta din spate, el poate spune 
că speră ca ploaia să nu înceapă înainte ca el să poată juca 
partida de golf pe care şi-a programat-o pentru după- 
amiază; dacă observă că maşina a fost cumpărată din alt 
stat, atunci el poate întreba clientul de unde este şi apoi va 
remarca - surprins - că şi el (sau soţia lui) s-a născut acolo. 

Oricât de neînsemnate pot părea aceste asemănări, 
ele par să funcţioneze. Un cercetător care a examinat 
înregistrările de vânzări ale unei firme de asigurări a 
constatat că era mai probabil ca un client să cumpere o 
poliţă de asigurare dacă vânzătorul prezenta asemănări în 
domenii ca vârsta, religia, preferinţele politice, fumatul. 

Deoarece chiar şi mici asemănări pot fi eficiente în 
declanşarea unui răspuns pozitiv şi pentru că poate fi 
fabricată cu uşurinţă o aşa-zisă asemănare, aş recomanda 
o precauţie specială în prezenţa solicitanţilor care susţin 
că sunt „exact ca tine”. 

Într-adevăr, ar fi mai înţelept în zilele noastre să fim 
atenţi la vânzătorii de tot felul care par asemănători nouă. 
Multe programe de instruire în vânzări îndeamnă acum 
participanţii „să reflecte imaginea clientului şi să-şi 
adapteze” ţinuta corpului, starea de spirit şi stilul verbal la 
cele ale acestuia deoarece s-a dovedit că asemănări în 
aceste domenii conduc la rezultate pozitive.6? 


COMPLIMENTELE 


Actorul McLean Stevenson a descris odată cum l-a 
convins soţia lui să se căsătorească cu ea: „Mi-a spus că 
mă place.”. Deşi gândită pentru a produce râsul, această 
remarcă este la fel de instructivă pe cât este de amuzantă. 


69 Datele despre vânzările de asigurări au fost publicate de Evans 
(1963). Dovezile despre „reflectare şi adaptare” provin din lucrările lui 
LaFrance (1985), Locke şi Horowitz (1990) şi Woodside şi Davenport 
(1974). Cercetări suplimentare sugerează un alt motiv de precauţie 
când avem de-a face cu solicitanţi asemănători nouă: de obicei, 
subestimăm măsura în care asemănarea afectează simpatia faţă de 
alţii (Gonzales şi alţii, 1983). 


Complimentele pot fi un instrument extraordinar de 
eficient pentru a produce simpatia cuiva şi dorinţa sa de a- 
şi da asentimentul. Aşa că, în ce priveşte complimentele 
sau simplele declaraţii de afinitate, auzim adeseori 
aprecieri pozitive din partea unor oameni care vor ceva de 
la noi. 

Am mai amintit de Joe Girard, „cel mai grozav 
vânzător de maşini din lume”, care spunea că secretul 
succesului său a constat în a-i determina pe clienţi să-l 
placă! El făcea ceva care, la prima vedere, părea nebunesc 
şi foarte costisitor. 

În fiecare lună, el trimitea fiecăruia dintre cei 
treisprezece mii de foşti clienţi ai săi o carte poştală cu un 
mesaj personal. Această carte poştală se schimba în 
fiecare lună după ocazie (Crăciun, Paşte, etc), dar mesajul 
tipărit era mereu acelaşi: „Imi eşti simpatic”. După cum a 
explicat Joe: „Nu mai scriu nimic altceva pe cartea poştală. 
Numai numele meu şi mesajul că-mi sunt simpatici.” 

„Îmi eşti simpatic”. Această propoziţie sosea cu poşta 
de douăsprezece ori pe an, cu precizia unui ceasornic. O 
propoziţie simplă, „Îmi eşti simpatic”, tipărită pe o carte 
poştală pornea către treisprezece mii de oameni. 

Este posibil ca o declaraţie de simpatie atât de 
impersonală, atât de evident concepută spre a vinde 
maşini, să funcţioneze totuşi? Joe Girard crede că da, iar 
un om cu atât de mult succes în munca sa merită atenţie. 
Joe a înţeles un lucru important despre natura umană: 
suntem fenomenal de însetaţi de apreciere. Deşi, de 
regulă, naivitatea noastră are nişte limite - mai ales când 
putem fi siguri că cel care ne flatează încearcă să ne 
manipuleze - avem tendinţa să credem laudele şi să-i 
simpatizăm pe cei care ni le adresează, deseori chiar şi 
atunci când laudele sunt în mod evident false. 

Deşi, în calitate de cumpărător cartea lui Joe mi-a dat 
fiori la gândul că aceste tehnici pot fi folosite asupra mea, 
sunt convins că un vânzător ar face o alegere proastă să nu 
şi-o cumpere. 

(Puteţi găsi şi în România traducerea faimoasei cărţi 


How To Sell Anything to Anybody / Cum să vinzi orice, 
oricui a reputatului vânzător Joe Girard, publicată şi în 
România de editura Business Tech International Press în 
anul 2004 - www businesstech ro; n.r.) 

Un experiment realizat cu bărbaţi din Carolina de 
Nord arată cât de neajutoraţi putem fi în faţa laudelor. 
Bărbaţii participanţi la studiu au ascultat comentarii 
despre persoana lor din partea unei alte persoane care 
avea nevoie de o favoare din partea lor. 

O parte dintre bărbaţi au auzit numai comentarii 
pozitive, o altă parte numai comentarii negative şi o parte 
au auzit atât comentarii pozitive cât şi negative. Au 
rezultat trei constatări interesante. 

Mai întâi, evaluatorul care a oferit numai laude a fost 
cel mai simpatizat de către bărbaţii participanţi la studiu. 

În al doilea rând, el a fost cel mai simpatizat deşi 
aceşti bărbaţi au înţeles pe deplin că cel care-i flata avea 
de câştigat de pe urma simpatiei lor. 

In sfârşit, spre deosebire de alte tipuri de comentarii, 
laudele nu trebuie să fie precise pentru a funcţiona. 
Comentariile pozitive au produs la fel de multă simpatie 
pentru cel care le oferea, indiferent dacă ele erau 
adevărate sau nu.” 

După cât se pare avem faţă de complimente o reacţie 
automată atât de pozitivă încât putem cădea victime cuiva 
care le foloseşte în încercarea evidentă de a câştiga o 
favoare. Clic şi bâzzz banda unui anumit comportament 
porneşte automat.  Văzute din această perspectivă, 
cheltuielile pentru achiziţionarea, tipărirea şi expedierea a 
peste o sută cincizeci de mii de cărţi poştale pe an, cu 
mesajul „Imi eşti simpatic”, nu mai par ceva atât de 
nebunesc şi nici atât de costisitor. 


STABILIREA UNOR LEGĂTURI 


În cele mai multe situaţii, ne plac lucrurile care ne 


70 Vezi Drachman şi alţii (1978) pentru o descriere completă a 
constatărilor. 


sunt familiare.”! Pentru a-ţi dovedi ţie însuţi această teorie, 
încearcă un mic experiment. la negativul unei fotografii 
care te arată din faţă şi fă două fotografii - una care te 
arată aşa cum eşti în realitate şi una care arată o imagine 
inversată (astfel încât partea stângă, şi cea dreaptă a feţei 
să fie inversate). Acum hotărăşte care variantă de 
fotografie îţi place mai mult şi cere şi unui prieten bun să 
aleagă. 

Dacă te asemeni cu un grup de femei din Milwaukee 
care au încercat acest procedeu, vei observa ceva ciudat: 
prietenul tău va prefera fotografia normală, iar tu vei 
prefera imaginea inversată. 

De ce? Pentru că amândoi răspundeţi pozitiv la cea 
mai familiară imagine a feţei tale: prietenul tău vede faţa 
pe care o vede toată lumea, iar tu preferi imaginea pe care 
o vezi în fiecare zi în oglindă.7? 

Datorită efectului asupra producerii simpatiei, faptul 
de a fi familiarizat cu ceva joacă un rol important în 
deciziile pe care le luăm în legătură cu tot felul de lucruri, 
inclusiv în alegerea politicienilor pe care îi votăm. 

Reiese că, în cabina de vot, votanţii aleg adeseori un 
candidat doar pentru simplul motiv că numele lui le pare 
cunoscut. În urma unor alegeri controversate care au avut 
loc în Ohio acum câţiva ani, un candidat căruia i se dădeau 
puţine şanse să câştige cursa pentru postul de procuror 
general a reuşit să obţină victoria deoarece, cu puţin timp 
înainte de alegeri, el şi-a schimbat numele în Brown, nume 
de familie cu tradiţie în politica statului Ohio.” Cum s-a 
putut întâmpla un astfel de lucru? Răspunsul se află parţial 
în modul inconştient în care lucrurile deja familiare 


71 Bornstein (1989) face un rezumat a celor mai multe dintre aceste 

afectează simpatia. Adeseori, nu realizăm că atitudinea 
noastră într-o anumită situaţie a fost influenţată de 
frecvenţa cu care am fost puşi în situaţii asemănătoare în 
trecut. 

De pildă, în cadrul unui experiment, feţele mai 
multor indivizi au fost proiectate pe un ecran atât de 
repede încât, mai târziu, subiecţii expuşi acestei proceduri 
nu şi-au putut aminti că văzuseră mai înainte vreuna dintre 
acele feţe. 

Totuşi, cu cât frecvenţa cu care a fost proiectată o 
faţă pe ecran a fost mai mare, cu atât subiecţii au 
manifestat mai multă simpatie faţă de persoana respectivă 
cu ocazia unui contact ulterior. 

Şi, deoarece o simpatie mai mare conduce la o 
influenţă socială mai mare, aceşti subiecţi au fost în mai 
mare măsură de acord cu opiniile persoanelor ale căror 
feţe au apărut pe ecran cel mai frecvent.' Pe baza 
dovezilor că avem o atitudine mai favorabilă faţă de 
lucrurile cu care am mai venit în contact, unii au 
recomandat o abordare de „contact” pentru a îmbunătăţi 
relaţiile între rase. Aceste persoane argumentează că prin 
simpla punere în contact a persoanelor de diverse etnii 
pentru o perioadă mai lungă şi în situaţii de egalitate, 
aceste persoane se vor simpatiza mai mult în mod natural. 
Cu toate acestea, atunci când oamenii de ştiinţă au 
cercetat desegregarea în şcoli - domeniul care oferă cel 
mai bun test privind importanţa familiarizării pentru 
stabilirea unui contact - ei au descoperit un model aproape 
opus. 

Desegregaţia în şcoli produce, cu mai mare 
probabilitate, sporirea tensiunilor în relaţiile dintre negri 
şi albi în loc să le reducă.” 

să lăsăm deoparte deocamdată problema 
desegregaţiei în şcoli. Oricât ar fi de bine intenţionaţi cei 
care susţin ca armonia rasială este favorizată prin simplu 

75 Pentru o examinare deosebit de completă a acestui subiect, vezi 

contact, este improbabil ca abordarea lor să producă 
rezultate deoarece argumentul pe care se bazează provine 
din informaţii teribil de greşite. 

Mai întâi, mediul şcolar nu este un creuzet unde 
copiii să interacţioneze la fel de uşor cu membrii altor 
grupuri etnice pe cât interacționează cu membrii 
propriului grup. Ani de zile după desegregaţia oficială a 
şcolilor, în fapt, există puţine semne de integrare sociala. 
Elevii formează grupuri etnice care activează, în 
majoritatea timpului, separat de celelalte grupuri. In al 
doilea rând, chiar şi dacă ar exista mai multă interacţiune 
între etnii, cercetările arată că a deveni familiar cu ceva 
sau cineva prin contact repetat nu determină în mod 
necesar creşterea simpatiei. 

De fapt, expunerea continuă faţă de o persoană sau 
un obiect în condiţii neplăcute, ca de pildă frustrare, 
conflict sau concurenţă, conduce la scăderea simpatiei.'$ 
lar clasa tipică americană favorizează tocmai aceste 
condiţii neplăcute. 

Să analizăm raportul edificator al psihologului Elliot 
Aronson, solicitat să acorde consultanţă autorităţilor 
şcolare din Austin, Texas. Descrierea lui despre procedeele 
de educaţie în cadrul clasei standard se pot aplica aproape 
oricărei şcoli publice din Statele Unite. 


Iată cum funcţionează lucrurile în general: Profesorul 
stă în faţa clasei şi pune întrebări. Şase sau zece copii stau 
încordaţi în băncile lor şi îşi flutură mâinile ridicate în faţa 
profesorului, nerăbdători să fie solicitaţi şi să arate ce 
isteţi sunt. Alţi câţiva stau liniştiţi, cu privirile în jos, 
încercând să pară invizibili. Atunci când profesorul solicită 
unul dintre copii, poţi vedea priviri dezamăgite şi disperate 
pe feţele elevilor nerăbdători să răspundă, care au ratat o 

ocazie de a obţine aprobarea profesorului, şi uşurare pe 
feţele celorlalţi care nu ştiau răspunsul... Acest joc creează 
o concurenţă acerbă şi miza este mare deoarece copiii 
concurează pentru dragostea şi aprobarea uneia dintre 
cele două sau trei persoane importante pentru lumea lor. 
Mai mult decât atât, acest proces garantează că aceşti 
copii nu vor învăţa să se simpatizeze şi să se înţeleagă unul 
cu altul. 

Gândeşte-te la propria ta experienţă. 

Dacă ai ştiut răspunsul corect şi profesorul a solicitat 
pe altcineva, ai sperat probabil că acel elev va face o 
greşeală, astfel încât tu să ai o şansă să-ţi arăţi 
cunoştinţele. Dacă tu ai fost solicitat şi ai greşit sau dacă 
nu ai ridicat mâna, probabil că i-ai invidiat şi nu i-ai putut 
suferi pe colegii care ştiau răspunsul. 

Copiii care eşuează în cadrul acestui sistem de 
învăţământ devin geloşi şi plini de resentimente faţă de cei 
care au succes, tratându-i cu dispreţ ca fiind răsfăţaţii 
profesorului sau chiar pedepsindu-i prin violenţă în curtea 
şcolii. 

De cealaltă parte, elevii buni îi tratează pe cei slabi 
cu dispreţ numindu-i „proşti” sau „bătuţi în cap”. Acest 
proces concurenţial nu încurajează niciun tânăr să fie 
binevoitor şi entuziast faţă de colegii săi.” 


Atunci de ce să ne mai mirăm că desegregaţia brută - 
fie prin transportarea obligatorie a copiilor cu autobuzul la 
o şcoală din afara cartierului lor, fie prin reîmpărţirea 
datorată reorganizării districtelor sau închiderii unor şcoli 
- produce atât de frecvent creşterea şi nu descreşterea 
situaţiilor tensionate? Atunci când copiii noştri găsesc 
contacte sociale şi prietenii plăcute numai în limitele 
grupurilor lor etnice şi sunt expuşi contactului repetat cu 
alte grupuri etnice numai în mediul concurenţial al orelor 
de şcoală, nu ne putem aştepta la altceva. 

Există soluţii pentru această problemă? Una dintre 
posibilităţi ar fi să punem capăt încercărilor noastre de a 

integra diferite grupuri etnice în aceeaşi şcoală. Dar acest 
lucru pare dificil de pus în practică. Chiar dacă am ignora 
provocările juridice şi constituţionale inevitabile, precum 
şi dezbaterile sociale aprinse şi subminante pe care o 
asemenea măsură le-ar provoca, există motive puternice 
pentru a continua integrarea în şcoli. 

De pildă, cu toate că nivelul realizărilor elevilor albi 
rămâne constant, este de zece ori mai probabil ca 
performanţele academice ale studenţilor minoritari să 
crească semnificativ după desegregare. Trebuie să fim 
precauţi în ce priveşte abordarea desegregării în şcoli şi să 
avem grijă să nu aruncăm copilul cu tot cu apa murdară 
din cădiţă. 

Ideea constă, desigur, în a arunca numai apa 
murdară şi a păstra copilul curat. Cu toate acestea, în 
prezent, copilul se bălăceşte în zoaiele ostilităţii rasiale în 
creştere. Din fericire, cercetările specialiştilor în probleme 
de educaţie dau naştere unei reale speranţe de asanare a 
ostilităţii rasiale prin conceptul de „învăţare în cooperare”. 

Deoarece, în mare măsură, intensificarea stărilor de 
tensiune ca rezultat al desegregării şcolilor izvorăşte din 
expunerea sporită faţă de membrii consideraţi rivali din 
afara unui grup, educatorii au experimentat forme de 
învăţare în care accentul se pune pe cooperarea între 
colegii de clasă şi nu pe concurenţa dintre ei. 

În tabără. Pentru a înţelege logica abordării bazate 
pe cooperare, este de ajutor să reexaminăm programul de 
cercetare fascinant realizat acum trei decenii de un 
sociolog de origine turcă, Muzafer Sherif. Intrigat de 
problema conflictelor inter-grupuri, Sherif s-a hotărât să 
studieze ce se întâmplă în taberele de vară ale băieţilor. 
Deşi băieţii nu au realizat niciodată că participau la un 
experiment, Sherif şi colegii săi s-au angajat cu 
consecvență în manipulări sofisticate ale mediului social 
din tabără pentru a observa efectele asupra interacțiunii 
între grupurile sociale. 

N-a fost necesar mult timp pentru a face să iasă la 
suprafaţă anumite resentimente. Simpla separare a 


băieţilor în două cabane a fost suficientă pentru a stimula 
apariţia ideii de „noi contra lor” între grupuri; iar 
acordarea unor nume celor două grupuri (Vulturii şi 
Zurbagii) a intensificat sentimentul de rivalitate. Curând, 
băieţii au început să diminueze calităţile şi realizările 
celuilalt grup. Dar aceste forme de ostilitate erau minore 
faţă de cele apărute atunci când cercetătorii au introdus 
voit activităţi concurenţiale între cele două grupuri. 

Organizarea unor întreceri între cele două grupuri ca 
vânătoarea de comori, tragerea frânghiei de cele două 
capete sau întreceri atletice a dat naştere la altercaţii 
verbale şi fizice. În timpul concursurilor, membrii echipei 
concurente erau  etichetaţi ca jtrişori”, „laşi” şi 
„îimpuţiţi”.]]] După concursuri, era atacată cabana celuilalt 
grup, pancartele rivalilor erau furate şi arse, erau afişate 
ameninţări, iar încăierările în sala de mese erau ceva 
obişnuit. 

În acest punct, era evident pentru Sherif că reţeta 
pentru stricarea armoniei este rapidă şi uşor de aplicat: 
separă participanţii în grupuri şi lasă-i pentru o vreme să 
fiarbă în suc propriu. Apoi amestecă continuu pe flacăra 
unei concurenţe permanente. Şi iată ce obţii: duşmănie 
clocotind între grupuri. 

Apoi cercetătorii s-au confruntat cu o problemă şi 
mai provocatoare: cum să înlăture ostilitatea adâncă pe 
care o creaseră. Ei au încercat, mai întâi, abordarea de 
contact prin care au adus grupurile împreună mai des. Dar, 
chiar şi atunci când activităţile în comun erau plăcute ca, 
de pildă, vizionarea unor filme sau participarea la 
evenimente sociale, rezultatele au fost dezastruoase. 
Picnicurile dădeau naştere la bătăi cu mâncare, 
programele distractive duceau la concursuri de urlete, 
cozile la mesele cu mâncare degenerau în partide de 
înghionteli. 

Sherif şi echipa sa de cercetare au început să-şi facă 
griji că, la fel ca Doctorul Frankenstein, au creat un 
monstru pe care nu-l mai puteau controla. Apoi, când 
vrajba era în toi, ei au dat peste o soluţie pe cât de simpla 


pe atât de eficientă. 

Ei au conceput o serie de situaţii în care concurenţa 
între grupuri ar fi lezat interesele tuturor şi în care 
cooperarea era necesară pentru a obţine beneficii 
reciproce. În timpul unei excursii de o zi, singurul camion 
disponibil pentru a aduce hrana din oraş a fost găsit 
„înţepenit”. 

Băieţii au trebuit să tragă şi să împingă împreună 
până când vehiculul a fost pus în mişcare. Într-o altă 
situaţie, cercetătorii au aranjat o întrerupere a 
aprovizionării cu apa a taberei, apă care venea prin 
conducte de la un rezervor aflat la o bună depărtare. 

Confruntaţi cu o criză care îi afecta pe toţi şi 
înțelegând necesitatea unei acţiuni comune, băieţii s-au 
organizat eficient şi în bună înţelegere pentru a identifica 
şi rezolva problema înainte de sfârşitul zilei. Intr-o altă 
circumstanţă care cerea cooperare, participanţii la tabără 
au fost informaţi că era disponibil spre a fi închiriat un film 
pe care voiau să-l vadă, dar conducerea taberei nu-şi 
permitea să plătească chiria. Conştienţi că singura soluţie 
era să-şi pună în comun resursele, băieţii au strâns bani şi 
au închiriat filmul petrecând o seară deosebit de plăcută 
distrându-se împreună. 

Consecințele, deşi nu au apărut instantaneu, au fost 
izbitoare. Eforturile conjugate spre realizarea unor scopuri 
comune au creat o punte solidă peste prăpastia de 
ranchiună dintre grupuri. N-a trecut mult şi atacurile 
verbale au dispărut, înghionteala la cozi s-a sfârşit şi 
băieţii au început să se amestece în sala de mese. 

Mai mult decât atât, atunci când li s-a cerut să-şi 
numească cei mai buni prieteni, un număr semnificativ de 
băieţi şi-au schimbat preferinţele de la o listă anterioară 
cuprinzând exclusiv colegi de grup la o listă care includea 
şi băieţi din celălalt grup. Câţiva chiar au mulţumit 
cercetătorilor pentru ocazia de a-şi alege din nou prietenii 
deoarece realizaseră ca şi-au schimbat părerile faţă de 
perioada de început. 

Într-un episod relevant, băieţii se întorceau într-un 


singur autobuz de la un foc de tabără - ceea ce ar fi produs 
haos mai înainte - dar acum chiar ei ceruseră asta în mod 
special. Atunci când autobuzul a oprit la un chioşc cu 
răcoritoare, băieţii dintr-un grup rămăseseră cu cinci 
dolari şi au hotărât să-i trateze cu băuturi răcoritoare pe 
cei care mai înainte le fuseseră adversari înverşunaţi! 

Putem detecta fundamentul acestei răsturnări 
surprinzătoare în acele situaţii în care băieţii au trebuit să 
se considere aliați în loc de opozanți. Procedeul crucial a 
constat în impunerea de către cercetători a unor scopuri 
comune pentru ambele grupuri. 

Tocmai cooperarea necesară pentru a realiza aceste 
scopuri a permis, în final, ca membrii grupurilor rivale să 
se considere unii pe alții nişte colegi rezonabili, ajutoare 
de nădejde şi prieteni. Iar atunci când eforturile comune 
au condus la succes, a devenit deosebit de dificilă 
păstrarea sentimentelor de ostilitate faţă de cei care au 
fost colegi de echipă pe drumul către succes.'* 

Inapoi la şcoală. În haosul tensiunilor rasiale care au 
urmat desegregaţiei şcolilor, unii psihologi specializaţi în 
domeniul educaţiei au început să-şi dea seama de 
importanţa constatărilor lui Sherif pentru educaţia şcolară. 
Dacă procesul de învăţare putea fi modificat pentru a 
include măcar ocazional cooperarea interetnică spre un 
succes comun, poate că prieteniile între membrii 
grupurilor ar avea un mediu în care să se dezvolte. Deşi 
proiecte asemănătoare erau în desfăşurare în diverse state 
americane, o abordare deosebit de interesantă în această 
direcţie - numită „clasa-puzzle” - a fost elaborată de Elliot 
Aronson şi colegii săi din Texas şi California. 

Esenţa acestei abordări a procesului de învăţare 
constă în a cere elevilor să lucreze împreuna pentru a-şi 
însuşi materialul pentru un viitor examen. 

Acest lucru este realizat prin formarea unor echipe 
de elevi şi fiecare dintre ei primeşte doar o parte din 

informaţia - o piesă din puzzle - necesară spre a trece 
examenul. În cadrul acestui sistem elevii trebuie să se 
ajute şi să se înveţe unii pe alţii. Fiecare are nevoie de toţi 
ceilalţi pentru a se descurca bine. La fel ca şi băieţii din 
tabăra lui Sherif, care primeau sarcini ce puteau fi 
realizate cu succes numai dacă lucrau împreună, elevii din 
experimentul lui Aronson au devenit aliaţi în loc să devină 
inamici. 

Atunci când a fost încercată în clase mixte din punct 
de vedere etnic, această abordare a generat rezultate 
impresionante. Studiile au arătat că, în comparaţie cu alte 
clase din aceeaşi şcoala care foloseau metoda tradiţională 
concurenţială, învăţarea bazată pe colaborare stimula 
semnificativ relaţiile de prietenie şi conducea la reducerea 
problemelor între grupurile etnice. 

În afară de această reducere vitală a ostilităţii, mai 
existau şi alte avantaje: creşterea stimei faţă de sine, a 
simpatiei faţă de şcoală şi note mai bune pentru elevii 
minoritari. Elevii albi obțineau şi ei beneficii: a sporit stima 
lor faţa de sine şi simpatia faţă de şcoală, iar 
performanţele şcolare au fost cel puţin la nivelul elevilor 
albi din clasele tradiţionale. Realizări ca acestea necesită 
explicaţii mai detaliate. Ce se întâmplă, mai exact, în 
clasele-puzzle pentru a produce efecte la care nu mai 
speram de mult a fi posibile în şcolile publice? Un studiu 
de caz furnizat de Aronson ne ajută să înţelegem lucrurile 
mai bine. 

Studiul se referă la experienţa lui Carlos, un băiat 
american de origine mexicană, care a făcut parte pentru 
prima dată dintr-o clasă-puzzle. Sarcina lui Carlos era să 
înveţe şi apoi să transmită echipei sale informaţii despre 
anii maturității lui Joseph Pulitzer. Toți membri echipei 
urmau să participe curând la un examen despre viaţa 
faimosului jurnalist. Aronson ne povesteşte ce s-a 
întâmplat: 


Carlos nu vorbea foarte bine engleza, care era a doua 
sa limbă şi, deoarece fusese adeseori ridiculizat în trecut 


când se ridica să vorbească, el a învăţat de-a lungul anilor 
să rămână tăcut în timpul orelor de clasă. Am putea spune 
chiar că profesoara de engleză şi Carlos participau la o 
conspirație a tăcerii. Carlos se pierdea în anonimat, 
acoperit de zarva activităţilor din clasă şi nu mai era 
stânjenit de nevoia de a bâlbâi un răspuns; iar profesoara, 
la rândul ei, nu-l solicita. Probabil că decizia ei a avut 
motive bine întemeiate: nu voia să-l umilească sau să-i 
privească pe alţi copii cum făceau haz de el. Dar, 
ignorându-l pe Carlos, profesoara l-a condamnat la 
neştiinţă. Atitudinea ei însemna că nu merita să se ocupe 
de el; cel puţin acesta a fost mesajul pe care l-au receptat 
ceilalţi copii. 

Dacă profesoara nu-l solicita pe Carlos, probabil că el 
era prea prost. Este probabil că şi Carlos ajunsese la 
aceeaşi concluzie. 

Fireşte, Carlos nu se simţea tocmai bine cu noul 
sistem care îi cerea să vorbească cu colegii lui de echipă; 
el a avut multe greutăţi în a-şi comunica cunoştinţele. 

S-a bâlbâit, a ezitat şi s-a enervat. Ceilalţi copii nu-l 
puteau ajuta deloc; ei au reacţionat după vechiul obicei. 
Atunci când un copil se poticneşte, mai ales unul care este 
considerat prost, ceilalţi copii recurg la zeflemea şi la 
hărţuială. „Oh, nu ştii nici atâta lucru”, l-a acuzat Mary, 
„Eşti bătut în cap; eşti prost. Habar nu ai de nimic”. 

O persoană din cadrul colectivului de cercetare, care 
avea sarcina să observe ce se întâmplă în grup, a 
intervenit cu câteva sfaturi când a auzit asemenea 
comentarii: „Ei bine, poţi să-l necăjeşti dacă asta vrei”, a 
spus ea, „şi lucrul ăsta ar putea fi distractiv pentru tine, 
dar nu te va ajuta să înveţi despre anii de maturitate ai lui 
Joseph Pulitzer. Examenul va avea loc peste aproximativ o 
oră.” 

Merită observat cum a schimbat ea obiectivele 
grupului. Acum Mary se gândea că nu are nimic de 
câştigat jignindu-l pe Carlos şi era pe cale să aibă mult de 
pierdut După câteva zile şi mai multe asemenea 
experienţe, aceşti copii au început să întrezărească faptul 


că singura şansă de a învăţa partea pregătită de Carlos era 
să acorde atenţie la ceea ce avea el de spus. 

Înţelegând acest lucru, copiii au început să devină 
nişte intervievatori destul de buni. In loc să-l hărţuiască pe 
Carlos sau să-l ignore, ei au învăţat să îl ajute, să-i pună 
întrebări care să-i uşureze sarcina de a explica cu voce 
tare ceea ce avea în cap. La rândul lui, Carlos a devenit 
mai relaxat şi şi-a îmbunătăţit capacitatea de a comunica. 
După câteva săptămâni, copiii au ajuns la concluzia că 
băiatul nu era atât de prost pe cât îl credeau ei. Au văzut 
la el lucruri pe care nu le observaseră mai înainte. Au 
început să-l simpatizeze mai mult, iar lui Carlos a început 
să-i placă mai mult şcoala şi să se gândească la colegii săi 
nativi americani nu ca la nişte torţionari, ci ca la nişte 
prieteni.”? 


Există o tendinţă ca, atunci când ai asemenea 
rezultate pozitive într-o clasă-puzzle, să devii prea 
entuziast faţă de o singură soluţie simplă pentru o 
problemă persistentă. 

Experienţa ar trebui să ne spună că, rareori, 
asemenea probleme cedează la un remediu simplu. Acest 
lucru este adevărat fără îndoială şi în acest caz. Chiar şi în 
cadrul procesului de învăţare bazat pe colaborare 
experimentat în clasele-puzzle problemele sunt complexe, 
înainte să ne putem simţi cu adevărat mulţumiţi folosind 
abordarea claselor-puzzle, sau orice altă abordare similară 
pentru stimularea învăţării şi simpatiei, este necesară mult 
mai multă cercetare pentru a determina cât de frecvent, în 
ce doze, la ce vârste şi în ce fel de grupuri funcţionează 
strategiile bazate pe colaborare. 

Avem nevoie, de asemenea, să aflăm cea mai bună 
cale ca profesorii să folosească noi metode, dacă este 


79 Exemplul lui Carlos este extras dintr-un articol al lui Aronson 
publicat în 1975. Rapoarte suplimentare ale lui Aronson şi ale altora au 
arătat rezultate la fel de încurajatoare. O listă reprezentativă ar include 
lucrările lui Johnson şi Johnson (1983), DeVries şi Slavin (1978), Cook 
(1990), Aronson, Bridgeman şi Geffner(1978 a,b). 


cazul. În fond, nu doar că tehnicile de învăţare bazate pe 
colaborare reprezintă o abandonare radicală a tradiţiei - 
rutina cunoscută celor mai mulţi profesori - dar ele pot fi 
interpretate ca o ameninţare faţă de sentimentul de 
importanţă al profesorului în clasă datorită faptului că 
mare parte din procesul de predare este transferat elevilor. 

Trebuie să acceptăm că şi concurenţa îşi are 
importanţa ei. Ea poate servi ca un factor valoros de 
motivare pentru nişte acţiuni dorite şi ca un important 
constructor al conceptului de sine. Prin urmare, sarcina nu 
constă în eliminarea concurenţei şcolare, ci în distrugerea 
monopolului ci la ora de clasă prin introducerea unor 
alternative bazate pe colaborare care să includă membrii 
tuturor grupurilor etnice.“ 

În ciuda acestor considerente, nu pot decât să mă 
simt încurajat de faptele adunate până în prezent. Atunci 
când le vorbesc studenţilor mei, sau chiar vecinilor şi 
prietenilor, despre perspectivele metodelor bazate pe 
colaborare în procesul de învăţare, simt că-mi creşte 
optimismul. Şcolile publice au fost prea mult timp sursa 
unor ştiri descurajante: note mici la examene, profesori 
stresaţi până la epuizare, creşterea criminalităţii şi, 
desigur, conflicte rasiale. 

Acum există cel puţin o rază de lumină în întuneric şi 
eu mă simt cu adevărat entuziasmat de acest lucru. 

Care este scopul acestei digresiuni privind efectele 
desegregaţiei şcolare asupra relaţiilor rasiale? Există două 
scopuri. Mai întâi, deşi cunoaşterea prin contact conduce, 
de obicei, la sporirea simpatiei, se întâmplă exact opusul 
dacă contactul aduce cu el experienţe neplăcute. 

Prin urmare, atunci când copii din diverse grupuri 
rasiale sunt aruncaţi în concurenţa acerbă şi fără de sfârşit 
din şcolile americane, ar trebui să constatăm - şi chiar 
constatăm - exacerbarea ostilităţii. În al doilea rând, 
dovezile că învăţarea în echipă este un antidot pentru 
aceste probleme ne pot demonstra impactul puternic al 


80 Pentru o examinare atentă a posibilelor capcane ale învăţării bazate 
pe cooperare, vezi Rosenfield şi Stephan (1981). 


cooperării în procesul de sporire a simpatiei. Dar înainte 
de a presupune că procesul de cooperare influenţează 
puternic simpatia, ar trebui să-l trecem mai întâi, prin ceea 
ce, în mintea mea, este testul decisiv: 

Folosesc  profesioniştii  asentimentului cooperarea 
într-o manieră sistematică pentru a ne face să-i simpatizăm 
astfel încât să ne dăm asentimentul faţă de solicitările lor? 
Evidenţiază ei cooperarea atunci când ea există în mod 
natural într-o situaţie? Încearcă ei s-o amplifice atunci 
când cooperarea este slabă? Şi, cel mai instructiv, o fabrică 
ei atunci când este absentă? 

După cum practica dovedeşte, cooperarea trece 
testul cu toate pânzele în vânt. Profesioniştii în obţinerea 
asentimentului încearcă întotdeauna să evidenţieze că noi 
şi ei lucrăm pentru a realiza aceleaşi scopuri, că trebuie 
„să împingem împreună” pentru ca ambele părţi să obţină 
beneficii şi că ei sunt de fapt colegi de echipă cu noi. 

Există o mulţime de exemple. Multe exemple sunt 
arhicunoscute ca acela al vânzătorului de automobile care 
se declară de partea noastră şi „se bate” cu şeful lui ca să 
ne asigure o tranzacţie avantajoasă.*! 

Dar o ilustrare mai spectaculoasă apare în nişte 
împrejurări în care puţini dintre noi ar recunoaşte-o la 
prima vedere deoarece este vorba de poliţişti specializaţi 
în interogatorii, profesionişti a căror sarcină este să-i 
determine pe suspecți să-şi mărturisească delictele. 

În ultimii ani tribunalele au impus o varietate de 
restricţii asupra modului în care poliţiştii trebuie să se 


81 În realitate, nu prea are loc nimic care să semene cu o bătălie atunci 
când vânzătorul intră în biroul şefului în astfel de împrejurări. Deseori, 
deoarece vânzătorul ştie cu precizie preţul sub care nu poate cobori, el 
şi şeful lui nici măcar nu-şi vorbesc. Infiltrându-mă într-o reprezentanţă 
pentru vânzări de maşini, pe vremea când făceam cercetări pentru 
aceasta carte, am văzut că era ceva obişnuit ca un vânzător să-şi ia 
ceva răcoritor de băut sau să fumeze o ţigară în linişte, în timp ce şeful 
continua să lucreze la biroul său. După o perioadă de timp adecvată, el 
îşi lărgea cravata şi se întorcea la clienţi arătând epuizat dar purtând 
contractul pe care tocmai îl „forjase” pentru ei — de fapt, era aceeaşi 
înţelegere pe care o avusese în minte înainte de intra în biroul şefului. 


comporte faţă de suspecți, mai ales în ce priveşte 
obţinerea mărturisirii. Multe procedee care, în trecut, au 
condus la recunoaşterea vinovăţiei nu mai pot fi folosite de 
teamă că vor avea drept rezultat respingerea cazului de 
către judecător. Totuşi, tribunalele n-au găsit că ar fi ceva 
ilegal în utilizarea de către poliţişti a unor tehnici 
psihologice subtile. 

Din acest motiv, interogarea penală a folosit tot mai 
mult asemenea tactici precum cea numită Polițistul cel 
Bun/Poliţistul cel Rău. 

Această tactică funcţionează după cum urmează: un 
tânăr suspectat de jaf, căruia i s-au citit drepturile şi care 
îşi susţine nevinovăția, este dus într-o cameră spre a fi 
interogat de doi poliţişti. Unul dintre poliţişti, fie din cauză 
că rolul i se potriveşte sau pentru că este pur şi simplu 
rândul lui, îl joacă pe Polițistul cel Rău. 

Înainte chiar ca suspectul să se aşeze, Polițistul cel 
Rău îl înjură pe „fiul de căţea” pentru că a furat. În tot 
restul interogatoriului, acest poliţist mârâie şi-şi arată 
colții. 

El loveşte scaunul arestatului spre a-şi sublinia 
părerile. Atunci când Îl priveşte pe suspect, el pare să vadă 
o grămadă de gunoi. Dacă suspectul contrazice acuzațiile 
Poliţistului cel Rău sau refuză să-i răspundă, Polițistul cel 
Rău devine vânăt de furie. 

Mânia lui se manifestă şi mai rău. El jură că va face 
tot ce este posibil pentru a obţine o sentinţă maximă. 
Spune că are prieteni în biroul procurorului de district şi le 
va vorbi despre atitudinea necooperantă a suspectului, iar 
ei vor trata cazul cu asprime. La începutul spectacolului 
jucat de Polițistul cel Rău, partenerul lui, Polițistul cel Bun 
rămâne în fundal. Apoi, încet, acesta începe să intervină. 
La început, îi vorbeşte numai Poliţistului cel Rău, 
încercând să-i tempereze mânia care creşte: „Calmează-te 
Frank, calmează-te.”. Dar Polițistul cel Rău răspunde 
urlând: „Nu-mi spune mie să mă calmez când ăsta mă 
minte chiar în faţa! Îi urăsc pe ticăloşii ăştia mincinoşi!”. 

Puțin mai târziu, Polițistul cel Bun chiar spune ceva 


în favoarea suspectului. „la-o mai încet Frank, nu-i decât 
un copil.”. Nu este mare lucru, dar comparativ cu răgetele 
Poliţistului cel Rău, aceste cuvinte par o muzică pentru 
urechile arestatului. 

Dar Polițistul cel Rău rămâne de neînduplecat. 
„Copil? Nu-i un copil. Este o putreziciune. Asta este, o 
putreziciune. Şi o să-ţi mai spun ceva. Are mai mult de 
optsprezece ani şi asta-i tot ce-mi trebuie ca să-l trimit atât 
de departe după gratii că o să fie nevoie de un reflector ca 
să-l găsească cineva.” 

În acest moment, Polițistul cel Bun începe să-i 
vorbească direct tânărului adresându-i-se pe numele de 
botez şi subliniind orice aspect pozitiv al cazului: „Uite ce 
este Kenny, eşti norocos că nimeni n-a fost rănit şi tu nu 
erai înarmat. Atunci când se va pronunţa sentinţa, aceste 
lucruri vor avea o influenţă bună.” 

Dacă suspectul persistă să-şi susţină inocenţa, 
Polițistul cel Rău se lansează în altă tiradă de înjurături şi 
ameninţări. Dar, de această dată, Polițistul cel Bun îl 
opreşte dându-i ceva bani şi zicându-i: „Bine, Frank. Cred 
că am putea să bem cu toţii o cafea. Ce ar fi să aduci trei 
ceşti?”. 

După ce Polițistul cel Rău pleacă, este timpul scenei 
decisive pentru Polițistul cel Bun: „Uite ce este, băiete: nu 
ştiu de ce, dar partenerul meu nu te place şi va încerca să 
te bage la fund. El este în stare s-o facă pentru că acum 
avem destule dovezi. In plus, are dreptate în ce priveşte 
oamenii din biroul procurorului de district care sunt duri 
cu tipii care nu cooperează. Ai putea să capeţi cinci ani de 
închisoare, băiete, cinci ani! Nici nu vreau să mă gândesc 
ce poate să ţi se întâmple. Prin urmare, dacă recunoşti 
chiar acum, înainte de a se întoarce partenerul meu, că ai 
participat la jaful ăla, o să mă ocup de cazul tău şi o să-ți 
pun o vorbă bună pe lângă procurorul districtual. Dacă ai 
să colaborezi, putem reduce pedeapsa de la cinci ani la 
doi, sau poate la unul. Kenny, fă-ţi o favoare ţie şi fă-mi o 
favoare şi mie. Spune-mi doar cum ai procedat şi apoi să 
ne apucăm de lucru ca să găsim o modalitate să treci peste 


asta.”. Deseori, urmează o mărturisire completă. 

Tactica Polițistul cel  Bun/Poliţistul cel Rău 
funcţionează aşa de bine din mai multe motive: teama de 
închisoare pe termen lung este insuflată rapid de 
amenințările Poliţistului cel Rău; principiul contrastului de 
percepţie face ca ofiţerul care joacă rolul Poliţistului cel 
Bun să pară un om deosebit de rezonabil şi amabil în 
comparaţie cu dementul şi hainul ofiţer reprezentat de 
Polițistul cel Rău; deoarece Polițistul cel Bun a intervenit 
în mod repetat în favoarea suspectului - a cheltuit chiar şi 
din banii lui ca să-i cumpere cafea - regula reciprocităţii 
exercită presiuni pentru o favoare drept răspuns. 

Cel mai important motiv pentru care aceasta tehnică 
este eficientă provine din faptul că îl face pe suspect să 
creadă că cineva este de partea lui, că cineva se gândeşte 
la binele lui, colaborează cu el şi pentru el. 

În majoritatea situaţiilor, o asemenea persoană ar fi 
percepută foarte favorabil, dar în situaţia gravă în care se 
găseşte suspectul nostru acuzat de jaf, acea persoană 
capătă aura unui salvator. lar de la salvator este doar un 
mic pas până la poziţia de confident de încredere. 


CONDIŢIONAREA ŞI ASOCIEREA 


„De ce mă învinovăţesc ei pe mine, doctore?” Era 
vocea tremurândă a unui prezentator de previziuni 
meteorologice. I s-a dat numărul meu de telefon atunci 
când a sunat la departamentul de psihologie al 
universităţii pentru a găsi pe cineva care să-i poată 
răspunde la întrebare - o întrebare care l-a frământat 
mereu, dar care recent a început să-l deranjeze şi să-l 
deprime. 

„Vreau să spun că asta-i sminteală, nu crezi? Toată 
lumea ştie că eu doar prezint vremea, n-o hotărăsc eu, 
corect? Prin urmare, de ce sunt atât de criticat când 
vremea-i proastă? În timpul inundaţiilor de anul trecut am 
primit o mulţime de mesaje pline de ură. Un individ m-a 
ameninţat că mă împuşcă dacă nu încetează să plouă. 


Dumnezeule, de atunci încă mă mai uit peste umăr cu 
teamă. Chiar şi oamenii cu care lucrez la postul de 
televiziune se comportă la fel! Uneori, chiar în timpul 
transmisiei, ei mă atacă atunci când anunţ vreun val de 
căldură sau altceva rău. Poţi să mă ajuţi să înţeleg toate 
astea, doctore? Chestiile astea, pur şi simplu, mă 
doboară.” 

După conversaţia asta la telefon am stabilit o 
întâlnire ca să stăm de vorbă în biroul meu unde am 
încercat să-i explic că era victima unui răspuns automat, 
vechi de secole, pe care oamenii îl au faţă de lucrurile pe 
care le percep ca având legătură între ele. 

Exemple pentru acest fel de răspuns automat abundă 
în viaţa modernă. Dar am simţit că exemplul care l-ar fi 
putut ajuta cel mai bine pe prezentatorul deprimat era 
unul din istoria antică. L-am rugat să se gândească la 
soarta grea a mesagerilor imperiali din Persia antică. Orice 
asemenea mesager care primea un rol de curier militar 
avea un motiv întemeiat să dorească puternic succesul 
Persiei pe câmpul de bătaie. Dacă ducea în traistă ştiri 
despre o victorie, el era tratat ca un erou la sosirea la 
palat. I se oferea, cu bucurie şi din belşug, hrană, băutură 
şi femei după pofta inimii. Dar dacă mesajul său anunţa un 
dezastru militar, primirea era foarte diferită: era ucis fără 
multă vorbă. 

Am sperat că prezentatorul meteo va înţelege ideea 
acestei poveşti. Am vrut să devină conştient de un fapt 
adevărat astăzi, ca şi în Persia antică, sau pe vremea lui 
Shakespeare care i-a şi captat esenţa într-o propoziţie 
plină de culoare: „Ştirile proaste au o asemenea natură 
încât infectează mesagerul.” 

Există o tendinţă umană naturală de a nu simpatiza o 
persoană care aduce o informaţie neplăcută, chiar şi 
atunci când persoana respectivă nu are nicio legătură cu 
vestea proastă. Simpla asociere cu vestea proastă este 
suficientă pentru a induce antipatie.*? 


82 Pentru dovezi experimentale privind valabilitatea observaţiei lui 
Shakespeare, vezi Manis şi alţii (1974). 


Dar mai există un lucru pe care speram ca 
prezentatorul meteo îl va înţelege din exemplele istorice. 
Nu numai că situaţia sa dificilă era împărtăşită de secole 
de alţi „mesageri”, dar comparativ cu unii dintre ei, ca de 
pildă mesagerii din Persia, el era foarte norocos. La 
sfârşitul întâlnirii noastre, el a spus ceva care m-a convins 
că a înţeles în mod clar această idee. „Doctore”, a spus el 
îndreptându-se spre ieşire, „mă simt mult mai bine acum în 
legătură cu slujba mea. Vreau să spun că trăiesc în 
Phoenix unde soarele străluceşte trei sute de zile pe an, 
nu-i aşa? Mulţumesc lui Dumnezeu că nu prezint vremea în 
Buffalo.” 

Comentariul prezentatorului meteo arată că el a 
înțeles mai mult decât îi spusesem despre principiul care 
influenţa simpatia telespectatorilor pentru el. A avea 
legătură cu vremea proastă are un efect negativ, dar 
uitându-ne la cealaltă faţă a monezii, legătura cu 
strălucirea soarelui ar trebui să facă minuni în ce priveşte 
popularitatea. lar el avea dreptate. Principiul asocierii este 
unul general, care guvernează atât conexiunile pozitive cât 
şi pe cele negative. O asociere nevinovată, fie cu lucruri 
bune, fie cu lucruri rele va influenţa gradul de simpatie al 
oamenilor faţă de noi. 

Prezentatorii meteo ai posturilor de televiziune 
câştigă o pâine bună vorbind despre vreme, dar când 
mama-natură devine capricioasă, ei au nevoie de un 
adăpost. 

Discuţii cu mai mulţi veterani ai previziunilor meteo 
din toată ţara au dezvăluit poveşti despre cum au fost 
cotonogiţi cu umbrelele de doamne bătrâne, agresaţi de 
beţivi în baruri, bombardaţi cu bulgări de zăpadă sau 
galoşi, ameninţaţi cu moartea şi acuzaţi că încearcă să se 
joace de-a Dumnezeu. 

„Am primit un telefon de la un tip care mi-a spus că, 
dacă nu ninge de Crăciun, nu voi trăi să mai apuc anul 
nou”, spunea Bob Gregory care a fost prezentator meteo 


83 O trecere în revistă a cercetărilor care sprijină această afirmaţie 
este furnizată de Lott şi Lott (1965). 


timp de nouă ani la WTHR-TV în Indianapolis. 

Majoritatea prezentatorilor meteo au susţinut că 
prognoza lor pentru o zi era corectă în proporţie de 80- 
90%, dar prognozele pe perioade mai mari dădeau naştere 
unor situaţii critice. Şi majoritatea recunoşteau că 
transmit, pur şi simplu, informaţiile furnizate de 
computere şi de meteorologi anonimi de la Serviciul 
Meteorologic Naţional sau de la agenţii private. 

Dar oamenii cunosc doar figura pe care o văd pe 
ecranul televizorului. 

Tom Bonner, 35 de ani, care a lucrat timp de 
unsprezece ani pentru postul KARK-TV în Little Rock, 
Arkansas, îşi aminteşte de vremurile când un fermier 
zdravăn din Lonoke, care băuse prea mult, a venit la el la 
bar, i-a înfipt un deget în piept şi i-a spus: „Tu eşti cel care 
a trimis tornada aia care mi-a smuls casa din temelie... Am 
de gând să-ţi iau gâtul.” 

Bonner povestea că s-a uitat după omul de pază al 
barului, nu l-a putut găsi şi i-a replicat fermierului: „Aşa 
este, am trimis tornada şi-ţi mai spun ceva: o să mai trimit 
încă una dacă nu mă laşi în pace.” 

Cu mai mulţi ani în urmă, când o mare inundație a 
lăsat în urmă un strat de apă de 3 metri în San Diego's 
Mission Valley, Mike Ambrose de la KGTV îşi aminteşte 
cum o femeie a venit spre maşina sa, a lovit parbrizul cu 
umbrela şi i-a spus: „Ploaia asta a căzut din vina ta.” 

Chuck Whitaker de la WSBI-TV South Bend, Indiana, 
spune: „O doamnă micuță a chemat poliţia şi a cerut ca 
prezentatorul meteo să fie arestat pentru că a adus prea 
multă zăpadă.” 

O femeie, supărată că a plouat la nunta fiicei ei, l-a 
sunat pe Tom Jolls de la WKBW-IV, Buffalo, N.Y. ca să-i 
spună câteva. „Ea m-a făcut responsabil pentru că a plouat 
şi mi-a spus că, dacă mă întâlneşte vreodată, o să mă 
pocnească”, spune Tom Jolls. 

Sonny Eliot de la WJBK-IV, prezentator meteo timp 
de treizeci de ani pentru zona Detroit, îşi aminteşte cum a 
prezis ca va ninge în oraş până se va forma un strat de 


zăpadă între 5 şi 10 centimetri şi s-a format un strat de 
zăpadă de 20 de centimetri. Pentru a se răzbuna, colegii 
lui de la postul de televiziune s-au înţeles să arunce peste 
el vreo două sute de galoşi în timp ce-şi prezenta prognoza 
meteo a doua zi. 

„Mai am încă cucuiele care dovedesc întâmplarea”, 
spune el. 

Primele îndrumări despre cum funcționează 
asocierea negativă par să ne fi fost date de mamele 
noastre. Să ne amintim cum ne avertizau ele mereu să nu 
ne jucăm cu băieţii răi pe stradă şi cum ne spuneau că nu 
contează dacă facem ceva rău noi înşine deoarece în ochii 
oamenilor din cartier „vom fi judecaţi după prietenii pe 
care-i avem”? Mamele noastre ne învățau despre vinovăția 
prin asociere. 

Ele ne dădeau o lecţie despre latura negativă a 
principiului asocierii. Şi aveau dreptate. Oamenii presupun 
că avem aceleaşi trăsături de caracter ca şi prietenii 
noştri. 

În ce priveşte latura pozitivă a principiului asocierii, 
profesioniştii asentimentului sunt cei care ne predau 
această lecţie. Ei încearcă neîncetat să facă o legătură 
între ei sau produsele lor şi lucrurile care ne plac nouă. 

Să luăm exemplul manechinelor acelea frumoase 
aflate lângă automobilele din reclame. Ceea ce speră cel 
care concepe reclama este că aceste frumoase manechine 
îşi împrumută trăsăturile pozitive - frumuseţe şi atracţie - 
automobilelor. El pariază ca vom răspunde produsului în 
acelaşi fel în care răspundem atracției faţă de modelele 
asociate cu acesta. _ 

Şi au dreptate. Într-un studiu, bărbaţii care au văzut 
o reclamă pentru un nou automobil, lângă care se afla şi o 
seducătoare tânără femeie, au apreciat că maşina este mai 
rapidă, mai atractivă, cu un design mai bun şi cu o 
înfăţişare de maşină mai scumpă în comparaţie cu aceeaşi 
maşină văzută într-o reclamă fără tânăra seducătoare 
alături. Totuşi, când au fost întrebaţi mai târziu, bărbaţii 

au refuzat să creadă că prezenţa tinerei femei le-a 
influenţat judecata.* 

Deoarece principiul asocierii funcţionează atât de 
bine - şi atât de inconştient - producătorii se grăbesc 
mereu să lege produsele lor de ultimele tendinţe culturale. 
În zilele primei aselenizări americane pe Lună, orice, de la 
băuturile pentru micul dejun până la deodorante se vindea 
cu aluzii la programul spaţial al SUA. 

În anii în care au loc olimpiade, ni se spune cu 
precizie care este şamponul de păr „oficial” sau şerveţelele 
pentru faţă pe care le foloseşte echipa noastră olimpică.85 
În anii 1970, când conceptul cultural magic părea să fie 
„naturaleţea”, obiectele „naturale” era solicitate până la 
refuz. Uneori legătura cu naturaleţea nici nu mai avea 
sens: „Schimbă-ţi părul cu o culoare naturală”, îndemna o 
reclamă TV populară la acea vreme. 

Legarea numelui unei celebrităţi de un produs este o 
altă cale prin care cei care fac reclame profită de 
principiul asocierii. Atleţii profesionişti sunt plătiţi pentru 
a permite conexiunea între ei şi produse care sunt direct 
relevante pentru activitatea lor (pantofi de sport, rachete 
de tenis, mingii de golf) sau cu produse absolut 
nerelevante ca băuturi răcoritoare, floricele de porumb sau 
colanţi. Lucrul cel mai important pentru reclamă este să 
stabilească o conexiune; nu trebuie să fie una logică, ci 
doar una pozitivă. 

Desigur, prezenţa moderatorilor de televiziune 
cunoscuţi oferă o altă formă de reclamă pentru care 
producătorii au plătit întotdeauna scump spre a o lega de 
mărfurile lor. Dar, recent, politicienii s-au prins şi ei de 
capacitatea celebrităților de a influenţa votanţii. Candidaţii 

86 Drepturile pentru asemenea asocieri nu sunt deloc ieftine. 
Corporaţiile cheltuiesc milioane de dolari pentru a-şi asigura dreptul de 
a sponsoriza echipa olimpică si mai cheltuiesc alte milioane pentru a 
face reclamă legăturii lor cu acest eveniment. Şi se pare că merita 
efortul. Un sondaj realizat de Advertising Age a constatat că o treime 
dintre consumatori au spus că ar fi mai probabil să cumpere un produs 
dacă este legat de participanţii la Jocurile Olimpice. 


la preşedinţie adună împrejurul lor o mulţime de figuri 
bine cunoscute din afara sferei politicului care, fie că 
participă activ la campanie, fie că permit folosirea numelui 
lor. 

Chiar şi la nivel local sau la nivelul unui stat, se joacă 
un joc asemănător. O dovadă este comentariul unei femei 
din Los Angeles, comentariu pe care l-am surprins fără să 
vreau, şi care exprima dilema ei în legătura cu un 
referendum din California privind limitarea fumatului în 
locuri publice. „Este o decizie cu adevărat dificilă. Sunt 
multe vedete care vorbesc în favoarea deciziei şi altele 
care iau atitudine împotriva ei. Nu ştii cu cine să votezi.” 

Dacă politicienii sunt relativ novici în ce priveşte 
înregimentarea celebrităților în folosul lor, ei sunt versaţi 
în exploatarea principiului asocierii în alte feluri. 

De pildă, reprezentanţii din Congres anunţă presa, în 
mod tradiţional, despre începerea unor proiecte federale 
care vor crea noi slujbe sau alte beneficii sociale în statele 
unde se implementează; acest lucru se întâmplă chiar şi 
atunci când un reprezentant n-are nicio legătură cu 
propunerea respectivului proiect sau, în unele cazuri, a 
votat chiar împotriva lui. 

În timp ce politicienii se străduiesc de multă vreme 
să-şi asocieze numele cu valorile familiei, cu patriotismul şi 
cu o mâncare bună, se pare că tocmai în ultimul caz - 
mâncarea - ei au procedat cel mai isteţ. De pildă, există 
tradiţia la Casa Albă de a încerca atragerea voturilor 
politicienilor potrivnici cu ajutorul unui prânz. 

Poate fi un prânz la iarbă verde, un mic dejun 
somptuos sau un dineu elegant; atunci când trebuie votată 
o lege importantă sunt scoase tacâmurile de argint. 

În zilele noastre, strângerea fondurilor pentru 
campaniile politice implică întotdeauna mese somptuoase. 
Am mai observat că la dineurile tipice pentru strângerea 
fondurilor, solicitările pentru contribuţii şi sporirea 
eforturilor nu se fac niciodată înainte de servirea mesei, ci 
numai în timpul mesei sau după servirea ei. Avantajele 
cuplării politicii cu mâncarea sunt mai multe. 


De pildă, se economiseşte timp şi se pune la treabă 
regula reciprocităţii. Totuşi, cel mai puţin recunoscut 
beneficiu ar putea fi unul dezvăluit de cercetarea 
desfăşurată în anii 1930 de către distinsul psiholog 
Gregory Razran. 

Folosind ceea ce el a numit „tehnica prânzurilor”, 
Razran a constatat că subiecţilor săi le plăceau mai mult 
oamenii sau situaţiile pe care le trăiau în timp ce mâncau. 
În exemplul cel mai relevant pentru scopurile noastre, 
subiecţilor le-au fost prezentate câteva declaraţii politice 
pe care ei le evaluaseră deja, mai înainte. 

La sfârşitul experimentului, după ce au fost 
prezentate toate declaraţiile politice, Razran a constatat ca 
unele dintre ele câştigaseră în adeziune - tocmai acelea 
care fuseseră prezentate în timpul mesei. lar aceste 
schimbări de opinii avuseseră loc inconştient deoarece 
subiecţii nu-şi puteau aminti care dintre declaraţii le 
fuseseră prezentate în timpul mesei. 

Cum i-a venit lui Razran ideea „tehnicii prânzurilor”? 
Ce l-a făcut să creadă că va funcţiona? Răspunsul s-ar 
putea afla în dublul rol pe care l-a avut în cariera sa. Nu 
numai că a fost un cercetător independent respectat, ci a 
fost şi unul dintre primii traducători în limba engleză a 
literaturii psihologice de pionierat din Rusia. Era o 
literatură dedicată studiului principiului asocierii dominată 
de gândirea unui bărbat strălucit, Ivan Pavlov. 

Deşi era un om de ştiinţă cu haruri variate şi 
complexe - de pildă, câştigase mai înainte un premiu 
Nobel pentru lucrările sale privind sistemul digestiv - cele 
mai importante demonstraţii experimentale ale lui Pavlov 
reprezentau însăşi simplitatea. 

El a arătat că poate obţine răspunsul tipic al unui 
animal în faţa hranei - salivarea - printr-un stimul care nu 
este hrană - sunetul unui clopoțel - datorită simplei 
asocieri create în mintea animalului între hrană şi acest 
sunet. Dacă întotdeauna când primea hrană, un câine 
auzea sunetul clopoţelului, în curând acesta saliva numai 
la sunetul clopoţelului, chiar dacă nu i se dădea hrană. 


Nu este o distanţă prea mare între demonstraţia 
clasică a lui Pavlov şi tehnica prânzurilor a lui Razran. 

Evident, o reacţie normală faţă de hrană poate fi 
transferată unui alt lucru printr-un proces de asociere 
brută. Razran a înţeles cu perspicacitate că existau multe 
răspunsuri automate faţă de hrană în afara salivării, unul 
dintre ele fiind un sentiment de bine şi de receptivitate. 
Prin urmare este posibil să legi acest sentiment plăcut, 
această atitudine pozitivă de orice lucru - declaraţiile 
politice fiind doar un exemplu. 

Şi nici nu este o distanţă prea mare între tehnica 
prânzurilor şi înțelegerea de către  profesioniştii 
asentimentului a faptului că orice fel de lucruri dorite pot 
înlocui hrana împrumutându-şi calităţile lor unor idei, 
produse şi oameni cu care s-a realizat o conexiune 
artificială. In ultimă instanţă, acesta este motivul pentru 
care acele manechine arătoase sunt prezente în reclamele 
din reviste. 

Acesta este şi motivul pentru care profesioniştii de la 
radio sunt instruiți să introducă reclama cu numele 
postului imediat înaintea transmiterii unui cântec de 
succes. Acesta este şi motivul pentru care femeile care 
joacă Bingo la reuniunile Tupperware trebuie să strige 
„Tupperware” şi nu „Bingo” înainte să se repeadă să-şi ia 
premiul. Poate că este „lupperware” pentru femei, dar 
este „Bingo” pentru companie. 

Doar pentru că suntem adeseori victimele 
inconştiente ale aplicării principiului asocierii de către cei 
care vor să ne obţină asentimentul, aceasta nu înseamnă 
că nu înţelegem cum funcționează sau că nu-l folosim şi 
noi. De pildă, există dovezi din belşug că înțelegem pe 
deplin situația mesagerului imperial din Persia sau a 
prezentatorului meteo din zilele noastre care ne dă veşti 
proaste. De fapt, putem fi considerați responsabili că 
facem în aşa fel încât să evităm să ne punem în situaţii 
asemănătoare. 

Cercetările efectuate la Universitatea din Georgia 
arată cum ne comportăm când ne confruntăm cu sarcina 


de a comunica veşti bune sau rele. Studenţilor care 
aşteptau începerea unui experiment, li s-a dat sarcina să-şi 
informeze un coleg că a primit un mesaj telefonic 
important, în jumătate din cazuri, se presupunea că 
mesajul telefonic aducea veşti bune, iar în cealaltă 
jumătate ca aducea veşti proaste. Cercetătorii au constatat 
că studenţii transmiteau informaţia foarte diferit. Atunci 
când veştile erau pozitive, mesagerii se asigurau că 
menţionează acest lucru: „Tocmai ai primit un telefon cu 
veşti grozave. Mergi mai bine să discuţi cu cercetătorul 
pentru a afla detalii.”. Dar atunci când veştile erau 
nefavorabile, studenţii se ţineau deoparte: „Tocmai ai 
primit un telefon. Mergi mai bine să discuţi cu cercetătorul 
pentru a primi detalii”. Evident, studenţii învăţaseră mai 
înainte că, pentru a fi simpatizaţi, ei trebuie să fie asociaţi 
cu veşti bune şi nu cu veşti proaste.“ 

Multe cazuri de comportament ciudat pot fi explicate 
prin faptul că oamenii înţeleg principiul asocierii destul de 
bine pentru a se strădui să se asocieze cu evenimente 
pozitive şi să se disocieze de evenimente negative, chiar şi 
atunci când nu le-au cauzat ei. 

Unele dintre cele mai ciudate comportamente de 
acest fel au loc în marea arenă a sportului. Însă nu 
acţiunile atleţilor sunt vizate aici. În fond, în focul jocului, 
ei sunt îndreptăţiţi la izbucniri ocazionale mai excentrice. 
Ne referim, în schimb, la înflăcărarea adesea dezlănţuită, 
iraţională, chiar fără limite, a pasionaţilor sporturilor care, 
la prima vedere, n-are niciun sens. 

Cum putem considera răzmeriţele dezlănţuite de 
sporturi în Europa sau uciderea unor jucători şi arbitri în 
America de Sud de către mulţimea fanatică participantă la 
meciurile de fotbal; sau risipa exagerată a darurilor făcute 
de pasionaţii locali ai fotbalului jucătorilor deja înstăriți 
din America cu ocazia „zilei speciale” dedicată spre a-i 
onora? Logic, nimic din toate acestea nu are sens. Nu-i 
decât un joc! Nu-i aşa? 

Dificil de crezut asta. Relaţia dintre sport şi 

pasionatii lui cei mai înfocaţi este orice, dar nu un simplu 
joc. Această relaţie este serioasă, intensă şi foarte 
personală. O ilustrare adecvată provine din una dintre 
povestirile mele favorite. Este vorba despre un soldat care, 
după al doilea război mondial, s-a întors acasă, undeva în 
Balcani şi imediat după aceasta n-a mai vorbit. 

Examinările medicale nu au găsit nicio cauză fizică 
pentru această situaţie. Nu exista nicio rană, nicio 
problemă la creier, nicio deteriorare la nivel vocal. Putea 
citi şi scrie, înţelegea o conversaţie şi executa ordine şi, cu 
toate acestea, nu putea vorbi. Nu vorbea nici cu doctorii, 
nici cu prietenii, şi nici măcar cu familia care-l implora. 

Nedumeriţi şi exasperaţi, doctorii l-au mutat în alt 
oraş şi l-au plasat într-un spital al veteranilor unde a rămas 
treizeci de ani, timp în care nu a rupt niciodată tăcerea pe 
care şi-a impus-o ducând o viaţă de izolare socială. Apoi, 
într-o zi, s-a întâmplat ca un aparat de radio din salonul lui 
să transmită un meci de fotbal între echipa oraşului său 
natal şi o echipă tradiţional rivală. 

Atunci când, într-un moment crucial al jocului, 
arbitrul a acuzat de fault un jucător al echipei oraşului 
natal al soldatului, veteranul cel mut a sărit de pe scaunul 
său, s-a uitat la aparatul de radio şi a spus primele cuvinte 
după mai bine de trei decenii: „Măgar tâmpit!” a ţipat el; 
„încerci să le dai lor meciul?”. Şi cu asta s-a întors la 
scaunul său şi la tăcerea pe care n-a mai rupt-o niciodată 
după aceea aceea. 

Există două lecţii importante care pot fi învăţate din 
această poveste. Prima priveşte forţa pură a fenomenului. 
Dorinţa veteranului ca echipa oraşului său natal să câştige 
a fost atât de puternică încât numai ea a reuşit să producă 
o deviere de la modul său de viaţă profund înrădăcinat. 
Efecte asemănătoare ale evenimentelor sportive asupra 
obiceiurilor unor înrăiţi iubitori ai sporturilor sunt departe 
de a fi specifice doar saloanelor spitalelor de veterani. 

În timpul Jocurilor Olimpice de iarnă din 1980, după 
ce echipa de hochei a Statelor Unite a învins echipa 
favorită a Uniunii Sovietice, tatălui portarului echipei 


americane, Jim Craig, un antialcoolic convins, i s-a oferit o 
băutură. „Nu băusem alcool în viaţa mea”, a povestit el 
mai târziu, „dar cineva din spatele meu mi-a întins un 
coniac. L-am băut. Da, am făcut-o.”. Acest fel de 
comportament neobişnuit nu se întâmplă numai părinţilor 
jucătorilor. 

Suporterii din afara arenei hocheiului au fost 
descrişi, în relatările de ştiri, ca având un comportament 
frenetic: „Se îmbrăţişau, cântau şi făceau tumbe în 
zăpada.”. Chiar şi acei suporteri care n-au fost prezenţi la 
Lake Placid au sărbătorit victoria şi şi-au afişat mândria 
printr-un comportament bizar. În Raleigh, Carolina de 
Nord, o întrecere de înot a trebuit să fie oprită când, după 
anunţarea scorului la hochei, concurenţii şi audiența au 
scandat împreună „SUA! SUA!” până când au răguşit. 

Într-un magazin liniştit din Cambridge, 
Massachusetts, în momentul când au fost difuzate ştirile, a 
izbucnit un întreg tărăboi cu suluri de hârtie de toaletă 
zburând prin aer şi prosoape de hârtie pe post de flamuri. 
Angajaţii şi managerul magazinului s-au alăturat 
entuziasmului clienţilor. 

Fără îndoială, această forţă este profundă şi 
năvalnică. Dar, dacă ne întoarcem la povestirea despre 
veteranul cel tăcut, putem constata că iese la iveală un alt 
lucru despre natura asocierii dintre sporturi şi suporterii 
lor, ceva crucial pentru caracterul său fundamental: este o 
problemă personală. Orice mică parte a identităţii sale 
devastate, pe care soldatul cel mut încă o mai poseda, a 
fost absorbită de jocul de fotbal. Oricât de slab ar fi putut 
deveni eul său după treizeci de ani de zăcut în muţenie 
într-un salon de spital, el s-a implicat în rezultatul 
meciului. De ce? Pentru că el personal se simţea afectat de 
o înfrângere a echipei oraşului natal. Cum asta? 

Prin efectul principiului asocierii. Simpla legătură cu 
locul său de naştere l-a prins, l-a încolăcit, l-a legat de 
posibilul triumf sau eşec. După cum a spus distinsul autor 
Isaac Asimov pe când descria reacţiile noastre la 
concursurile pe care le vizionăm: „Atunci când toate 


opţiunile sunt egale, te îndrepţi spre propria cultură, spre 
cei de acelaşi sex, spre locul în care te-ai născut... iar ceea 
ce vrei să dovedeşti este că eşti mai bun decât alţii. De 
oriunde te-ai trage, cei de acolo te reprezintă pe tine; şi 
atunci când ei câştigă, şi tu câştigi. "88 

Văzută din această perspectivă, pasiunea suporterilor 
sportivi începe să capete sens. Jocul nu este un amuzament 
uşor de care să te bucuri pentru aspectul exterior şi pentru 
impresia artistică. Stima faţă de sine este miza. De aceea, 
mulţimea suporterilor oraşului-gazdă este atât de înfocată 
şi, încă mai grăitor, atât de recunoscătoare faţă de cei care 
răspund de victoria echipei lor. 

Din acest motiv, aceeaşi mulţime devine, adesea, 
feroce faţă de jucători, antrenori şi alte oficialități 
implicate în eşecuri sportive. 

Intoleranţa suporterilor faţă de înfrângere poate 
scurta chiar şi carierele unor jucători sau antrenori de 
succes. Să luăm cazul lui Frank Layden care a părăsit 
brusc postul de antrenor al echipei de NBA Utah Jazz în 
timp ce echipa era în fruntea ligii. 

Succesul relativ al lui Layden, umorul său cald şi 
binecunoscutele sale activităţi caritabile în Salt Lake City 
nu au fost suficiente pentru a-l proteja de mânia unora 
dintre suporterii echipei după ce aceasta a pierdut mai 
multe jocuri. Menţionând o serie de incidente cu suporteri 
care au depăşit limitele, incluzând un incident când 
oamenii l-au aşteptat o oră pentru a-l insulta după ce 
echipa a fost învinsă, Layden şi-a explicat decizia astfel: 
„Uneori, în NBA te simţi ca un câine. Am întâlnit oameni 
care m-au scuipat. 

Am dat peste un tip care a venit la mine şi mi-a spus 
«Sunt avocat. Loveşte-mă, dă-mi una ca să te pot da în 
judecată.». Cred că America ia toate sporturile prea în 
serios.” 

Deci, vrem atât de mult ca echipele preferate să 
câştige pentru a ne dovedi propria superioritate. Dar cui 
încercăm noi să dovedim că suntem mai buni? Desigur, 

nouă înşine, dar şi tuturor celorlalţi. În conformitate cu 
principiul asocierii, dacă ne putem înconjura de succese cu 
care avem o legătură, chiar şi superficială (de pildă, locul 
unde trăim), prestigiul nostru public va creşte. 

Au dreptate suporterii sportivi să gândească că, fără 
să placheze vreun adversar, să prindă vreo minge sau chiar 
fără să participe la un meci, vor fi atinşi de o parte din 
gloria echipei oraşului în care trăiesc? 

Eu cred că da. Dovezile sunt în favoarea lor. 

Să ne amintim că mesagerii din Persia nu influenţau 
cu nimic ştirile pe care le aduceau, iar clopoţelul lui Pavlov 
nu aducea hrană şi totuşi efectul apărea. Simpla asociere 
este suficientă. 

Din acest motiv, dacă echipa Universităţii California 
de Sud câştigă cupa Rose Bowl, ne putem aştepta ca 
oamenii care au vreo legătură cu California de Sud să 
încerce să sporească vizibilitatea acestei legături în 
oricare dintr-o varietate de moduri. 

Într-un experiment care arată cum poate servi 
purtarea unor haine pentru a proclama o asemenea 
asociere, cercetătorii au numărat tricourile specifice 
fiecărei universităţi, pe care le purtau studenţii lunea 
dimineaţă, în campusurile a şapte universităţi cu echipe de 
fotbal cunoscute: Arizona State, Louisiana State, Notre 
Dame, Michigan, Ohio State, Pittsburgh şi Southern 
California. Rezultatele au arătat că mai mulţi studenţi 
purtau tricourile specifice universităţii lor dacă echipa 
câştigase în duminica precedentă. Mai mult, cu cât victoria 
fusese câştigată la un scor mai bun, cu atât erau purtate 
mai multe tricouri. Un meci câştigat strâns, după o luptă 
grea, nu-i îndemna pe studenţi să se îmbrace în culorile 
echipei ci numai o victorie clară, zdrobitoare, răsunând de 
incontestabilă superioritate. 

Această tendinţă, de a încerca să ne încălzim la 
razele gloriei trâmbiţând legăturile noastre cu oameni de 
succes, îşi are reversul în încercarea noastră de a evita să 
fim eclipsaţi de înfrângerile altora, într-o manifestare 
uimitoare din timpul sezonului ghinionist din 1980, 


suporterii care aveau abonamente pentru meciurile din tot 
sezonul echipei New Orleans Saints au început să apară la 
stadion purtând pungi de hârtie pe cap pentru a-şi ascunde 
feţele. 

Pe măsură ce echipa lor suferea înfrângere după 
înfrângere, tot mai mulţi suporteri şi-au pus pungi de 
hârtie până când camerele TV au ajuns să înregistreze 
imaginea extraordinară a unei mulţimi de oameni 
înfăşuraţi în hârtie maronie din care nu se vedea altceva 
decât vârful nasului. 

Găsesc instructiv faptul că, într-un meci de pe la 
sfârşitul sezonului, când era clar că echipa va câştiga în 
sfârşit, suporterii au renunţat la pungile de hârtie şi şi-au 
dezvăluit identitatea din nou. 

Toate acestea îmi spun că noi manipulăm în mod voit 
vizibilitatea legăturilor noastre cu câştigătorii sau cu 
perdanţii pentru a ne pune într-o lumină favorabilă faţa de 
oricine poate vedea aceste legături. Evidenţiind legăturile 
pozitive şi ascunzându-le pe cele negative, încercăm să-i 
facem pe ceilalţi să gândească în termeni mai favorabili 
despre noi şi să ne simpatizeze mai mult. 

Există multe căi în care facem acest lucru, dar una 
dintre cele mai simple şi pătrunzătoare constă în felul cum 
folosim pronumele. Am observat, de pildă, cât de des, după 
victoria echipei gazdă, mulţimea de suporteri care se află 
în raza de acţiune a unei camere TV împunge aerul cu 
degetele făcând semnul victoriei şi strigând, „Noi suntem 
cei mai buni! Noi suntem cei mai buni!”. Merită observat 
că suporterii nu strigă „Ei sunt cei mai buni” sau măcar 
„Echipa noastră este cea mai bună”. Pronumele folosit este 
„noi”, ales să demonstreze cea mai strânsa legătură 
posibilă cu echipa. 

Am observat că nimic asemănător nu se întâmplă în 
cazul în care echipa pierde. Niciun telespectator nu va auzi 
vreodată scandându-se: „Noi suntem cei mai proşti! Noi 
suntem cei mai proşti!”. Când echipa oraşului natal a fost 
învinsă este timpul să te delimitezi de ea. Acum pronumele 
„noi” nu mai este dorit, preferându-se pronumele 


separator „ei”. 

Pentru a dovedi acest punct de vedere, am făcut 
odată un mic experiment în care li s-a telefonat unor 
studenţi de la Universitatea de Stat din Arizona şi li s-a 
cerut să spună rezultatul unui meci susţinut de echipa 
universităţii lor cu câteva săptămâni mai înainte. Unora 
dintre studenţi li s-a cerut să spună scorul unui anumit joc 
pe care echipa lor îl pierduse; altora li s-a cerut să spună 
rezultatul unui joc diferit - unul pe care echipa lor îl 
câştigase. 

Eu, împreună cu colegul meu cercetător, Avril 
Thorne, am ascultat, pur şi simplu, ce s-a spus şi am 
înregistrat numărul de studenţi care a folosit cuvântul 
„noi” în relatările lor. Când rezultatele au fost finalizate, a 
devenit evident că studenţii au încercat să se conecteze la 
succesul echipei folosind cuvântul „noi” pentru a descrie 
victoria echipei universităţii lor. „Noi am bătut echipa 
Universităţii Houston cu 17 la 14”, sau „Noi am câştigat.” 

In cazul unui joc pierdut, pronumele „noi” a fost 
rareori folosit. Studenţii au folosit în loc nişte termeni 
gândiţi să-i delimiteze de echipa învinsă: „Ei au pierdut în 
faţa Universităţii din Missouri cu 30 la 20” sau „Nu ştiu 
scorul, dar echipa Statului Arizona a fost bătută.”. Probabil 
că dorinţele gemene, de a stabili o legătură cu câştigătorii 
şi de a ne delimita de cei care pierd au fost combinate 
desăvârşit în remarcele unui anumit student. 

După ce a relatat sec scorul la care a fost învinsă 
echipa universităţii lui - „Universitatea Stalului Arizona a 
pierdut cu 30 la 20” - ela trântit cu durere: „Ei au lăsat să 
le scape şansa noastră de a participa la campionatul 
naţional!”8. 

Dacă este adevărat că vrem să ne punem într-o 
lumină bună, că încercăm să ne încălzim la razele gloriei 
unor succese cu care suntem asociaţi, chiar şi vag, reiese o 
implicaţie provocatoare: va fi mai probabil să folosim 
această abordare atunci când simţim că nu prea avem cu 


89 Ambele experimente, cel cu tricourile şi cel cu modul de folosire a 
pronumelui, sunt descrise complet în lucrarea lui Cialdini şi alţii (1976). 


ce ne lăuda. Ori de câte ori imaginea noastră publică este 
şifonată, vom trăi o dorinţă sporită de a ne reface imaginea 
trâmbiţând legăturile noastre cu oameni de succes. 

În acelaşi timp, vom evita cu bună ştiinţă să ne 
dezvăluim legăturile cu oameni care au avut eşecuri. În 
sprijinul acestor idei vine studiul realizat telefonic printre 
studenţii Universităţii Statului Arizona. Înainte de a fi 
întrebaţi despre victoria sau înfrângerea echipei lor, li s-a 
dat un test de cunoştinţe generale. Testul a fost aranjat în 
aşa fel încât unii studenţi s-o dea în bară rău de tot, iar 
alţii să se descurce destul de bine. 

Aşa că, în momentul în care au fost întrebaţi despre 
scorul la fotbal, jumătate dintre studenţi îşi simțeau 
imaginea de sine afectată de rezultatele negative la test. 
Aceşti studenţi au arătat, mai târziu, cea mai mare nevoie 
de a-şi manipula legăturile cu echipa de fotbal pentru a-şi 
salva prestigiul. Dacă li se cerea să descrie înfrângerea 
echipei, numai 17% pronunţau pronumele „noi” în cursul 
acestei descrieri. Dacă li se cerea să descrie victoria 
echipei atunci 41% foloseau pronumele „noi”. 

Lucrurile au stat altfel în cazul studenţilor care se 
descurcaseră bine la testul de cunoştinţe generale. Ei au 
folosit, mai târziu, pronumele „noi” în procente 
aproximativ egale când descriau victoria (25%) sau 
înfrângerea (24%) echipei lor. Studenţii şi-au susţinut 
imaginea de sine prin propriile realizări şi nu au avut 
nevoie să folosească realizările altora. Aceste constatări 
îmi spun că nu vom căuta să ne încălzim la razele gloriei 
altora atunci când avem sentimentul puternic al unor 
realizări personale recunoscute. În schimb, atunci când 
prestigiul nostru (atât pe plan intim, cât şi pe plan public) 
este scăzut, vom fi tentaţi să folosim succesul celor cu care 
avem legături pentru a ne ajuta să ne refacem imaginea de 
sine. 

Cred că este relevant faptul că zarva nemaipomenită 
care a urmat victoriei echipei americane de hochei la 
Jocurile Olimpice din 1980 venea într-un moment când 
prestigiul Statele Unite fusese recent diminuat. Guvernul 


Statelor Unite nu reuşise să prevină nici luarea de ostatici 
din Iran, nici invazia sovietică în Afganistan. Era o vreme 
când, în calitate de cetăţeni americani, aveam nevoie de 
triumful echipei de hochei şi aveam nevoie să afişăm sau 
chiar să ne fabricăm conexiuni cu această echipă. 

Nu ar fi trebuit să fim surprinşi aflând, de pildă, că în 
afara arenei de hochei, ca o consecinţă a victoriei asupra 
echipei sovietice, speculanţii vindeau cu o sută de dolari 
perechea de cotoare ale biletelor la acest meci. 

Deşi dorinţa de a te încălzi la razele gloriei altora 
există într-o anumită măsură în fiecare dintre noi, pare să 
se întâmple ceva cu totul deosebit cu oamenii care 
aşteaptă în zăpadă ca să dea cincizeci de dolari pe fiecare 
cotor al unui bilet pentru un meci la care nu au participat, 
în scopul presupus de a „dovedi” prietenilor de acasă că au 
fost prezenţi la victoria cea mare. Ce fel de oameni sunt 
aceştia? Şi dacă nu greşesc, aceşti oameni nu sunt nici 
măcar nişte mari pasionaţi ai sportului; ei sunt indivizi cu 
un defect de personalitate bine ascuns - au o părere 
proastă despre sine. 

O slabă preţuire faţă de propria persoană este ceea 
ce-i împinge pe aceşti oameni să caute prestigiu, nu prin 
generarea sau promovarea propriilor realizări, ci prin 
generarea sau promovarea unor asocieri cu oameni care 
au realizări. 

Există câteva varietăţi ale acestei specii care 
înfloresc în cultura noastră. Un exemplu clasic este 
individul care aruncă cu nume cunoscute. La fel este şi 
cazul fetelor extaziate de vedete ale muzicii rock cărora le 
oferă favoruri sexuale pentru a avea dreptul să spună 
prietenelor că „au fost” cu un muzician faimos pentru o 
perioadă de timp. Indiferent de forma pe care o ia, 
comportamentul unor asemenea indivizi împărtăşeşte o 
trăsătură comună - percepţia, mai degrabă tragică, 
precum că realizările pot veni din afara propriei persoane. 

Anumiți oameni tratează principiul asocierii într-o 
manieră uşor diferită. În loc să se străduiască să 
evidenţieze legăturile lor cu persoane de succes, ei 


încearcă să exacerbeze succesul unor oameni cu care au 
legături vizibile. Cea mai limpede ilustrare este cunoscuta 
„mamă de scenă”, obsedată să asigure statutul de vedetă 
copilului ei. Desigur, nu numai femeile fac asta. 

In 1991, un obstetrician din Davenport, lowa, a 
refuzat să mai acorde asistenţă medicală soțiilor a trei 
oficialități şcolare pentru că ce am stat de vorbă o vreme şi 
am negociat un pic, Dan vrea să încheie târgul; el vrea să 
ne împingă la a lua decizia de cumpărare a maşinii, înainte 
de a lua o asemenea decizie, este important să ne punem o 
întrebare crucială: „In cele douăzeci şi cinci de minute de 
când îl cunosc pe tipul acesta, am ajuns să-l simpatizez mai 
mult decât mă aşteptam?”. 

Dacă răspunsul este „da”, ar trebui să reflectăm dacă 
Dan s-a comportat, în cele câteva minute, într-un mod 
despre care ştim că afectează simpatia. Ar fi bine să ne 
amintim dacă ne-a oferit ceva de băut sau de mâncat 
(cafea sau covrigei) înainte de a se lansa în prezentarea de 
vânzări, dacă ne-a făcut complimente în legătură cu 
alegerea dotărilor şi a combinațiilor de culori, dacă ne-a 
făcut să râdem, dacă a cooperat cu noi împotriva şefului 
său pentru a ne obţine o tranzacţie mai avantajoasă. Deşi o 
asemenea trecere în revistă a evenimentelor ar putea 
aduce informaţii utile, ea nu este neapărat necesară 
pentru protejarea noastră faţă de acţiunea principiului 
simpatiei. 

O dată ce am descoperit că am ajuns să-l simpatizăm 
pe Dan mai mult decât ne-am fi aşteptat, nu trebuie să ştim 
neapărat şi de ce. Simpla recunoaştere a unei simpatii 
nejustificate ar trebui să fie suficientă pentru a ne împinge 
să reacţionăm împotriva ei. 

O posibilă reacţie ar fi să inversăm procesul şi să-l 
antipatizăm activ pe Dan. Dar acest lucru nu ar fi cinstit 
faţă de el şi ar fi contrar propriilor noastre interese. În 
fond, unii indivizi ne sunt simpatici în mod natural, iar Dan 
ar putea fi unul dintre ei. N-ar fi just să ne răzbunăm pe 
cei care sunt, în mod natural, mai simpatici. În plus, nu 
este în interesul nostru să întrerupem relaţiile de afaceri 


cu asemenea oameni simpatici, mai ales când s-ar putea ca 
ei să ne ofere cel mai avantajos târg. 

Aş recomanda o reacţie diferită. Dacă răspunsul 
nostru la întrebarea aceea decisivă este „Da, ţinând seama 
de circumstanţe, îmi place tipul ăsta deosebit de mult”, 
acesta ar trebui să fie semnalul că a venit timpul pentru o 
rapidă contra-manevră. 

În primul rând Dan trebuie separat mental de 
automobilul Chevy sau Toyota pe care încearcă să îl vândă. 
Este vital să ne amintim în acest moment că, dacă ne 
hotărâm să cumpărăm maşina de la Dan, noi vom fi cei 
care vor conduce această maşină şi nu el. 

Din punctul de vedere al achiziţiei înțelepte a unui 
automobil, este irelevant dacă îl simpatizăm pe Dan pentru 
că arată bine, îşi manifestă interesul pentru hobby-ul 
nostru favorit, este amuzant sau are rude în locul unde am 
crescut noi. 

Deci, răspunsul nostru corect constă într-un efort 
conştient de a ne concentra exclusiv pe avantajele 
tranzacţiei şi ale maşinii pe care Dan ne-o oferă. 

Desigur, când luam decizia de a ne da acordul, este 
întotdeauna o idee bună să separăm sentimentele noastre 
faţă de solicitant de cele faţă de obiectul solicitării. 

Dar, o dată ce suntem antrenați chiar şi într-un scurt 
contact personal şi social cu un solicitant, este uşor să 
uităm să facem această distincţie. În acele situaţii când 
solicitantul ne este practic indiferent, uitând să facem 
această distincţie nu vom fi împinşi prea departe într-o 
direcţie greşită. Dar, atunci când simpatizăm foarte mult 
persoana care ne solicită ceva, creşte probabilitatea să 
facem greşeli mari fără această distincţie. 

De aceea este atât de important să fim vigilenţi dacă 
simţim o simpatie nejustificată faţă de un profesionist în 
obţinerea asentimentului. Recunoaşterea acestui 
sentiment ne poate aminti să separăm meritele 
vânzătorului de cele ale tranzacţiei şi să luăm decizii 
numai pe baza unor considerente legate de avantajele 
tranzacţiei. Dacă am urma toţi acest procedeu, sunt sigur 


că am fi mult mai mulţumiţi de rezultatele interacțiunii 
noastre cu profesioniştii asentimentului, cu toate că am o 
bănuială că Dan, vânzătorul de automobile, n-ar mai fi atât 
de mulţumit. 


SCRISORI DE LA CITITORI 
De la un bărbat din Chicago 


„Deşi n-am fost niciodată la o reuniune Tupperware, 
am recunoscut recent presiunile exercitate de sentimentul 
de prietenie cu ocazia unui apel interurban primit de la o 
femeie care vindea serviciile unei companii de 
telecomunicații. Ea mi-a spus că unul dintre prietenii mei 
mi-a înscris numele pentru ceva ce se numea Prietenii MCI 
şi Cercul Apelurilor de Familie. 

Acest prieten al meu, pe nume Brad, este un tip 
împreună cu care am crescut, dar care s-a mutat anul 
trecut în New Jersey unde a găsit o slujbă. El încă mă sună 
destul de regulat ca să afle noutăți despre băieții din 
vecinătate cu care obişnuiam să ieşim la distracții. 

Femeia de la compania de telefoane mi-a spus că el 
poate economisi 20% din valoarea tuturor convorbirilor 
telefonice pe care le efectuează cu persoanele din Cercul 
Apelurilor de Familie, cu condiția ca acestea să aibă 
abonament la compania MCI. Apoi m-a întrebat dacă n-aş 
vrea să trec la MCI ca să obțin toate beneficiile pe care le 
oferă serviciile companiei şi astfel Brad ar putea economisi 
20% din valoarea convorbirilor sale telefonice cu mine. 

Ei bine, nu-mi păsa deloc de beneficiile oferite de 
compania MCI; eram perfect mulțumit de serviciile 
interurbane ale companiei la care eram deja abonat. 

Dar ideea că-l pot ajuta pe Brad să facă economii la 
convorbirile noastre telefonice m-a prins într-adevăr. 
Pentru mine, a spune că nu vreau să fac parte din Cercul 
lui telefonic şi că nu-mi pasă dacă el economiseşte bani, ar 
fi părut un real afront la adresa prieteniei noastre atunci 
când el ar fi aflat. 


Aşa că, pentru a evita să-l supăr, i-am spus 
operatoarei să îmi facă abonament la serviciile companiei 
MCI. 

Obişnuiam să mă mir cum de merg femeile la 
reuniunile Tupperware doar pentru că aveau loc acasă la 
una dintre prietenele lor şi cum de cumpărau produse pe 
care nu le voiau atunci când ajungeau acolo. Acum nu mă 
mai mir.” 


Acest cititor nu este singurul în măsură să depună 
mărturie despre forța presiunii întrupată în ideea Cercului 
Apelurilor de Familie al companiei MCI. Atunci când 
revista Consumers Reports s-a interesat de această 
practică, un vânzător de servicii MCI, căruia i s-a luat un 
interviu, a fost destul de concis: „Tactica reuşeşte în nouă 
cazuri din zece”, a spus el. 


Capitolul 6 


AUTORITATEA 
Respectul impus 


Urmează cunoscătorul. 
VIRGIL 


Să presupunem că, în timp ce răsfoieşti ziarele, 
observi un anunţ care caută voluntari pentru a lua parte la 
„un studiu despre memorie” realizat de către 
departamentul de psihologie al universității din apropiere. 

Să mai presupunem că găseşti incitantă ideea unui 
asemenea experiment şi îl contactezi pe coordonatorul 
studiului, profesorul Stanley Milgram cu care faci 
aranjamentele necesare pentru a participa la o sesiune de 
o oră. Atunci când ajungi în clădirea laboratorului, 
întâlneşti doi bărbați. Unul este cercetătorul care se ocupă 
de experiment, care este clar identificat prin halatul gri de 
laborator pe care-l poarta şi prin ecuson. Celălalt este un 
voluntar ca şi tine care pare să fie individul mediu în toate 


privinţele. 

După ce se schimba saluturile şi amabilităţile de 
început, cercetătorul începe să explice procedurile ce vor 
fi aplicate. El spune că experimentul studiază cum anume 
afectează pedeapsa procesul de învăţare şi memorare. Prin 
urmare, un participant va avea sarcina de a învăţa perechi 
de cuvinte dintr-o listă lungă până când îşi va aminti 
perfect fiecare pereche de cuvinte; această persoană va fi 
numită Elevul. Sarcina celuilalt participant va fi să testeze 
memoria Elevului şi să-i aplice şocuri electrice tot mai 
puternice pentru fiecare greşeală; această persoană va fi 
numită Profesorul. 

Fireşte, devii puţin cam nervos când afli aceste 
informaţii. Şi neliniştea ta creşte când, după ce ai tras la 
sorţi împreună cu partenerul, afli că ţi-a revenit rolul de 
Elev. Nu te-ai aşteptat la posibilitatea să suporţi durere în 
cadrul studiului aşa că te gândeşti rapid la posibilitatea să 
pleci. Dar nu, reconsideri tu, este timp destul să pleci dacă 
devine necesar şi, în plus, cât de puternic poate fi un şoc 
electric? După ce ai studiat lista cu perechi de cuvinte, 
cercetătorul te leagă pe un scaun şi-ţi ataşează electrozi 
pe braţ în timp ce Profesorul priveşte. Mai îngrijorat acum 
de efectul şocurilor, ceri informaţii despre natura acestora. 
Răspunsul cercetătorului nu este deloc liniştitor; el spune 
că, deşi şocurile pot fi extrem de dureroase, ele nu-ţi vor 
cauza „alterarea permanentă a ţesuturilor”. 

Şi cu asta, cercetătorul şi Profesorul te lasă singur şi 
merg în camera de alături de unde Profesorul îţi pune 
întrebările din test prin interfon şi îţi aplică şocuri 
electrice ca pedeapsă după fiecare răspuns greşit. 

Pe măsură ce testul se desfăşoară, recunoşti rapid 
modelul pe care-l urmează Profesorul: el pune întrebarea 
şi aşteaptă răspunsul tău. De câte ori faci ăăă, el anunţă 
voltajul şocului pe care-l vei primi şi trage de un mâner 
pentru a aplica pedeapsa. Lucrul cel mai supărător este că, 
după fiecare eroare pe care o faci, voltajul mai creşte cu 
cincisprezece volţi. 

Prima parte a testului trece fără probleme. Şocurile 


sunt deranjante, dar suportabile. Mai târziu însă, pe 
măsură ce greşelile se acumulează, voltajul şocului urcă şi 
te doare suficient pentru a-ţi altera concentrarea, ceea ce 
conduce la şi mai multe erori şi la şocuri tot mai puternice. 

La un nivel al voltajului de 75, 90 şi 105, durerea te 
face să gemi audibil. La 125 de volţi tipi în interfon că 
şocurile încep cu adevărat să te rănească. Mai încasezi o 
pedeapsă urmată de un geamăt şi te hotărăşti că nu poţi 
suporta mai multă durere. După ce Profesorul îţi aplică un 
şoc de 150 de volţi, tipi în interfon: „Ajunge! Daţi-mi 
drumul de aici! Daţi-mi drumul de aici, vă rog! Lăsaţi-mă 
să plec!”. 

Dar, în loc de asigurarea pe o aştepţi din partea 
Profesorului că el şi cercetătorul vor veni să te elibereze, 
Profesorul îţi dă doar următoarea întrebare din test 
aşteptând răspunsul. Surprins şi nedumerit, mormăi 
primul răspuns care îţi vine în minte. Este greşit desigur şi 
Profesorul îţi aplică un şoc de o sută şaizeci şi cinci de 
volţi. Ţipi la Profesor să se oprească şi să te lase să pleci. 

Dar el răspunde numai cu următoarea întrebare din 
test - şi cu următorul şoc necruţător când răspunsul tău 
turbat este incorect. Nu mai poţi să-ţi stăpâneşti panica; 
şocurile sunt atât de puternice acum încât te fac să te 
zvârcoleşti şi să ţipi. 

Loveşti peretele cerând să fii eliberat, îl implori pe 
Profesor să te ajute, dar întrebările continuă ca şi mai 
înainte, urmate de pedepse din ce în ce mai groaznice - 
şocuri arzătoare de 195, 210, 225, 240, 255,270, 285 şi 
300 de volţi. 

Îţi dai seama că acum nu mai este posibil să răspunzi 
corect la test, aşa că ţipi la Profesor că nu vei mai 
răspunde la nicio întrebare. Nimic nu se schimbă; 
Profesorul interpretează refuzul tău de a răspunde ca pe 
un răspuns greşit şi îţi mai aplică un şoc ca un trăsnet. 

Chinul continuă în acest fel până când, în final, forţa 
şocurilor te năuceşte până aproape de paralizie. Nu mai 
poţi striga, nici nu mai poţi lupta. Poţi doar să înduri 
fiecare teribilă muşcătură electrică. 


Te gândeşti că această totală lipsă de reacţie îl va 
face pe Profesor să se oprească. Nu mai există niciun 
motiv să continue experimentul. Dar el continuă neobosit 
punând întrebările, anunțând nivelurile înfiorătoare ale 
şocurilor (acum a ajuns la 400 volţi) şi trăgând mânerele. 

Te întrebi plin de confuzie ce fel de om este acesta. 
De ce nu te ajută? De ce nu se opreşte? 

Pentru cei mai mulţi dintre noi, scenariul de mai sus 
pare scos dintr-un coşmar. Pentru a ne da seama că este 
într-adevăr de coşmar, trebuie să înţelegem că în 
majoritatea aspectelor acest scenariu este real. A fost 
realizat un asemenea experiment - de fapt, o întreagă 
serie - de către un profesor de psihologie, pe nume 
Milgram, iar participanţii care au jucat rolul Profesorului 
au fost dispuşi să aplice şocuri continue, intense, la 
niveluri periculoase, unei alte persoane care se zvârcolea, 
tipa şi îi implora să se oprească. Doar un singur aspect 
important al experimentului nu era adevărat. 

De fapt, nu se aplica niciun şoc; Elevul, victima care 
tipa în chinuri cerând milă şi să fie eliberată, nu era decât 
un actor care se prefăcea doar că primeşte şocuri 
electrice. Scopul real al studiului lui Milgram nu avea, 
deci, nicio legătură cu efectele pedepsei asupra procesului 
de învăţare şi memorare. În schimb, se ocupa de o 
problemă total diferită: când depinde doar de ei, câtă 
suferinţă sunt dornici să producă oamenii obişnuiţi unei 
alte persoane total nevinovate? _ 

Răspunsul este cât se poate de tulburător. In 
circumstanţe care oglindesc cu precizie caracteristicile 
unui „vis urât”, Profesorul tipic a fost dornic să provoace 
atâta suferinţă câtă putea să producă cu mijloacele 
disponibile. 

În loc să cedeze la rugăminţile victimei, aproximativ 
două treimi dintre subiecţii experimentului au tras fiecare 
dintre cele treizeci de manete care acționau şocurile până 
la ultima (450 volţi) când cercetătorul a declarat încheiat 
experimentul. Încă şi mai alarmant, nici măcar unul dintre 
cei 40 de subiecţi incluşi în acest studiu, nu a abandonat 


sarcina de Profesor atunci când victima a început să ceară 
eliberarea sa; nici mai târziu, când victima a început să 
implore; nici chiar spre final, când reacţia victimei la 
fiecare şoc a devenit, după cum spune Milgram, „un 
adevărat țipăt de agonie”. Nici chiar la aplicarea aşa- 
ziselor şocuri de 300 volţi când victima „a strigat disperata 
că refuză să mai răspundă la întrebările testului”, cei mai 
mulţi tot nu s-au oprit dar, cel puţin, a existat o minoritate 
care s-a oprit. 

Aceste rezultate i-au surprins pe toţi cei care au 
colaborat la proiect, inclusiv pe Milgram. De fapt, înainte 
ca studiul să înceapă, el a cerut unor colegi şi studenţi la 
psihologie aflaţi în diverşi ani de studii la Universitatea 
Yale (unde a fost realizat experimentul) să citească 
procedurile experimentului şi să estimeze câţi dintre 
subiecţi vor parcurge tot experimentul până la ultimul şoc 
de 450 volţi. Invariabil, răspunsurile au fost de 1-2 
procente. 

Un grup separat, de treizeci şi nouă de psihiatri, au 
prezis că numai o persoană dintr-o mie ar fi dornică să 
aplice pedeapsa cu şocul de voltaj maxim. Drept urmare, 
nimeni nu era pregătit pentru modelele de comportament 
pe care experimentul le-a relevat în fapt. Cum putem 
explica aceste alarmante modele de comportament? Poate 
că, după cum au argumentat unii, rezultatele au legătură 
cu faptul că toţi subiecţii au fost bărbaţi cunoscuţi ca un 
grup cu tendinţe agresive; sau poate că subiecţii nu şi-au 
dat seama de potenţialul efect dăunător pe care l-ar avea 
şocurile de un asemenea voltaj; sau poate că subiecţii erau 
o adunătură anormală de imbecili imorali care s-au 
bucurat de şansa de a produce suferinţă. 

Dar există dovezi serioase împotriva fiecăreia dintre 
aceste posibilităţi. Mai întâi, un experiment ulterior a 
arătat că sexul subiecţilor este irelevant pentru 
disponibilitatea lor de a aplica victimei şocuri până la 
voltajul maxim; probabilitatea ca femeile care jucau rolul 
Profesorului să acţioneze în acelaşi fel a fost aceeaşi ca şi 
pentru bărbaţi. Explicaţia că subiecţii nu erau conştienţi 


de potenţialul pericol fizic pentru victimă a fost de 
asemenea cercetată într-un studiu ulterior şi s-a constatat 
că nu stă în picioare. 

În această versiune a studiului, victima a fost 
instruită să facă cunoscut că are probleme cu inima şi să 
anunţe când inima îi era afectată de şocuri: „Opriţi-vă. 
Scoateţi-mă de aici. V-am spus că am probleme cu inima. 
Inima mea a început să-mi facă necazuri. Refuz să 
continuu experimentul. Lăsaţi-mă să plec”. Rezultatele au 
fost aceleaşi ca mai înainte; 65% dintre subiecţi şi-au 
îndeplinit cu convingere obligaţiile până la aplicarea 
şocului maxim. 

În final, explicaţia că subiecţii lui Milgram erau o 
adunătură bolnavă şi sadică, nereprezentativă pentru 
cetăţeanul mediu s-a dovedit a fi şi ea nesatisfăcătoare. 

Oamenii care au răspuns anunţului dat în ziar de 
Milgram pentru a participa la experimentul său privind 
memoria reprezentau un eşantion standard al societăţii 
americane pe vârste, ocupaţii şi niveluri de educaţie. Şi, 
mai mult, o serie de teste de personalitate, efectuate mai 
târziu, au arătat că aceşti oameni erau destul de normali 
psihologic, fără să existe vreun indiciu de psihoză la nivel 
de grup. Ei erau, de fapt, nişte oameni exact ca tine şi ca 
mine; sau, cum i-a plăcut lui Milgram să spună, ei sunt 
chiar eu şi tu. 

Dacă el are dreptate că rezultatele înfiorătoare ale 
acestor studii sunt valabile pentru noi toţi, întrebarea care 
se pune devine inconfortabil de personală: Ce ne poate 
împinge să facem asemenea lucruri? 

Milgram este sigur că ştie răspunsul. 
Comportamentul nostru are legătură cu un sentiment 
adânc înrădăcinat al datoriei faţă de autoritate. După 
Milgram, adevărata problemă în experimentul său a fost 
incapacitatea subiectului de a încălca dispoziţiile şefului 
studiului - cercetătorul în halat de laborator care i-a 
îndemnat pe subiecţi şi, dacă a fost necesar, le-a ordonat 
să-şi realizeze sarcinile în ciuda chinului fizic şi emoţiona] 
pe care-l cauzau. 


Dovezile care sprijină explicaţia lui Milgram privind 
supunerea faţă de autoritate sunt puternice. 

Mai întâi, este limpede că, fără insistenţele 
cercetătorului de a continua, subiecţii ar fi renunţat rapid 
la experiment. Ei urau ceea ce făceau şi se chinuiau o dată 
cu victima. Ei l-au implorat pe cercetător să le permită să 
se oprească. 

Atunci când cercetătorul a refuzat, subiecţii au 
continuat dar tremurau, transpirau, se clătinau, mormăiau 
proteste şi rugăminţi pentru eliberarea victimei. Îşi 
înfigeau unghiile în carne, îşi muşcau buzele până la 
sânge, îşi ţineau capul în mâini; unii, pierzându-și 
controlul, au izbucnit în hohote de râs nervos. După cum 
scria un observator din afara studiului: 

Am observat un om de afaceri matur, şi iniţial calm, 
care a intrat în laborator zâmbind încrezător în sine. În 
douăzeci de minute a fost redus la o epavă gângăvind în 
spasme şi apropiindu-se rapid de punctul prăbuşirii 
nervoase. La un moment dat, el şi-a dus pumnul la frunte şi 
a mormăit: „Oh, Doamne, hai să ne oprim.”. Şi cu toate 
acestea, el a continuat să îndeplinească fiecare ordin al 
cercetătorului şi s-a supus până la sfârşit.” 

În plus faţă de aceste observaţii, Milgram a furnizat 
dovezi şi mai convingătoare în sprijinul teoriei sale legate 
de supunerea faţă de autoritate pentru a explica 
comportamentul subiecţilor săi. De pildă, într-un studiu 
ulterior, el a schimbat scenariul punându-l pe cercetător 
să-i ceară Profesorului să oprească şocurile chiar dacă 
victima cerea curajos să le continue. 

Rezultatul n-ar fi putut fi mai limpede decât atât; 
absolut toţi subiecţii au refuzat să mai aplice vreun şoc 
atunci când le-a cerut asta doar colegul de experiment şi 
nu şi cercetătorul. Constatări identice s-au obţinut într-o 
altă versiune a experimentului în care cercetătorul şi cei 
doi subiecţi au schimbat rolurile astfel încât cercetătorul 
era legat pe scaun şi unul dintre subiecţi îi ordona 


90 Citatul provine din articolul lui Milgram din 1963 publicat în Journal 
of Abnormal and Social Psychology. 


celuilalt, aflat pe post de Profesor, să continue şocurile 
fără să ţină seama de protestele cercetătorului. Din nou, 
niciunul dintre subiecţi nu a mai atins manetele pentru 
aplicarea şocurilor. 

Gradul înalt de ascultare acordat voinţei autorităţii 
de către subiecţii din experimentul lui Milgram a fost 
documentat şi printr-o altă variantă a studiului. In acest 
caz, Milgram l-a confruntat pe Profesor cu doi cercetători 
care au dat ordine contradictorii; unul i-a ordonat 
Profesorului să înceteze şocurile când victima a cerut să 
fie eliberată, iar celălalt a susţinut că experimentul trebuie 
să continue. Aceste instrucţiuni contradictorii au produs, 
cu siguranţă, ceea ce se poate considera singura situaţie 
hilară din proiect. 

Aflaţi într-o confuzie tragicomică, cu ochii plimbându- 
se rapid de la un cercetător la altul, subiecţii au implorat 
cercetătorii să cadă de acord asupra unui singur ordin pe 
care să-l poată urma: „Hei, hei ce să fac? Unul zice să mă 
opresc, altul zice să continuu. Ce să fac?” Atunci când 
cercetătorii au continuat să se contrazică, subiecţii au 
încercat înnebuniţi să stabilească cine avea mai multă 
autoritate. 

Dând greş pe acest drum al supunerii faţă de 
autoritate, fiecare subiect şi-a urmat, în final, propriul 
instinct şi a oprit şocurile. Ca şi în celelalte variante ale 
experimentului, asemenea rezultat ar fi fost greu de 
obţinut dacă motivațiile subiecţilor ar fi implicat vreo 
formă de sadism sau agresivitate nevrotică."! 

După părerea lui Milgram, din datele acumulate 
reies, în mod repetat, dovezi despre un fenomen care-ţi dă 
fiori: „Tocmai voinţa extremă a adulţilor de a merge 
aproape oricât de departe sub comanda unei autorităţi 
este constatarea esenţială a studiului.” 


91 Toate aceste variaţii ale experimentului de bază, ca şi alte câteva 
experimente sunt prezentate în cartea extrem de captivantă a lui 
Milgram, Obedience to Aulhority, 1974. O trecere în revistă a unei părți 
însemnate din cercetarea având ca subiect supunerea poale fi găsită în 
Blass (1991). 


Există implicaţii ale acestei constatări care ar trebui 
să-i trezească la realitate pe cei preocupaţi de capacităţile 
unei alte forme de autoritate - guvernul - de a obţine 
niveluri  înspăimântătoare de supunere din partea 
cetăţenilor obişnuiţi.” Mai mult decât atât, aceste 
constatări ne spun câte ceva despre forţa absolută a 
presiunilor unei autorităţi de a ne controla 
comportamentul. 

După ce i-am văzut pe subiecţii lui Milgram 
frământându-se, transpirând şi suferind în timp ce îşi 
îndeplineau sarcina, se poate îndoi cineva de forţa care-i 
ţinea acolo? 

Pentru acei care încă mai au îndoieli, povestea lui S. 
Brian Willson ar putea fi instructivă. Pe 1 septembrie 1987, 
pentru a protesta împotriva transporturilor de echipament 
militar către Nicaragua, domnul Willson şi alţi doi bărbaţi 
s-au întins de-a latul căii ferate care duce la Staţia militară 
navală din Concord, California. Protestatarii erau convinşi 


92 De fapt, Milgram şi-a început investigaţiile încercând să înţeleagă 
cum au putut participa cetăţenii germani la uciderea a milioane de 
oameni nevinovaţi în lagărele de concentrare din anii ascensiunii 
naziste. După ce şi-ar fi testat procedeele de experimentare în Statele 
Unite, el plănuia să le aplice în Germania, o ţară a cărei populaţie ar fi 
demonstrat suficientă supunere, după cum era el sigur, pentru o 
analiză ştiinţifică deplin documentată a conceptului. Insă acel prim 
experiment din New Haven, Connecticut, i-a deschis ochii şi i-a arătat 
clar că-şi poate păstra banii şi poate rămâne acasă. „Am găsit atât de 
multă obedienţă,” spunea el, „încât n-am mai văzut nici o necesitate să 
deplasez experimentul în Germania.” 

Poate că o dovadă mai grăitoare despre voinţa americanilor de a se 
supune conducerii autorizate provine dintr-un sondaj la scară naţională 
realizat după procesul locotenentului William Calley, care a ordonat 
soldaţilor săi să ucidă locuitorii aşezării My Lai din Vietnam, începând cu 
pruncii şi terminând cu părinţii şi bunicii. (Kelman şi Hamilton, 1989). 
Majoritatea americanilor (S1%) au răspuns că, dacă li s-ar fi dat acelaşi 
ordin într-un context asemănător, şi ei ar fi împuşcat toţi locuitorii 
satului din Vietnam. Dar americanii nu sunt singurii care simt 
necesitatea să se supună. Atunci când experimentul de bază a fost 
repetat în Olanda, Germania, Spania, Italia, Australia şi lordania, 
rezultatele au fost asemănătoare. Vezi Meeus şi Raaijmakers pentru o 
trecere în revistă a acestor rezultate. 


că actul lor va opri trecerea trenurilor programate pentru 
acea zi deoarece notificaseră cu trei zile înainte 
oficialităţile Marinei şi ale Căilor Ferate în legătură cu 
intenţia lor. Dar echipajul civil al trenului, căruia i se 
dăduse ordin să nu oprească, nici măcar n-a încetinit 
trenul, în ciuda faptului că a fost în măsură să vadă 
protestatarii de la o distanţă de 2 kilometri. 

Doi dintre bărbaţi au reuşit să se ferească din calea 
pericolului dar domnul Willson n-a fost suficient de rapid 
pentru a evita să fie lovit şi s-a ales cu ambele picioare 
zdrobite de sub genunchi. Deoarece medicii militari din 
Marină, prezenţi la faţa locului, au refuzat să-i acorde 
asistenţă sau să permită să fie dus la spital în ambulanţa 
lor, martorii - incluzând soţia şi fiul domnului Willson - au 
fost lăsaţi să se chinuie să oprească hemoragia timp de 
patruzeci şi cinci de minute până când a sosit o ambulanţă 
privată. 

În mod uimitor, domnul Willson care servise timp de 
patru ani în Vietnam, nu învinovăţeşte nici echipajul 
trenului, nici medicii militari pentru soarta sa, ci arată cu 
degetul spre sistemul care i-a constrâns prin presiune să 
se supună: „Ei au făcut exact ceea ce am făcut şi eu în 
Vietnam. Au urmat nişte ordine care fac parte dintr-o 
politică dementă. Ei sunt doar nişte ţapi ispăşitori.” 

Deşi membrii echipajului trenului au împărtăşit 
părerea domnului Willson că ei sunt nişte victime, ei nu au 
împărtăşit şi generozitatea lui. Aspectul cel mai remarcabil 
al incidentului este că echipajul trenului l-a dat în judecată 
pe Willson solicitând daune pentru „umilirea, suferinţa 
psihică şi stresul fizic” pe care l-au suferit pentru ca 
Wilson nu le-a permis să-şi realizeze sarcinile fără să-i taie 
picioarele. 

Ori de câte ori suntem confruntaţi cu un factor 
motivant atât de puternic pentru acţiunea umană, este 
firesc să ne aşteptăm să existe raţiuni solide ale motivaţiei. 
În cazul supunerii faţă de autoritate, chiar şi o scurtă 
analiza a organizării sociale umane oferă suficiente motive. 
Un sistem de autoritate multi-stratificat, acceptat pe scară 


largă, conferă unei societăţi imense avantaje. El permite 
dezvoltarea unor structuri sofisticate pentru producţie, 
comerţ, apărare, expansiune şi control social care, în alte 
condiţii, ar fi imposibile. 

Cealaltă alternativă, anarhia, este o formă de 
organizare statală ale cărei efecte benefice asupra 
grupurilor sociale sunt greu de găsit şi despre care 
psihosociologul Thomas Hobbes spune că ne-ar face viaţa 
„solitară, săracă, meschină, animalică şi scurtă”. 

Prin urmare, suntem instruiți de la naştere că 
supunerea faţă de autoritatea potrivită este buna, iar 
nesupunerea este greşită. Acest mesaj esenţial îl găsim în 
poveţele părinţilor, în poeziile, povestirile şi cântecele pe 
care le învăţăm în copilărie şi este dus mai departe de 
către sistemele juridic, militar şi politic cu care ne 
confruntăm ca adulţi. 

Noţiunilor de supunere şi loialitate faţă de regulile 
legitimate de societate li se acordă o mare valoare. 

Învățăturile religioase au şi ele contribuţia lor. De 
exemplu, chiar prima carte a Bibliei descrie cum 
nesupunerea faţă de autoritatea supremă a făcut ca Adam 
şi Eva să piardă paradisul şi, o dată cu ei, întreaga rasă 
umană a pierdut. 

Dacă această metaforă se dovedeşte prea subtilă, 
puţin mai departe, în Vechiul Testament, putem citi - în 
ceea ce ar putea fi cea mai fidelă reprezentare biblică a 
experimentului lui Milgram - relatarea privind capacitatea 
de supunere a lui Avram care era gata să înfigă un pumnal 
în inima tânărului său fiu deoarece aşa i-a ordonat 
Dumnezeu fără să-i dea vreo explicaţie. 

Aflăm din această povestire că justeţea unei acţiuni 
nu a fost apreciată după considerente ca aparenta lipsă de 
sens, gradul de periculozitate, nedreptatea sau după 
standardele morale uzuale, ci numai după gradul de 
supunere la un ordin al unei autorităţi mai înalte. 
Încercarea chinuitoare la care a fost supus Avram era un 
test de obedienţă, iar el l-a trecut cu succes - la fel ca şi 
subiecţii lui Milgram care poate auziseră mai înainte de 


povestea lui Avram. 

Poveşti precum cea a lui Avram şi a subiecţilor lui 
Milgram ne pot spune multe despre puterea şi valoarea 
supunerii în cultura noastră. Pe de altă parte însă, ele ne 
pot induce în eroare asupra modului cum apare supunerea 
în mod tipic. 

Rareori ne chinuim atât de mult ca în cazurile de mai 
sus cu privire la argumentele pro şi contra în legătură cu 
îndeplinirea cerinţelor unor autorităţi. De fapt, obedienţa 
noastră se declanşează frecvent într-un mod automat, fără 
o deliberare conştientă sau cu foarte puţină deliberare 
conştientă. Informaţiile primite de la o autoritate 
recunoscută ne pot furniza o scurtătură valoroasă pentru a 
decide cum să acţionăm într-o anumită situaţie. 

În fond, după cum sugerează chiar Milgram, 
conformarea faţă de ordinele autorităţii ne aduce reale 
avantaje practice. 

La începutul vieţii noastre, oameni precum părinţii 
sau profesorii ştiau mai mult decât ştiam noi şi am 
constatat că este benefic să le urmăm sfatul - în parte, 
datorită înţelepciunii lor şi în parte pentru că ei controlau 
recompensele şi pedepsele. 

Ca adulţi, rămân aceleaşi beneficii din aceleaşi 
motive, deşi autoritatea se întrupează acum în patroni, 
judecători sau conducătorii politici. Deoarece poziţia lor le 
permite un acces mai bun la informaţii şi la putere, are mai 
mult sens să ne supunem dorințelor unor autorităţi 
constituite corect. De fapt, are atâta sens încât ne 
supunem şi atunci când nu mai are sens deloc. 

Desigur, acest paradox este acelaşi ca pentru toate 
armele de influențare importante. În acest caz, o dată ce 
înţelegem că supunerea faţă de autoritate este de cele mai 
multe ori profitabilă, este uşor să ne permitem confortul 
obedienţei automate. 

Binecuvântarea şi blestemul simultan al unei 
asemenea obedienţe oarbe ţine de caracterul ei mecanic. 
Dacă nu trebuie să gândim, atunci nici n-o facem. 

Deşi o asemenea supunere inconştientă ne conduce, 


în marea majoritate a cazurilor, spre o acţiune potrivită, 
vor exista şi excepţii izbitoare - deoarece preferăm să 
reacţionăm în loc să gândim. 

Să luăm un exemplu care se referă la o faţetă a vieţii 
noastre unde presiunea autorităţii este vizibilă şi 
puternică: medicina. Sănătatea este extrem de importantă 
pentru noi. Astfel, doctorii, care posedă un volum mare de 
cunoştinţe şi influenţă în acest domeniu vital, deţin poziţia 
unei autorităţi respectate. 

În plus, instituţia medicală are o structură de putere 
şi prestigiu clar stratificată. Diversele feluri de lucrători 
din sănătate înţeleg bine nivelul postului lor în cadrul 
acestei structuri şi înţeleg, de asemenea, că doctorul se 
află în vârf. Nimeni nu poate trece peste judecata 
doctorului asupra unui caz, poate doar cu excepţia unui alt 
doctor cu un rang mai înalt. Drept urmare, printre 
angajaţii din sănătate s-a format de multă vreme o tradiţie 
de supunere automată faţă de ordinele doctorului. 

Apare deci posibilitatea îngrijorătoare ca, atunci 
când un doctor face o eroare clară, nimeni din subordinea 
lui să nu se gândească să pună întrebări - tocmai pentru 
faptul că, o dată ce o autoritate legitimă a dat un ordin, 
subordonații încetează să mai gândească - ei doar 
reacţionează. Din amestecul acestui tip de răspuns 
automat cu mediul complex al unui spital greşelile apar cu 
siguranţă. 

Într-adevăr, un studiu realizat la începutul deceniului 
1980 de către Administraţia Statelor Unite pentru 
Finanţarea Sănătăţii a arătat că, numai pentru medicaţia 
pacienţilor, un spital mediu are o rată a erorii zilnice de 
12%. Un deceniu mai târziu, lucrurile nu s-au îmbunătăţit. 

In conformitate cu un studiu realizat de cei de la 
Universitatea Harvard, 10% dintre toate stopurile cardiace 
care au loc în spitale se pot atribui unor erori de 
medicaţie. 

Greşelile de îngrijire medicală pot apărea din variate 
motive. Totuşi, o carte intitulată Erori medicale: cauze şi 
prevenire scrisă de doi profesori de farmacologie de la 


Temple University, Michael Cohen şi Neil Davis, atribuie 
mare parte din probleme respectului negândit acordat 
„sefului” pacientului adică medicul curant. După 
profesorul Cohen, „caz după caz, nimeni nu pune la 
îndoială  prescripţia unui medic: nici pacienţii, nici 
asistentele, nici farmaciştii şi nici alţi doctori”. Să luăm de 
exemplu, cazul ciudat al „durerii de ureche din rect” 
relatat de Cohen şi Davis. 

Un doctor a prescris să-i fie administrate unui 
pacient picături în urechea dreaptă unde avea o infecţie şi 
dureri. Dar în loc să scrie complet locul administrării 
picăturilor, adică „right ear” (urechea dreaptă), doctorul a 
scris prescurtat, aşa încât instrucţiunile sunau acum 
„place in Rear” (adică în posterior). Primind reţeta, 
asistenta de serviciu a administrat prompt în anusul 
pacientului numărul prescris de picături pentru ureche. 

Evident, un tratament pentru durere de ureche 
administrat în rect nu are niciun sens. Şi, cu toate acestea, 
nici pacientul, nici asistenta nu au pus întrebări. Lecţia 
importantă care se desprinde din această poveste este 
aceea că există situaţii în care o autoritate legitimă se 
pronunţă într-un anumit fel dar ceea ce altfel ar avea sens 
devine  nerelevant. În aceste cazuri, nu luăm în 
consideraţie situaţia în ansamblu, ci răspundem mecanic 
numai la un aspect al ei.% 


93 Nu suntem singura specie care acordă un respect, uneori nemeritat, 
celor care au poziţii de putere. În coloniile de maimuțe, unde există o 
ierarhie rigidă, inovațiile benefice (precum învăţarea folosirii unui băț 
pentru a trage mâncarea în cuşcă) nu se răspândesc rapid în întregul 
grup dacă nu le învaţă, mai întâi, un animal dominant. Atunci când o 
maimuţă, aflată mai jos pe scara ierarhică, este învățată să facă ceva 
nou, celelalte maimuțe rămân în mare parte nereceptive faţă de 
valoarea inovației. Un studiu, citat de Ardry (1970), despre introducerea 
unor alimente cu gusturi noi într-un grup de maimuțe japoneze 
furnizează o ilustrare frumoasă. Într-un grup, a fost dezvoltat gustul 
pentru caramele prin introducerea acestui nou aliment în dieta unor 
membri tineri aflaţi în partea inferioară a scării ierarhice. Gustul pentru 
caramele a înaintat în rang foarte încet; după un an şi jumătate doar 
51% din colonie îl dobândise şi încă nici unul dintre lideri. Merită 
comparat acest rezultat cu ceea ce s-a întâmplat într-un al doilea grup 


Ori de câte ori comportamentul nostru este condus 
de o asemenea reacţie negândită, putem fi siguri că 
profesioniştii în obţinerea asentimentului sunt pe-aproape 
pentru a profita de situaţie. Putem rămâne în domeniul 
medicinii pentru a observa cum cei care fac reclamă au 
exploatat frecvent respectul acordat medicilor în cultura 
noastră angajând actori pentru a juca rolul de medici care 
laudă un produs. Exemplul meu favorit este o reclamă TV 
în care actorul Robert Young îi avertizează pe oameni 
despre pericolele cafeinei şi le recomandă cafeaua 
decofeinizată Sanka. Reclama a fost extrem de eficientă şi 
a determinat vânzarea unei asemenea cantităţi de cafea 
decofeinizată încât a fost difuzată ani la rând în mai multe 
versiuni. Dar de ce această reclamă s-a dovedit a fi atât de 
eficientă? 

De ce Dumnezeu s-ar încrede cineva în cuvântul lui 
Robert Young în ce priveşte consecinţele consumului de 
cafea decofeinizată asupra sănătăţii? Deoarece - aşa cum 
ştia perfect agenţia de reclamă care l-a angajat - el era 
asociat în mintea publicului american cu doctorul Marcus 
Welby pe care l-a interpretat anterior într-un lung serial de 
televiziune. În mod obiectiv, nu are sens să fii influenţat de 
comentariile unui om despre care ştii că este doar un actor 
care a jucat rolul unui doctor. Dar în practică omul acesta 
a reuşit să vândă cafeaua decafeinizată Sanka. 


APARENŢA FĂRĂ CONŢINUT 


De prima dată când am văzut-o, cea mai uimitoare 
trăsătură a reclamei cu Robert Young mi s-a părut a fi 
capacitatea de a utiliza influenţa principiului autorităţii 
fără măcar să folosească o autoritate adevărată. Aparenţa 
autorităţii a fost suficientă. Acest lucru ne spune ceva 
important despre reacţiile automate faţă de autoritate. 

Da, într-un mod automat, suntem deseori vulnerabili 


unde a fost introdus grâul începând cu animalul dominant; mâncatul 
grâului — până atunci necunoscut maimuţelor — s-a răspândit în toată 
colonia în patru ore. 


faţă de simbolurile autorităţii în aceeaşi măsura în care 
suntem vulnerabili faţă de autoritatea însăşi. Există mai 
multe feluri de simboluri care pot declanşa întotdeauna 
supunerea noastră în absenţa unei autorităţi reale. Ca 
urmare, ele sunt folosite intensiv de către acei 
profesionişti în obţinerea asentimentului care duc lipsă de 
autoritate. 

De pildă, artiştii înşelătoriei se acoperă cu titluri, 
haine şi tot felul de accesorii ale autorităţii. Ei adoră să 
coboare dintr-un automobil luxos îmbrăcaţi elegant şi să se 
prezinte cu titlul de Doctor, sau Judecător, sau Profesor 
sau membru al vreunei comisii guvernamentale. 

Aceşti oameni înţeleg că atunci când sunt astfel 
echipați, şansele lor de a obţine acordul altora cresc 
considerabil. Fiecare dintre cele trei simboluri ale 
autorităţii are povestea lui şi merită să le cercetăm pe 
fiecare. 


TITLURILE 


Titlurile sunt simbolurile autorităţii care se obţin, în 
acelaşi timp, cel mai uşor şi cel mai dificil. În mod normal, 
pentru a obţine un titlu sunt necesari ani de muncă şi de 
realizări. Cu toate acestea, este posibil ca cineva care nu a 
investit nimic din aceste eforturi să obţină doar eticheta şi 
să primească în acest fel un respect automat. După cum 
am văzut, actorii din reclamele TV şi artiştii înşelătoriei fac 
acest lucru cu succes tot timpul. 

Am vorbit recent cu un prieten - cadru universitar la 
o binecunoscută universitate din estul Statelor Unite - 
care mi-a oferit o ilustrare grăitoare despre modul cum 
acţiunile noastre sunt influențate deseori mai mult de titlu 
decât de felul persoanei care-l poartă. Prietenul meu 
călătoreşte destul de des şi i se întâmplă frecvent să stea 
de vorbă cu străini în vreun bar, restaurant sau aeroport. 
El spune că a învăţat din experienţă să nu spună nimic 
despre titlul lui de profesor în timpul conversaţiilor pe care 
le are. Când o face, relatează el, tonul discuţiei se schimbă 


imediat. 

Oameni, care se manifestaseră spontan şi fuseseră 
parteneri de conversaţie interesanţi în prima parte a 
discuţiei, deveneau respectuoşi, aprobatori şi 
neinteresanţi. Opiniile lui, care mai înainte ar fi produs un 
schimb de replici vii, produceau acum lungi declaraţii de 
acord (foarte corect exprimate din punct de vedere 
gramatical). Plictisit şi uşor nedumerit din cauza acestui 
fenomen - deoarece, spune el, „Sunt exact acelaşi tip cu 
care au vorbit în primele minute, nu-i aşa?” - prietenul 
meu minte acum regulat în legătură cu ocupaţia sa în 
aceste situaţii. 

Ce schimbare înviorătoare faţă de modelul tipic în 
care anumiţi profesionişti în obţinerea asentimentului îşi 
atribuie titluri pe care nu le au în realitate. Totuşi, 
practicarea în ambele sensuri ale unei asemenea 
nesincerităţi evidenţiază acelaşi lucru şi anume că este 
suficient un simplu simbol al autorităţii pentru a influenţa 
comportamentul uman. 

Mă întreb dacă prietenul meu, profesorul - care este 
un tip nu prea înalt - ar mai fi fost atât de nerăbdător să-şi 
ascundă titlul dacă ar şti că, în afară de faptul că-i face pe 
străini să fie mai respectuoşi, titlul le dă impresia că este şi 
mai înalt. Studii care au cercetat modul în care rangul 
autorităţii afectează percepţia dimensiunilor, au 
concluzionat că titlurile prestigioase conduc la 
distorsionarea percepției înălțimii. 

Într-un experiment realizat cu cinci grupe de studenți 
australieni, un bărbat a fost prezentat ca fiind un vizitator 
din partea Universității Cambridge, Anglia. Însă rangul său 
în cadrul Universității Cambridge a fost prezentat diferit 
celor cinci grupe. El a fost prezentat unui grup ca fiind 
student, unui al doilea grup ca fiind asistent, unui al treilea 
ca lector, unui al patrulea drept conferențiar şi unui al 
cincilea drept profesor. 

După ce a părăsit încăperea, fiecărui grup i s-a cerut 
să-i estimeze înălțimea. S-a constatat că, de fiecare dată 
când creştea în rang, creştea şi înălţimea percepută a 


aceluiaşi om cu o medie de un centimetru, astfel încât 
„profesorul” era perceput ca fiind mai înalt cu 5 centimetri 
faţă de „student”.9% 

Merită să acordăm puţin timp unei scurte digresiuni 
pentru a urmări interesanta legătură dintre rangul unei 
persoane şi înălţimea sa percepută deoarece se manifestă 
în variate moduri. De pildă, apreciind mărimea monezilor, 
copiii  supraestimează dimensiunile  monezilor mai 
valoroase. 

Şi adulţii fac la fel de multe asemenea greşeli. Într-un 
studiu, unor studenţi li s-au împărţit cartele care aveau 
imprimate pe ele o valoare între +3 dolari şi - 3 dolari; ei 
au pierdut sau au câştigat valoarea imprimată pe 
respectiva cartelă. 

După aceea, li s-a cerut să aprecieze dimensiunea 
fiecărei cartele. Deşi toate cartelele aveau exact aceeaşi 
dimensiune, cele care au avut valori mai mari - pozitive 
sau negative - au fost percepute ca având dimensiuni fizice 
mai mari. Prin urmare, nu caracterul plăcut al unui lucru îl 
face, în mod necesar, să pară mai mare, ci importanţa lui.% 

Deoarece percepem dimensiunile în funcţie de rang, 
este posibil ca anumiţi indivizi să profite substituind 
rangului dimensiunile. În anumite grupuri de animale, 
unde rangul unui mascul depinde de puterea sa de 
dominare, dimensiunea este un factor important în 


94 Experimentul a fost realizat de Wilson (1968). 

95 Studiul despre felul cum apreciază copiii mărimea monezilor a fost 
efectuat de Bruner şi Goodman (1947). Studiul despre aprecierile 
studenţilor a fost realizat de Dukes şi Bevan (1952). Pe lângă relaţia 
dintre statut şi dimensiunea percepută, pe care o evidenţiază ambele 
studii, exista unele dovezi că importanţa pe care o atribuim propriei 
persoane este reflectată de mărimea unui simbol al identităţii noastre 
utilizat frecvent: semnătura. Psihologul Richard Zweigenhaft (1970) a 
colectat date care sugerează că, pe măsură ce un om are sentimentul 
că statul său devine mai important, creşte şi dimensiunea semnăturii. 
Această constatare ne poate oferi o cale secretă de a descoperi cum îşi 
percep statutul şi importanţa oamenii din jurul nostru: pur şi simplu, le 
comparăm dimensiunea semnăturii cu cea a scrisului de mână obişnuit. 


stabilirea ierarhiei în cadrul grupului.% 

De obicei, în lupta cu un rival, cel mai mare şi mai 
puternic mascul câştigă. Pentru a evita efectele 
dăunătoare ale unui asemenea conflict fizic asupra 
grupului, multe specii au adoptat metode care implică 
frecvent mai mult o atitudine agresivă decât o bătaie reală. 
Cei doi masculi se înfruntă prin etalarea unor atitudini 
agresive care includ întotdeauna trucuri de sporire a 
dimensiunii. Diverse mamifere îşi arcuiesc spatele şi îşi 
zburlesc perii; peştii îşi întind aripioarele şi se umflă cu 
apă; păsările îşi întind şi-şi flutură aripile. Foarte adesea, 
simpla expunere a dimensiunilor este suficientă pentru a-l 
face pe unul dintre aceşti războinici de operetă să se 
retragă, lăsând rangul disputat rivalului său aparent mai 
mare şi mai puternic. 

Blana, înotătoarele şi penele. Nu-i aşa că este 
interesant cum aceste părţi anatomice, mai degrabă 
delicate, pot fi exploatate pentru a da impresia de 
consistenţă şi greutate? Putem învăţa de aici două lecţii. 
Una se referă la legătura dintre mărime şi rang. 

Aceasta legătură poate fi exploatată profitabil de 
indivizi care sunt capabili să simuleze mărimea pentru a 
câştiga în rang. Acesta este exact motivul pentru care 
escrocii, chiar şi cei cu o înălţime medie sau uşor peste 
medie, poartă de obicei încălţăminte cu toc sau talpă 
groasă. 

Cealaltă lecţie este de natură mai generală: semnele 
exterioare ale puterii şi autorităţii pot fi contrafăcute 
frecvent cu o spoială superficială. Să ne întoarcem la 
domeniul titlurilor pentru a analiza un exemplu. 

Acest exemplu implică un experiment ce este, în 
multe privinţe, unul dintre cele mai înspăimântătoare pe 
care le cunosc. 

Un grup de cercetători compus din doctori şi 


96 Animalele inferioare nu sunt singurele care îşi aleg liderul după 
dimensiuni. De pildă, începând cu 1900, preşedinţia Statelor Unite a 
fost câştigată, în douăzeci şi unu din douăzeci şi patru de alegeri, de 
către cel mai înalt dintre candidaţii propuşi de principalele partide. 


asistente care aveau legături cu trei spitale din vestul ţării, 
au devenit tot mai preocupaţi de supunerea mecanică a 
asistentelor faţă de ordinele doctorilor. Cercetătorilor li s-a 
părut că şi cele mai bine pregătite asistente nu-şi foloseau 
suficient cunoştinţele şi priceperea pentru a verifica 
judecata doctorilor şi atunci când primeau instrucţiuni din 
partea doctorilor pur şi simplu le respectau. 

Am văzut deja cum acest proces a fost răspunzător 
de administrarea picăturilor pentru ureche în rect. Dar 
cercetătorii susmenţionaţi au dus lucrurile puţin mai 
departe. 

Mai întâi, ei au vrut să afle dacă asemenea cazuri 
erau incidente izolate sau reprezentau un fenomen larg 
răspândit. 

În al doilea rând, ei voiau să examineze problema în 
contextul unei erori de tratament serioase - prescrierea 
unei supradoze dintr-un medicament neautorizat unui 
pacient spitalizat. 

În final, ei voiau să vadă ce se va întâmpla dacă 
înlăturau fizic figura cunoscută a autorităţii şi o înlocuiau 
cu o voce necunoscută care oferea la telefon cea mai slabă 
dovadă a autorităţii - îşi aroga titlul de „doctor”. 

Unul dintre cercetători a adresat un apel telefonic cu 
conţinut identic unui număr de douăzeci şi două de 
asistente aflate pe diverse poziţii în secţii de chirurgie, 
interne, pediatrie şi psihiatrie. El s-a identificat ca medic al 
spitalului şi a dat instrucţiuni fiecărei asistente să 
administreze douăzeci de miligrame dintr-un medicament 
(Astrogen) unui anumit pacient internat. Existau patru 
motive excelente ca o asistentă să fie precaută când 
acţionează în virtutea unui astfel de ordin: 

(1) Prescripţia fusese transmisă prin telefon, ceea ce 
încălca direct reglementările spitalului. 

(2) Medicamentul însuşi era neautorizat; Astrogenul 
nu fusese autorizat spre folosinţă şi nici nu figura pe lista 
stocului de medicamente al secţiei respective. 

(3) Doza prescrisă era evident prea mare şi 
periculoasă. Instrucţiunile de pe cutia medicamentului 


indicau limpede că „doza zilnica maximă” era de doar zece 
miligrame, adică jumătate din cea care fusese ordonată. 

(4) Ordinul fusese dat de un om pe care asistenta nu-l 
întâlnise niciodată, nu-l văzuse şi nici măcar nu mai 
vorbise cu el la telefon înainte. 

Şi, cu toate acestea, în 95% dintre cazuri asistentele 
s-au dus direct către farmacia secţiei, au ridicat doza de 
Astrogen ordonată şi s-au îndreptat spre salonul 
pacientului spre a-i administra medicamentul. In acest 
moment, asistentele au fost oprite de un observator secret 
care a dezvăluit natura experimentului. 

Aceste rezultate sunt într-adevăr înspăimântătoare. 
Faptul că 95% dintre asistentele de carieră s-au supus, 
fără ezitare, unei instrucţiuni evident incorecte trebuie să 
ne dea tuturor motive de îngrijorare în calitate de posibili 
pacienţi ai spitalelor. Având în vedere estimarea recentă a 
Administraţiei Statelor Unite ale Americii pentru 
Finanţarea Sănătăţii precum că rata erorii în medicaţia 
zilnică este de 12% în spitalele americane, rezultă că o 
spitalizare mai lungă de o săptămână face posibil să fim 
victimele unei asemenea erori. Studiul de mai sus 
evidenţiază că greşelile nu sunt deloc limitate la omisiuni 
neînsemnate În administrarea unor medicamente 
nepericuloase precum picăturile pentru ureche ci că ele 
pot fi gafe grave şi periculoase. 

Interpretând constatările lor neliniştitoare, 
cercetătorii au ajuns la următoarea concluzie instructivă: 

Într-o situaţie de viaţă reală, corespunzătoare celei 
din experiment, ar trebui să existe, în teorie, două 
inteligenţe profesionale - doctorul şi asistenta - care să 
conlucreze pentru a asigura punerea în practică a unei 
proceduri date într-o manieră benefică pentru pacient sau, 
cel puţin, care nu este în dauna lui. Experimentul 
sugerează cu putere că, din diverse motive practice, una 
dintre aceste inteligenţe nu este funcţională.” 

Pare că, bazându-se pe instrucţiunile doctorilor, 
asistentele şi-au pus în cui „inteligenţa profesională” şi au 


97 Extras din Hofling şi alţii (1966). 


trecut pe o formă de răspuns automat. Nimic din 
considerabilul volum de cunoştinţe şi practică medicală nu 
a fost folosit în luarea deciziilor. În loc de aceasta, 
deoarece supunerea faţă de o autoritate legitimă a fost 
întotdeauna preferată şi eficientă în mediul lor de muncă, 
asistentele au devenit dispuse să treacă la un 
comportament de supunere automată. Cel mai instructiv 
este faptul că au mers atât de departe în această direcţie 
încât greşeala lor nu a venit ca răspuns faţă de o autoritate 
reală, ci ca răspuns la simbolul de autoritate cel mai uşor 
de falsificat - un simplu titlu.9% 


HAINELE 


Un al doilea tip de simbol al autorităţii, care poate 
declanşa o supunere mecanică, îl reprezintă hainele. Deşi 
ele sunt mai tangibile decât un titlu, acest înveliş al 
autorităţii este absolut la fel de uşor de falsificat. Dosarele 
poliţiei sunt burduşite cu date despre artişti ai înşelătoriei 
a căror măiestrie include şi schimbarea rapidă a ţinutei. 

La fel ca nişte cameleoni, ei adoptă albul spitalelor, 
negrul preoţilor, verdele armatei sau albastrul poliţiei, 
după cum o cere situaţia, pentru a obţine un avantaj 
maxim. Victimele lor realizează prea târziu că veşmântul 
autorităţii nu poate fi deloc o garanţie. 

O serie de studii ale expertului în psihologie socială, 
Leonard Bickman, ne dau o indicație despre cât poate fi de 
dificil să rezişti solicitărilor care vin din partea unor 
persoane care poartă veşminte „cu autoritate”. 

Procedeul de bază al lui Bickman era să ceară 
trecătorilor de pe stradă să fie de acord cu vreo solicitare 
ciudată (să ridice de pe jos o pungă de hârtie aruncată 


98 Date suplimentare, adunate în cursul aceluiaşi studiu, sugerează ca 
asistentele nu ar fi conştiente de măsura în care titlul de doctor le 
afectează judecata şi acţiunile. Un grup separat, de treizeci şi trei de 
asistente şi eleve la şcoala sanitară, au fost întrebate ce ar face în 
situaţia clin experiment. Contrar constatărilor reale, numai două au 
spus că ar fi administrat medicamentul ordonat. 


acolo, să aştepte pe partea opusă indicatorului pentru 
staţie de autobuz). În jumătate din cazuri, solicitantul - un 
bărbat tânăr - era îmbrăcat în haine de stradă normale; în 
restul timpului era îmbrăcat în uniforma unui agent de 
pază. Indiferent de felul solicitării, mult mai mulţi oameni 
se supuneau solicitantului când acesta purta o uniformă de 
agent de pază. 

Deosebit de relevantă a fost o versiune a 
experimentului în care solicitantul oprea trecătorii şi le 
arăta un bărbat care stătea lângă un aparat de taxare 
dintr-o parcare la vreo 150 de metri distanţă. Solicitantul, 
fie că era îmbrăcat normal ori ca agent de pază, spunea 
mereu acelaşi lucru trecătorului: „îl vezi pe tipul ăla de 
lângă aparatul de taxare? Vrea să parcheze dar nu are 
mărunt. Dă-i o monedă de 10 cenţi!”. 

Apoi, solicitantul se îndepărta astfel încât, atunci 
când trecătorul ajungea la aparatul de taxare, el să fie în 
afara razei vizuale a respectivului trecător. Cu toate 
acestea, puterea de influențare a uniformei sale dura chiar 
şi după ce el plecase de mult: aproape toţi trecătorii s-au 
supus instrucţiunilor solicitantului, atunci când el purta 
uniforma de agent de pază, dar mai puţin de jumătate au 
procedat astfel atunci când el era îmbrăcat normal. 

Este interesant de observat că, mai târziu, Bickman a 
găsit studenţi capabili să ghicească cu destulă precizie 
procentajul de supunere care s-a înregistrat în cadrul 
experimentului atunci când solicitantul purta haine de 
stradă (50% faţă de 42% în realitate); însă, studenţii au 
subestimat în mare măsură procentajul persoanelor care s- 
au supus când solicitantul era în uniformă (65% faţă de 
92% în realitate).% 

Mai puţin ostentativ ca o uniformă, dar la fel de 
eficient, este un alt veşmânt care emană autoritate în mod 
tradiţional în cultura noastră: costumul de afaceri bine 
croit. El poate induce, de asemenea, o formă evidentă de 


99 vezi Bickman (1974) pentru o relatare completă a acestei cercetări. 

respect unor oameni total străini. 

De pildă, în cadrul unei cercetări desfăşurate în 
Texas, a fost aranjată încălcarea legii de către un bărbat 
de treizeci şi unu de ani care a traversat strada pe roşu în 
diferite ocazii. În jumătate din cazuri, el era îmbrăcat într- 
un costum de afaceri proaspăt călcat şi purta cravata; în 
restul ocaziilor purta o cămaşă de lucru şi pantaloni. 
Cercetătorii priveau de la distanţă şi numărau trecătorii 
care aşteptau să traverseze şi care l-au urmat pe bărbat 
când acesta a traversat strada. Ca atinşi de o baghetă 
magică, de trei ori şi jumătate mai mulţi oameni s-au 
aruncat în trafic urmându-l pe individul pus la patru ace. 
În acest caz magia a fost provocată de costumul de afaceri 
în dungi fine.!1% 

Merita să amintim că cele două feluri de veşminte ale 
autorităţii care s-au dovedit a avea influenţă în studiul de 
mai sus - uniforma agentului de pază şi costumul de 
afaceri - sunt combinate cu abilitate de către şarlatani 
într-o înşelătorie numită schema inspectorului bancar. 
Ţinta acestei escrocherii poate fi oricine, dar sunt 
preferate persoane în vârstă care trăiesc singure. 

Înşelătoria începe când un bărbat îmbrăcat într-un 
costum de afaceri conservator, cu vestă, apare la uşa 
potenţialei victime. 

Toată îmbrăcămintea sa transmite un mesaj de bună- 
cuviinţa şi respectabilitate. Cămaşa albă este scrobită; 
pantofii eleganţi strălucesc intens. Costumul său nu este 
ultima modă, ci stilul clasic: reverul este lat de nouă 
centimetri, nici mai mult, nici mai puţin; stofa este deasă şi 
grea chiar şi în iulie; tonurile de culoare sunt discrete: 
albastru de afaceri, gri de afaceri, negru de afaceri. 

El îi explică victimei vizate - probabil că este vorba 
de vreo văduvă pe care el a urmărit-o discret de la bancă 
până acasă cu o zi sau două mai înainte - că este inspector 
bancar şi că, în cursul unei verificări ale înregistrărilor 
băncii ei, a descoperit unele aparente nereguli. 


100 Acest experiment a fost realizat de Leflcowitz, Blake şi Mouton 
(1955). 


El crede că a identificat vinovatul, un funcţionar al 
băncii care falsifică regulat rapoartele tranzacţiilor din 
anumite conturi. El spune că şi contul văduvei ar putea fi 
unul dintre acestea, dar nu poate fi sigur până când nu are 
dovezi palpabile. 

De aceea, a venit să-i solicite cooperarea. Ar vrea ea 
să-l ajute retrăgându-şi economiile astfel încât echipa sa 
de inspectori împreună cu funcţionarii băncii să poată 
urmări înregistrarea tranzacţiei când trece prin biroul 
funcţionarului suspect? 

Adeseori, înfăţişarea şi modul de prezentare al 
„inspectorului bancar” este atât de impresionantă încât 
victima nu se gândeşte niciodată să verifice identitatea 
persoanei măcar cu un simplu telefon. În schimb, se suie în 
maşină şi se duce direct la bancă, îşi retrage toţi banii, se 
întoarce acasă cu ei şi aşteaptă împreună cu „inspectorul” 
să primească veşti despre succesul capcanei. 

Atunci când mesajul soseşte, el este prezentat de un 
agent de pază în uniformă, care vine după ora de închidere 
a băncii, pentru a o anunţa că totul este în regulă - s-ar 
părea că printre conturile falsificate nu este şi cel al 
văduvei. Foarte  uşurat,  „inspectorul” mulţumeşte 
îndatoritor şi, deoarece la această oră banca este închisă, 
îi dă instrucţiuni agentului de pază să pună banii doamnei 
în seif, pentru ca ea să nu se mai deranjeze să meargă a 
doua zi la bancă. 

Plin de zâmbete şi strângeri de mână, agentul de 
pază ia banii şi pleacă lăsându-l pe „inspector” să-şi 
exprime mulţumirile încă pentru câteva minute înainte de 
a pleca şi el. Fireşte, într-un sfârşit, victima descoperă că 
„agentul de pază” şi „inspectorul” nu erau ceea ce 
pretindeau a fi, ci o pereche de escroci care au recunoscut 
capacitatea unor veşminte contrafăcute cu grijă de a 
declanşa supunerea noastră oarbă faţă de „autoritate”. 


ACCESORIILE 


Pe lângă funcţia lor ca uniforme, hainele 


simbolizează un tip de autoritate mai generalizată atunci 
când servesc un scop decorativ. Hainele scumpe, de ultimă 
modă, reflectă rangul în societate la fel ca şi accesoriile 
precum bijuterii sau automobile. Ultimul dintre aceste 
simboluri acţionează deosebit de interesant în Statele 
Unite unde dragostea pentru automobile are o semnificaţie 
aparte. 

Conform constatărilor unui studiu efectuat în zona 
San Francisco, proprietarii automobilelor de prestigiu se 
bucură de un fel de respect diferit de cel acordat restului 
oamenilor. Cercetătorii au descoperit că automobiliştii 
aşteaptă un timp semnificativ mai lung, când se face verde 
la semafor, înainte de a claxona o maşină nouă, luxoasă, în 
comparaţie cu timpul acordat unei maşini mai vechi şi mai 
ieftine. Automobiliştii au puţină răbdare faţă de şoferii 
maşinilor economice: aproape toţi şi-au pornit claxonul şi 
majoritatea au claxonat de mai multe ori sau chiar i-au 
împins în bara din spate. Atât de intimidantă era aura unui 
automobil de prestigiu încât 50% dintre automobilişti au 
aşteptat respectuoşi în spatele lui să pornească fără să-şi 
atingă claxonul.!0! 

Mai târziu, cercetătorii şi-au întrebat colegi studenţi 
ce ar fi făcut într-o asemenea situaţie. Comparativ cu 
constatările studiului, studenţii au subestimat, în mare 
măsură, cât timp ar fi aşteptat înainte de a claxona o 
maşină de lux. În special, bărbaţii au greşit mult spunând 
că ei ar claxona mai repede o maşină de lux faţă de una 
obişnuită; desigur studiul a arătat exact contrariul. Merită 
observată asemănarea dintre acest model şi alte cercetări 
despre presiunea autorităţii. La fel ca în cercetarea lui 
Milgram despre asistentele unui spital din vestul ţării şi ca 
în experimentul cu agentul de pază în uniformă, oamenii 
nu au fost capabili să prezică în mod corect cum vor 
reacţiona ei sau alţii sub influenţa autorităţii. 

In fiecare caz, efectul unei asemenea influenţe a fost 
mult subestimat. Această caracteristică a autorităţii poate 


101 Studiul despre claxonatul la semafor a fost publicat în 1968 de 

fi responsabilă pentru mare parte din succesul ei ca 
instrument de obţinere a supunerii. Nu numai că 
autoritatea are o influenţă puternică asupra noastră, dar 
această influenţă se manifestă neaşteptat. 


CUM SĂ TE PROTEJEZI DE INFLUENŢA 
EXERCITATA DE ACŢIUNEA PRINCIPIULUI 
AUTORITAŢII 


O tactică de protecţie pe care putem s-o folosim 
împotriva influenţei autorităţii este să înlăturăm elementul- 
surpriză. Deoarece, în mod obişnuit, percepem greşit 
impactul profund al autorităţii (şi al simbolurilor ei) asupra 
acţiunilor noastre, avem dezavantajul de a nu fi suficient 
de precauţi faţă de manifestările ei în situaţiile în care se 
doreşte supunerea noastră. 

O forma fundamentală de apărare este deci 
conştientizarea sporită a puterii de influențare pe care o 
are autoritatea. Dacă, pe lângă această conştientizare, 
înţelegem cât de uşor pot fi falsificate simbolurile 
autorităţii, vom beneficia de o abordare suficient de 
precaută a situaţiilor care implică încercări de folosire a 
influenţei autorităţii. 

Sună simplu, nu-i aşa? Şi, într-un fel, chiar este. 

O mai bună înţelegere a felului cum acţionează 
influenţa autorităţii ar trebui să ne ajute să-i rezistăm. Cu 
toate acestea, exista o complicaţie vicioasă - cunoscută 
deja ca fiind inerentă tuturor armelor de influentare. 

Nu vrem să rezistăm autorităţii în totalitate sau în 
cea mai mare parte a timpului. În general, persoanele cu 
autoritate ştiu ce vorbesc. Doctorii, judecătorii, managerii, 
liderii guvernamentali şi-au câştigat, de obicei, poziţiile 
datorită superiorității cunoştinţelor şi a inteligenţei lor. 
Prin urmare, de regulă, instrucţiunile lor oferă o orientare 
excelentă. Şmecheria este să fii capabil să recunoşti, fără 
prea mult efort sau vigilenţă, când trebuie să urmezi 
îndemnurile autorităţii şi când trebuie să le rezişti. 

Există două întrebări care ne ajută enorm să 


înţelegem acest lucru. Prima întrebare pe care trebuie să 
ne-o punem atunci când suntem confruntaţi cu ceea ce 
pare o încercare de influențare din partea unei persoane 
cu autoritate este: „Are această persoană o autoritate 
reală?”. 

Această întrebare este folositoare deoarece ne ajută 
să ne concentrăm atenţia pe două informaţii decisive: 
dovezile de acreditare ale autorităţii şi relevanţa acestor 
dovezi pentru chestiunea în cauză. 

Orientându-ne în acest mod simplu după dovezile 
statutului de autoritate, putem evita greşeli majore de 
răspuns automat în faţa autorităţii. lată o ilustrare sau 
două în acest sens. 

Mai întâi să examinăm din această perspectivă 
reclama de mare succes pentru cafeaua Sanka în care 
joaca Robert Young. Dacă, în loc să răspundă la asocierea 
cu dr. Marcus Welby, oamenii s-ar fi concentrat pe statutul 
real al domnului Young, sunt convins că reclama nu ar mai 
fi beneficiat de o difuzare atât de îndelungată şi profitabilă. 
Evident, Robert Young nu posedă cunoştinţe şi practică de 
medic. El posedă totuşi un titlu de doctor. Evident, este un 
titlu golit de conţinut şi legat de persoana sa în mintea 
noastră prin faptul că a jucat acest rol. Ştim cu toţii şi 
acest lucru. Dar nu este fascinant cum, în cazul declanşării 
unui răspuns automat, ceea ce este evident nu contează 
dacă nu-i acordăm o atenţie specială? 

De aceea, întrebarea „Are această persoană o 
autoritate reală?” poate fi atât de valoroasă: ne ajută să ne 
concentrăm atenţia asupra unor lucruri evidente. Ne 
îndepărtează fără efort de posibile simboluri fără valoare 
spre a putea evalua dovezile reale ale autorităţii. 

Şi, mai mult, această întrebare ne aminteşte că 
trebuie să facem distincţie între autoritatea semnificativă 
şi cea nesemnificativă pentru o anumită situaţie. Iar 
aceasta distincţie nu este uşor de făcut atunci când 
presiunea autorităţii se combină cu graba vieţii moderne. 
Pietonii din 'Texas care s-au aruncat în traficul străzii pe 
urmele unui şmecher în costum de afaceri oferă un prim 


exemplu. 

Chiar dacă bărbatul acela ar fi fost o autoritate în 
afaceri, aşa cum o sugerau hainele sale, era improbabil ca 
el să ştie mai multe despre traversatul străzii decât alţi 
oameni, incluzându-i pe cei care l-au urmat. 

Cu toate acestea, oamenii aceia l-au urmat ca şi cum 
eticheta „autoritate” ar fi anulat diferenţa esenţială dintre 
forma de autoritate semnificativă şi cea nesemnificativă 
pentru circumstanţele date. În situaţia în care ei s-ar fi 
ostenit să-şi pună întrebarea dacă bărbatul acela era cu 
adevărat o autoritate, cineva ale cărui acţiuni reflectau 
cunoştinţe superioare despre situaţia dată, cred că 
rezultatul ar fi fost destul de diferit. 

Acelaşi lucru i se aplică şi lui Robert Young, un om 
care are o anumită pregătire. El are o carieră cu multe 
realizări într-un domeniu dificil. Dar Young are cunoştinţe 
şi aptitudini de actor, nu de doctor. Dacă, atunci când 
vizionăm faimoasa reclamă pentru cafea, ne concentrăm 
pe adevăratele lui realizări, vom înţelege repede că el nu 
trebuie crezut mai mult decât orice alt actor de succes 
care susţine că Sanka este o cafea sănătoasă. 

Să presupunem totuşi că ne confruntăm cu o 
autoritate despre care ne dăm seama că este relevantă 
pentru situaţia dată. Înainte de a ne supune influenţei 
autorităţii, ar fi înţelept să ne punem o a doua întrebare: 
„Cât de demnă de încredere ne aşteptăm să fie autoritatea 
în această situaţie?”. 

Este posibil ca o persoană cu autoritate, chiar şi 
foarte bine informată, să nu ne prezinte informaţiile în 
mod onest. Prin urmare, este necesar să luăm în 
consideraţie corectitudinea autorităţii. De fapt, în 
majoritatea timpului, facem acest lucru. Ne lăsăm mult 
mai influenţaţi de experţi care par să fie imparţiali decât 
de cei care ar avea ceva de câştigat dacă ne obţin 
asentimentul; cercetările au dovedit că acest lucru este 
adevărat oriunde în lume.!? Întrebându-ne cum poate un 
expert să beneficieze de asentimentul nostru, ne mai 

asigurăm o plasă de siguranţă împotriva unui răspuns 
automat sau nejustificat la influenţa autorităţii. 

Chiar şi autorităţile bine informate într-un domeniu 
nu ar trebui să ne obţină asentimentul până când nu vom fi 
siguri că mesajele lor prezintă faptele în mod corect. 

Atunci când ne vom întreba despre corectitudinea 
unei asemenea persoane, ar trebui să ne amintim de o 
tactică pe care profesioniştii în obţinerea asentimentului o 
folosesc adeseori pentru a ne convinge de sinceritatea lor. 
Ei par că argumentează într-o anumită măsură împotriva 
propriilor interese. Aplicată bine, aceasta poate fi o tactică 
subtilă şi eficientă pentru a le dovedi onestitatea. 

Poate că ei vor menţiona şi un mic neajuns al poziţiei 
lor sau al produsului („Oh, dezavantajele mărcii Benson & 
Hedges”). Întotdeauna, însă, neajunsul va fi unul minor 
care poate fi compensat cu uşurinţă de avantaje mai 
semnificative - „Listerine, gustul pe care îl urăşti de trei 
ori pe zi”; „Avis: Suntem pe locul doi, dar ne străduim din 
greu”; „L.Oreal, ceva mai scump, dar merită.” 

Dovedindu-şi corectitudinea în probleme minore, 
profesioniştii în obţinerea asentimentului care folosesc 
acest truc, pot apoi să fie mai credibili atunci când 
accentuează aspectele importante ale argumentaţiei lor. 1° 

Am văzut cum această abordare a fost folosită cu 
efecte devastatoare într-un loc pe care puţini dintre noi îl 
recunosc ca fiind un mediu de acţiune pentru profesioniştii 
în obţinerea asentimentului: restaurantul. Nu-i niciun 
secret că, din cauza salariilor ruşinos de mici, chelnerii din 
restaurante trebuie să-şi suplimenteze salariile cu 
bacşişuri. În afară de calitatea serviciului, fără de care nu 
se poate, chelnerii mai ştiu câteva trucuri pentru a-şi spori 
bacşişurile. 

Ei ştiu că, cu cât este mai consistentă nota de plată a 
unui client, cu atât mai mare este suma de bani pe care o 
încasează ca recompensă standard. În aceste două privinţe 
- construirea mărimii notei de plată şi a procentajului care 

este oferit ca bacşiş - chelnerii acţionează ca nişte 
profesionişti în obţinerea asentimentului. 

Sperând să aflu cum operează ei, am solicitat un post 
de chelner la câteva restaurante destul de scumpe. Cum 
nu aveam experienţă, cel mai bun lucru pe care am putut 
să-l fac a fost să aterizez pe o slujbă de picolo care, după 
cum s-a dovedit mai târziu, mi-a oferit o poziţie 
avantajoasă din care să privesc şi să analizez ce se 
întâmplă. 

N-a trecut mult şi am înţeles ceea ce toţi ceilalţi 
angajaţi deja ştiau: ca cel mai mult succes îl avea chelnerul 
Vincent care reuşea să facă în aşa fel încât clienţii 
comandau mai mult şi ofereau bacşişuri mai grase decât 
oricui altcuiva; de fapt, ceilalţi chelneri nici măcar nu se 
apropiau de el în ce priveşte veniturile săptămânale. 

Aşa că, în timp ce-mi îndeplineam îndatoririle, am 
început să îmi fac de lucru mai mult pe lângă mesele lui 
Vincent pentru a-i observa stilul. Am aflat repede că stilul 
lui era să nu aibă un singur stil, ci un întreg repertoriu 
gata pregătit pentru a se adapta oricărei situaţii. Atunci 
când clienţii erau o familie, comportamentul său era 
efervescent - chiar un pic de clovn - adresându-se la fel de 
des adulţilor ca şi copiilor. 

În cazul unui cuplu tânăr, care avea o întâlnire de 
dragoste, el devenea oficial şi un pic arogant în încercarea 
de a-l intimida pe tânărul bărbat (căruia îi vorbea în mod 
exclusiv) astfel încât el să comande şi să ofere bacşiş cu 
generozitate. În cazul unui cuplu căsătorit şi mai în vârstă, 
el se comporta tot oficial, dar lepăda aerul de superioritate 
în favoarea unui comportament respectuos faţă de ambii 
membri ai cuplului. 

Dacă un client lua masa singur, Vincent alegea o 
conduită prietenoasă - era cordial, vorbăreţ, şi cald. 

Insă Vincent îşi rezerva trucul de a părea ca 
argumentează împotriva propriilor interese cu ocazia 
grupurilor de clienţi de opt până la doisprezece oameni. În 
acest caz, tehnica lui era o adevărată dovadă de geniu. 

Când venea timpul ca prima persoană să comande, 


de obicei o doamnă, el începea să-şi joace rolul. Indiferent 
ce alegea ea, Vincent reacţiona identic: cu sprâncenele 
încruntate, cu mâna plutind în aer deasupra carnetului de 
comenzi şi, după ce se uita rapid peste umăr ca să vadă 
unde este şeful de sală, el se apleca conspirativ peste masă 
pentru a spune astfel încât să-l audă toţi: „Mă tem că felul 
asta nu este atât de bun în seara aceasta pe cât este de 
obicei. Aş putea să vă recomand în loc...? (în acest moment 
Vincent sugera două feluri mai ieftine cu vreo 50 de cenți 
decât felul comandat iniţial de client.) Ambele sunt 
excelente în seara aceasta.” 

Cu această singură manevră, Vincent punea în 
funcţie mai multe principii de influențare. Mai întâi, chiar 
şi cei care nu ţineau cont de sugestiile lui, simțeau că 
Vincent le face o favoare oferindu-le informaţii valoroase 
pentru a-i ajuta să comande. 

Fiecare se simţea recunoscător şi, ca urmare, regula 
reciprocităţii lucra în favoarea lui Vincent când venea 
timpul pentru a decide recompensa. Dar, pe lângă sporirea 
procentajului bacşişului, manevra îl plasa pe Vincent într-o 
poziţie favorabilă pentru a creşte comanda din partea 
grupului. Îi oferea statutul de autoritate în ce priveşte 
culisele casei; el ştia în mod limpede ce este bun şi ce nu 
în seara aceea. Mai mult - şi aici intra în joc aparenţa că 
argumentează împotriva propriilor interese - se dovedea a 
fi o persoană de încredere deoarece recomanda feluri de 
mâncare ce erau puţin mai ieftine decât cele comandate 
iniţial de clienţi şi, în loc să pară că încearcă să-şi umple 
propriile buzunare, el părea să pună pe primul loc 
interesul clientului. 

După toate aparențele, el era în acelaşi timp bine 
informat şi cinstit, o combinaţie care îi oferea o înaltă 
credibilitate. Vincent trecea apoi la exploatarea avantajului 
acestei imagini credibile. Când toţi mesenii sfârşeau de 
comandat, el spunea: „Foarte bine. Aţi vrea ca eu să vă 
sugerez sau să aleg nişte vinuri care merg la felurile 
alese?”. Pe când priveam această scenă repetându-se 
aproape în fiecare seară, am remarcat o consecvență 


vizibila în ce priveşte reacţiile clienţilor - zâmbete, 
aprobări din cap şi un asentiment aproape general. 

Chiar şi din punctul meu de observaţie, aflat la 
oarecare distanţă, cineva putea citi gândurile reflectate pe 
feţele clienţilor. „Sigur”, păreau ei să spună, „tu ştii ce este 
bun aici şi eşti evident de partea noastră. Spune-ne ce să 
comandăm.” 

Arătând mulţumit, Vincent, care cunoştea vinurile de 
calitate superioară, făcea o alegere excelentă (şi 
costisitoare). El era Ia fel de convingător când venea 
timpul desertului. Clienţii, care altfel ar fi sărit desertul 
sau l-ar fi împărţit cu un prieten, erau convinşi de 
descrierea entuziastă a lui Vincent să ia o porţie întreagă 
din desertul numit Baked Alaska cu spumă de ciocolată. În 
fond, cine poate fi mai credibil decât un expert a cărui 
sinceritate a fost dovedită? 

Combinând principiul  reciprocităţii şi cel al 
autorităţii credibile într-o singură manevră elegantă, 
Vincent era capabil să umfle substanţial atât suma de bază 
din nota de plată cât şi procentajul care îi revenea ca 
bacşiş. Veniturile lui de pe urma acestor trucuri erau într- 
adevăr frumuşele. 

Dar merită observat că mult din profitul său se 
datora unei aparente lipse de interes pentru profitul 
personal. Faptul că părea să argumenteze împotriva 
intereselor sale financiare îi servea în realitate aceste 
interese extrem de bine. 


SCRISORI DE LA CITITORI 
De la un tânăr om de afaceri 


„Aproximativ cu doi ani în urmă, încercam să-mi vând 
maşina mea veche deoarece cumpărasem deja una nouă. 
Într-o zi, am trecut pe lângă un parc de maşini vechi lângă 
care se afla un indicator pe care se putea citi: NOI IŢI 
VOM VINDE MAŞINA PENTRU MAI MULI. Exact ce-mi 
trebuie, m-am gândit eu, aşa că m-am oprit ca să vorbesc 


cu proprietarul, l-am spus că aş vrea să obţin cam trei mii 
de dolari pe maşina mea veche, iar el mi-a spus că s-a 
gândit că voi cere mai mult pentru că valora pe puţin 3500 
de dolari. 

Această afirmaţie a fost o reală surpriză pentru mine 
deoarece felul în care funcţiona sistemul lor făcea ca lor să 
le rămână cu atât mai puţin după ce vindeau maşina, cu 
cât ceream eu un preţ mai mare pentru ea. Prin urmare, 
spunându-mi să cer mai mult de trei mii de dolari, îşi 
reduceau propriul profit Exact la fel ca Vincent din 
exemplul cu  chelnerii, se părea că oamenii aceia 
argumentau împotriva propriilor interese, aşa că i-am 
considerat persoane demne de încredere; însă nu am 
înţeles acest lucru decât mult mai târziu. 

Oricum, am fost de acord cu ideea proprietarului că 
maşina mea valora mai mult decât considerasem iniţial şi 
am fixat preţul la 3.500 de dolari. 

După ce-au păstrat maşina câteva zile, m-au sunat 
spunându-mi că este cineva care ar fi cu adevărat 
interesat, dar că preţul era puţin cam prea mare. Aş dori 
să mai las două sute de dolari pentru a vinde maşina? 
Convins că le păsa de interesul meu, am fost de acord. 
Următoarea zi au sunat din nou pentru a-mi spune că 
aranjamentul de finanţare al cumpărătorului căzuse şi el n- 
a putut cumpăra maşina. 

În următoarele două săptămâni am mai primit două 
telefoane şi de fiecare dată mi se cerea să mai scad din 
preţ cu încă două sute de dolari pentru a încheia afacerea 
cu vreun client. În ambele cazuri am fost de acord pentru 
că încă îi consideram oameni de încredere. Dar de fiecare 
dată pretinsa tranzacţie cădea. 

Am devenit suficient de suspicios pentru a suna un 
prieten a cărui familie era implicată în afaceri cu maşini. 
El mi-a spus că ceea ce mi se întâmpla era un vechi truc 
conceput să-i facă pe oameni ca mine să reducă preţul 
solicitat până la niveluri extrem de scăzute, ceea ce le 
oferea vânzătorilor de maşini la mâna a doua mari profituri 
când vindeau în final maşina. 


Aşa că m-am dus şi mi-am luat maşina. Pe când 
plecam, ei încă încercau să mă convingă să le las maşina 
pentru că aveau un «client cald» despre care erau convinşi 
că ar cumpăra-o dacă aş mai lăsa din preţ încă două sute 
de dolari.” 


Încă odată putem constata din relatările cititorilor 
influența principiului contrastului combinată cu principiul 
interesului principal, în acest caz, după stabilirea cifrei de 
3.500 de dolari, fiecare reducere de două sute de dolari 
părea mică prin comparaţie cu prețul total. 


Capitolul 7 


RARITATEA 
Regula rarităţii lucrurilor puţine 


Calea spre a iubi ceva sau pe cineva este să înţelegi 
că-l poţi pierde. 
G. K. CHESTERTON 


LOCUIESC ÎN ORĂŞELUL MESA, ARIZONA, O 
SUBURBIE A zonei Phoenix. Probabil cea mai notabilă 
trăsătură a orăşelului Mesa este faptul că are o populaţie 
considerabilă de mormoni - a doua după cea din Salt Lake 
City care este cea mai mare din lume - şi un templu 
mormon imens aşezat pe un teren excelent întreţinut în 
centrul oraşului. 

Deşi am apreciat, de la distanţă, amenajarea 
peisagistică şi arhitectura, nu am fost niciodată suficient 
de interesat de templu pentru a intra înăuntru până în ziua 
când am citit un articol de ziar care vorbea despre un 
sector interior special din templele mormonilor în care nu 
avea acces nimeni cu excepţia celor mai loiali credincioşi 
ai bisericii. Nici chiar potenţialii convertiți nu puteau să 
intre acolo. Exista, totuşi, o excepţie de la regulă. Câteva 
zile după ce se termina construcţia unui templu nou era 
permisă vizitarea întregului templu şi celor care nu erau 


adepţi ai cultului, inclusiv sectorul altfel interzis. Povestea 
din ziar relata că templul din Mesa fusese de curând 
renovat şi că renovările fuseseră suficient de importante 
pentru a clasifica templul ca „nou” după standardele 
cultului. Astfel, numai pentru următoarele câteva zile, 
vizitatorii care nu erau mormoni puteau vedea zona 
templului care, în mod tradiţional, le era interzisă. Îmi 
amintesc destul de bine efectul articolului asupra mea: am 
hotărât imediat să fac un tur al templului. 

Dar, atunci când am sunat un prieten pentru a-l 
întreba dacă nu vrea să vină şi el, am ajuns să înţeleg ceva 
care mi-a schimbat decizia la fel de repede pe cât o 
luasem. 

După ce mi-a refuzat invitaţia, prietenul m-a întrebat 
de ce păream atât de hotărât să vizitez templul. Am fost 
forţat să recunosc că nu am fost atras niciodată mai 
înainte de ideea de a face un tur al templului, că nu aveam 
niciun fel de întrebări despre religia mormonilor la care 
voiam să primesc un răspuns, că nu aveam, în general, 
niciun interes pentru arhitectura lăcaşelor de cult şi că nu 
mă aşteptam să găsesc nimic mai spectaculos sau mai 
tulburător decât aş putea găsi într-o serie de alte temple, 
biserici sau catedrale din zonă. 

Pe măsură ce vorbeam, devenea clar că atracţia 
specială a templului avea o singură cauză: dacă nu vizitam 
sectorul interzis repede, nu voi mai avea niciodată şansa s- 
o fac. Ceva care, prin propriilor merite, exercita puţină 
atracţie pentru mine a devenit clar mai atractiv deoarece 
curând nu va mai fi disponibil. 

De la acea confruntare cu principiul rarităţii - care 
spune că ocaziile par mai valoroase atunci când ele sunt 
disponibile în mod limitat - am început să remarc influenţa 
lui asupra unei întregi game de acţiuni ale mele. 

De pildă, întrerup de obicei o conversaţie directă cu 
cineva pentru a răspunde la telefon unui apelant 
necunoscut. Intr-o asemenea situaţie, apelantul are o 
trăsătură irezistibilă pe care partenerul meu direct nu o 
are: posibila indisponibilitate. 


Dacă nu-i răspund la telefon, aş putea să-l pierd (pe 
el şi informaţiile pe care le deţine) pentru totdeauna. Nu 
contează că discuţia în curs poate fi foarte antrenantă sau 
importantă - chiar cu mult mai mult decât m-aş putea 
aştepta, în mod rezonabil, să fie un apel telefonic obişnuit. 
Cu fiecare apel telefonic la care nu răspund interacţiunea 
prin telefon devine mai puţin posibilă. Din acest motiv şi 
indiferent de moment o prefer altor forme de interacţiune. 

Ideea unei posibile pierderi joacă un rol important în 
luarea deciziilor umane. De fapt, oamenii par să fie mai 
motivaţi de gândul că ar putea pierde ceva decât de 
gândul că ar putea câştiga ceva de o valoare egală. De 
pildă, proprietarii de case care spun câţi bani ar putea 
pierde datorită izolării necorespunzătoare îşi vor izola cu 
mai mare probabilitate casele în comparaţie cu proprietarii 
care spun câţi bani ar putea economisi daca şi-ar izola 
casele. 

Rezultate asemănătoare au fost obţinute de 
cercetătorii din sănătate: broşurile în care femeile tinere 
sunt îndemnate să prevină evoluţia cancerului de sân prin 
autoexaminare au semnificativ mai mult succes daca ele 
prezintă situaţia cu accent pe ceea ce se poate pierde (de 
exemplu: „Puteţi pierde mai multe posibile beneficii aduse 
de sănătate dacă nu acordaţi doar cinci minute în fiecare 
lună pentru auto-examinarea sânilor”) şi nu pe ceea ce se 
câştigă (de exemplu: „Vă puteţi bucura de mai multe 
posibile beneficii aduse de sănătate dacă acordaţi numai 
cinci minute pe lună pentru autoexaminarea sânilor”).104 

Colecţionarii de tot felul, de la poze cu jucători de 
base-ball la antichităţi, sunt foarte conştienţi de influenţa 
principiului rarităţii în determinarea valorii unui lucru. De 
regulă, tot ce este rar sau devine rar va fi mai valoros. 

Deosebit de edificator în ce priveşte importanţa 
rarităţii pentru piaţa colecționarilor este fenomenul numit 


104 Studiul despre izolarea caselor a fost realizat în California de nord 
de către Gorizales, Costanzo şi Aronson (1988); lucrarea despre 
examinarea preventivă a sânilor a fost realizată la New York de către 
Meyerwitz şi Chaiken (1987). 


„pretioasa greşeală”. Articolele cu defecte - un timbru 
neclar sau o moneda dublu imprimată - sunt uneori cele 
mai valoroase dintre toate. Astfel, un timbru cu portretul 
lui George Washington, care a fost imprimat neclar dând 
impresia că are trei ochi, este anatomic incorect, 
neatrăgător estetic şi totuşi foarte căutat. Există o ironie 
instructivă aici: imperfecţiuni care altfel ar fi transformat 
articolul într-un deşeu, îl fac să devină o posesiune 
valoroasă datorită rarităţii. 

Ţinând seama că principiul rarităţii acţionează atât 
de puternic atunci când evaluăm lucrurile, este firesc ca 
profesioniştii în obţinerea asentimentului să folosească 
acest lucru în interesul lor. Probabil că folosirea cea mai 
directă a principiului rarităţii are loc în cadrul tacticii 
„numărului limitat” când clientul este informat că un 
anumit produs a fost aprovizionat în număr limitat şi nu se 
poate garanta că se va găsi pentru multă vreme. În 
perioada în care cercetam diversele strategii de obţinere a 
acordului prin infiltrarea în diverse organizaţii, am văzut 
folosindu-se tactica numărului limitat în mod repetat, în 
diferite situaţii. „În statul nostru, nu sunt mai mult de cinci 
limuzine decapotabile cu acest tip de motor. Şi, când se vor 
strica, asta este. Noi nu mai fabricăm altele.” 

„Acesta este unul din cele două loturi de teren 
nevândute din întreaga zonă. No să vă placă celălalt; are o 
orientare neplăcuta est-vest”. „Poate că vreţi să vă gândiţi 
serios dacă o să cumpăraţi mai multe cutii astăzi deoarece 
producţia este în scădere şi nu ştim când o să mai primim 
altele.” 

Barry Faintich deţine o bancnotă de un dolar pe care 
a achiziţionat-o de la un funcţionar bancar pentru patru 
sute de dolari. Domnul Faintich, co-proprietar a companiei 
Midwest Money nu este un prost. Dintr-o greşeală 
bancnota a fost imprimată fără serie şi sigiliu 
guvernamental. Aceste defecte o fac să fie mult mai 
valoroasă decât preţul pe care l-a plătit el. 

Uneori, informaţiile despre un număr limitat de 
produse sunt adevărate, alteori sunt total false. Dar, în 


fiecare caz, intenţia este de a convinge de raritatea unui 
articol pentru a-i creşte valoarea imediată în ochii 
clientului. Recunosc că am căpătat o admiraţie plina de 
invidie pentru profesioniştii care au făcut ca acest 
instrument simplu să lucreze într-o multitudine de feluri şi 
stiluri. 

Cu toate acestea, am fost cel mai impresionat de o 
versiune care a extins abordarea de bază până la extrema 
ei logică prin vânzarea unui articol când stocul devenea 
foarte mic. Tactica aceasta era aplicată la perfecţie într-un 
magazin cu aparatură pe care l-am investigat şi unde 30% 
până la 50% din stoc era regulat pe lista vânzărilor cu 
reducere de preţ. Să presupunem că un cuplu, care a 
intrat în magazin, pare să aibă un oarecare interes faţa de 
un anumit articol. Există tot felul de indicii care dezvăluie 
un asemenea interes - examinarea obiectului mai 
îndeaproape, o privire aparent întâmplătoare prin vreo 
broşură cu instrucţiuni despre aparat, discuţii care au loc 
în preajma lui - dar nu se face nicio încercare de a căuta 
un vânzător pentru mai multe informaţii. 

După ce observă un astfel de cuplu interesat, un 
vânzător s-ar putea apropia spunând: „Văd ca sunteţi 
interesaţi de modelul acesta şi pot să-mi dau seama de ce; 
este o maşinărie grozavă la un preţ minunat. Dar, din 
nefericire, am vândut-o altui cuplu acum nu mai mult de 
douăzeci de minute. Dacă nu greşesc, este ultimul pe care 
îl aveam.” 

Se va observa negreşit dezamăgirea clienţilor. 
Deoarece acum nu mai este disponibil, aparatul îşi 
sporeşte brusc forţa de atracţie. De obicei, unul dintre 
clienţi întreabă dacă există vreo şansă să mai existe vreo 
bucată în magazia din spate, la vreun depozit sau în alt loc. 
„Ei bine”, recunoaşte vânzătorul, „acest lucru este posibil 
şi eu sunt dornic să verific. Dar înţeleg eu bine că acesta 
este modelul pe care-l doriţi şi ca, daca pot să vă găsesc 
unul la acest preţ, o să-l cumpăraţi?” Aici se află 
frumuseţea tehnicii. În conformitate cu principiul rarităţii, 
clienţilor li se cere să se angajeze să cumpere aparatul 


tocmai când pare mai puţin disponibil şi, prin urmare, mai 
dorit. Mulţi clienţi sunt de acord să cumpere în acest 
moment de vulnerabilitate. Astfel, când vânzătorul se 
întoarce cu ştirea că a mai fost găsit un aparat 
(întotdeauna mai există unul!), el are în mână şi un pix şi 
contractul de vânzare. Informaţia că modelul dorit se 
găseşte în cantitate suficientă ar putea, în fapt, să-i facă pe 
unii clienţi să-l găsească mai puţin atractiv.!% Dar, în acel 
moment, tranzacţia este deja în fază prea avansată pentru 
ca majoritatea oamenilor s-o refuze. Decizia de achiziţie, 
odată luată în public într-un moment anterior decisiv 
trebuie susţinută cu consecvență, aşa ca ei cumpără. 

Legată de tehnica numărului limitat este şi tactica 
„termenului limită” prin care se stabileşte o limită de timp 
oficială până când clientul poate achiziţiona ceea ce-i oferă 
profesionistul în obţinerea asentimentului. Ceva foarte 
asemănător experienţei mele cu sectorul interzis al 
templului mormonilor, se întâmplă oamenilor care se 
trezesc adeseori că fac ceea nu-i interesează în mod 
deosebit, pur şi simplu, datorită presiunii timpului limitat. 

Expertul în vânzări exploatează această tendinţă 
stabilind şi făcând public un termen limită pentru client, 
termen care generează interes acolo unde n-a existat deloc 
mai înainte. Multe cazuri de acest fel apar în reclamele 
pentru filme. De fapt, am observat recent că proprietarul 
unui teatru a reuşit, cu o remarcabilă unitate de intenţie, 
să invoce principiul rarităţii de trei ori în cinci cuvinte: 
„Ofertă de angajare exclusivă şi limitată care se termină 
curând!” 

Foarte interesant mi s-a părut cazul lui Daniel Gulban 
care pur şi simplu nu şi-a dat seama cum au dispărut 
economiile sale de o viaţă. 

El îşi aminteşte vocea plăcuta a unui vânzător care i- 
a telefonat, îşi mai aminteşte că visa la o avere din 
tranzacţii cu acţiuni în domeniul petrolului şi argintului. 
Dar, nici în ziua de astăzi, pensionarul de optzeci şi unu de 


105 2 vezi Schwartz (1980) pentru dovezi în legătură cu un asemenea 
proces. 


ani nu înţelege cum l-au convins escrocii să se despartă de 
optsprezece mii de dolari. 

„Am vrut doar să-mi îmbunătăţesc ultimii ani de 
viaţă”, spunea Gulban, locuitor din Holder, Florida. „De 
când am aflat adevărul, n-am mai putut mânca sau dormi. 
Am slăbit cincisprezece kilograme, încă nu pot crede că 
am făcut un asemenea lucru.” 

Gulban a fost victima a ceea ce oamenii legii numesc 
„operaţiune în cazanul cu aburi”, o înşelătorie care implică 
adeseori duzini de vânzători, care vorbesc repede în 
telefon, înghesuiți într-o cameră mică de unde sună mii de 
clienţi în fiecare zi. În conformitate cu raportul publicat 
anul trecut de un subcomitet de investigaţii a Senatului 
SUA, asemenea firme prind în capcană sute de milioane de 
dolari în fiecare an de la clienţi nebănuitori. 

„Ele folosesc o adresă impresionantă de pe Wall 
Street, minciuni şi înşelăciuni pentru a convinge oamenii 
să-şi plaseze banii în tot felul de scheme financiare care 
sună atrăgător”, spune Robert Abrams, procurorul general 
al Statului New York care a judecat peste o duzină de 
asemenea cazuri în ultimii patru ani. „Victimele sunt 
convinse uneori să-şi investească economiile de o viaţă.” 

Orestes J. Mihaly, adjunctul procurorului general al 
statului New York, care răspunde de biroul pentru 
protecţia investitorilor, spune că astfel de firme operează 
deseori în trei etape. Mai întâi, spune Mihaly, se dă 
„telefonul de deschidere” în care un vânzător se prezintă 
ca reprezentant al firmei cu nume şi adresă impresionante. 
El îi va cere potenţialului client să fie de acord să 
primească literatura de informare a firmei. 

Printr-un al doilea telefon se încearcă o vânzare, 
spune Mihaly. Mai întâi, vânzătorul descrie profiturile mari 
care se pot obţine şi apoi îi spune clientului că, din păcate, 
nu mai este posibil să investească. Un al treilea telefon îi 
oferă clientului şansa de a intra într-o tranzacţie care este 
foarte urgentă, după cum susţine vânzătorul. 

„Ideea este să vânturi un morcov pe sub nasul 
cumpărătorului şi apoi să i-l iei”, spune Mihaly. „Scopul 


este să faci pe cineva să vrea să cumpere repede, Iară să 
se gândească prea mult”. Uneori, la al treilea telefon, 
vânzătorul de abia îşi trage respiraţia spunându-i clientului 
că „tocmai a venit din sala de tranzacţionare”. 

Asemenea tactici l-au convins pe Gulban să se 
despartă de economiile sale de o viaţă. În 1979, un străin l- 
a sunat în mod repetat şi l-a convins pe Gulban să trimită 
telegrafic la New York suma de 1.756 de dolari pentru a 
cumpăra argint, spune Gulban. După o altă serie de 
telefoane, vânzătorul l-a determinat pe Gulban să mai 
expedieze încă 6.000 de dolari pentru a cumpăra petrol 
brut. In final, el a expediat încă 9.740 de dolari dar 
profiturile sale n-au sosit niciodată. „Inima mi s-a oprit”, îşi 
aminteşte Gulban. „Nu sunt un om lacom, am sperat doar 
să trăiesc ceva mai bine”. Gulban nu şi-a recuperat 
niciodată pierderile. Şi la fel au păţit mulţi alţii atunci când 
profesioniştii asentimentului au folosit principiul rarităţii. 

Trebuie observat cum principiul rarităţii a fost folosit 
în cursul celui de-al doilea şi al treilea apel telefonic 
pentru a-l determina pe domnul Gulban „să cumpere 
repede fără să se gândească prea mult”. Clic şi bâzzz, 
banda porneşte automat. 

O variantă a tacticii „termenului limită” este 
preferată de unii oameni care fac vânzări directe 
exercitând presiuni asupra potenţialilor clienţi deoarece 
implică cea mai pură forma a deciziei în funcţie de termen: 
acum. Clienţilor li se spune ca, dacă nu se hotărăsc să 
cumpere imediat, vor trebui să cumpere articolul la un 
preţ mai mare sau nu-l vor mai putea cumpăra deloc. 

Un potenţial membru al unui club de sănătate sau al 
unui club automobilistic ar putea să afle că tranzacţia 
oferită de vânzător este posibilă numai în acel moment; 
dacă clientul părăseşte incinta, târgul cade. O mare firmă, 
care face fotografii portret pentru copii, îndeamnă părinţii 
să cumpere atâtea poze câte îşi pot permite deoarece 
„limitele de depozitare ne forţează să ardem fotografiile 
nevândute ale copiilor dumneavoastră în termen de 24 de 
ore.”. Cineva care face vânzări directe, din uşă în uşă, ar 


putea spune că vânzătorii de la firma sa vizitează zona 
doar pentru o singură zi; după aceea, ei - şi o dată cu ei 
şansa clienţilor de a achiziţiona produsele firmei lor - vor 
dispare pentru multă vreme. 

O firmă care făcea vânzări directe de aspiratoare şi 
în care m-am infiltrat şi eu, îşi instruia recruţii să susţină: 
„Am atât de mulţi oameni pe care trebuie să-i văd încât pot 
să vizitez o familie doar o singură dată. Politica firmei este 
de aşa natură încât, chiar dacă vă decideţi mai târziu că 
vreţi aspiratorul, eu nu mai pot să mă întorc să vi-l vând.” 

Bineînţeles că această afirmaţie este o prostie; firma 
şi reprezentanţii ei sunt în această afacere ca să facă 
vânzări şi orice client care ar suna pentru încă o vizită va fi 
servit cu dragă inimă. După cum le-a băgat în cap 
cursanților managerul de vânzări al firmei, adevăratul scop 
al afirmației că vânzătorii nu se mai pot întoarce n-are 
nicio legătură cu reducerea programelor de vânzări supra- 
aglomerate. Scopul este „de a împiedica potenţialii clienţi 
să se gândească prea mult la tranzacţie speriindu-i că nu 
pot cumpăra produsul mai târziu, ceea ce-i face să-l vrea 
imediat.” 


REZISTENŢA PSIHOLOGICĂ 


Dovezile sunt deci clare. Profesioniştii în obţinerea 
asentimentului se bazează pe raritate ca armă de 
influențare şi o folosesc frecvent, metodic şi într-o gamă 
largă de situaţii. Ori de câte ori este implicată o armă de 
influențare, putem fi siguri că principiul respectiv are o 
forţă remarcabilă asupra orientării acţiunii umane. 

În cazul principiului rarităţii, forţa sa provine din 
două surse importante. Prima este cunoscută. Ca orice 
armă de influențare, principiul rarităţii exploatează 
slăbiciunea noastră pentru scurtături. Această slăbiciune 
este, ca şi mai înainte, una care provine din cunoaşterea 
dobândită datorită experienţelor de viaţă. In acest caz, 
ştiind că lucrurile dificil de obţinut sunt, de obicei, mai 
bune decât cele uşor de obţinut, putem folosi deseori 


indiciul disponibilităţii pentru a ne ajuta să decidem rapid 
şi corect asupra calităţii unui lucru. Astfel, un motiv care 
susţine forţa principiului rarităţii este acela că, urmându-l, 
acţionăm de obicei eficient şi corect.!% 

În plus, există o sursă de putere adițională, unică, 
intrinsecă principiului rarităţii. Atunci când oportunităţile 
sunt mai puţin disponibile, pierdem din libertate; iar noi 
urâm să ne pierdem libertăţile pe care le avem deja. 
Dorinţa de a ne păstra prerogativele existente reprezintă 
piesa de bază a teoriei rezistenţei psihologice elaborată de 
către psihologul Jack Brehm pentru a explica răspunsul 
unei persoane faţă de diminuarea controlului pe care ea îl 
poate exercita. 

În conformitate cu această teorie, ori de câte ori 
alegerea liberă este îngrădită sau ameninţată, necesitatea 
de a ne păstra libertăţile (precum şi bunurile şi beneficiile 
asociate cu ele) ne face să le dorim încă şi mai mult decât 
înainte. Prin urmare, atunci când o lipsă tot mai 
pronunţata - sau orice alt factor - interferează cu accesul 
pe care-l aveam mai înainte la vreun lucru, vom reacţiona 
împotriva acestei interferenţe printr-o dorinţă mai mare 
decât înainte de a poseda acel lucru.!% 

Pe cât de simplă pare ideea care stă la baza acestei 
teorii, pe atât de răspândite sunt rădăcinile şi vlăstarele ei 
peste tot în mediul social. De la grădina primei iubiri la 
jungla revoluţiei armate şi la roadele pieţei, o parte 
impresionantă a comportamentului nostru poate fi 
explicată cercetând lujerii cățărători ai rezistenței 


106 Vezi Lynn (1989). Fără a vrea să minimalizez avantajele folosirii 
acestei scurtături sau pericolele asociate ei, aş remarca că aceste 
avantaje şi pericole sunt aceleaşi pe care le-am examinat în capitolele 
anterioare. Ca atare, nu mă voi concentra pe această temă în restul 
capitolului, dar vreau să spun că, cheia utilizării adecvate a scurtăturii 
pe baza principiului rarităţii, constă în a fi vigilenţi la distincţia între 
raritatea naturală, reală şi cea fabricată de anumiţi practicieni în 
obţinerea asentimentului. 

107 Formularea originală a teoriei rezistenţei psihologice a apărut în 
lucrarea lui Brehm (1966); o versiune ulterioară a apărut în Brehm şi 
Brehm (1981). 


psihologice. Înainte de a începe o asemenea cercetare, ar 
fi totuşi util să ştim când manifestă oamenii pentru prima 
dată dorinţa de a lupta împotriva limitării libertăţilor lor. 

Psihologii pediatri au urmărit această tendinţă până 
la sfârşitul celui de-al doilea an de viaţă - un an identificat 
în mod independent de toţi părinţii ca fiind un an problemă 
şi de aceea este larg cunoscută expresia „teribilii puşti de 
doi ani”. 

Majoritatea părinţilor pot confirma dezvoltarea unui 
comportament categoric mai încăpățânat la copiii lor în 
aceasta perioadă. Copiii de doi ani par să fie maeştri în a 
rezista presiunilor exterioare, mai ales din partea 
părinţilor: spune-le să facă un lucru şi ei vor face exact 
opusul; dă-le o jucărie, iar ei vor dori o alta; ia-i în braţe 
împotriva voinţei lor şi ei se vor răsuci şi se vor vânzoli ca 
să fie puşi jos; pune-i jos împotriva voinţei lor şi ei se vor 
agăța şi se vor lupta să fie purtaţi în braţe. 

Un studiu realizat în Virginia a relevat perfect 
comportamentul teribil al unor băieţei având o vârstă 
medie de doi ani. Băieţii le însoțeau pe mamele lor într-o 
cameră unde se aflau două jucării la fel de atractive. 
Jucăriile erau întotdeauna astfel aranjate încât una stătea 
în faţa unei bariere de plexiglas transparent şi cealaltă în 
spatele barierei. 

Pentru unii băieţi foaia de plexiglas era înaltă de 
numai 30 de centimetri şi nu constituia o barieră reală faţă 
de jucăria din spatele ei, deoarece băieţii puteau să ajungă 
uşor la jucărie întinzându-se peste ea. Pentru alţi băieţi 
însă, bariera de plexiglas era înaltă de 60 de centimetri 
blocând efectiv accesul la una dintre jucării dacă ei nu 
ocoleau bariera. Cercetătorii au vrut să vadă cât de repede 
vor reuşi puştii să pună mâna pe jucării în aceste condiţii. 
Constatările lor au fost limpezi. 

Atunci când bariera era prea joasă pentru a limita 
accesul la jucăria din spatele ei, băieţii nu au arătat nicio 
preferinţă specială pentru vreuna din jucării; în medie, ei 
au pus mâna la fel de repede pe jucăria din faţa barierei ca 
şi pe cea din spatele ei. 


Dar, atunci când bariera a fost suficient de înaltă 
pentru a fi un obstacol adevărat, băieţii s-au îndreptat 
direct către jucăria inaccesibilă punând mâna pe ea de trei 
ori mai des decât pe jucăria accesibilă. Pe ansamblu, 
băieţii din acest studiu au demonstrat răspunsul clasic 
pentru vârsta lor faţă de limitarea libertăţii: sfidarea 
fățişă. 18 

De ce ar apare rezistența psihologică la vârsta de doi 
ani? Poate că răspunsul are legătură cu o schimbare 
crucială prin care trec copiii în jurul acestei vârste. Tocmai 
în această perioadă ei ajung să se perceapă deplin ca 
indivizi. Ei nu se mai văd ca simple extensii ale mediului 
social, ci mai degrabă ca entităţi singulare, separate şi 
identificabile.!% Acest concept al autonomiei în dezvoltare 
aduce cu sine, firesc, şi conceptul de libertate. 

O fiinţă independentă este aceea care poate alege; 
iar un copil, care tocmai a realizat că este o asemenea 
fiinţă, va dori să exploreze mulţimea şi profunzimea 
opţiunilor. 

Poate că n-ar trebui să fim surprinşi sau să ne 
frământăm când copii noştri, în vârstă de doi ani, se opun 
fără încetare voinţei noastre. Ei tocmai au ajuns la o 
recentă şi antrenantă perspectivă asupra lor ca entităţi 
umane libere. În capetele lor mici se nasc întrebări vitale 
la care caută un răspuns despre voinţă, drepturi şi control. 

Tendinţa de a lupta pentru orice libertate şi împotriva 
oricărei restricţii poate fi cel mai corect înţeleasă ca o 
căutare de informaţii. 

Testând serios limitele libertăţii lor (şi, în acelaşi 


108 Brehm şi Weintraub (1977) au realizat experimentul cu foaia de 
plexiglas. Trebuie remarcat că fetiţele de doi ani care au participat la 
experiment nu au demonstrat aceeaşi reacţie faţă de bariera mai înaltă. 
Acest lucru nu pare a se datora faptului că fetele nu s-ar opune limitării 
libertăţilor lor. În schimb, se pare că ele reacţionează mai mult faţă de 
restricţiile impuse de alţi oameni şi mai puţin faţă de barierele fizice. 
(Brehm, 1983). 

109 Pentru descrierea schimbării auto-percepţiei la băieţii de doi ani, 
vezi lucrările lui Mahler şi alţii (1975), Lewis şi Brooks-Gunn (1979), 
Brooks-Gunn şi Lewis (1982), Levine (1983). 


timp, răbdarea părinţilor) copiii descoperă unde trebuie să 
se aştepte să fie controlaţi şi unde pot deţine controlul 
asupra lumii. Aşa cum vom vedea mai târziu, un părinte 
înţelept oferă informaţii foarte consecvente. 

Deşi această teribilă vârstă, de doi ani, poate fi cea 
mai demnă de atenţie pentru rezistenţa psihologică, ne 
manifestăm tendinţa puternică de a reacţiona împotriva 
restrângerii libertăţii noastre de acţiune de-a lungul 
întregii vieţi. Totuşi, o altă vârstă iese în evidenţă ca o 
perioadă când această tendinţă ia o formă deosebit de 
rebelă: adolescenţa. 

La fel ca în cazul copiilor de doi ani, aceasta este o 
perioadă caracterizată de apariţia unui sentiment al 
individualităţii. În cazul adolescenților, este vorba de 
trecerea de la rolul de copil, cu tot controlul părintesc 
care-l însoţeşte, spre rolul de adult, cu toate drepturile şi 
îndatoririle care-l însoțesc. 

Deloc surprinzător, adolescenţii au tendinţa să se 
concentreze mai puţin pe îndatoriri şi mai mult pe 
drepturile pe care simt că le au ca tineri adulţi. 

Şi iarăşi, nu este surprinzător că a impune 
tradiționala autoritate părintească în această perioadă este 
adeseori contra-productiv; adolescenţii vor încerca să se 
strecoare, să uneltească şi să lupte pentru a rezista unor 
asemenea încercări de a fi controlati. 

Nimic nu ilustrează atât de limpede efectul de 
bumerang al autorităţii părinteşti asupra 
comportamentului adolescenților ca aşa-numitul efect 
„Romeo şi Julieta”. 

După cum ştim, Romeo Montague şi Julieta Capulet 
au fost personajele nefericite ale lui Shakespeare, a căror 
dragoste a fost condamnată datorită vrajbei dintre familiile 
lor. Sfidând toate încercările părinteşti de a-i ţine departe 
unul de altul, adolescenţii şi-au câştigat unirea pe veci prin 
actul lor tragic de dublă sinucidere, o afirmare finală a 
liberei voințe. 

Intensitatea sentimentelor şi acţiunilor celor doi 
îndrăgostiţi a fost întotdeauna un izvor de uimire şi 


nedumerire pentru cei care au văzut piesa. Cum s-a putut 
dezvolta un asemenea devotament nemăsurat, atât de 
repede, într-un cuplu aşa de tânăr? 

Un romantic ar putea sugera că a fost vorba de o 
dragoste rară, perfectă. 

Un sociolog însă, ar putea sublinia rolul imixtiunii 
părinţilor şi a rezistenţei psihologice pe care ea o poate 
produce. Probabil că pasiunea dintre Romeo şi Julieta n-a 
fost la început atât de arzătoare încât să treacă peste 
barierele solide ridicate de familie. Poate că ea a fost 
înfierbântată la maxim tocmai prin ridicarea acestor 
bariere. S-ar fi putut întâmpla ca devoţiunea înflăcărată a 
tinerilor, lăsaţi în voia lor, să nu fie mai mult decât o 
licărire de dragoste de licean? 

Deoarece povestea celor doi este imaginară, 
asemenea întrebări sunt, desigur, ipotetice şi orice răspuns 
este speculativ. 

Cu toate acestea, este posibil să pui întrebări 
asemănătoare şi să găseşti răspunsuri mai sigure în cazul 
unor personaje moderne tip Romeo şi Julieta. Oare 
cuplurile afectate de imixtiunea părinţilor reacţionează 
angajându-se mai solid faţă de partener şi iubind mai 
profund? După cum arată un studiu realizat cu o sută 
patruzeci de cupluri din Colorado, exact acest lucru se 
întâmplă. 

De fapt, cercetătorii au constatat că deşi imixtiunea 
părintească crea anumite probleme relaţiei - partenerii se 
apreciau unul pe altul mai critic şi relatau un număr mai 
mare de comportamente negative ale celuilalt - totuşi, 
această imixtitudine făcea ca partenerii să se iubească mai 
mult şi să dorească mai mult căsătoria. 

În cursul studiului, pe măsură ce imixtiunea 
părintească se intensifica, la fel creşteau şi sentimentele 
de dragoste, iar atunci când această imixtiune slăbea, 
sentimentele romantice începeau să se răcească.!!0 Cu 


110 Apariţia efectului Romeo şi Julieta n-ar trebui să fie interpretat ca o 
avertizare pentru părinţi că trebuie să accepte întotdeauna alegerile 
romantice ale adolescenților. Novicii în acest joc delicat vor greşi, 


toate că efectul „Romeo şi Julieta” asupra adolescenților 
moderni poate părea înduioşător observatorilor din afară, 
alte manifestări ale rezistenţei adolescenților se pot dovedi 
tragice. 

Pentru mai bine de un deceniu, mesajul esenţial al 
masivei campanii de publicitate pentru ţigaretele Virginia 
Slims a fost acela că femeile din ziua de astăzi „au parcurs 
un drum lung” din vremea când normele sociale le cereau 
să fie supuse, decente şi să se comporte ca nişte doamne. 
Aceste reclame vor să spună că o femeie nu mai trebuie să 
se simtă legată de constrângerile şovine şi demodate care-i 
afectează independenţa şi, evident, libertatea de a fuma. 

Oare a avut succes acest mesaj în declanşarea unei 
atitudini sfidătoare a audienței ţintă faţă de vechile critici? 
O statistică groaznică sugerează un răspuns înfiorător: în 
timpul acestei lungi campanii de publicitate, procentul de 
fumători a crescut în Statele Unite numai în cadrul unui 
singur grup demografic - femeile tinere. 

Prin urmare, în cazul copiilor de doi ani ca şi pentru 
adolescenţi, rezistenţa psihologică le inunda toate trăirile 
într-o manieră întotdeauna furtunoasă şi puternică. Pentru 
majoritatea dintre noi ceilalţi, rezervorul de rezistenţă 
rămâne liniştit şi acoperit, erupând numai ocazional ca un 
gheizer. 

Aceste erupții se manifestă într-o varietate de moduri 
fascinante care sunt interesante nu doar pentru cei care 
studiază comportamentul uman dar şi pentru cei care 


probabil, deseori şi în consecinţă, vor beneficia de îndrumarea unui 
adult având o perspectivă şi o experienţă mai largă. Oferind asemenea 
îndrumare, părinţii trebuie să recunoască faptul că adolescenţii, care se 
auto-percep ca nişte tineri adulţi, nu vor răspunde favorabil încercărilor 
de control tipice pentru relaţia părinte-copil. În special în domeniul 
relaţiilor de cuplu care este clar specific adulţilor, instrumentele de 
influenţă ale adultului (preferinţă şi convingere) vor fi mai eficiente 
decât formele tradiţionale de control părintesc (interdicţie şi pedeapsă). 
Deşi întâmplarea trăită de familiile Montague şi Capulet este un 
exemplu extrem, restricţiile aplicate cu mână forte unei relaţii 
romantice între tineri o pot arunca în clandestinitate, îi pot adăuga 
ardoare şi tristeţe. Descriere completă a studiului realizat cu cuplurile 
din Colorado poate fi găsită în Driscoll şi alţii (1972) 


elaborează legi sau sisteme politice. 

De pildă, există cazul ciudat al oraşului Kennesaw, 
Georgia, unde s-a aprobat o lege care cere fiecărui locuitor 
adult să aibă o armă şi muniţie. In caz că nu se supune, 
locuitorul poate fi pedepsit cu şase luni de închisoare şi o 
amendă de două sute de dolari. 

Toate caracteristicile legii armelor din Kennesaw o 
transformă într-o ţintă excelentă pentru rezistența 
psihologică: libertatea pe care legea o limitează este una 
importantă şi foarte veche, pe care majoritatea cetăţenilor 
americani se simt îndreptăţiţi s-o aibă. Mai mult, legea a 
fost aprobată de Consiliul municipal cu o minimă susţinere 
din partea opiniei publice. 

Teoria rezistenței ar prezice că, în aceste 
circumstanţe, puţini dintre adulţii din oraş, care are 5.400 
de locuitori, se vor supune. Şi, cu toate acestea, relatările 
din ziare au dovedit că, în termen de trei până la patru 
săptămâni de la adoptarea legii, vânzările de arme în 
Kennesaw au explodat (n-am avut intenţia să fac aici un joc 
de cuvinte). 

Cum să înţelegem ceva din această aparentă 
contradicţie cu principiul rezistenței psihologice? 
Cercetând ceva mai îndeaproape cine sunt cei care 
cumpărau arme în Kennesaw. Interviuri luate 
proprietarilor unor magazine de arme au dezvăluit că, nu 
locuitorii oraşului cumpărau arme, ci alți oameni aflați în 
vizită, mulți atraşi de publicitate să-şi cumpere prima lor 
arma din Kennesaw. 

Donna Green, patroana unui magazin de arme, 
descris într-un articol de ziar ca un fel de „băcănie cu 
arme”, a rezumat: „Afacerea merge grozav. Dar 
majoritatea armelor sunt cumpărate de oameni din afara 
oraşului. Numai doi sau trei oameni din oraş au respectat 
legea.”. Deci, după adoptarea legii, cumpărarea armelor a 
devenit frecventă în Kennesaw, dar nu printre cei care 
erau vizaţi; ei nu s-au supus masiv. Numai acei indivizi, a 
căror libertate faţa de chestiunea în cauza nu a fost 
limitata de lege, au avut înclinația de a o respecta. O 


situaţie semănătoare a avut loc cu un deceniu în urmă şi 
cu câteva sute de kilometri mai la sud de Kennesaw, când 
ţinutul Dade (în care se află Miami), Florida, a impus o 
ordonanţă care interzicea folosirea - şi chiar deținerea! - 
produselor de curăţat care conţineau fosfaţi. 

Un studiu efectuat pentru a determina impactul 
social al legii a dezvăluit două reacţii paralele din partea 
locuitorilor din Miami. Mai întâi, într-un mod ce pare o 
tradiţie în Florida, mulţi locuitori din Miami s-au apucat să 
facă contrabandă. Uneori, vecini şi prieteni grupaţi în mari 
caravane „ale săpunului” se duceau cu maşinile pentru a 
lua detergenti pe bază de fosfaţi din ţinuturile vecine. 

Stocarea a evoluat rapid şi, în goana obsesivă ce-i 
caracterizează frecvent pe cei care-şi fac stocuri, unele 
familii au ajuns să-şi facă provizii de detergenţi cu fosfati 
pentru următorii douăzeci de ani, după cum se relatează. 

A doua reacţie faţă de lege a fost mai subtilă şi mai 
generală decât sfidarea voită a celor care făceau 
contrabandă şi stocau detergenţi cu fosfaţi. Îmboldiţi de 
tendinţa de a vrea ceea ce nu mai puteau avea, majoritatea 
consumatorilor din Miami au ajuns să considere 
detergenţii pe bază de fosfaţi mai buni decât înainte. 

În comparaţie cu locuitorii din Tâmpa, care nu au fost 
afectaţi de ordonanța ținutului Dade, cetăţenii din Miami 
au apreciat că detergenţii cu fosfaţi sunt mai blânzi, mai 
eficienţi în apă rece, albesc şi împrospătează mai bine, 
sunt mai eficienţi pentru scoaterea petelor. După 
aprobarea legii, ei au ajuns chiar să creadă că detergenţii 
cu fosfat curg mai uşor din cutie.!!! 

Acest gen de reacţie este tipică indivizilor care au 
pierdut o libertate consacrată şi este crucială pentru 
înţelegerea modului cum acţionează asupra noastră 
principiul rarităţii şi cel al rezistenţei psihologice. Atunci 
când libertatea noastră de a avea ceva este limitată, adică 
acel ceva devine mai puţin disponibil, vom trăi o dorinţă 
mai intensă de a-l avea. 


111 Vezi Mazis (1975) şi Mazis şi alţii (1973) pentru rapoarte oficiale 

Totuşi, rareori recunoaştem că rezistenţa psihologică 
este cea care ne face să dorim un lucru cu atât mai mult cu 
cât ne este interzis; tot ce ştim este că-l vrem. Pentru că 
avem nevoie să dăm un sens dorinţei noastre începem să 
atribuim trăsături pozitive obiectului dorinţei spre a o 
justifica. În fond, este firesc să presupunem că, dacă 
cineva se simte atras de ceva, aceasta se datorează 
calităţilor acelui lucru. În cazul legii de interzicere a 
fosfaților aprobată în ţinutul Dade - ca şi în alte cazuri de 
restricţii recente - aceasta este o presupunere falsă. 
Detergenţii cu fosfat nu curăţă şi nu albesc mai bine după 
ce au fost interzişi. Presupunem doar că este aşa pentru că 
îi dorim mai mult. 

Tendinţa de a dori ceva interzis şi, ca o urmare, 
tendinţa de a presupune că acel ceva este mai valoros, nu 
se limitează la bunuri precum detergentul. De fapt, 
această tendinţă nu este deloc limitată la bunuri 
extinzându-se şi la restricţii aplicate informaţiilor. Într-o 
eră în care capacitatea de a obţine, stoca şi gestiona 
informaţii devine tot mai mult un factor determinant 
pentru prosperitate şi putere, este important să înţelegem 
cum reacţionăm, în mod tipic, faţă de încercările de a 
cenzura sau limita în vreun alt mod accesul la informaţie. 

Deşi există multe date despre reacţiile noastre faţă 
de diverse materiale potenţial cenzurabile - violenţa în 
mijloacele media, pornografia, politica extremistă - sunt 
surprinzător de puţine dovezi cu privire la reacţiile noastre 
faţă de actul de cenzurare în sine. Din fericire, rezultatele 
puţinelor studii care au fost efectuate în legătură cu acest 
subiect sunt foarte consistente. 

Aproape întotdeauna răspunsul nostru faţă de 
limitarea accesului la informaţie este o dorinţă şi mai mare 
de a primi informaţii şi o atitudine mai favorabilă faţă de 
informare decât înainte de limitarea accesului.!!? 

Faptul uimitor în legătură cu efectele cenzurării 
informaţiei nu este acela că audiența doreşte şi mai mult 


112 Pentru dovezi, vezi Ashmore şi alţii (1971), Wicklund şi Brehm 

decât înainte să aibă acces la informaţii - acest lucru pare 
firesc - ci că oamenii cred mai mult în informaţii, chiar şi 
când nu le-au primit încă. De pildă, atunci când studenţii 
Universităţii Carolina de Nord au aflat că va fi interzis un 
discurs care se opunea cazării studenţilor în cămine mixte, 
ei au devenit şi mai înverşunaţi împotriva acestei idei. 

Astfel, fără măcar să fi auzit discursul, ei au devenit 
mai receptivi faţă de argumentele lui. Aceasta creează 
posibilitatea îngrijorătoare ca indivizi deosebit de isteţi, 
care sunt într-o poziţie slabă sau nepopulară, să ne facă să 
aprobăm poziţia lor aranjând ca mesajul lor să fie 
restricţionat. Ironia constă în faptul că, pentru asemenea 
oameni precum membrii unor grupări politice extremiste, 
cea mai eficientă strategie poate să nu fie aceea de a-şi 
populariza vederile, ci de a obţine cenzurarea oficială a 
acestor păreri făcând apoi publicitate faptului că au fost 
cenzuraţi. 

Poate că autorii Constituţiei americane au gândit-o, 
în aceeaşi măsură, ca nişte sociologi versaţi şi ca apărători 
de nădejde ai libertăţilor civile atunci când au scris 
prevederea deosebit de  îngăduitoare referitoare la 
libertatea de exprimare din Primul Amendament. Refuzând 
să limiteze libertatea de exprimare, ei au încercat să 
reducă şansele ca idei politice noi să capete suport 
datorită acţiunii iraționale a rezistenţei psihologice. 

Desigur, ideile politice nu sunt sigurele cărora li se 
pot impune restricţii. Accesul la materiale sexuale explicite 
este frecvent limitat. Deşi nu atât de senzaţionale ca 
măsurile severe luate ocazional de poliţie împotriva 
magazinelor şi teatrelor pentru „adulţi”, sunt aplicate 
presiuni continue de către grupuri de cetăţeni pentru a 
cenzura conţinutul sexual al materialelor educative, 
începând de la textele pentru educaţie sexuală şi igienă şi 
până la cărţile de pe rafturile bibliotecilor şcolare. 

Ambele părţi participante în această luptă par bine 
intenţionate, dar problemele nu sunt deloc simple 
implicând concepte ca moralitate, artă, manifestarea 
controlului părintesc asupra şcolii, libertăţile stipulate în 


Primul Amendament. Însă, din punct de vedere pur 
psihologic, cei care susţin cenzura strictă ar face bine să 
analizeze mai îndeaproape rezultatul unui studiu realizat 
cu studenţii Universităţii Purdue.!!* Acestor studenţi li s-au 
arătat nişte reclame pentru un roman. O jumătate dintre 
studenţi au primit o variantă a reclamei care includea 
menţiunea „o carte numai pentru adulţi, interzisă 
persoanelor sub douăzeci şi unu de ani”; cealaltă jumătate 
au primit o reclamă în care nu se menţiona nicio restricţie 
legată de vârsta. 

Când cercetătorii au cerut studenţilor să spună ce 
gândesc despre carte, ei au descoperit aceleaşi două 
reacţii pe care le-am observat în cazul altor interdicții: cei 
care au aflat despre restricţia impusă pe bază de vârstă (1) 
au manifestat o dorinţă mai mare de a citi cartea şi (2) au 
crezut că o să le placă mai mult comparativ cu cei care au 
ştiut că accesul lor la carte este nelimitat. 

S-ar putea argumenta că, deşi aceste rezultate pot fi 
adevărate pentru un mic eşantion de studenţi mai înclinați 
spre sex, ele nu ar fi valabile pentru elevii de liceu ale 
căror programe de învăţământ constituie ţinta unui 
adevărat război împotriva materialelor despre sex. 

Doi factori mă fac să mă îndoiesc de acest argument. 
Mai întâi, psihologii specializaţi în evoluţia copilului 
relatează că, în general, dorinţa de a se opune controlului 
adulţilor apare destul de devreme în adolescenţă. 
Observatori, din afara domeniului ştiinţific, au relatat şi ei 
despre intensificarea timpurie a acestor tendinţe de 
opoziţie puternică. În al doilea rând, modelul reacţiilor 
studenţilor Universităţii Purdue nu este unic şi de aceea 
nu poate fi atribuit unei preocupări sporite pentru sex pe 
care ar avea-o datorită vârstei. Modelul acestor reacţii este 
acelaşi ca în cazul general al oricăror restricţii impuse din 
afară. 

Limitarea accesului la carte a avut aceleaşi efecte ca 
şi interzicerea detergenţilor pe bază de fosfaţi în Florida 


113 Studiul de la Universitatea Purdue a fost realizat de Zellinger şi 

sau cenzurarea unui discurs în Carolina de Nord: oamenii 
implicaţi au ajuns să dorească mai mult lucrul interzis şi, 
drept rezultat, au dezvoltat o atitudine mai favorabilă faţă 
de el. 

Cei care susţin interzicerea oficială a materialelor 
explicite din programa şcolară de educaţie sexuală au 
scopul declarat de a reduce orientarea societăţii, şi în 
special a tineretului, către erotism. În lumina studiului 
realizat la Universitatea Purdue şi în contextul altor 
cercetări asupra efectelor unor constrângeri exterioare, 
trebuie să ne întrebăm dacă nu cumva cenzurarea oficială 
poate fi considerată neetică faţă de scop. 

Dacă dăm crezare implicaţiilor acestei cercetări, 
atunci cenzura va spori probabil dorinţa elevilor de a avea 
acces la materiale despre sex şi, ca urmare, ei vor ajunge 
să se considere nişte indivizi cărora le plac asemenea 
materiale. 

Termenii „cenzură oficială” ne fac să ne gândim, de 
obicei, la interzicerea anumitor materiale de natură 
politică sau sexuală; mai există un tip obişnuit de cenzură 
oficială la care nu ne gândim în acelaşi mod, probabil 
pentru că apare după consumarea faptelor. Adeseori, într- 
un proces cu juraţi, se prezintă o dovadă sau o mărturie 
doar pentru a fi declarată inadmisibilă de către judecător 
care recomandă juraţilor să nu o ia în consideraţie. Din 
această perspectivă, judecătorul poate fi văzut ca un 
cenzor, deşi forma de cenzură este ciudată. 

Prezentarea informaţiei în faţa juriului nu este 
interzisă - este prea târziu pentru asta - interzicându-se 
doar folosirea informaţiei de către juriu. Cât de eficiente 
sunt asemenea instrucţiuni ale judecătorului? Este oare 
posibil ca membrii juriului, care simt că este dreptul lor să 
ia în consideraţie toate informaţiile disponibile, să 
manifeste rezistenţă psihologică faţă de declaraţiile de 
inadmisibilitate şi să folosească într-o mai mare măsură 
dovezile declarate inadmisibile? 

Acestea au fost câteva dintre întrebările puse în 
cadrul unui mare proiect de cercetare despre jurii, proiect 


realizat la Facultatea de Drept din Chicago. Un motiv 
pentru care rezultatele proiectului din Chicago sunt 
relevante este acela că participanţii erau persoane care îşi 
exercitau îndatoririle de juraţi în momentul studiului şi 
care au fost de acord să fie membri ai unui „juriu 
experimental” convocat de cercetători. Apoi, acest juriu 
experimental a ascultat înregistrări pe bandă ale unor 
mărturii din procese anterioare şi a deliberat ca şi cum ar 
fi judecat cazul în realitate. 

În partea de studiu cea mai relevantă din punctul de 
vedere al reacției umane faţă de cenzura oficială, treizeci 
de asemenea juraţi au ascultat mărturiile în cazul unei 
femei care a fost rănită de o maşina condusă de inculpatul 
neatent. Prima constatare a studiului n-a fost deloc o 
surpriză: atunci când şoferul maşinii a spus ca avea 
asigurare, juraţii au acordat victimei daune care au fost, în 
medie, cu patru mii de dolari mai mari decât atunci când el 
a spus că nu are asigurare (36.000 de dolari faţă de 33.000 
de dolari). 

Astfel, după cum bănuiau de multă vreme societăţile 
de asigurare, juriile acordă daune mai mari victimelor dacă 
o companie de asigurare este cea care trebuie să 
plătească. A doua constatare a studiului este totuşi cea mai 
fascinantă. Dacă şoferul a spus că este asigurat şi 
judecătorul a declarat mărturia  inadmisibilă dând 
instrucţiuni juriului să n-o ia în consideraţie aceste 
instrucţiuni au avut un efect de bumerang producând o 
sumă medie pentru daune de 46.000 de dolari. 

Deci, atunci când juraţii au aflat că şoferul era 
asigurat, ei au sporit valoarea daunelor acordate cu patru 
mii de dolari. Dar când juraţilor li s-a spus, în mod oficial, 
că nu trebuie să folosească această informaţie, ei au 
folosit-o şi mai mult, sporind valoarea daunelor cu 
treisprezece mii de dolari. Rezultă că, până şi cenzura 
corectă şi oficială din sala de judecată creează probleme 
cenzorului. Reacţionăm la restricţiile asupra informaţiei 
conferindu-le o valoare mai mare ca oricând.!! 

Înțelegerea faptului că oferim mai multă valoare 
informaţiilor restricţionate ne permite să evaluăm acţiunea 
principiului rarităţii în domenii din afara bunurilor 
materiale. Principiul funcţionează şi în cazul libertăţii 
corespondenţei, a comunicaţiilor şi a schimbului de 
cunoştinţe. Din această perspectivă, putem vedea că 
informaţiile nu trebuie cenzurate pentru a căpăta o valoare 
mai mare; este suficient să fie puţine. Conform principiului 
rarităţii, vom aprecia o informaţie ca fiind mai 
convingătoare dacă ni se pare că nu mai găsim informaţii 
suplimentare altundeva. Această idee, că o informaţie este 
mai convingătoare dacă nu există şi alte surse de 
informaţii complementare, este ideea de la care au pornit 
psihologii Timothy Brock şi Howard Fromkin când au 
conceput analiza puterii de convingere prin prisma „teoriei 
mărfurilor”.115 

Cel mai puternic sprijin pe care-l cunosc în favoarea 
teoriei lui Brock şi Fromkin vine dintr-un mic experiment 
făcut de un student al meu. În vremea aceea, studentul era 
şi un om de afaceri prosper, proprietar al unei firme 
importatoare de carne de vită. El mergea din nou la şcoală 
pentru a obţine o instruire superioară în marketing. După 
ce am vorbit într-o zi în biroul meu despre raritate şi 
exclusivitatea informaţiei, el s-a hotărât să facă un studiu 
folosindu-şi personalul de vânzări. 

Clienţilor săi care cumpărau marfa pentru a o 
distribui prin marile magazine sau prin alte debuşee de 
vânzare cu amănuntul li s-a telefonat, ca de obicei, de 
către cineva din personalul de vânzări şi li s-a cerut să 
cumpere în trei feluri diferite. 

Clienţii dintr-un grup au ascultat o prezentare de 
vânzări standard înainte de a li se cere să facă o comandă; 
clienţii dintr-un al doilea grup au ascultat prezentarea de 
vânzări standard plus informaţia că aprovizionarea cu 


privire la probele declarate inadmisibile a fost relatat de Broeder(1959). 

teoriei mărfurilor a apărut în Brock (1968) şi Fromkin şi Brock (1971). 

carne de vită din import va scădea, probabil, în lunile care 
urmează. 

Clienţii dintr-un al treilea grup au primit şi ei 
prezentarea de vânzări standard şi informaţia despre 
scăderea cantităților importate; dar ei au mai aflat că 
informaţia despre reducerea aprovizionării cu carne de 
vită nu era pusă la îndemâna oricui, ci venea - au spus ei - 
din anumite contacte exclusive pe care le avea firma. 

Astfel, clienţii care au primit aceste ultime informaţii 
au aflat, nu doar că disponibilitatea produsului era 
limitată, ci şi faptul că la fel de limitate erau şi informaţiile 
despre acest lucru - o ameninţare dublă a rarităţii. 

Rezultatele experimentului n-au întârziat să apară 
când personalul de vânzări a început să îndemne patronul 
să cumpere mai multă carne de vită deoarece nu aveau 
destulă în stoc pentru a face faţă tuturor comenzilor 
primite. Comparativ cu clienţii care auziseră numai 
prezentarea de vânzări standard, cei cărora li se spusese şi 
despre viitoarea lipsă de carne de vită au cumpărat o 
cantitate dublă. Dar adevărata explozie a vânzărilor a 
apărut datorită clienţilor care auziseră de iminenta lipsă a 
cărnii de vită prin intermediul informaţiei „exclusive”. 

Aceşti clienţi au cumpărat de până la şase ori mai 
multă carne faţă de clienţii care primiseră numai 
informaţiile standard. Aparent, faptul că informaţia despre 
limitarea cantităţii de carne era şi ea restricţionată a făcut 
ca această informaţie să fie deosebit de convingătoare.!!€ 


CONDIŢIILE OPTIME 


La fel ca şi alte arme de influențare, principiul 
rarităţii este mai eficient în unele situaţii decât în altele. 
Prin urmare, o importantă problemă practică este să aflăm 
când lucrează cel mai bine acest principiu asupra noastră. 


116 Din motive etice, informaţiile furnizate clienţilor au fost 
întotdeauna reale. A existat într-adevăr o lipsă de carne de vită, iar 
ştirea a venit din surse exclusive ale companiei. Pentru detalii 
complete, vezi Knishinsky (1982). 


Multe lucruri pot fi aflate în acest sens din experimentul 
conceput de sociologul Stephen Worchel.!!” 

Procedeul de bază folosit de Worchel şi echipa sa de 
cercetare a fost simplu: participanţilor la un studiu privind 
preferinţele consumatorilor li s-au oferit într-un bol 
fursecuri cu ciocolată pentru a le gusta şi a le aprecia 
calitatea. Jumătate dintre participanţi au fost serviţi dintr- 
un bol care conţinea zece fursecuri, iar cealaltă jumătate 
dintr-un bol care conţinea numai două fursecuri. 

După cum ne-am putea aştepta, ca rezultat al 
principiului rarităţii, atunci când au fost disponibile numai 
două fursecuri, ele au fost apreciate mai favorabil decât 
atunci când erau disponibile zece. Fursecurile furnizate în 
cantitate mică au fost apreciate ca fiind mai de dorit 
pentru consum în viitor, mai atractive şi mai scumpe decât 
aceleaşi fursecuri furnizate din abundență. 

Deşi acest model al rezultatelor oferă o validare 
izbitoare a principiului rarităţii, nu ne spune nimic ce nu 
ştiam deja. Încă o dată vedem că un articol mai puţin 
disponibil este mai dorit şi mai bine apreciat. Adevărata 
valoare a acestui studiu vine din două constatări 
suplimentare. Să le analizăm pe rând căci fiecare merită o 
atenţie deosebită. 


x kK xK 


Obţinerea primului dintre aceste rezultate 
remarcabile a implicat o mică variație a procedurii de baza 
a experimentului. În loc să aprecieze fursecurile în condiții 
de lipsă constantă, unor participanti li s-a oferit mai întâi 
un bol cu zece fursecuri care a fost înlocuit de unul cu 
două fursecuri. 

Astfel, înainte să ia o îmbucătură, anumiţi 
participanți au văzut cum oferta bogată de fursecuri a fost 
redusă la doar câteva. Alți participanți însă, au fost 
obişnuiţi din start cu o ofertă săracă deoarece fursecurile 
erau mereu numai două. 


117 Worchel şi alţii (1975). 


Folosind acest procedeu, cercetătorii căutau să 
răspundă la o întrebare privind caracterul rarităţii: 
apreciem mai mult acele lucruri care au devenit recent mai 
puţin disponibile pentru noi sau acele lucruri care au fost 
întotdeauna mai puţin disponibile pentru noi? In 
experimentul de mai sus, răspunsul a fost clar. Căderea de 
la abundență la o cantitate limitată a produs indiscutabil o 
reacţie mai favorabilă faţă de fursecuri decât o cantitate 
limitată în mod constant. 

Ideea că o limitare nou introdusă are efecte mai 
puternice este aplicabilă unor situaţii mult mai importante 
decât problema fursecurilor din studiu. De pildă, sociologii 
au stabilit că o asemenea limitare nou aplicată a fost 
uneori cauza esenţială a unor tulburări politice şi 
răzmeriţe violente. 

Probabil că cel mai proeminent partizan al acestui 
argument este James C. Davies, care susţine că este mai 
probabil să aibă loc revoluţii acolo unde o perioada de 
îmbunătăţire a condiţiilor economice şi sociale este urmata 
de un scurt şi abrupt declin al acestor condiţii. 

Deci, de o revolta nu sunt responsabili, de obicei, 
acei oameni care sunt cei mai oropsiţi şi care au ajuns să 
vadă situaţia lor ca făcând parte din starea naturală a 
lucrurilor. În schimb, este mai probabil ca revoluționarii să 
fie tocmai aceia care au gustat puţin dintr-o viaţă mai 
bună. Atunci când condiţiile economice şi sociale 
îmbunătăţite pe care le-au trăit devin brusc mai puţin 
accesibile, oamenii le doresc mai mult ca niciodată şi 
adeseori se răscoală violent pentru a şi le asigura.!18 
Davies a cules dovezi convingătoare pentru tema cărţii 
sale din diverse revoluţii, revolte şi războaie civile 
incluzând revoluțiile franceză, rusă şi egipteană, precum şi 
rebeliuni interne ca rebeliunea lui Dorr din secolul al XIX- 
lea în Rhode Island, războiul civil american şi tulburările 
urbane din anii 1960. 

În fiecare caz, o perioada de bunăstare crescândă a 
precedat o serie consistentă de schimbări negative care au 

condus la explozii de violenţă. Conflictul rasial din oraşele 
Americii în anii 1960 reprezintă un caz la obiect de care 
mulţi dintre noi ne amintim. La vremea aceea, nu era ceva 
neobişnuit să auzi întrebarea „De ce acum?”. 

Nu părea să aibă sens ca, în istoria lor de trei sute de 
ani, din care cea mai mare parte au petrecut-o în sclavie şi 
privaţiuni, afro-americanii să fi ales tocmai anii şaizeci, ani 
caracterizați prin progres social, pentru a se revolta. Intr- 
adevăr, după cum subliniază Davies, cele două decenii de 
după începerea celui de-al doilea război mondial au adus 
populaţiei de culoare câştiguri politice şi economice 
spectaculoase. 

În anii 1940, afro-americanii se confruntau cu 
restricţii legale severe în domenii ca locuinţele, transportul 
şi educaţia; mai mult, chiar dacă avea aceeaşi educaţie, o 
familie medie din cadrul populaţiei de culoare câştiga doar 
puţin peste jumătate din câştigul unei familii albe. 
Cincisprezece ani mai târziu, multe se schimbaseră. 

Legislaţia federală a declarat ca inacceptabile 
încercările oficiale şi neoficiale de segregaţie a negrilor în 
şcoli, locuri publice, cartiere rezidenţiale şi locuri de 
muncă. Au avut loc şi importante evoluţii economice; 
venitul familiei de negri a crescut de la 56% la 80% din 
venitul unei familii albe cu educaţie comparabilă. 

Dar, apoi, conform analizei lui Davies asupra 
condiţiilor sociale, acest progres rapid a fost obstrucţionat 
de evenimente care au alterat optimismul impetuos al 
anilor precedenţi. 

Mai întâi, schimbările politice şi juridice s-au dovedit 
substanţial mai uşor de promulgat decât realizarea în fapt 
a schimbărilor sociale. 

În ciuda tuturor legilor progresiste din anii patruzeci 
şi cincizeci, afro-americanii aveau percepţia că majoritatea 
cartierelor rezidenţiale, a locurilor de muncă şi a şcolilor 
rămâneau segregate. Astfel, victoriile obţinute la 
Washington au început să fie resimţite ca înfrângeri acasă. 

De pildă, timp de patru ani după aprobarea deciziei 
din 1954 a Curţii Supreme de a elimina segregaţia din 


toate şcolile publice, afro-americanii au fost ţinta a 530 de 
acte de violenţă (intimidare directa a copiilor afro- 
americani şi a părinţilor, atacuri cu bombe şi incendii) 
concepute pentru a împiedica desegregaţia şcolilor. 

Această violenţă a generat percepţia unui altfel de 
regres în evoluţia afro-americanilor. Pentru prima dată 
după anii de dinaintea celui de-al doilea război mondial, 
când aveau loc în medie 76 de linşaje pe an, afro- 
americanii au trebuit să fie preocupaţi de siguranţa 
familiilor lor. 

Acest nou val de violenţă nu a fost limitat doar la 
domeniul educației.  Demonstraţiile paşnice pentru 
drepturi civile se confruntau frecvent cu mulţimi ostile şi 
poliţie. 

Încă un tip de regres a apărut în privinţa veniturilor 
familiilor de culoare. In 1962, aceste venituri au scăzut la 
74% din cele ale unei familii albe cu educaţie 
asemănătoare. 

Davies argumentează că aspectul cel mai 
semnificativ al acestui procentaj nu este acela că el a 
reprezentat o creştere pe termen lung a prosperității faţă 
de nivelul anilor patruzeci, ci că era un declin pe termen 
scurt faţă de nivelul mult mai mare de la mijlocul anilor 
cincizeci. 

În anul următor au avut loc răzmeriţele din 
Birmingham şi apoi, într-o succesiune rapidă, o mulţime de 
demonstraţii violente care au pavat drumul spre mişcările 
sociale majore din Watts, Newark şi Detroit. 

Respectând modelul istoric al revoluțiilor, afro- 
americanii din Statele Unite au devenit mai rebeli atunci 
când progresele recent obţinute au fost cumva atenuate. 
Acest model oferă o lecţie valoroasă pentru legiuitori: când 
vine vorba de libertăţi, este mai periculos să le acorzi 
pentru o vreme şi apoi să le retragi decât să nu le acorzi 
deloc. Problema cu care se confruntă un guvern care caută 
să îmbunătăţească statutul politic şi economic al unui grup 
asuprit în mod tradiţional, este aceea că acordă libertăţi 
care nu au mai fost acordate înainte. lar dacă aceste 


libertăţi abia acordate devin mai puţin disponibile, va 
trebui plătit un preţ deosebit de mare. 

Putem cerceta evenimentele mult mai recente din 
fosta Uniune Sovietică pentru a obţine dovezi că această 
regulă de bază funcţionează peste tot la fel. 

După decenii de represiune, Mihail Gorbaciov a 
început să acorde populaţiei noi libertăţi, privilegii şi 
opţiuni prin intermediul politici de glasnost şi perestroika. 
Alarmat de direcţia în care mergea ţara lor, un mic grup de 
funcţionari din guvern, armată şi KGB au pus la cale o 
lovitură de stat, punându-l pe Gorbaciov sub arest la 
domiciliu şi anunțând, pe 19 august 1991, că ei au preluat 
puterea şi voiau să reinstaureze vechea ordine. 
Majoritatea oamenilor din lume şi-au imaginat că oamenii 
din fosta Uniune Sovietică, cunoscuți pentru tendința lor 
caracteristică de a se supune, vor ceda pasiv aşa cum 
făcuseră întotdeauna. 

Editorul revistei Time, Lance Morrow, a descris astfel 
propria sa reacție: „La început, lovitura de stat a părut să 
confirme tradiţia. Ştirile au provocat un şoc mohorât urmat 
imediat de un sentiment de resemnare dezamăgită: fireşte, 
fireşte, ruşii trebuiau să se întoarcă la ceea ce erau ei în 
mod esenţial, la tradiţiile lor. Gorbaciov şi glasnostul lui 
erau o aberaţie; lucrurile reveneau la inevitabila 
normalitate.” 

Dar acelea nu erau timpuri normale. Gorbaciov nu 
guvernase în tradiţia ţărilor sau a lui Stalin sau a oricăruia 
din şirul de conducători opresivi de după război care nu 
permiseseră maselor nici măcar o boare de libertate. El le- 
a acordat anumite drepturi şi opţiuni. lar atunci când 
aceste noi libertăţi acordate au fost amenințate, poporul a 
sărit la fel cum sare un câine dacă cineva încearcă să-i ia 
osul proaspăt din gură. 

În câteva ore de la anunţul făcut de complotişti, mii 
de oameni erau în stradă ridicând baricade, înfruntând 
trupele înarmate, înconjurând tancurile şi sfidând starea 
de asediu. Răzmeriţa a fost atât de rapidă, masivă şi 
unitară în manifestarea opoziţiei faţă de retragerea 


drepturilor câştigate prin politica de glasnost încât, după 
trei zile de tulburări, complotiştii uimiţi au abandonat, 
predând puterea şi implorând iertarea preşedintelui 
Gorbaciov. 

Dacă ar fi învăţat istorie - sau psihologie - 
complotiştii nu ar mai fi fost surprinşi de valul de 
rezistenţă populară care i-a măturat de la putere. Din 
poziţia favorabilă oferită de oricare dintre aceste 
discipline, ei ar fi putut învăţa o lecţie care rămâne 
întotdeauna valabila: libertăţile o dată acordate, nu vor fi 
cedate fără luptă. 

Lecţia este valabilă şi pentru politica de familie. 
Părintele care acordă privilegii sau impune reguli într-un 
mod dezordonat invită la nesupunere deoarece acordă 
copilului libertăţi fără să-şi dea măcar seama. Părintele 
care interzice numai din când în când copilului să mănânce 
dulciuri între mese acordă acestuia, în fapt, libertatea de a 
mânca oricând asemenea dulciuri. 

Mai târziu, aplicarea regulii devine o problemă mult 
mai dificila şi explozivă deoarece copilului nu-i lipseşte un 
drept pe care nu l-a avut niciodată, ci pierde un drept deja 
acordat. După cum am văzut în cazul libertăţilor politice, 
ca şi în cazul fursecurilor cu ciocolată (deosebit de adecvat 
din punctul de vedere al acestei discuţii), oamenii percep 
lucrurile ca fiind mai atractive atunci când devin, la un 
moment dat, mai puţin disponibile decât dacă ar fi fost tot 
timpul mai puţin disponibile. 

Prin urmare, nu ar trebui să fim surprinşi când 
cercetările arată că părinţii care aplică disciplina 
inconsecvent vor avea copii neascultători.!1* 

Să revenim la studiul cu fursecurile cu ciocolată 
pentru o mai bună înţelegere a modului cum reacţionăm 
faţă de raritate. Am văzut deja din rezultatele studiului că 
fursecurile oferite în cantitate mică au fost apreciate mai 
favorabil decât cele oferite din abundență şi că, în cazul 
reducerii recente a cantităţii de fursecuri, aprecierea a 
fost şi mai favorabilă. În acest ultim caz, fursecurile care 

au obţinut cea mai bună apreciere au fost acelea care au 
devenit mai puţin disponibile datorită cererii sporite 
pentru ele. 

Am amintit că, în cadrul experimentului, 
participanţilor li s-a oferit întâi un bol cu zece fursecuri şi 
apoi unul cu numai două fursecuri. Cercetătorii au făcut 
acest lucru în două feluri. Anumitor participanţi li s-a 
explicat că o parte din fursecuri au trebuit să fie date altor 
participanţi pentru a satisface şi cererea lor. 

Altui grup de participanţi li s-a explicat că a trebuit 
să fie redus numărul de fursecuri oferite deoarece s-a 
făcut, pur şi simplu, o greşeală şi li s-a oferit iniţial un bol 
greşit. Rezultatele au arătat că cei care au primit mai 
puţine fursecuri datorită cererii crescute a altor 
participanţi au apreciat mai favorabil fursecurile decât cei 
cărora li s-au oferit mai puţine fursecuri din greşeală. De 
fapt, fursecurile a căror cantitate a fost limitată datorită 
creşterii cererii au fost cele mai apreciate în cadrul 
studiului. 

Această constatare evidenţiază importanţa 
competiţiei în preocuparea pentru resurse limitate. Nu 
numai că dorim mai mult acelaşi articol atunci când este 
mai puţin disponibil, dar îl vrem mai mult când concurăm 
cu alţii pentru a-l obţine. Cei care fac reclame încearcă să 
exploateze această tendinţă a noastră. 

Aflam din reclamele lor că „cererea curentă” pentru 
un articol este atât de mare încât trebuie „să ne grăbim să 
cumpărăm”, sau putem vedea o mulţime îngrămădindu-se 
la uşile unui magazin înainte de a începe o vânzare de 
solduri, sau privim o mulţime de mâini care golesc rapid 
raftul cu un anumit produs. În aceste imagini se află mai 
mult decât reprezentarea obişnuită a dovezii sociale. 
Mesajul nu este doar acela că produsul este bun deoarece 
şi alţi oameni gândesc aşa, ci şi că suntem în directă 
concurenţă cu acei oameni. 

Concurența pentru resurse limitate are puternice 
proprietăţi motivante.  Inflăcărarea unui iubit cam 
indiferent creşte puternic o data cu apariţia unui rival. Prin 


urmare, unii dezvăluie (sau inventează) adeseori, din 
motive de strategie, faptul că au un nou admirator. 
Vânzătorii sunt învăţaţi să joace acelaşi joc cu clienţii 
nehotărâţi. De pildă, un agent imobiliar care încearcă să 
vândă o casă unui potenţial cumpărător care a cerut un 
răgaz de gândire, adică „aşteaptă pe gard”, va suna uneori 
clientul spunându-i că mai are un cumpărător care a văzut 
casa, i-a plăcut şi s-a programat pentru a doua zi spre a 
discuta condiţiile de cumpărare. 

Atunci când este vorba de un cumpărător inventat, 
acesta este descris, de obicei, ca un străin cu mulţi bani: 
„este vorba de un investitor din afara statului care 
cumpără pentru a-şi reduce din impozite”, sau „un doctor 
şi soţia lui care vor să se mute în oraş”, acestea fiind 
formulele favorite. Această tactică numită de agenţii 
imobiliari „alungarea de pe gard”, poate lucra extraordinar 
de bine. Ideea de a pierde în faţa unui rival transformă 
frecvent o persoană nehotărâtă în una dornică să cumpere. 

Există ceva aproape material în dorinţa de a avea un 
articol disputat. Cumpărătorii care participă la mari 
vânzări de lichidare sau la vânzări promoţionale relatează 
că se simt captivaţi emoţional de eveniment. Excitaţi de 
înghesuiala concurenţilor, ei se agită şi se luptă să obţină o 
marfă la care altfel nici nu s-ar uita. Asemenea 
comportament aduce aminte de „frenezia mâncatului” fără 
discernământ care are loc în grupurile de animale. 

Pescarii exploatează acest fenomen aruncând o 
cantitate de momeală măruntă în calea unor bancuri mari 
cu anumiţi peşti. Curând apa devine o întindere 
clocotitoare de trupuri agitate şi de guri lacome care se 
luptă pentru hrană. În acest moment, pescarii câştigă timp 
şi bani aruncând în apă fire de nailon cu cârlige goale, iar 
peştii înnebuniţi vor muşca acum cu ferocitate din orice, 
inclusiv din acele simple cârlige din metal. 

Există o asemănare remarcabilă între felul în care 
pescarii şi marile magazine îi împing spre furie 
concurenţială pe cei pe care vor să-i agaţe. Pentru a atrage 
şi a stârni peştii, pescarii împrăştie ca momeală resturi de 


peşte. Din motive asemănătoare, marile magazine care 
organizează vânzări cu reducere de preţ, flutură pe sub 
ochii cumpărătorilor nişte preţuri deosebit de bune pentru 
câteva articole intens mediatizate şi care se numesc „loss 
leaders”. 

Dacă momeala, sub ambele ei forme, şi-a făcut bine 
treaba, se va forma o mare mulţime nerăbdătoare să 
muşte. Curând, în graba de a obţine produsele, mulţimea 
devine agitată, aproape orbită de natura potrivnică a 
situaţiei. Oameni şi peşti deopotrivă, pierd din vedere ceea 
ce vor şi încep să apuce orice este disputat. Ne putem doar 
întreba dacă peştele care se zbate pe punte cu un cârlig 
gol în gură împărtăşeşte consternarea cumpărătorului 
care, sosind acasă cu o încărcătură de fleacuri, îşi spune: 
„Doamne, oare ce m-a apucat?” 

După o vânzare de lichidare a unor stocuri de pantofi 
de sport, o nefericită angajată a acelui magazin care păşea 
împleticit printre mărfurile aruncate de-a valma a relatat: 
„cumpărătorii s-au aruncat  sălbateci, înşfăcând şi 
luptându-se între ei, uneori şi pentru pantofi ale căror 
mărimi nu le aflaseră încă.” 

Ca nu cumva să credem că febra concurenţei pentru 
resurse limitate apare numai în cazul unor forme de viaţă 
mai simple precum peştii şi cumpărătorii de chilipiruri, 
vom examina povestea care se afla în spatele unei 
remarcabile decizii de achiziţie luată în 1973 de Barry 
Diller, care era pe atunci la American Broadcasting 
Company vicepreşedinte însărcinat cu programele din 
orele de audienţă maximă şi care a fost poreclit de către 
revista Time  „miraculosul mogul” cu referire la 
remarcabilele sale succese ca director la Paramount 
Pictures şi la Fox Television Network. 

El a fost de acord să plătească 3,3 milioane dolari 
pentru o singură prezentare la televiziune a filmului The 
Poseidon Adventure. Această cifră merită să fie remarcată 
deoarece depăşeşte cu mult cel mai mare preţ plătit 
vreodată pentru o singură prezentare la televiziune: două 
milioane de dolari pentru filmul Patton. De fapt, preţul a 


fost atât de mare încât ABC a apreciat că va pierde un 
milion de dolari datorită prezentării filmului Poseidon. 

Ca vicepreşedinte la NBC însărcinat cu programe 
speciale, Bill Storke a declarat la timpul respectiv: „Nu au 
nicio şansă să-şi recupereze banii, pur şi simplu, nicio 
şansă.” 

Cum a putut un om de afaceri abil şi cu experienţă ca 
Diller să facă o înţelegere care putea să producă o 
pierdere de un milion de dolari? Răspunsul s-ar putea găsi 
într-un al doilea aspect important al vânzării: era pentru 
prima dată când un film a fost oferit reţelelor de 
televiziune printr-o licitaţie deschisă. Niciodată mai înainte 
cele trei mari reţele de televiziune nu fuseseră forţate să 
concureze pentru o resursă limitată în asemenea mod. 
Ideea novatoare a licitaţiei deschise a aparținut 
excentricului producător al filmului, Irwin Allen şi 
vicepreşedintelui William Seif de la 20th Century Fox care 
trebuie să se fi extaziat la aflarea rezultatului. 

Dar cum putem fi siguri că preţul spectaculos a fost 
generat de formula licitaţiei mai degrabă decât de 
valoarea filmului în sine? 

Câteva comentarii ale unor participanţi la licitaţie 
oferă dovezi impresionante. Mai întâi, a venit o declaraţie 
a câştigătorului licitaţiei, Barry Diller, făcută cu intenţia de 
a stabili jaloanele politicii viitoare a reţelei sale de 
televiziune. În cuvinte care sunau ca şi cum i-ar fi fost 
scoase cu cleştele din gură, el a spus: „ABC a hotărât 
privitor la politica sa viitoare că nu va mai participa 
niciodată la o licitaţie.”. Incă şi mai instructive sunt 
remarcele rivalului lui Diller, Robert Wood, care era pe 
vremea aceea preşedinte la CBS Television şi care aproape 
că îşi pierduse capul supralicitând împotriva concurenţilor 
săi de la ABC şi NBC: 


La început am fost foarte raţionali. Am apreciat 
preţul filmului gândindu-ne la ce profit ne-ar putea aduce 
şi am adăugat o anumită valoare pentru exploatare. Dar 
apoi a început licitaţia. ABC a deschis-o cu o ofertă de 


două milioane. Eu am contra-ofertat 2,4 milioane. ABC a 
ridicat la 2,8 milioane. Şi febra licitaţiei ne-a prins. Am 
continuat să licitez ca un tip care şi-a pierdut minţile. În 
final, am ajuns la 3,2 milioane de dolari; în acel moment 
mi-am spus: „Fir-ar să fie, dacă obţin filmul, ce naiba o să 
fac cu el?”. 

Când ABC a făcut o nouă ofertă peste a mea, am 
răsuflat uşurat. 

A fost foarte instructiv!120 


Când Wood a spus „A fost foarte instructiv”, el 
zâmbea, după cum declară cel care i-a luat interviul, Bob 
MacKenzie. Putem fi siguri că Diller de la ABC nu zâmbea 
când a declarat că nu va mai participa niciodată la o 
licitaţie. Ambii au învăţat cu siguranţă ceva din „marea 
licitaţie pentru Poseidon”. Dar cineva a trebuit să 
plătească această lecţie cu un milion de dolari. 

Din fericire, putem învăţa şi noi, de aici, o lecţie 
valoroasă şi cu mult mai ieftin. Este instructiv de observat 
că omul zâmbitor era tocmai cel care pierduse mult 
disputatul premiu. Ca regulă generală, ori de câte ori dăm 
peste perdanţi care arată şi vorbesc ca nişte câştigători (şi 
viceversa), ar trebui să fim deosebit de precauţi la 
condiţiile care au făcut ca lucrurile să se precipite - în 
acest caz, concurenţa deschisă pentru o resursă limitată. 
Aşa după cum ştiu acum managerii din televiziune, este 
recomandabilă o precauţie maximă când ne confruntăm cu 
atacul diabolic provocat de raritate şi rivalitate. 


CUM SĂ TE PROTEJEZI DE INFLUENŢA 
EXERCITATA DE ACŢIUNEA 
PRINCIPIULUI RARITAŢII 


Este destul de uşor să fii avertizat adecvat împotriva 
presiunii rarităţii; dar este substanţial mai dificil să 
acţionezi în urma acestei avertizări. O parte a problemei 
constă în faptul că reacţia noastră tipică faţă de raritate ne 


120 Citatul provine din MacKenzie (1974). 


împiedică să gândim. Atunci când vedem că ceva ce ne 
dorim devine mai puţin disponibil, se instalează o agitaţie 
fizică. Iar în cazurile de concurenţă directă sângele ni se 
urcă la cap, câmpul de atenţie se restrânge, emoţiile cresc. 

Pe măsură ce această reacţie viscerală ia amploare, 
partea raţională, cognitivă, se retrage. În mijlocul agitaţiei 
este dificil să rămânem calmi şi raţionali. După cum a 
comentat preşedintele CBS, Robert Wood, în urma 
aventurii sale cu Poseidon: „le laşi prins de nebunia 
concurenţei, de viteza cu care se desfăşoară lucrurile şi 
toată logica zboară pe fereastră.” 

lata deci situaţia dificilă în care ne aflăm: 
cunoaşterea cauzelor şi a modului cum îşi exercită 
presiunea principiul rarităţii pot să nu fie suficiente spre a 
ne proteja de atacul direct deoarece cunoaşterea este un 
proces cognitiv şi procesele cognitive sunt înăbuşite de 
reacţiile emoţionale. De fapt, acesta pare a fi motivul marii 
eficiente a tacticilor care folosesc principiul rarităţii. 
Atunci când aceste tactici sunt folosite adecvat, prima 
noastră linie de apărare împotriva unui comportament 
nesăbuit - o analiză bine gândită a situaţiei - devine mai 
puţin probabil să se activeze. 

Dacă, din cauza incapacității de gândire logică 
provocată de starea de excitație, nu ne putem baza pe 
cunoştinţele noastre despre principiul rarităţii pentru a 
încuraja un comportament precaut, ce putem face? Poate 
că, la fel ca în cel mai pur stil jiu-jitsu, putem folosi chiar 
starea de excitație drept indiciu. In acest fel putem folosi 
puterea duşmanului în avantajul nostru. 

În loc să ne bazăm pe o analiză chibzuită, conştientă 
a întregii situaţii, ne putem baza, pur şi simplu, pe agitația 
noastră interioară ca semnal de avertizare. Învăţând să nu 
cedăm în faţa agitaţiei interioare crescânde în situaţii de 
concurenţă, ne putem pune în gardă asupra posibilelor 
acţiuni ale unor tactici care folosesc principiul rarităţii, 
precum şi a necesităţii de a fi precauţi. 

Dar să presupunem că reuşim acest truc de a folosi 
valul de agitaţie crescândă ca un semnal pentru a ne calma 


şi a acţiona cu mare grijă. Şi apoi? Există vreo altă 
informaţie pe care o putem folosi spre a lua o decizie 
adecvată atunci când ne confruntăm cu raritatea unui 
lucru? În fond, simpla recunoaştere a faptului că trebuie să 
procedăm cu atenţie nu ne indică şi direcţia în care s-o 
luăm; este furnizat doar contextul care indică necesitatea 
unei decizii bine gândite. 

Din fericire, există informaţii pe care putem să ne 
bazăm deciziile bine gândite în cazul unor articole mai 
puţin disponibile. 

Ne întoarcem din nou la studiul cu fursecurile cu 
ciocolată în care cercetătorii au descoperit ceva ce pare 
ciudat, dar este adevărat în contextul principiului rarităţii: 
chiar dacă fursecurile în cantitate mică au fost apreciate 
ca fiind mai atractive, ele nu au fost apreciate ca având şi 
un gust mai bun decât cele care au fost servite din 
abundență. 

Prin urmare, în ciuda dorinței crescute de a avea un 
lucru disponibil în cantitate limitată (participantii la studiu 
au spus că ar vrea să aibă mai multe fursecuri şi ar fi 
dispuşi să plătească un preț mai mare pentru ele), gustul 
fursecurilor nu s-a modificat niciun pic. 

Aici se află o idee importantă. Bucuria nu constă în a 
folosi un bun disponibil în cantitate limitată, ci în a-l 
poseda. Este important să nu confundăm aceste două stări 
de spirit. 

Ori de câte ori ne confruntăm cu presiunile 
exercitate de raritatea unui articol, trebuie să ne întrebăm 
şi ce vrem de la acel articol. Dacă răspunsul este că vrem 
acel lucru pentru beneficiile sociale, economice sau 
psihologice aduse de posesiunea unui lucru rar, atunci este 
perfect; presiunea rarităţii ne va da un indiciu bun despre 
cât suntem dispuşi să plătim pentru acel lucru - care, cu 
cât este mai puţin disponibil, cu atât este mai valoros 
pentru noi. 

Dar, foarte adesea, nu vrem un lucru doar de dragul 
de a-l avea. Îl vrem pentru utilitatea lui; vrem un articol ca 
să-l mâncăm, să-l bem, să-l atingem, să-l auzim, adică 


pentru a-l utiliza. În asemenea cazuri, este vital să ne 
amintim că articolele disponibile în cantitate mică nu au 
un gust mai bun, nu sună mai bine şi nu funcţionează mai 
bine doar pentru că sunt disponibile în cantitate limitată. 

Deşi aceasta este o idee simplă, ea ne poate scăpa 
deseori atunci când manifestăm o atracţie puternică faţă 
de articolele rare, atracţie pe care acestea o exercită în 
mod natural. Pot să citez un exemplu din familie. Fratele 
meu, Richard, s-a întreţinut singur la facultate folosind un 
truc care a exploatat, cu venituri frumuşele, tendinţa 
majorităţii oamenilor de a nu acorda atenţie ideii de mai 
sus. 

De fapt, tactica lui a fost atât de eficientă încât 
trebuia să lucreze numai câteva ore la sfârşit de 
săptămână pentru a-şi câştiga banii necesari, iar restul 
timpului îi rămânea liber pentru studiu. 

Richard vindea maşini, dar nu într-o sală de expoziţie 
cu maşini noi şi nici într-un parc de maşini la mâna a doua. 
El cumpăra la sfârşit de săptămână câteva maşini folosite 
pe care le găsea în anunţuri din ziare, le spăla bine şi le 
vindea la sfârşitul săptămânii următoare cu un frumos 
profit net folosind tot anunţurile din ziare. Pentru a realiza 
acest lucru, el trebuia să ştie trei lucruri. 

Mai întâi, trebuia să ştie suficient de multe lucruri 
despre maşini pentru a cumpăra acele maşini oferite spre 
vânzare la un preţ minim şi a le putea revinde, în mod 
justificat, la un preţ mai mare. 

În al doilea rând, o dată obţinută maşina, el trebuia 
să ştie cum să scrie un anunţ în ziar care să trezească un 
interes substanţial din partea potenţialilor cumpărători. 

În al treilea rând, îndată ce se arăta un cumpărător, 
el trebuia să ştie cum să folosească principiul rarităţii 
pentru a genera o atracţie mai mare a maşinii decât poate 
că merita. Richard ştia cum să facă toate aceste trei 
lucruri. Însă, având în vedere scopurile noastre, ne 
interesează numai ce făcea el pentru a spori forţa de 
atracţie a maşinii, în cazul unei maşini pe care o 
cumpărase în weekend-ul trecut, el dădea un anunţ în 


ziarul de duminică. Deoarece ştia cum să conceapă un 
anunţ atractiv, primea o mulţime de telefoane duminica 
dimineaţă de la potenţialii cumpărători. Fiecărui potenţial 
cumpărător, care era destul de interesat ca să vrea să vadă 
maşina, i se stabilea o oră de întâlnire - aceeaşi oră de 
întâlnire pentru toţi. 

Aşa că, dacă erau programati şase oameni, toţi erau 
anunţaţi ca întâlnirea va avea loc, de pildă, la ora două 
după amiază. Acest mic truc pregătea calea pentru o 
vânzare reuşită deoarece crea o atmosferă de concurenţă 
pentru o resursă limitată. 

De obicei, primul cumpărător care sosea începea o 
examinare atentă a maşinii comportându-se ca orice 
cumpărător obişnuit al unei maşini, adică scoțând în 
evidenţă orice cusur sau deficiență şi întrebând dacă 
preţul este negociabil. Situaţia psihologică se schimba însă 
radical când apărea un al doilea cumpărător. 
Disponibilitatea maşinii pentru fiecare dintre cei doi 
potenţiali cumpărători devenea brusc limitată prin 
prezenţa celuilalt. 

Adesea, primul sosit, alimentând  nechibzuit 
sentimentul de rivalitate, îşi afirma dreptul de a fi luat 
primul în consideraţie cu aceste cuvinte: „Stai puţin. Eu 
am fost primul aici.”. Dacă el nu-şi afirma acest drept, o 
făcea Richard pentru el. Adresându-se celui de al doilea 
sosit, Richard spunea: „Scuzaţi-mă, dar acest domn a ajuns 
aici înaintea dumneavoastră. Aşa că, pot să vă rog să 
aşteptaţi pe partea cealaltă a aleii pentru câteva minute, 
până când termină el de examinat maşina? Apoi, dacă el 
decide că nu vrea maşina sau nu se poate hotări, v-o arăt şi 
dumneavoastră.” 

Richard susţine că puteai citi pe faţa primului client 
cum îi creştea agitația. Evaluarea lui lejeră a argumentelor 
pro şi contra devenea deodată o chestiune gen „acum sau 
niciodată”, o goană ca, într-un timp limitat, să ajungă la o 
decizie în legătură cu o resursă disputată. Dacă el nu se 
hotăra să cumpere maşina - la preţul cerut de Richard - în 
următoarele câteva minute s-ar putea s-o piardă pentru 


totdeauna în favoarea acelui... acelui... nou venit care stă 
la pândă acolo. Pe de altă parte, al doilea cumpărător era 
la fel de stârnit de combinaţia dintre rivalitate şi 
disponibilitatea limitată. El se plimba în sus şi în jos pe 
marginea aleii, vizibil preocupat să pună mâna pe această 
bucată de metal devenită acum mai atractivă. 

Dacă primul cumpărător nu reuşea să încheie o 
înţelegere sau măcar să se hotărască suficient de repede, 
al doilea era pregătit să atace. Dacă aceste condiţii nu 
erau suficiente pentru a asigura o decizie de cumpărare 
favorabilă şi imediată, capcana se închidea cu siguranţă 
imediat ce intra în scenă cel de-al treilea cumpărător. După 
cum spunea Richard, concurenţa crescută era, de obicei, 
de nesuportat pentru primul client sosit. 

El ceda repede fiind de acord cu preţul cerut de 
Richard sau pleca brusc. În ultimul caz, al doilea sosit se 
năpustea să profite de şansa de a cumpăra având un 
sentiment de uşurare cuplat cu unul de rivalitate faţă de 
acel... acel... nou venit care stă la pânda acolo. 

Toţi cumpărătorii aceia care şi-au adus contribuţia la 
achitarea educaţiei universitare a fratelui meu n-au reuşit 
să recunoască un fapt fundamental: dorinţa sporită care le- 
a dat imboldul să cumpere a avut puţină legătură cu 
meritele maşinii. Acest lucru s-a întâmplat din două 
motive. Mai întâi, situaţia pe care a aranjat-o Richard le-a 
produs o reacţie emoţională care i-a împiedicat să 
gândească corect, în al doilea rând, ei au continuat să 
creadă ca au vrut maşina pentru a o folosi şi nu doar ca s-o 
posede. 

Iar presiunile aplicate de Richard, prin crearea unei 
situaţii de concurenţă pentru o resursă limitată, au afectat 
numai dorinţa clienţilor de a avea maşina în sensul de a 
intra în posesiunea lor. Aceste presiuni nu au afectat 
valoarea maşinii din punctul de vedere al scopului real 
pentru care ei au vrut-o. 

Dacă se va întâmpla să fim asaltaţi de presiunile unei 
situaţii care ne împinge la supunere, atunci cel mai bun 
răspuns al nostru va avea loc în două etape. Imediat ce 


simţim valul de tulburare emoţională care decurge din 
influenţa principiului rarităţii, ar trebui să folosim această 
sporire a reacției emoţionale ca un semnal pentru a ne opri 
repede. Panica sau reacţiile febrile nu-şi au locul în luarea 
deciziilor înțelepte. 

Este necesar să ne calmăm şi să ne recăpătăm 
perspectiva raţională. O dată ce am realizat acest lucru, 
putem trece la etapa a doua în care să ne întrebăm de ce 
vrem articolul respectiv. Dacă răspunsul este că-l vrem, în 
mod esenţial, pentru a fi în posesia noastră, vom folosi apoi 
informaţiile despre disponibilitatea acelui articol pentru a 
ne ajuta să stabilim cât suntem dispuşi să cheltuim pentru 
a-l avea. 

Dacă însă răspunsul este că vrem articolul respectiv 
pentru funcţia sa (adică vrem ceva bun de băut, de 
mâncat, de condus), atunci trebuie să ne amintim că 
articolul dorit îşi îndeplineşte utilitatea la fel de bine fie că 
se găseşte în cantităţi limitate sau din abundență. Este 
destul de simplu, trebuie doar să ne amintim că, dacă 
fursecurile sunt puţine, ele nu au un gust mai bun decât 
atunci când sunt din abundență. 


SCRISORI DE LA CITITORI 
De la o fată din Blacksburg, Virginia 


„La Crăciunul trecut am întâlnit un bărbat de 
douăzeci şi şapte de ani. Eu aveam nouăsprezece. Deşi nu 
era cu adevărat genul meu, am ieşit cu el - probabil pentru 
că este o chestie de statut să ieşi cu un bărbat mai în 
vârstă - dar nu m-a interesat cu adevărat până când 
părinţii mei nu şi-au exprimat preocuparea în legătură cu 
vârsta lui. Cu cât ei discutau mai mult despre problema 
asta, cu atât mă îndrăgosteam eu mai tare. A durat numai 
cinci luni, dar asta a însemnat cu patru luni mai mult decât 
ar fi durat dacă părinţii mei nu ar fi spus nimic.” 


Deşi Romeo şi Julieta au dispărut de mult, se vede 


treaba că „efectul Romeo şi Julieta” este viu şi nevătămat 
şi îşi face apariţia, în mod regulat, în diverse locuri ca 
Blacksburg, Virginia. 


EPILOG 


INFLUENŢA INSTANTANEE 
Consimţământul de tip primitiv în era automaticii 


În fiecare zi şi în toate privinţele mă simt tot mai 
bine. 
EMILE COUE 


În fiecare zi şi în toate privințele mă simt tot mai 
ocupat. 
ROBERT CIALDINI 


ÎN ANII 1960, UN BĂRBAT PE NUME JOE PINE 
GĂZDUIA undeva în California un spectacol de televiziune 
remarcabil. Programul se distingea prin stilul caustic şi 
agresiv al lui Pine față de oaspeţii săi care erau, în cea mai 
mare parte, o adunătură de artişti însetaţi de publicitate, 
aşa-zise celebrităţi şi reprezentanţi ai unor ciudate 
organizaţii politice sau sociale. 

Abordarea dură a gazdei era concepută să-i provoace 
pe oaspeţi la ceartă, să-i pună în situaţii jenante şi să-i 
facă, în general, să pară proşti. Nu era ceva neobişnuit 
pentru Pine să introducă un oaspete şi să lanseze imediat 
un atac la convingerile, talentul sau înfăţişarea sa. 

Unii oameni susțineau că stilul acid al lui Pine se 
datora, în parte, faptului că amputarea unui picior i-a 
amărât viaţa; alţii spuneau că, pur şi simplu, îi plăcea să 
insulte. 

Într-o seară, printre oaspeţii spectacolului s-a aflat 
un cântăreţ de rock, Frank Zappa. Era la începutul anilor 
şaizeci, când părul foarte lung la bărbaţi era încă ceva 
neobişnuit şi controversat. Imediat ce Zappa a fost 
introdus şi s-a aşezat, a avut loc următorul schimb de 


replici: 

PINE: Bănuiesc că părul tău lung te face să pari o 
fată. 

ZAPPA: Bănuiesc că piciorul tău de lemn te face să 
pari o masă. 

În afară de faptul că este unul din schimburile 
spontane de replici care îmi place cel mai mult, dialogul de 
mai sus ilustrează o temă fundamentală a acestei cărţi: 
foarte adesea, atunci când luăm o decizie în legătură cu 
cineva sau ceva, nu folosim toate informaţiile disponibile şi 
relevante; folosim în schimb doar o singură informaţie 
foarte evidentă. Iar o singură informaţie izolată, chiar dacă 
în mod normal ne dă o idee corectă despre întreg, ne poate 
conduce la greşeli indubitabil stupide - greşeli care, atunci 
când sunt exploatate de oameni isteţi, ne fac să părem 
nătângi sau chiar mai rău. 

În acelaşi timp, de-a lungul întregii cărţi a fost 
prezentă o idee care complică lucrurile: în ciuda 
posibilităţii de a lua decizii prosteşti când ne bazăm pe o 
singură informaţie din totalul celor disponibile, ritmul 
vieţii moderne ne cere frecvent să folosim scurtăturile. 

La începutul primului capitol am asemuit modul 
nostru de abordare folosind scurtături cu răspunsul 
automat al animalelor ale căror modele de comportament 
elaborate pot fi declanşate de prezenţa unui singur stimul: 
piuitul unui pui, o nuanţă de roşu a penelor de pe piept, o 
secvenţă specifică a emisiunilor luminoase. Motivul pentru 
care ființele inferioare omului trebuie să se bazeze 
adeseori pe asemenea stimuli singulari este capacitatea lor 
mintală limitată. 

Creierul lor mic nu poate înregistra şi procesa toate 
informaţiile relevante din mediul lor. Deci aceste specii au 
dezvoltat sensibilităţi speciale la anumite aspecte ale 
informaţiei. Deoarece aceste aspecte selectate ale 
informaţiei sunt, în mod normal, suficiente pentru a sugera 
un răspuns corect, sistemul este, de obicei, foarte eficient: 
ori de câte ori o curcă aude piuitul unui pui 
comportamentul matern se declanşează într-o manieră 


mecanică pentru a conserva o mare parte din capacitatea 
limitată a creierului spre a face faţă altor situaţii cu care 
se confruntă de-a lungul zilei. 

Desigur ca noi dispunem de mecanisme ale creierului 
mult mai eficiente decât cele ale curcii sau decât ale 
oricărei specii de animale. Capacitatea noastră de a lua în 
consideraţie o multitudine de fapte relevante şi, prin 
urmare, de a lua decizii bune, este fără egal. Într-adevăr, 
tocmai avantajul de a putea procesa informaţia ne-a ajutat 
să devenim forma de viaţă dominantă pe planetă. 

Dar şi capacitate noastră are limitele ei, aşa că, de 
dragul eficienţei, trebuie să evităm câteodată un proces 
complex de luare a deciziilor, bazat pe informaţii complete 
şi care este mare consumator de timp în favoarea unui tip 
de răspuns automat, primitiv, bazat pe o singură informaţie 
mai importantă. 

De pildă, atunci când luăm decizia să-i răspundem 
afirmativ sau negativ unui solicitant, este limpede că 
suntem atenţi la o singură informaţie relevantă pentru 
situaţia respectivă. Noi am cercetat câteva dintre cele mai 
folosite informaţii singulare care ne ajută să luăm rapid 
decizii. Ele sunt atât de folosite tocmai pentru că sunt cele 
mai demne de încredere şi, în mod normal, ne îndreaptă 
spre decizia corectă. De aceea folosim atât de frecvent şi 
într-o manieră automată principiile reciprocităţii, ale 
consecvenţei şi ale dovezii sociale, ale simpatiei, autorităţii 
şi rarităţii atunci când avem de luat decizia de a ne da 
asentimentul. Fiecare dintre aceste informaţii furnizează 
un indiciu foarte demn de încredere cu privire la faptul 
dacă ne va fi mai bine spunând da sau nu. Este probabil că 
vom folosi aceste indicii singulare atunci când nu avem 
chef, timp, energie sau resurse informaţionale pentru a 
întreprinde o analiză completă a situaţiei. 

Când suntem grăbiţi, stresaţi, nesiguri, indiferenți, 
confuzi sau obosiţi avem tendinţa să ne concentrăm doar 
pe câteva din informaţiile aflate la dispoziţia noastră. 
Atunci când luăm decizii în asemenea circumstanţe, ne 
întoarcem adeseori la abordarea mai degrabă primitivă de 


a lua decizii pe baza unei singure informaţii relevante.!?! 
Toate acestea conduc la o situaţie conflictuală; cu ajutorul 
mecanismului mental sofisticat de care dispunem, am 
devenit specia dominantă şi am creat un mediu atât de 
complex, cu un ritm de viaţa atât rapid şi copleşit de 
mulţimea informaţiilor, încât trebuie să-i facem faţă tot mai 
mult într-o manieră primitivă specifică speciilor inferioare 
pe care le-am depăşit de mult. 

John Stuart Mill, economist britanic, gânditor politic 
şi filosof a murit acum mai bine de o sută de ani. Anul 
morţii sale (1873) este important deoarece el este 
recunoscut ca fiind ultimul om care ştia totul despre toate. 

Astăzi, ideea că cineva ar putea să ştie totul despre 
toate este cel puţin hilară. După o lungă perioada de 
acumulări lente, cunoştinţele umane au explodat şi, în 
virtutea inerţiei, s-au multiplicat ajungând la o expansiune 
monstruoasă. 

Trăim acum într-o lume în care majoritatea 
informaţiilor nu sunt mai vechi de cincizeci de ani. În 
anumite domenii ale ştiinţei (de pildă, fizica), se afirma că 
volumul informaţiilor se dublează la fiecare opt ani. Iar 
explozia cunoştinţelor ştiinţifice nu se limitează la domenii 
foarte specializate precum chimia moleculară sau fizica 
cuantică, ci se extinde la cunoştinţe din domenii cu care ne 
confruntăm în fiecare zi şi cu care ne străduim să ţinem 
pasul ca sănătatea, dezvoltarea copilului, nutriţie şi altele 
asemenea. Mai mult, este probabil că această creştere 
rapidă va continua având în vedere că 90% dintre oamenii 
de ştiinţă care au existat vreodată trăiesc în zilele noastre. 

Pe lângă progresul extrem de rapid al ştiinţei, 
lucrurile se schimbă repede şi în ceea ce priveşte individul. 
In cartea sa, Șocul viitorului, Alvin Toffler a oferit o 
documentare timpurie despre ritmul rapid fără precedent 

şi în continuă creştere a vieţii zilnice moderne: călătorim 
mai mult şi mai repede, ne mutăm mai frecvent în case ce 
sunt construite şi dărâmate mai repede; intrăm în contact 
cu mai mulţi oameni, iar relaţiile cu ei sunt mai scurte; în 
supermagazin, în sala de prezentare a automobilelor sau în 
complexul comercial avem la dispoziţie o gamă larga de 
opţiuni între stiluri şi produse despre care nu se ştia nimic 
anul trecut şi care ar putea fi foarte bine uitate anul viitor. 

Noutate, schimbare, diversitate şi rapiditate, acestea 
sunt caracteristicile esenţiale evidente ale existenţei 
civilizate. 

Această avalanşă de informaţii şi opţiuni a fost 
posibilă datorită progresului tehnologic fără precedent. În 
frunte se află dezvoltarea capacităţii noastre de a colecta, 
stoca, accesa şi comunica informaţia. La început, 
avantajele acestui avans tehnologic erau limitate la marile 
organizaţii - agenții guvernamentale sau puternice 
corporaţii. De pilda, vorbind în calitatea sa de preşedinte 
la Citicorp, Walter Wriston putea spune despre firma sa: 
„Am pus cap la cap o bază de date din întreaga lume care 
este capabilă să răspundă aproape oricui din lume despre 
aproape orice şi imediat.” 

Dar acum, o data cu dezvoltarea mai puternică a 
tehnologiei computerelor şi a telecomunicaţiilor, accesul la 
asemenea cantităţi uluitoare de informaţii ajunge la 
îndemâna cetăţenilor obişnuiţi. Sistemele extinse de 
televiziune prin cablu şi prin satelit oferă o cale prin care 
informaţia intră în casele obişnuite. _ 

O altă cale importantă este computerul personal. În 
1972, Norman Macrae, unul dintre editorii revistei The 
Economist, făcea speculaţii profetice despre viitor: 

„Există, în fond, perspectiva să intrăm într-o eră când 
orice nătăfleţ care stă în faţa unui computer în laboratorul 
său, la birou, într-o bibliotecă publică sau acasă să se 
poată îngropa sub cantităţi inimaginabile de informaţii 
aflate în baze de date cu puteri automatizate de 
concentrare şi calcul care vor fi de zeci de mii de ori mai 
mari decât au fost vreodată disponibile în creierul uman, 


chiar şi în cel al unui geniu ca Einstein.” 

Doar zece ani mai târziu, revista Time semnala că era 
prezisă de Macrae a sosit. Revista desemna computerul 
personal ca fiind „Omul Anului”. Editorii de la Time şi-au 
susţinut alegerea citând „goana” consumatorilor după 
micile calculatoare şi argumentând că „America - şi, într-o 
perspectivă mai largă, întreaga lume - nu vor mai fi la 
fel.”. Viziunea lui Macrae era acum realizată. Milioane de 
„nătăfleţi” obişnuiţi stăteau în faţa maşinăriilor lor 
capabile să prezinte şi să analizeze suficiente informaţii 
pentru a-l depăşi pe Einstein. 

Deoarece tehnologia poate evolua mult mai rapid 
decât putem noi s-o facem, capacitatea noastră naturală de 
a procesa informaţiile va fi, probabil, tot mai puţin 
adecvată pentru a face faţă abundenței schimbărilor, 
opţiunilor şi provocărilor caracteristice vieţii moderne. Ne 
vom găsi tot mai des în situaţia animalelor inferioare: cu 
un aparat mental insuficient echipat pentru a analiza 
complet complexitatea şi bogăţia mediului exterior. 

Spre deosebire de animale, ale căror capacităţi 
cognitive au fost întotdeauna relativ limitate, noi ne-am 
pus singuri în situaţia de a avea o capacitate cognitivă 
insuficientă prin faptul că am construit o lume radical mai 
complexă. 

Dar consecinţa acestei capacităţi insuficiente recent 
dobândite este aceeaşi ca şi în cazul celei de lungă durată 
a animalelor. Atunci când va trebui să luăm o decizie, ne 
vom bucura tot mai puţin de luxul unei analize complete a 
întregii situaţii şi ne vom întoarce tot mai des la decizia 
bazată pe o singură caracteristică principală care este, de 
obicei, demnă de încredere. 

Atunci când aceste caracteristici singulare sunt într- 
adevăr demne de încredere, nu este nimic rău în a folosi o 
scurtătură, adică abordarea caracterizată prin atenţie 
minimă şi un răspuns de tip automat la o anumită 
informaţie. Apar însă probleme atunci când ceva face ca 
indicaţii care sunt, de obicei, demne de încredere să ne 
dea un sfat prost, să ne îndrume către acţiuni greşite şi 


decizii prost fundamentate. După cum am văzut, o 
asemenea cauză o reprezintă trucurile folosite de anumiţi 
profesionişti în obţinerea asentimentului care caută să 
profite de pe urma unui răspuns mai degrabă negândit şi 
mecanic. Dacă, după cum se pare, frecvenţa răspunsului 
mecanic este în creştere datorită ritmului vieţii moderne, 
putem ii siguri că frecvenţa cu care se folosesc aceste 
trucuri va creşte şi ea. 

Ce putem face pentru a rezista previzibilei 
intensificări ale atacurilor asupra sistemului nostru de 
răspunsuri automate? în loc să fugim din faţa acestor 
atacuri, eu aş îndemna la un contraatac. Există totuşi o 
menţiune importantă care trebuie făcută: acei profesionişti 
în obţinerea asentimentului care joacă onest folosind 
regulile răspunsului pe scurtătură nu trebuie consideraţi 
nişte duşmani; din contra, ei sunt aliaţii noştri în cadrul 
unui proces eficient şi adaptiv de schimburi. 

Ţinta pentru contraatacul nostru sunt numai acei 
indivizi care falsifică, denaturează sau prezintă greşit 
faptul care declanşează, în mod natural, un răspuns 
automat. 

Să luăm ca ilustrare ceea ce este, probabil, cel mai 
des folosit răspuns automat. În conformitate cu principiul 
dovezii sociale, hotărâm adeseori să facem ceea ce fac şi 
alţi oameni asemănători nouă. Acest lucru este cât se 
poate de raţional deoarece, în majoritatea timpului, o 
reacţie unanim acceptată într-o anumită situaţie este 
funcţională şi adecvată. 

Astfel, o reclamă care, fără să utilizeze statistici 
false, oferă informaţia că marca respectivă are cele mai 
mari vânzări sau rata vânzărilor creşte cel mai rapid, ne 
oferă o dovadă valoroasă despre calitatea produsului şi 
despre probabilitatea ca el să ne placă. Dacă suntem la 
cumpărături şi vrem să achiziţionăm o pastă de dinţi, s-ar 
putea să vrem să ne bazăm pe acea informaţie singulară - 
popularitatea pastei de dinţi - pentru a ne hotări s-o 
încercăm. 

Această strategie ne va conduce probabil într-o 


direcţie bună, nu ne va împinge prea departe într-o 
direcţie greşită şi ne va conserva energia cognitivă pentru 
a face faţă unui mediu tot mai copleşit de informaţii şi 
supraîncărcat cu decizii. Cel care face o asemenea 
reclamă, care ne permite să folosim eficient această 
strategie, nu este deloc adversarul nostru, ci trebuie 
considerat mai degrabă un partener binevoitor. 

Povestea devine destul de diferită atunci când un 
profesionist în obţinerea asentimentului încearcă să 
declanşeze un răspuns automat dându-ne o indicație 
contrafăcută. Duşman ne este acela care concepe o 
reclamă ce caută să creeze o imagine de popularitate 
pentru o marcă de pastă de dinţi aranjând, de pildă, o serie 
de interviuri „spontane” în care mai mulţi actori pozând în 
cetăţeni obişnuiţi laudă produsul. În acest caz, în care 
dovada de popularitate este contrafăcută şi este exploatat 
incorect principiul dovezii sociale, răspunsul automat faţă 
de dovada socială şi, în final, noi suntem exploataţi.!” 

Într-un capitol anterior, am recomandat să nu fie 
achiziţionat niciun produs prezentat în reclame cu ajutorul 
unor interviuri aşa-zis „spontane” şi am îndemnat oamenii 
să trimită producătorilor scrisori în care să explice 
motivaţia lor şi să ceară ruperea relaţiei cu respectiva 
agenţie de publicitate. 

Aş recomanda extinderea acestei atitudini agresive în 
orice situaţie în care un profesionist în obţinerea 
asentimentului abuzează de principiul dovezii sociale (sau 
de orice altă armă de influențare). Ar trebui să refuzăm să 
privim programele TV care folosesc râsete pre- 
înregistrate. Dacă vedem un barman care-şi începe 
schimbul „ungând” tava pentru bacşişuri cu propriile lui 
bancnote, n-ar trebui să îi mai dăm nimic de la noi. 

Dacă, după ce aşteptăm la coadă în faţa unui club de 
noapte, descoperim că sunt suficiente locuri libere 
înăuntru şi deci coada a fost organizată spre a impresiona 
trecătorii printr-o dovadă falsă a popularității clubului, ar 
trebui să plecăm imediat şi să-i anunţăm şi pe cei de la 


122 Citat din documentarul PBS-TV Societatea informaţională. 


coadă de ce am plecat. 

Pe scurt, ar trebui să fim dispuşi să folosim boicotul, 
ameninţarea, confruntarea, cenzura, protestul verbal şi 
aproape orice altceva pentru a ne răzbuna. 

Eu nu mă consider un om răzbunător de felul meu, 
dar susţin activ asemenea acţiuni războinice deoarece, 
într-un fel, mă simt în război cu exploatatorii - noi toţi ar 
trebui să fim. 

Este important să recunoaştem că nu dorinţa lor de a 
obţine profit ne trezeşte ostilitatea; în fond, toţi 
împărtăşim într-o anumită măsură o asemenea dorinţă. 
Adevărata perfidie şi lucrul pe care nu trebuie să îl tolerăm 
este orice încercare de a obţine profit într-un mod care 
ameninţă valabilitatea scurtăturilor pe care le folosim. 
Ritmul rapid al vieţii moderne zilnice cere să avem la 
dispoziţie scurtături demne de încredere, reguli practice şi 
sigure pe baza cărora să facem faţă acestui ritm. 

Aceste scurtături nu mai sunt un lux; ele sunt 
adevărate necesităţi care vor deveni tot mai vitale pe 
măsură ce pulsul vieţii zilnice se accelerează. 

De aceea, ar trebui să fim dispuşi să trecem la 
represalii ori de câte ori vedem ca cineva trădează una 
dintre regulile noastre practice în scopul de a obţine profit. 
Vrem ca aceste reguli practice să fie cât se poate de 
eficiente. 

Dar, în măsura în care ele nu-şi fac datoria pentru ca 
sunt mereu subminate de trucurile unor profitori, fireşte 
că le vom folosi mai puţin şi vom fi mai puţin capabili să 
înfruntăm eficient povara deciziilor din zilele noastre. Nu 
putem permite acest lucru fără să luptăm. Miza a ajuns 
prea mare. 


